
I  GRANDMAMAS  SYGEVÆRELSE 


DET  er  sildig  Vinteraften  med  fygende  Sne  i  De- 
cember 1812. 

Ude  paa  Petersdal,  langt  ude  paa  det  gamle  Nørre- 
bro, er  der  stor  Travlhed,  der  er  Sygdom  i  Huset. 

Det  er  Fru  Juel,  som  i  umindelige  Tider  har  boet 
der  og  er  velkjendt  af  det  mindste  Barn,  der  atter  har 
faaet  et  af  sine  lige  saa  velkjendte  Anfald  af  sin  Kar- 
dialgie. 

Hun  har  ofte  erfaret,  at  den  Sygdom,  hun  lider  af, 
aldeles  ikke  frembyder  nogen  overhængende  Fare,  og 
dog  holder  hun  nok  af,  at  Tilfældet  behandles  med  en 
vis  Høitidelighed  som  Dødens  mulige  Forløber,  og 
hendes  Værelse  er  paa  slige  Dage  opfyldt  af  en  saa 
stærk  Moskusduft,  at  det  meget  vel  kunde  bibringe 
den  Besøgende  en  Forestilling  om,  at  han  ved  Afskeden 
for  sidste  Gang  trykkede  Patientens  lille  Haand,  der 
altid,  ogsaa  under  Sygdomsforhold  er  beklædt  med  en 
udtunget  Randers  Halvhandske. 

Saa  meget  sandsynligere  kunde  det  være,  at  hun 
kunde  gaa  bort  under  et  af  disse  Anfald,  som   hun 

allerede  havde  naaet  en  Alder,  da  de  fleste  Andre 
forlængst  havde  fundet  Hvile. 

Gamle  „Grandmama  Juel",  som  hun  i  sin  Kreds 
stadigt  benævnedes,  havde  nemlig  tilbragt  sin  tidligste 
Ungdom  ved  Christian  den  Sjettes  Hof,  men  var  endnu, 
trods  sine  to  og  halvfemsindstyve  Aar,  en  ualmindelig 
livslysten  Dame,  og  naar  ikke  Brystkrampen  en  Gang 
imellem  slog  sin  Jernklo  i  det  gamle  Hjerte,  saa  ban- 
kede det  saa  let,  som  det  havde  banket  i  hendes  gan- 
ske unge  Dage. 

Eller  kanske  endnu  lettere. 

Thi  det  havde  netop  været  hendes  Livs  Ulykke,  at 
hele  det  Fond  af  sund  Levelyst,  hun  havde  faaet  i 
Arv  fra  sine  lige  saa  levelystne  Forfædre,  under  hen- 
des daglige  Færden  ved  det  bigotte  Hof  var  blevet 
kuet,  kuet  som  Fuglens  Forsøg  paa  Flugt  fra  det  stæn- 
gende Bur. 

Og  det  havde  sat  sine  skarpe  Mærker  i  hendes  hele 
Livsopfattelse. 

Hun,  der  tilhørte  en  from,  gammel  Slægt,  var  op- 
draget i  sund  Gudsfrygt,  der  netop  skjænkede  Livet, 
hvad  Livets  var,  —  men  det  skulde  blive  anderledes 
under  det  daglige  Samliv  med  hendes  allernaadigste 
Herskab,  der  var  saa  naadigt,  at  det  vaagede  over  de 
allerintimeste  Rørelser  i  Undersaatternes  ofte  altfor 
rebelske  Hjerter. 

Grandmama  Juel  var  som  den  ganske  unge  Frøken 
Catharina  Erdmuth  v.  Heinecken  bleven  ansat  som 
Hoffrøken  hos  Dronning  Sophie  Magdalena,  som  hun 


elskede  af  hele  sit  loyale  Hjerte,  en  Hengivenhed,  der 
trofast  besvaredes  af  den  høie  Dame,  som  jo  dog  ikke 
kunde  forhindre,  at  dette  lille,  loyale  Hjerte  ogsaa 
havde  en  ret  stor  Tilbøielighed  for  Livet  ude  i  Ver- 
den, en  Tilbøielighed,  der  imidlertid  hos  den  unge 
Hoffrøken,  saavelsom  hos  enhver  anden  Undersaat 
ifølge  det  bigotte  Tilsnit,  Livet  nu  var  mærket  af,  for 
enhver  Pris  maatte  dæmpes  ned. 

Og  nu  begyndte  for  den  unge  Dame  den  store 
Kamp,  der  blev  afgørende  for  hendes  hele  sildigere 
Opfattelse  af  Livet,  Kampen  mellem  hendes  loyale 
Hengivenhed  for  de  høie  Herskaber  og  hendes,  som 
det  forekom  hende,  ligesaa  loyale  Tilbøielighed  for  at 
nyde  dette  Liv,  førend  hun  ifølge  Naturens  Orden 
skulde  forlade  det. 

Thi  allerede  som  ung  at  opgive  det  helt,  uden  at 
have  glædet  sig  ved  det,  forekom  hende  altfor  „for- 
tvivlende ennuyant." 

Ene  stod  hun  i  disse  Aar,  ene  i  Kampen  mellem 
hendes  trofaste,  allerunderdanigste  Følelser  og  Uvillien, 
den  stadigt  grundigere  Uvillie  mod  Bigotteriets  stæn- 
gende Magt. 

Og  lidt  efter  lidt  svækkedes  saa  hendes  fra  For- 
fædrene nedarvede  Tro,  og  hun  lærte  at  see  en  Fjende 
i  Kirken  og  Alt,  hvad  der  tilhørte  den.  Og  hendes 
Uvillie  mod  denne  voksede  sig  først  ret  stærk,  da  hun 
efter  faa  Aars  Forløb  lærte  Hoflægen,  den  af  Alle  for- 
gudede Professor  Juel  at  kjende. 

Da  denne  saa  endelig  en  Dag  i  de  sirligste  Ven- 


dinger  anmodede  hende  om  for  bestandigt  at  lade 
den  lille  Haand  med  Halvhandsken  forblive  i  hans, 
da  saae  hun  deri  først  kun  et  Middel  til  at  undslippe 
de  trykkende  Forhold  ved  Hoffet,  men  lærte  dog  snart 
at  overføre  Alt,  hvad  hun  eiede  af  ærlige,  sunde  Fø- 
lelser fra  sit  tidligere  allernaadigste  Herskab  paa  denne 
Mand,  hvis  første  Bestræbelse  det  blev  fuldstændig  at 
udviske  hvert  Spor  af  den  gammeldags  Tro  paa  noget 
Oversanseligt,  der  endnu  kunde  ulme  i  den  lille  Ca- 
tharina Erdmuths  Hjerte. 

Og  nu  havde  hun  fundet  Ro.  Hun  kunde  trøstigt 
lade  sig  lede  af  denne  brave,  dygtige  Mand,  der  selv- 
følgelig vidste  Alt  bedre  end  de  fleste  andre  Mennesker. 

Og  saa  meget  hellere  gav  hun  sig  helt  hen  til  sin 
Mand,  som  han  fra  den  første  Dag  af  deres  Ægteskab 
behandlede  hende  med  den  udsøgteste  Courtoisie.  Han 
vænnede  sig  selv  til,  og  forlangte  af  Enhver,  at  han 
skulde  behandle  Fru  Catharina  Erdmuth  paa  samme 
Maade,  som  man  var  vant  til  at  behandle  de  smaa, 
sachsiske  Porcelainshyrdinder.  Der  skulde  tages  var- 
somt paa  alle  de  smaa  Kniplingsforsiringer.  Det  var 
hun  vænnet  til  under  sit  Liv  ved  Hoffet. 

Hun  lærte  saaledes  tidligt  at  betragte  sig  selv  som 
noget  særlig  Fint,  særlig  Skrøbeligt. 

Og  da  saa  hendes  „Tilfælde"  i  en  ældre  Alder  be- 
gyndte at  plage  hende,  ansaa  hun  det  ganske  simpelt 
som  saadan  en  Slags  Forsiring  ved  hendes  lille  Per- 
son, der  maatte  behandles  med  ganske  overordenlig 
Omhu. 


Under  al  denne  Hensyntagen  fra  hendes  Mands 
Side,  og  sildigere,  da  hendes  eneste  Søn  blev  voksen, 
fra  Denne,  var  den  lille  Dames  Liv  gledet  sin  stille 
Gang. 

Ingen  af  de  mange,  smaa  Kniplings-  og  Blomster- 
forsiringer  havde  den  lille  Porcelainshyrdinde  mistet; 
Forgyldning  og  Farver  stode  endnu  næsten  i  deres 
oprindelige  Friskhed,  —  kun  eet  var  forandret.  Over 
den  lille  Hyrdindes  Hjerte  havde  der  lagt  sig  Noget, 
man  ikke  let  kom  indenfor,  en  Glasur,  helt  klædelig 
for  en  Porcellainsfigur,  ofte  misklædende  hende,  uagtet 
hun  gjorde  sig  Umage  for  saavidt  muligt  at  sætte  sig 
i  hjerteligt  Forhold  til  sine  Omgivelser. 

De  Slag  af  Skjæbnen,  der  rammede  hende  som 
Alle,  havde  hun  vænnet  sig  til  at  betragte  som  en 
meget,  meget  stor  Uretfærdighed  imod  en  vis,  høist 
fuldkommen  lille  Porcelainshyrdinde,  der  til  Punkt 
og  Prikke  udøvede  enhver  af  sine  Pligter  mod  Om- 
verdenen,   og  Noget  udenfor  Omverdenen, 

„ak!  hvor  ridicult!" 

Hendes  Optræden  overfor  den  store  Professor,  hen- 
des afdøde  Gemal,  havde  været  mønsterværdig.  I  en 
Periode,  da  Utroskab  i  ægteskabelige  Forhold  ikke 
just  hørte  til  Sjeldenhederne,  var  hendes  Troskab  mod 
den  dog  en  Del  Aar  ældre  Ægtemand  hævet  over 
enhver  Tvivl.  Og  efter  hans  Død  mente  hun  at  ofre 
sig  fuldstændigt  for  Sønnen  og  hans  Udvikling;  men 
Sandheden  var  imidlertid  den,  at  denne  Søn,  der  var 
altfor  let  at  lede,  i  Et  og  Alt  maatte  bøie  sig  for  den 


myndige,  lille  Dame.  Og  da  han  endelig  giftede  sig, 
var  det  atter  ham  og  hans  unge  Hustru,  der,  Tradi- 
tionen tro,  kun  levede  for  at  tage  varsomt  paa  den 
lille  Hyrdinde,  for  at  Intet,  der  hørte  til  hendes  lille 
Person,  under  deres  Hænder  skulde  lide  Overlast. 

Efter  Sønnens  og  hans  Hustrus  Død,  —  det  var 
som  en  Skjæbnens  Beslutning,  at  hun  skulde  overleve 
sin  hele  Slægt,  —  stod  hun  atter  overfor  et  Væsen, 
Sønnesønnen,  hvis  Opgave  det  nu  blev  i  dybeste  Yd- 
myghed at  værne  om  den  lille  Grandmama  og  alle 
hendes  Særheder  og  hendes  eneste  legemlige  Svaghed, 
Brystkrampen,  der  hovedsagelig  fremkaldtes  ved  en 
eller  anden  Modsigelse  fra  hendes  Omgivelser. 

Hun  paastod  ganske  vist,  at  hun  elskede  Modsigel- 
ser, fordi  de  saa  „herligen  hjalp  til  at  klare  et  Spørgs- 

maal", men  samtidigt  mindede  hun  Enhver  om, 

at  hun  ikke  paa  nogen  mulig  Maade  kunde  „taale" 
dem,  —  Lægen  havde  strængt  forbudet  det. 

Og  selvfølgeligt  var  Frygten  for  at  støde  den  villie- 
stærke  lille  Grandmama  saa  stor,  at  idetmindste  ingen 
af  hendes  Allernærmeste  vovede  Forsøget,  hvis  det 
paa  nogen  Maade  kunde  undgaas. 

—  Hun  havde  nu,  som  sagt,  mod  Slutningen  af 
Aarhundredet  slaaet  sig  ned  paa  det  gamle  Petersdal, 
og  levede  her  alene  sammen  med  sin  Sønnesøn,  Con- 
rad Juel,  der  Traditionen  tro,  som  Bedstefaderen  og 
Faderen,  havde  ofret  sig  til  Medicinen,  og  allerede  nu 
i  en  Alder  af  en  og  tyve  Aar  var  bleven  Amanuensis 
hos  en  af  Hovedstadens  Læger. 


Tjenerskabet  bestod  af  den  rødhaarede  Frantz,  der 
i  salig  Professorens  Tid  havde  været  Kusk  og  nu,  da 
Kjøretøjet  var  afskaffet,  allerede  i  en  Del  Aar  havde 
tilbragt  det  meste  af  sin  Tid  ude  i  Kjøkkenet,  hvor 
den  gamle  Fyr  under  det  stadige  Savn  af  sine  Heste 
sad  paa  Huggeblokken,  med  de  knyttede  Hænder 
hvilende  paa  Knæerne  saaledes,  som  han  i  fordums 
Dage  havde  siddet  timevis  paa  Bukken  af  den  gamle 
Kareth  og  trofast  ventet  paa  den  store  Professor,  naar 
Denne  var  i  Praxis. 

Og  mens  han  sad  saaledes,  saae  man  ham  undertiden 
gjøre  et  lille  Ryk  med  Hænderne,  som  for  at  standse 
sine  vælige  Dyr;  eller  ved  en  kort  Bevægelse  frem 
efter  med  den  ene  Haand,  kunde  det  see  ud,  som  om 
han  jagede  en  Bremse  bort  fra  Hestens  Ryg. 

Og  saa  vidste  Alle,  at  det  vilde  være  meget  vanske- 
ligt at  kalde  gamle  Frantz  tilbage  til  Virkeligheden; 
han  levede  da  kun  i  Forestillingen  om,  at  han  tøilede 
sine  Dyr,  ja,  saavidt  var  han  endnu  Kusken,  at  han 
endog  i  sine  lyseste  Øieblik  mente,  at  det  egentlig 
var  ham,  der  førte  hele  Husets  Tøiler,  men  —  „det 
er  sværere  at  faae  et  Par  uvidende  Fruentimmer  til  at 
gaae  og  staae,  som  de  skal,  end  som  det  er  med  de  an- 
dre Bæster;  —  ja,  naar  man  endda  havde  ladt  En 
beholde  sin  gamle  Hat  med  Kokarden;  —  nu  faaer  jeg 
gamle  Skind  gaae  til  Spektakkel  med  den  her  Hue," 
tilføiede  han  gjerne  med  et  Suk,  og  skottede  gnavent 
hen  til  Dorthea  Stuepige,  der  foruden  Kokkepigen  og 

ham  selv  udgjorde  hele  Besætningen  i  den  gamle 
Dames  Hus. 

Men  den  nævnte  Dorthea,  der  var  vandret  ud  fra 
Hoffet  sammen  med  sin  unge  Frøken,  da  Denne  æg- 
tede Professor  Juel,  havde  nu  den  for  hendes  Alder 
ret  besværlige  Post  i  paakommende  Tilfælde  baade  at 
være  Stuepige  og  Selskabsdame. 

I  sidstnævnte  Egenskab  optræder  hun  paa  denne 
Vinteraften,  da  den  lille  Grandmama,  medens  Sneen 
fyger,  sidder  udmattet  efter  det  nye  Anfald  af  sin 
Sygdom. 

—  Der  er  stille,  dødsstille  i  Værelset,  Grandmamas 
Soveværelse,  i  hvilket  hun  forøvrigt  ogsaa,  paa  gam- 
meldags Vis,  modtager  Visitter,  selv  om  hun  er  nok 
saa  frisk.  De  tykke  Gardiner  er  trukne  saa  tæt  sam- 
men for  Vinduerne  som  muligt,  og  dog  mærker  man 
paa  en  let  Bølgen  i  de  tunge  Folder,  hvorledes  Veiret 
raser  udenfor. 

De  to  Tællelys  i  den  brede  Messingplade  kaster 
store  Skygger  op  ad  Bogskabet  med  de  forgyldte  Git- 
terdøre, ovenpaa  hvilket  Ewalds  Buste  har  Plads,  og 
i  hvis  broncerede  Øienkroge  Lyset  spiller,  saa  det  seer 
ud,  som  om  han  kiggede  ned  paa  den  Syge,  der,  sid- 
dende i  den  gamle  Rococcostol  understøttet  af  de 
store  Hovedpuder,  som  er  taget  fra  Himmelsengen 
med  de  olivengrønne  Silkeomhæng,  støtter  sig  paa 
Stolens  Arme,  medens  Hovedet  med  den  store,  kru- 
sede Kappe  allerede  saa  længe  har  hvilet  mod  Puden, 
at  man,  idet  Patienten  gjør  en  Dreining  i  Søvne,  tyde- 

ligt  paa  den  blege  Kind  seer  det  halve  Aftryk  af  den 
broderede  Krone  over  Pudens  Navnetræk. 

Større  og  større  bliver  Lysenes  Tander,  indtil  de 
tilsidst  ender  i  store  Skærme,  der  giver  dem  Lighed 
med  sorte,  giftige  Svampe,  men  Dorthea,  der  vaager 
hos  den  Syge,  vover  ikke  at  pudse  dem  af  Frygt  for 
ved  Støien  at  forstyrre;  stærkere  og  stærkere  bølge 
Gardinernes  tunge  Folder  under  Østenstormens  Rasen 
derudenfor;  man  hører  paa  enkelte  smaa  klingre  Lyde 
fra  Kakkelovnen,  at  Brændeknuderne  under  deres 
Gløden  sprænges  i  mindre  Dele,  —  men  ellers  er  der 
ikke  en  Lyd,  der  kunde  forstyrre  den  Syges  Søvn. 

Endelig  gjør  Patienten  en  Vending  og  slaaer  Øi- 
nene  op: 

„Hun  glemmer  at  snyde  Lysene,  Dorthea, 

sover  hun?" 

„Nei,  nei,  Frue,  men  jeg  vilde  jo  nødigen  for- 
styrre —  — " 

„Ak,  —  jeg  sover  jo  dog  ikke,  jeg  lukker  ikkuns 

Øinene  til,  min  gode  Dorthea. Maa  vide,  hvor 

Conrad  bliver  af,"  tilføier  hun  efter  at  have  sundet 
sig  et  Øieblik. 

Det  var  en  Særegenhed  hos  den  gamle  Dame  efterat 
hun  havde  opgivet  „Omgangen"  med  Vorherre,  aldrig, 
naar  hun  kunde  undgaa  det,  at  nævne  hans  Navn. 
Det  var,  som  hun  mente,  en  vis  Ærlighed,  der  laa  til 
Grund  for  denne  Særhed.  Hun  vilde  i  slige  Spørgs- 
maal  ikke  ved  at  indblande  ham  i  sine  personlige  An- 
liggender give  det  Udseende  af,  at  hun  kunde  tiltro 

ham  et  saa  grundigt  Kjendskab  til  jordiske  Ting; 

og  troede  man  det  ikke,  saa  burde  man  heller  ikke 
ligeoverfor  Andre  lade  saaledes.  „Grandmama  er  en 
saa  ærlig  Sjæl,"  sagde  hendes  Læge,  Dr.  Dreyer,  „at 
hun  end  ikke  vilde  lyve  for  Vorherre,  —  som  hun 
dog  ikke  troer  paa." 

Hun  er  nu  imidlertid  blevet  helt  vaagen  og  kalder 
atter: 

„Dorthea!" 

„Ja,  Frue  — " 

„Hun  kan  tage  Berlings- Avisen  og  læse  lidt  for 
mig." 

„Tøv  ikkuns  et  Øieblik,  Frue,  til  jeg  faaer  hentet 
mine  Glarøine,"  svarer  den  gamle  Pige  og  gaaer  tungt 
støttende  sig  til  en  Stok  ud  for  at  hente  Brillerne. 

Imidlertid  er  den  gamle  Dame  kommet  saa  meget 
til  Kræfter  igjen,  at  hun  har  faaet  Lyst  til  en  Pris 
Tobak,  hun  retter  sig  i  Sædet  og  famler  ved  de  Smaa- 
ting,  der  findes  paa  det  lille,  hvidlakerede  Bord  med 
den  udhamrede  Messingplade,  som  har  Plads  ved  Si- 
den af  hendes  Stol,  indtil  hun  finder  sin  store,  runde 
Skildpaddes  Tabatiére,  i  hvis  Laag  er  udskaaret  en 
Leda  med  Svanen,  men  det  er  ikke  nok  for  hende, 
der  ikke  vilde  være  at  formaa  til  at  røre  ved  Tobak- 
ken med  de  fine,  smaa  Fingre,  og  hun  søger  videre, 
til  hun  finder  det  lille  Rococcoetui,  hendes  kjære  af- 
døde Herskab  har  skænket  hende;  hun  trykker  paa 
Fjedren,  og  fra  dets  Indre,  der  er  fyldt  med  allehaande 
Nødvendighedsartikler,  fremdrager  hun  den  lille  Guld- 

ske,  som  hun  nu,  efter  at  have  fyldt  den  med  Snus, 
fører  sirligt  op  til  Næsen. 

Og  saa  seer  hun  sig  ved  det  flakkende  Lysskjær 
omkring  i  Værelset  med  den  samme  behagelige  For- 
nemmelse, man  fyldes  af,  efter  at  være  vendt  tilbage 
fra  en  Reise.  Atter  har  Døden  sparet  hende;  hun  haa- 
ber  atter  for  en  Tid  at  faae  Lov  at  sidde  i  sine  vante 
Omgivelser,  og  hun  nikker  med  et  tilfreds  Smil  op 
til  de  gamle  Portraiter,  som  Væggene  er  fyldte  med, 
den  gamle  Slægt,  hun  er  stolt  af  at  tilhøre,  men  som 
foreløbig  helst  maa  undvære  hendes  elskvær- 
dige lille  Persons  Selskab  dér,  —  hvor  de  nu  er, 

hvis  de  da,  hvad  der  er  høist  usandsynligt,  overhovedet 
er  nogetsteds. 

Patienten  er  nærved  atter  at  falde  hen  i  en  Slum- 
mer, da  Dorthea  kommer  tilbage  med  Avisen  i  Haan- 
den  og  de  store  Hornbriller  paa  Næsen. 

„Se  saa.  Frue,  nu  kan  vi  ta'  fat,"  og  hun  begynder, 
efter  at  have  udbredt  Bladet  for  sig,  meget  samvittig- 
hedsfuldt at  læse : 

„Den  28de  December  1812  ..  ." 

„Ja,  det  kan  hun  spare  sig;  spring  over  Alt,  hvad 
der  ennuyerer  mig." 

„Ja,  nu  veed  jeg  saa  skam  ikke,  om  dette  her  morer 
Fruen,"  begynder  Dorthea  atter,  efter  med  et  tilfreds 
Smil  at  have  stirret  paa  et  lille  Avertissement,  „men 
det  morer  da  saa  sandeligen  mig,  —  se  her  staaer," 
og  paa  sin  ubehjælpsomme,  langtrukne  Maade  læser 
hun: 

„Det  ved  Kaperfører  og  Dannebrogsmand  Anders 
Dam  Eegholm  med  Kaperen  „Lykkens  Fugl"  til  Stubbe- 
kjøbing  paa  Falster  indbragte  og  ved  Over-Admirali- 
tetsretten  prisdømte  Kuffskib,  „De  jonge  Jomfrau  Ca- 
tharina" kaldet,  forevises  ..." 

„Lykkens  Fugl,  —  men  det  er  jo  det  Skib,  hendes 
Søstersøn  Torben  er  ude  med?" 

„Javel,   Frue; saa  har  vi   ham   vel   snarest, 

og  med  Lommen  fuld  af  god  Mønt." 

„Eia,  Dorthea,  det  kunde  jo  vel  være  brav  nok,  det 
Samme,  men  jeg  haaber  da  ikke,  at  han  vil  lade  sig 
forlede  til  at  slaa  stort  paa  det,  som  saa  mange  Taaber 

gjør  nuomstunder. De  godt  Folk  glemmer  altfor 

let,  hvad  Stand  de  hører  til." 

Dorthea  tier  beskedent,  hun  føler,  at  hun  er  med- 
underforstaaet,  men  hun  tænker  dog  i  sit  stille  Sind, 
at  et  langt  Livs  trofast  Vedhængen  maaske  nok  burde 
have  udvisket  noget  af  denne  Standsforskjel. 

Og  hendes  Tanker  strøife  et  Øieblik  de  rystende 
Begivenheder  under  den  nys  endte  franske  Revolu- 
tion, hun  og  hendes  Frue  har  oplevet.  Og  hun  mindes 
Fruens  Begeistring  over,  at  Samfundsskjellene  endelig 
var  fjernede,  —  i  det  fremmede  Land,  langt  borte; 
og  hun  smiler  stille  og  tier  med  Avisen  liggende  i 
Skjødet. 

Og  hendes  Øielaag  falder  tungt  til,  —  og  tilsidst 
sover  hun  trygt  og  drømmer  om  Barndomsdagene  ude 
paa  Godset,  hun  seer  i  Drømme  sin  gamle  Bedste- 
fader ride  Træhesten  i  Borggaarden,  og  i  Søvne  rynker 

hun  Brynene,  medens  hendes  Frue,  idet  hun  seer  over 
paa  hende,  smiler  velvilligt,  og  med  et  veltilfreds  Ud- 
tryk atter  tager  sig  en  Pris  af  Tabatiéren,  læner  sig 
tilbage  i  Puderne,  og  lidt  efter  i  sin  lette  Slummer 
seer  sig  selv  dybt  neiende  for  sit  kjære  Herskab,  den 
forgudede  Sophie  Magdalene,  idet  hun  ydmygt  kysser 
hende  paa  Haanden. 


Medens  disse  to  Gamle  i  hinandens  Selskab  ved 
den  hendøende  Kakkelovnsild  hver  for  sig  i  Drømme 
er  hensat  i  de  forskjelligste  Situationer,  vandrer  den 
unge  Conrad  Juel  ind  imod  Kjøbenhavn  for  paa  det 
nærmeste  Apothek,  Waisenhusapotheket,  til  sin  Grand- 
mama at  hente  Medicinen,  som  hendes  Læge  har  for- 
ordnet hende. 

Med  den  lodne  Hue  trukket  helt  ned  over  Ørene, 
og  iført  en  stor  Kavai  med  tre  Slag,  trodser  han  den 
vældige  Nordoststorm,  idet  han  sætter  Stokken  fast  til 
Jorden. 

Det  nytter  ham  dog  ikke  stort,  at  han  bøier  Hovedet 
forover  for  ikke  at  blændes  af  Sneen;  den  daler  i 
tætte  Flokke,  den  falder  ved  hvert  Vindstød  ned  fra 
Træernes  Grene,  den  fyger  fra  Siden,  den  hvirvler  op 
fra  neden;  Alt  er  Sne,  Sne,  der  kun  har  een  Opgave: 
at  dale  ned  og  demokratisk  at  udslette  alle  Skjel,  at 
udviske  hvert  Omrids  af  alt  Levende,  af  alt  Dødt. 

Ved  det  usikre  Lysskjær  fra  en  af  Tranlygterne  gjør 

han  Forsøg  paa  at  see  den  store,  sølvforgyldte  Skive 
paa  det  vældige  Lommeuhr,  han  med  valne  Fingre  har 
trukket  frem,  men  i  det  Samme  slukkes  Lygtens  hen- 
døende Lys  ved  et  kraftigt  Vindstød  gjennem  de  søn- 
drede Ruder. 

Halv  ærgerlig  stikker  han  atter  Uhret  til  sig;  han 
har  villet  vide,  om  han  kunde  naa  ind  ad  Nørreport, 
før  Bommen  blev  lukket. 

Et  Øieblik  efter  hører  han  imidlertid,  som  om  Lyden 
kom  uendelig  langt  borte  fra.  Vægteren,  han  i  det 
Samme  strøifer  tæt  forbi,  med  sin  kjendte,  veirslagne 
Røst  synge  sit  Vers: 

„Det  var  ved  Midnats  Tide 
Vor  Frelser  han  blev  født, 
Til  Trøst  for  Verden  vide. 
Som  ellers  var  forødt; 
Vor  Klokke  er  slagen  Tolv. 
Med  Tunge  og  Mund 
Af  Hjertens  Grund 
Befaler  Eder  Gud  i  Vold." 

De  sidste  Ord  af  Vægterverset  døer  næsten  hen  i 
et  nyt  Vindstød,  og  den  unge  Mand  trækker  medynks- 
fuldt  paa  Skuldrene,  idet  han  mumler: 

„Ak!  du  taabelige  Overlevering  fra  en  mørk  For- 
tid; —  at  lade  en  dum,  klodset  Bondelømmel  forstyrre 
velbyrdige  Borgeres  Søvn  Time  for  Time  for  at  for- 
tælle dem  en  gammel  Ammestuehistorie!" 

Og  videre  trodser  han  sig  frem  gjennem  Stormen, 
gjennem   Snedriverne,  indtil  han   endelig  naaer  Apo- 

theket,  og  staaende  udenfor  dette  i  den  kolde  Nat  maa 
vente  paa,  at  Medicinen  bliver  tilberedt.  — 

Endelig  er  han  atter  naaet  hjem  og  træder  efter  at 
have  rystet  Sneen  af  sig  ude  i  Forstuen  varsomt  ind 
i  Sygeværelset,  hvor  baade  Bedstemoderen  og  Dor- 
thea ved  deres  tunge  Veirtræk  giver  tilkjende,  at  de 
sover  trygt. 

Den  unge  Læge  giver  sig  nu  omhyggeligt  til  at 
udrøre  det  medbragte  Moskuspulver,  for  at  det  kan 
være  parat,  hvis  et  nyt  Anfald  af  Sygdommen  skulde 
melde  sig,  men  trods  hans  Omhu  for  at  undgaa  enhver 
forstyrrende  Lyd,  hører  den  gamle  Grandmama  Skeens 
Klirren  mod  Glasset,  hun  slaaer  Øinene  op  og  smiler 
venligt  til  ham: 

„Se,  god  Aften,  min  Sønneke,  —  Du  har  havt  en 
trælsom  Vandring  for  min  Skyld,  og  skal  have  Tak. 
Forøvrigt  troer  jeg  neppe,  at  jeg  behøver  dine  Pulvere 

eller  dine  Dyvelsdrecksdraaber, jeg  føler  mig 

nu  ganske  vel " 

„Saa  meget  bedre,  lille  Grandmama,  men  jeg  vil 
dog  med  Deres  Tilladelse  blive  herinde  hos  Dem,  og 
idetmindste  vaage  den  første  Del  af  Natten " 

„Tak,  som  byder,  jeg  siger  ikke  Nei,  mon  cher,  du 
veed,  jeg  sover  jo  dog  ikke,  naar  jeg  har  havt  mit 
svære  Anfald,"  svarer  Grandmama  med  et  venligt  Nik 
til  Conrad,  „og  vil  du  tage  Brædtet  frem  til  et  Parti 

Toccodille, eller  hellere   læse   lidet  for  mig  i 

Avisen,  saa  hører  jeg  gjerne." 

Imidlertid  er  Dorthea  ogsaa  vaagnet,  hun  lægger 

nyt  Ved  paa  de  ulmende  Gløder  og  fjerner  sig  stille, 
medens  Conrad  er  gaaet  op  og  ned  i  Værelset  og  nu 
standser  ved  det  store  Stueuhr,  som  han  betragter. 

„Ja  —  du  seer  paa  Uhret  Conrad,"  begynder  den 
Gamle  atter,  efter  at  han  har  sat  sig,  —  „jeg  har  nu 
faaet  det  tilbage  fra  Uhrmageren,"  tilføier  hun,  idet 
ogsaa  hun  nu  næsten  med  Ømhed  giver  sig  til  at  be- 
tragte det  gamle  Ibenholtsuhr  med  de  stærkt  svungne 
Linier  og  de  indlagte  Forsiringer  i  Messing  og  Skild- 
padde, der  er  anbragt  paa  den  gamle  Dragkiste  med 

Marmorpladen, „jeg  har  ret  savnet  det,  uagtet 

det  i  den  sidste  Tid  gjorde  mig  saa  mange  Spilopper 
ved  at  gaa  for  hurtigt,  —  at  jeg,  ma  foi,  tilsidst  ris- 
kerede  at  blive  hundrede  Aar  før  Tiden,"  tilføier  hun 

med  et  Smil. „Og  dog  kunde  jeg  ikke  aflade  at 

trække  det  op " 

„Aa,  ja,"  afbryder  Conrad  hende,  „det  Samme  skal 
jeg  som  Læge  jo  ogsaa  gjøre  ved  mine  Patienter,  selv 
om  de  har  nok  saa  mange  Feil,  —  —  Livet  skal  jo 
holdes  vedlige." 

„Ja netop.  Livet,  du,  saadan  et  Uhr  er  som 

et  Liv  for  os,  der  leves  stille  og  uden  Følelse  ved  vor 
Side,  —  men  det  falder  til  Slag  ved  hver  tung,  som 

hver  glæderig  Time,  vi  oplever. Jeg  har  nu  hørt 

det  gamle  Uhr  dikke  omkap  med  mit  unge,  utaal- 
modige   Hjerte  den  Gang,   jeg  gjerne  saae  Tiden   ile 

fremad.  —  Nu er  det  anderledes,  mon  cher,  nu 

paa  mine  gamle  Dage  elsker  jeg  en  langsommere  Be- 
vægelse,   en  meget  langsommere  Bevægelse.  — 

—  Og  derfor  er  det,  at  jeg  nu  er  glad  ved  at  have 
faaet  mit  gamle,  ærværdige  Uhr  renset  for  de  slemme 
alamodiske  Uvaner.   Det  skal  nu   gaa  som   i  min  og 

mine  Forældres  Barndom ; og  det  skal,  som  jeg 

haaber,  min  gode  Dreng,  tillige  med  saa  mange  andre 
Ting  minde  dig  om  din  Slægt,  den  Slægt,  hvis  Hjerte- 
slag det  har  fulgt  med  sin  tavse  Viser.  —  Tro  du 
mig,  min  Sønneke,  —  et  gammelt  Uhr,  der  har  tjent 
saa  mange,  brave  Slægtled  som  det  dér,  —  det  er  en 
ubetalelig  Paaminder, en  u — be — talelig  Paa- 
minder." 

Conrad  seer  med  inderlig  Deltagelse  over  paa  den 
Gamle  og  giver  sig  nu,  for  ikke  at  forstyrre  hende,  til 
at  kigge  i  Avisen,  han  har  udfoldet,  for  at  finde  det, 
der  nærmest  vilde  kunne  interessere  hende,  og  det 
vidste  han  saare  vel,  var  de  nyeste  Efterretninger  fra 
Moskou. 

Nu  vender  Bedstemoderen  sig  om  til  ham  og 
hvisker: 

„Men  førend  du  begynder  at  læse,  min  Søn,  saa 
maa  du  komme  lidt  Rosenblade  paa  Kakkelovnen,  thi 
min  gode  Dorthea  lider  af  samme  Svaghed  som  min 
gamle  Veninde  Frøken  von  Carlowitz,  du  veed,  hun 
var  og  Hoffrøken  hos  min  kjære,  afdøde  Dronning,  — 
og  jeg  huser  saa  grant,"  tilføier  hun  med  et  forlegent 
Smil,  „at  den  høie  afdøde  Konge  gjerne  følte  sig  be- 
sværet af  den Atmosphære,  hun  efterlod  sig; 

—  ak,  hvor  ofte  har  jeg  dog  hørt  den  naadige  Herre 

W.  Schorn  :  Hvad  Grandmama  oplevede  2 

med    sin    pibende   Røst  sige:    „die   Carlowitzen    hat 

schon  wieder  ein   Bischen  gestinkert," ak,  ja, 

det  var  den   Gang;   trods  Alt  var  det   dog   de   gode, 

gamle  Dage,  min  kjære  Dreng. —  Men  læs  saa, 

mon  cher." 

„Det  kommer  nu  kuns  an  paa,  om  Grandmama  kan 
taale  at  høre  det  Nyeste " 

„Jo,   du,   min   Sønneke,   naar  det  Nyeste   kuns    er 

godt, men  derom  er  du  og  jeg  jo  ikke  altid  helt 

enige,  desværre,"  afbryder  den  Gamle,  der  meget  godt 
veed,  at  hendes  Sønnesøn  fra  sin  Fader  har  arvet  en 
ubegrænset  Beundring  for  Napoleon,  som  hun  hader 
i  sit  inderste  Hjerte. 

„See  her  staar  da  allerførst,"  begynder  Conrad 
efterat  have  udfoldet  Avisen,  „en  Rundskrivelse  til 
alle  franske  Biskopper,  dateret  fra  Moskou  den  14. 
September  1812: 

Hr.  Biskop  i  N.  N.  —  Overgangen  over  Niemen, 
over  Dyna,  over  Dnieper,  Træfningen  ved  Mohilow, 
Driese,  Polotsk,  Ostrowno,  Smolensk,  og  endelig  Slaget 
ved  Moskwa,  ere  lige  saa  mange  Bevæggrunde  til  at 
bringe  Hærskarernes  Gud  vort  Takoffer.  Det  er  der- 
for vor  Villie,  at  De,  ved  Modtagelsen  heraf,  træder 
sammen  med  Vedkommende,  forsamler  mit  Folk  i 
Templerne  for,  efter  almindelig  Brug  og  Kirkens  For- 
skrifter ved  lignende  Leiligheder,  at  afsynge  Bønner. 
Da  denne  Skrivelse  ikke  har  andet  Øiemed,  saa  beder 
vi  Gud,  at  han  vil  tage  Dem  i  sin  hellige  Varetægt. 

—  Fra  vort  Keiserlige  Hovedkvarter  i  Mojaisk  den 
10.  September  1812. 

Napoleon.  

Daru. 

— „Jeg  veed   virkeligen   ikke,   mon   cher," 

siger  Grandmama  og  holder  begge  Hænder  ud  for  sig, 
som  for  at  undgaa  Berøring  med  Noget,  der  kunde 
tilsmudse   hendes   lille,  sirlige    Person,  —  „jeg  veed 

virkeligen  ikke,  hvornaar  denne Person  er  mig 

modbydeligst,  enten  naar  han  slagter  et  Par  Hundrede- 
tusinde  Mennesker,   eller  naar  han befaler  at 

bringe  Takoffer  til  en   Gud,  som  han  ikke  troer  paa. 

Jeg  kan  forstaa,  naar  saadan  et  ungt,  skikkeligt 

Menneske  som  han,  —  din  unge  Ven, hvad 

er  det  nu,  han  hedder,  han,  der  kommer  her  saa  møiet, 
ach !  jeg  huser  saa  daarligt  Navne  — " 

„Mener  Grandmama  den  unge  Ingemann?" 

„Javist,  Ingemann;  seer  du,  jeg  kan,  skjøndt  det 
er  nonsensialsk,  forstaa,  at  han  med  sit  sværmeriske 
Hjerte  troer  paa  alle  disse  Præstehistorier,  ja,  at  han 
endog  troer  paa,  at  der  er  et  andet  Liv  for  Dyrene,  — 

endskjøndt  —  —  —  saa   maatte   der  jo   dog 

ingen  Undtagelse  være,  saa  maatte  jo  da  ogsaa  Lop- 
perne fortsætte  deres  Liv  og  incommodere  Godtfolk  i 

en  anden  Verden, men  jeg  kan  ikke  kalde  denne 

store  Blodsuger,  Bonaparte,  for  andet  end  en  Hykler, 
og  saadan  En,  det  veed  Du  nok,  Conrad,  det  er  det 
Værste,  man  kan  byde  din  Grandmama." 

Og  i  dyb  Indignation  trykker  hun  sig  ned  i  Syge- 

2* 

stolens  Puder  og  søger  ligesom  at  gjemme  sig  bort  fra 
denne  syndige  Verden. 

„Og  her  er  det  Næste,"  fortsætter  Conrad  lidt  efter 
uden  tilsyneladende  at  ænse  Bedstemoderens  Sinds- 
bevægelse, „fra  Dresden  meldes  under  14.  December: 

„Afvigte  Nat  ankom  Hs.  Majestæt  Keiser  Napoleon 
hertil  og  behagede  at  tage  ind  hos  den  her  ved  Hoffet 
accrediterede  Keiserlige  Gesandt,  hvor  AUerhøistsamme 
modtog  Kongen  af  Sachsens  Besøg.  Efter  nogle  Timers 
Ophold  fortsatte  Hs.  Majestæt  Reisen  videre " 

Et  stort  Smil  opklarer  pludselig  den  gamle  Dames 
Ansigt. 

„Ha!  ha!  Seer  du,  mon  cher,  han  forlader  sin 
Armé Kolossen  begynder  at  vakle " 

„Eller  at  styrke  sig  paany;  han  vender  hjem  for 
personlig  at  sende  nye  Troppemasser " 

„Javist,  til  Slagterbænken,  eller  rettere,  min  lille 
Søn,  til  Ismarkerne,  til  Sneen, de  samme  Sne- 
storme, der  nu  hærge  os,  vil  ogsaa  begrave  hans  nye 
Sendinger  af  de  —  Tosser,  der  ikke  forstaa  at  afkaste 
hans  Aag  — " 

„Kunde  vi  ikke  lige  saa  godt.  Grandmama, 'sige,  de 
gode  Patrioter,  der  haabe  ved  deres  Heltegjerninger 
at  gjøre  Frankrige  større  end  tidligere,"  indskyder  den 
Unge,  idet  han  for  at  neddæmpe  Bedstemoderens 
Sindsoprør  lægger  Haanden  paa  hendes,  der  hviler 
paa  Bordpladen  og  nerveust  dreier  den  store,  runde 
Tabatiére. 

„Større! Større? Frankrige  var  saa  stort 

som  ingensinde,  da  det  havde  udført  den  største  Daad, 
man  kan  tænke  sig,  —  da  det  gjennemførte  Revolu- 
tionen,   nei,  nei,"   afbryder  hun  Conrad  i  hans 

stumme  Bevægelse  for  at  tage  Ordet,  „ingen  Afbry- 
delser, om  jeg  maa  bede,  ingen  Afbrydelser; 

Revolutionen  var  Udviklingen,  —  og  Eders  forgudede 

—  Bona — parte  stillede  sig  paa  Tvers  af  denne  Udvik- 
ling,   ja  —  —  han  — " 

„Stillede  sig  som  en  Klippe  midt  i  Revolutionens 
vilde  Hav,  en  Klippe,  som  alt  det  Onde,  den  førte  med 
sig,  knustes  imod,"  afbryder  Conrad  hende  med  en 
vis  Heftighed,  men  frygter  øieblikkeligt  for  at  have 
saaret  den  Gamle,  og  kaster  halv  ængstelig  et  Blik  over 
imod  hende. 

„ Og  —  det  Gode,   min  kloge,  unge  Herre, 

—  det'Gode?"  gjentager  Bedstemoderen  med  Spydig- 
hed, men  med  et  fint  Smil,  idet  hun,  som  hun  pleier 
ved  slige  Leiligheder,  strammer  sin  store,  krusede 
Kappes  Hagebaand  ligesom  for  at  antyde,  at  man  nu 
gjorde  rettest  i  ikke  at, vove  sig  længere  frem  i  sin 
Modsigelse.  Og  hendes  Ansigt  er  i  dette  Øieblik  ikke 
uligt  et  af  de  smaa  Englehoveder,  man  kjender  saa 
godt  fra  de  gamle  Altertavler,  disse  smaa  Englehove- 
der, der  flagre  omkring  Madonnaskikkelsen,  kun  un- 
derstøttede i  deres  Flugt  af  smaa  Vinger,  der  begynde 
tæt  under  den  lille,  buttede  Hage.  Grandmama  vidste 
meget  vel,  at  hun  ved  denne  lille  Maneuvre  altid  af- 
væbnede sin  Modstander,  der  øieblikkelig  fik  en  For- 

nemmelse  af  at  staa  overfor  noget  høit,  noget  util- 
nærmeligt. 

„Jeg  begriber  ikke,  min  gode  Conrad,  —  at  du 
kan  have  glemt  alle  de  Ulykker,  der  har  rammet  dit 
Fædreland,  fordi  vi  saa  længe  havde  holdt  ved  dette 

Menneske.  Jeg  vil  slet  ikke  tale  om  den  Sorg, 

der  for  hans  Skyld  faldt  over  vor  egen  Slægt,  da  min 
kjære  Cousine  saa  sørgeligt  kom  af  Dage  under  Bran- 
den hos  Fyrst  Schwarzenberg  for  to  Aar  siden.  Det  var 
jo  kun  for  at  feire  denne  —  Usurpators  Bryllup  med 
Marie  Louise,  at  Ballet  fandt  Sted,  hvor  den  Ulykke 
hændtes  — " 

„Ja,  vist.  Grandmama  har  sikkerlig  Ret  i,  at  vi  har 
lidt  meget  — " 

„Meget!  —  - —  ja  meget  mere,  end  vi  nogensinde 
kan  oprette.  —  Du  har  jo  dog  selv  saavelsom.  jeg 
gjennemlevet  de  forfærdelige  Septemberdage  for  fem 
Aar  siden,"  afbryder  Bedstemoderen  ham,  idet  hendes 
Stemme  dirrer  af  Harme. 

„Ja,  jeg  nægter  ikke,  at  det  var  tunge  Tider,  —  de 
Dage  glemmer  jeg  ikke,"  svarer  Conrad,  og  han  taler 
sig  mere  og  mere  varm  ved  Mindet  om  den  forfærde- 
lige Tid  —  „jeg  husker  saa  godt,  hvor  dybt  et  Indtryk 
det  gjorde  paa  mig  at  see  den  gamle  Biskop  Balle  med 
blottet  Hoved  kjøre  omkring  og  tale  til  Folket " 

„ —  Naa,  —  det  var  endda  ikke  det  Værste,  at  han 
fik  sin  gamle  Pudderparyk  luftet  en  Smule,"  mener 
Bedstemoderen  med  et  Smil. 

„ —  Og  jeg  seer  endnu  tydeligt  for  mig,  at  Fader 

en  Eftermiddag  kom  hjem  paa  Nytorv  sammen  med 
en  god  Ven  slæbende  paa  en  hel  Urtepotte  fuld  af 
lange,  levende  Regnorme,  som  skulde  trækkes  paa 
Silkesnore  for  at  bruges  til  at  fange  Aal  i  Stadsgraven. 
Men  da  det  blev  Nat  lyste  Bomber  og  Brand- 
pile  under  Bragen  og  Raab  over  Veien  mellem  Tor- 
vet og  de  engelske  Batterier  ved  Peblingesøen.  Vi  var 
jo  ængstelige,  da  vort  Hus  laa  lige  i  Skudlinien,  men 

heldigvis  dog  lidt  udenfor  Maalet,  Frue  Kirke. 

Jeg  husker  ogsaa  saa  godt  Dagene  derpaa,  de  lyse  Dage 

og  de  skrækfulde  Nætter, og  jeg  kan  endnu  see 

Ormene,  der  var  trukne  paa  Traade  og  laa  henslængte 
under  et  Bord  og  udbredte  en  hæslig  Lugt.  Og  Skod- 
derne var  sat  for  alle  Vinduerne  mod  Torvet  og  be- 
hængte med  Dyner;  Fader  var  paa  Taget  med  vaade 
Gulvtæpper,  og  jeg  sad  proppet  ind  i  en  Krog  af  Skræk, 
indtil  jeg  hørte  Moders  Stemme:  kom  nu  Børn  og  see 
Kirketaarnet  i  Brand  fra  Foden  til  Spiret.  —  —  Jeg 
husker  saa  vel,  at  jeg  nu  hellere  havde  været  med 

Fader  i  Gaarden  og  paa  Gaden ; det  var  den  3. 

September,  og  saa  kom  De,  Grandmama,  om  Aftenen 
og  havde  — " 

„Og  havde  Barnet  med,"  fortsætter  Bedstemoderen 
ham,  idet  et  Udtryk  af  dyb  Sorg  breder  sig  over  det 
gamle  Ansigt,  „ —  jeg  var  jo  forjaget  fra  mit  Hus  og 
maatte  søge  Ly  idetmindste  for  Barnet,  —  og  hvor 
skulde  jeg  ty  hen  uden  til  dine  Forældre  — " 

„Og  Natten  derpaa,"  fortsætter  Conrad  i  stigende 
Ivrighed,  „vaagnede  jeg  og  fandt,  at  mit  Natteleie  var 

fuldt  af  Grus,  der  dryssede  ned  over  mig; hele 

Familien  havde  jo  Aftenen  forud  forladt  Hjemmet,  — 
De  var  atter  taget  fra  os.  Grandmama,  og  vi  laa  nu  i 
Ruinerne  af  Christiansborgs  Kjælderhvælvinger.  — 
Lys  og  Lygter  blinkede  paa  alle  Kanter,  i  alle  Kroge 
omkring  mig, ja,  det  var  et  uudsletteligt  Ind- 
tryk! Hundreder  af  Mennesker  var  mine  Nattekamme- 

rater,  Unge  og  Gamle  i  broget  Forvirring. Moder 

trippede  omkring  med  opkiltrede  Skjorter,  Caffekjedlen 
snurrede;  —  i  den  dybeste   Sorg  krævede   Kroppen 

dog  sin  daglige  Ranson. Men  —  det  Værste  var 

dog, at  Barnet,  der  havde  ligget  ved  Siden  af 

mig  om  Natten " 

„ —  Hun  var  borte  om  Morgenen,  Conrad,  borte  for 
bestandig,  og  jeg  bebreider  mig  dagligen,  at  jeg  gav 
det  lille  Væsen  ud  af  mine  Hænder  under  de  fortviv- 
lede Forhold. Ja,  det  var  den  værste  af  alle  de 

grufulde  Nætter,"  mumler  den  Gamle  og  stirrer  frem 
for  sig. 

„Tør  Grandmama  nu  ikke  sige  mig,  hvorfra  det 
Barn  egentlig  stammede;  jeg  veed  jo  nok,  at  Grand- 
mama aldrig  før  har  villet  tale  om  den  Sag, men 

nu,"  og  Conrad  holder  sin  Haand  op  mod  Lyset  for 
bedre  at  see  den  Gamles  Ansigt,  mens  han  selv  er  i 
Skygge. 

„Nu da  hun  jo  for  bestandigt  er  forsvun- 
den, —  kan  jeg  vel  forsvare  at  betro  dig  den  Hemme- 
lighed.   Seer  du,  min  gode  Dreng,  den  samme 

Veninde,  jeg  før  omtalte  for  dig,  Frøken  von  Carlowitz, 

havde  en  ung  Slægtning,  der kort  sagt  kom 

i  Forhold  til  en  Mand,  som  var  ansat  ved  det  franske 

Gesandtskab  her,  en  født  Italiener, naa,  hans 

Navn  er  jeg  ikke  berettiget  til  at  røbe,  han  lovede 

hende  Ægteskab, det  blev  ikke  til  Noget  — " 

„Jeg  forstaaer  Dem,  Grandmama,  hun  fik  et  Barn  — " 
„ —  Ganske  rigtigt,  hun  fik  et  Barn.  Din  Fader  og 
jeg  var  hendes  Fortrolige,  og  han  paatog  sig  at  skaffe 
hende  i  Huset  hos  en  Gjordemoder,  og  dér  tilsaae  han 
hende  stadigen  baade  før  og  efter  Barnets  Fødsel.  — 
—  Han  fulgte  den  Sag  med  den  største  Interesse  og 
var  baade  aarle  og  silde  hos  hende,  og  han  fortalte 
mig  altid  ved  sin  Hjemkomst  fra  sine  Besøg  hos  hende 
enhver  nok  saa  lille  Begivenhed,  der  kunde  staa  i 
Forbindelse  med  vor  kjære  Patient.  — Jeg  mindes  saa- 
ledes  grant,  at  din  Papa  den  samme  Dag,  da  Barnet 
blev  født,  —  du  veed  jo  nok,  at  den  Lille,  da  Moderen 
døde  kort  efter  Fødslen,  kom  til  os  som  vort  Pleie- 
barn,  —  ved  sin  Hjemkomst  fortalte  mig,  at  han  i 
nogen  Tid  var  standset  ved  Siden  af  Huset  paa  Ulfeldts- 
plads,  hvor  vor  Patient  boede,  for  at  see  paa  Arbei- 
derne,  der  var  ifærd  med  at  grave  Grunden  til  en  ny 
Bygning  paa  det  gamle  Graabrødreklosters  Grund. 
Han  paastod,  at  han  ligesom  havde  følt  sig  bunden  til 
den  Plet,  hvor  han  stod,  og  —  pludseligt  henkastede 
en  Arbeider,  ret  ud  for  din  Papas  Fod,  et  Cranium, 
der  vel  sagtens  har  tilhørt  en  af  de  gamle  Munke. 
Paa  den  hensmulrede  Kiste,  i  hvilken  han  havde  lig- 
get,   kunde    man    endnu    ret    tydeligt    læse:    Broder 

Martin. Som  Læge  havde  din   Papa  jo  alt  sin 

Interesse  af  de  gamle  Knogler,  men  noget  overtroisk 
var  han  og,  den  kjære  Sjæl.  Han  syntes,  at  da  dette 
Minde  om  Døden  havde  naaet  ham  i  samme  Øieblik, 

han  kom  fra  et  Barns  Fødsel, saa  maatte  det 

have   noget  at   betyde, kort  sagt,   han  tog  det 

hjem  med  sig,  og nu  staar  det  dér,  i  mit  gamle 

Skab,  hvor  det  har  staaet  siden  din  Faders  Dage," 
og  hun  peger  hen  paa  Skabet,  bag  hvis  Ruder 
et  gammelt,  brunet  Cranium  ligesom  nysgjerrigt  be- 
tragter de  Samtalende,  —  „du  kunde  vel  som  Læge 

have  mest  Interesse  for  det,  min  Dreng, jeg  saae 

næsten  gjerne,  at  du  fjernede  det,  og  tog  det  ind  til 
dig." 

Conrad  har  reist  sig  og  aabner  nu  Døren  til  det 
gamle  Meubel. 

Det  er,  som  om  det  usikre  Skjær  fra  Lysene  sæn- 
ker sig  i  Craniets  tomme  Øienhuler,  som  om  det  i 
dette  Øieblik  bliver  levende,  og  det  er  halvt  med  en 
Følelse  af  Uhygge,  at  han  tager  fat  paa  de  gamle 
Knogler,  der  — -  saa  forekommer  det  ham  —  næsten 
af  sig  selv  glider  over  i  hans  Hænder. 

—  Conrad  har  atter  taget  Plads  ligeoverfor  Bedste- 
moderen, han  sidder  nu  med  Craniet  i  Haanden,  mens 
den  Gamle  kigger  nysgjerrigt  over  paa  ham. 

„Naa, der  har  du  den  gamle  Karl,  —  ja,  mon 

cher,  tag  du  ham  nu  i  din  Tjeneste,  jeg  har,  saa  faa 
jeg  Skam,  ikke  Brug  for  den  Slags  — " 

„Jeg  vil  just  heller  ikke  sige,  at  det  er  noget  særlig 
hyggeligt  Selskab  for  Dem,  Grandmama  • — -" 

„Aa!  hvad  —  et  Par  gamle  Knogler,  —  det  er  jo 
da  det  Hele,"  svarer  Bedstemoderen  med  et  afvisende 
Kast  med  Hovedet. 

„Ja hvis  der  ikke  er  Andet  skjult bag 

ved,"  mumler  Conrad  og  falder  i  dybe  Tanker  med 
det  gamle  Hoved  hvilende  i  Skjødet,  mens  Bedste- 
moderen lukker  Øinene  og  lidt  efter  ved  sit  regel- 
mæssige, tunge  Aandedrag  viser,  at  hun  atter  er  falden 
i  dyb  Slummer.  — 

Og  Lysene  er  brændt  helt  ned  i  Stagen,  Papiret, 
hvormed  de  er  fastgjorte,  flammer  op,  og  ved  det 
flakkende  Skjær  kastes  store  Skygger  op  over  Loftet, 
Skygger,  der  følger  Flammernes  Bevægelse  og  synes 
levende,  saa  at  Craniet,  som  Conrad  nu  holder  løftet 
op  for  nærmere  at  betragte  det,  i  store,  sære  Omrids 
oppe  ved  Lysekronen  synes  at  nærme  sig  hans  Øren 
som  for  at  tilhviske  ham  en  dyb  Hemmelighed. 

—  Men  lidt  efter  lidt  svækkes  Flammerne,  og  Nat- 
tens Mørke  og  Stilhed  sænker  sig  over  Sygeværelset. 


II 

DEN  GAMLE  VIKING 


LANGS  den  gamle  Set.  Jørgen  Sø,  der  laa  indrammet 
J  af  Siv,  gjennem  hvilke  hist  og  her  en  lille,  halv- 
raadden  Baadebro  skjød  sig  frem  i  Vandet,  saas  i 
gamle  Dage  sjeldent  Veifarende. 

Sydost  for  den  gamle  Gaard,  Mosendal,  tæt  grænd- 
sende  op  til  dennes  Have  og  næsten  nede  ved  Vandet,, 
indeklemt  mellem  to  mægtige  Piletræer,  der  ludede 
ud  over  Søen,  laa  der  en  lille,  ussel  Bræddehytte,  hvis 
Navn  dog  hørte  til  de  stolteste:  Jomsborg  hed  den, 
om  ikke  officielt,  saa  dog  Mand  og  Mand  imellem. 
Eieren,  eller  vel  rettere  Forpagteren,  „gamle  Smith", 
Jomsborgeren  kaldet,  havde  nemlig  forpagtet  Fiskeriet 
i  Søen,  og  drev  ved  Siden  af  en  Art  Smugkro,  hvor 
unge,  forelskede  Par  let  fandt  et  Tilholdssted,  der  for 
dem  bød  den  store  Fordel  at  ligge  langt  fra  Alfarvei 
og  vel  længere  endnu  borte  fra  Retfærdighedens  Arm. 

Oprindelig  havde  gamle  Smith  ernæret  sig  saa  rede- 
ligt som  muligt  ved  sit  Fiskeri,  men  lidt  efter  lidt  gik 
det  ham  som  saa  mangen  en  vild  Eneboer,  Kulturen 

nærmede  sig  hans  Enemærker,  og  Kulturen  blev  Skyld 
i,  at  Jomsborgerens  moralske  Vandel  efter  den  Tid  ikke 
var  saa  pletfri  som  tidligere. 

Smugfiskere,  der  vilde  trænge  ind  paa  hans  Terri- 
torium, fik  han  snart  Bugt  med,  men  han  var  svag 
ligeoverfor  de  „pæne  unge  Herrer",  der  i  Begyndel- 
sen nærmede  sig  den  gamle,  veirbidte,  gnavne  Viking 
for  af  ham  at  lære  Fiskeriets  Hemmeligheder,  som 
han  under  sit  lange  Eneboerliv  ved  den  lille  Fersk- 
vandssø havde  sat  sig  grundigt  ind  i  efter  at  have  op- 
givet Seiladsen  paa  de  store  Have,  medens  de  sildigere, 
efter  at  de  ved  jevnlige  Besøg  havde  gjort  grundigt 
Bekjendtskab  med  Borgen  og  seet,  hvortil  dens  en- 
somme Beliggenhed  kunde  udnyttes,  ofte  i  en  stille, 
mørk  Aftentime  vendte  tilbage,  omhyggeligt  skjulende 
en  ængstelig  Kvindeskikkelse  under  deres  store  Kappe. 

Og  nu,  i  Begyndelsen  af  Aarhundredet,  levede 
gamle  Smith  næsten  mere  af  at  lukke  sine  plirende, 
rødkantede  Øine  til  for  de  smaa  Uregelmæssigheder, 
mangen  ung  Officer  inde  fra  Garnisonen  i  Hoved- 
staden kunde  tillade  sig  paa  det  stille  Jomsborg,  der 
fra  nu  af  kun  maadeligt  svarede  til  sit  Navn,  end  af 
sit  egenlige  Fiskeri. 

Der  havde  ganske  vist  været  Tider  i  Vikingens  Liv, 
da  hans  Samvittighed  endnu  en  Gang  imellem  havde 
sagt  ham  et  alvorligt  Ord,  men  lidt  efter  lidt  sløvedes 
denne  Følelse  hos  den  gamle  Sømand,  der  endog  i  sit 
stille  Sind  forsvarede  sig  med,  at  hans  Gjæster  var 
fornemme  Folk,  der  bar  Kongens  Klæder,  og  at  han 

vel  nærmest  vilde  begaa  en  Majestætsforbrydelse  ved 
ikke  at  være  dem  til  Villie. 

Paa  denne  Maade  var  det  da  blevet  en  staaende 
Regel,  at  Jomsborgeren  paa  Aftener,  hvor  han  ventede 
slige  Besøg,  ryddede  særligt  op  i  Hyttens  eneste  Væ- 
relse og  satte  to  Flasker  paa  det  haltende  Bord  ved 
Vinduet,  for  hvilket  det  lille,  blomstrede  Gardin  var 
trukket  tæt  til;  af  disse  Flasker  indeholdt  den  ene  en 
gammel,  fransk  Vin,  som  han  med  et  listigt  Blink  i 
Øinene  og  et  lille  Smæk  med  Tungen  paastod  at  holde 
paa  et  Anker,  han  selv  havde  medbragt  fra  sine  lange 
Reiser,  medens  den  anden  bar  et  tændt  Spiddelys,  der 
var  tvunget  ned  i  dens  Hals  og  forneden  pyntet  med 
en  afreven  Stump  af  en  gammel  Avis. 

Havde  han  saa  ordnet  det  Hele,  som  det  forekom 
ham,  med  udsøgt  Smag,  vendte  han  sig  endnu  en  Gang 
om  i  Døren  for  at  overse  sit  Arrangement,  og  Noget, 
der  kunde  opfattes  som  et  Smil,  lyste  for  et  Øieblik 
op  i  hans  brunede  Fjæs,  førend  han  begav  sig  ind  til 
sit,  det  vil  sige  en  lille  Tilbygning  ved  den  egentlige 
„Borg",  som  særlig  var  bestemt  til  Huggehus,  og  her 
faldt  han  saa  snart,  naar  han  havde  overbevist  sig  om, 
at  hans  Gjæster  var  ankomne,  i  en  tryg  Søvn. 

—  Aftenen  efter,  at  Grandmama  Juel  har  havt  sit  sid- 
ste Anfald,  er  Jomsborgeren  beskjæftiget  med  at  kaste 
et  sidste,  prøvende  Blik  ud  over  det  kun  daarligt  op- 
varmede Værelse,  som  til  Gjengjæld,  saa  forekommer 
det  ham,  straaler  i  Belysningen  fra  det  ensomme  Talg- 
lys; han  er  allerede  ifærd  med  at  begive  sig  ind  i  sit 

private  Soverum,  da  hans  skarpe  Hørelse  opfanger 
Lyden  af  Skridt  over  den  knudrede  Sti  nede  ved  Søen. 

Den  Gamle  kan  ikke  vente  sine  „fornemme"  Frem- 
mede saa  tidligt,  og  mener  ogsaa  kun  at  høre  Trin  af 
en  Enkelt;  han  træder  varsomt  ud  mellem  de  store 
Piletræer  for,  skjult  bag  disse,  at  iagttage  den  Kom- 
mende, da  en  kjendt  Stemme  raaber  ham  an. 

„Er  du  dér,  Bro'er  Troels,  du  faaer  hjælpe  mig,  jeg 
kan  ikke  hitte  frem  i  det  Mørke  — " 

„Søster  Dorthe! Hva'  Fa'en  vil  du  paa  denne 

Tid  af  Døgnet? —  Se  du  barestens  til,  at  du  tridser 

hjem  til  din  Frue; her  er  inte  No'et  at  hole  for 

dig,"  brummer  den  Gamle,  ærgerlig  ved  Tanken  om, 
at  Søsteren  muligvis  skal  opdage  Noget. 

Imidlertid  er  hun  ved  egen  Hjælp  kommen  op  ved 
Hytten,  og  studser  ved  at  see  Lys  inde  i  Værelset. 

„Hvorfor  er  der  Lys  inde  i  dit  Kammers,  Troels?" 

„- Tja,  —  hvorfor  —  hvorfor,"    mumler  han, 

mens  den  brune  Saft  af  Skraatobakken  farver  hans 
Mundvige  —  „og  nu  sp^ar'  jeg,  hvorfor  ska'  I  Fruen- 
timmer altid  være  saa  nysgjerrige?  —  Hør  — -  du, 
Dorthe,  du  skal  vist  egenlig  hjem  til  Fruen  —  — 
ikke?  Hun  venter  dig  —  og  —  det  bi'er  bestemt  Uveir 
i  Aften,  li'esom  igaar,  —  hva'  Dorthe?" 

„Hør  —  Troels,  det  er  vist  igjen  et  Par  Kjære- 

stefolk, ja,  vidste  jeg  inte,  at  du  i  Grunden  er 

en  skikkelig  Fyr,  saa  vilde  jeg  si'e,  at  du  er  et  gam- 
melt Svinebæst,  naar  du  huser  den  Slags  Pak!" 

„Aa,  hvad,   lille  Dorthe,  Enhver  er  vel  Tyv  i  sin 

Næring,  og  hvis  jeg  lukker  min  lille  Hytte  til  —  saa 

gaaer  de  andre   Steder  hen, jo,  det  gjør  de," 

brummer  han,  da  han  mærker,  at  Søsteren  vil  afbryde 

ham,  „ naa,  —  hva',  saa  sitter  man  en  Smule 

Lys  i  en  Flaskehals,  og  et  Glas  af  min  gamle  „fran- 
ske" paa  Bordet,  —  —  og  saa  —  —  Herregud- 
heden, der  er  da  inte  no'et  Ondt  i  det,  naar  de  er 
forlovede,  —  vel?  —  Og  de  siger  da  idetmindste,  at 

de  er  rigtig  forlovede. Nei,  du  er,  faae  jeg  Skam, 

altfor  gammeldagse,  Dorthe,  det  er  du. Ja,  jeg 

veed  jo  nok,  at  i  vores  salige  Forældres  Hus,  Gud 
glæde  dem  i  Himmerig,  see  —  der  havde  de  jo  et 
andet  Syn  paa  den  Slags  Ting,  da  var  det  jo  snart  en 
Synd  at  kysse  sin  egen  kjødelige  Kone " 

„Aa,  du  med  dit  gammeldagse,  Troels,  man  sku'  tro, 
at  det  havde  du  fra  min  Frue;  Du  sku'  lære  af  hen- 
des gode  Sider,  og  inte  af  de  — " 

„Dorthe,  du  vil  da  inte  sige,  at  Fruen  har  daarlige 
Sider  — " 

„Ja  —  ja  —  det  er  nu,  som   man  ta'er  det. 

Men  det  var  da  forresten  inte  for  at  strides  med  dig 
om  de  her'  Uhumskheder,  at  jeg  er  her;  jeg  kommer 
for  at  spørge  dig,  om  Du  har  seet  Torben?" 

„Torben  — ,  hvor  sku'  jeg  kunne  see  Torben,  han 
er  jo  ude  med  „Lykkens  Fugl" " 

„Ja  —  men  der  stod  nu  li'egodt  i  Aftes  i  Bladet, 
at  han,  Eegholm,  er  kommet  til  Stubbekjobing  med  en 
Prise." 

„Saa   —   —   er  han,   Torben   nu    hjemme   igjen," 

mumler  Smith  og  kaster  et  gnavent  Blik  over  mod 
Søsteren,  —  —  »hør,  veed  du  hvad,  Søster,  —  - — 
jeg  skøtter  inte  om,  at  den  Dreng  er  saa  møiet  her  i 

Byen; la'  han  bi'e  ude  paa  Søen,  dér  hører  han 

hjemme. Kommer  han  ellers  saa  jævnligt 

ud  til  Jeres?"  spørger  han  pludselig,  og  søger  i  Halv- 
mørket at  fange  hendes  Blik. 

„Hvorfor  spør'  du,  Troels?" 

„Svar  mig  først,  Dorthe,  taler  han  sommetider  med 
din  Frue,  og  er  du  altid  inde  hos  dem?  —  Døv  er  du 
jo,  dit  gamle  Liv,  men  troer  du,  at  du  immervæk  kan 

høre,  hvad  de  siger? Og  har  du  ellers  aldrig 

mærket  noget  Fordægtigt?  — " 

„Men  er  du  da  tovlig,  Troels,  hvad  Pokkeren  mener 

du  med  alt  det? Jeg  ku'  jo  snart  tro,  at  der  var 

noget  Fordægtigt  ved  dig  og  Torben " 

„Sludder,  Dorthe,  inte  andet  end  som  Sludder;  - — 
Fruenspersoner  sluddrer  altid,"  brummer  han,  —  „hva' 

Fa'nen  sku'  Torben  og  jeg  ha'  at  skjule? Jeg 

mente  jo  barestens,  om  inte  at  din  Frue  sommetider 
ku'  sitte  og  tale  med   Drengen  om  gamle  Dage,  — 

tja,  hva'   veed  jeg, saadan  om  Christiansborg 

Slot  og  om " 

„Nei om  Christiansborg  Slot  taler  hun  allen- 
fals  ikke  gjerne,  efterat  den  Lille  blev  borte  dernede 
i  Kjælderen  — " 

„Hvad  for  en  Lille?"  spørger  Smith  og  lægger  et 
saa  uvidende  Udtryk  i  sin  Stemme,  som  han  formaaer. 

„  Aa,  skab  dig  nu  ikke,  Troels,  du  veed  jo  møiet  godt, 

\X'.  Schorn  :   Hvad  Grandmama  oplevede  3 


34 


hende  —  Italienerens  Barn  — "  vrisser  Dorthe,  idet 
hun  nysgjerrigt  iagttager  Broderen. 

—  „Ka'  godt  være,  at  jeg  har  hørt  Et  og  Andet 
om  en  Unge,  men  saadan  Noget  kjerer  jeg  mig  inte 

om,  —  nei  jeg  gør  inte; jeg  har  mit,  det  her' 

Fiskeri,  og  det  gi'er  mig  nok  at  skaffe,  —  har  aldrig 
hørt  efter  Fruentimmersludder." 

Og  den  gamle  Smith  vender  betænkeligt  sin  Skraa 
mellem  Tænderne  og  søger  nu  at  føre  Samtalen  over 
paa  et  andet  Omraade. 

„Nei  —  det  var  ellers  det  med  Anders  Eegholm, 

som  er  kommet  til  Stubbekjøbing; sagtens  gode 

Prisepenge; ku'  ogsaa  have  blevet  en  god  Ka- 
perfører,  hvis  de  Herrer  i  Ameraliteten  havde  undt 

mig  Brev. Den  her  Eegholmen,  ham  kjender 

jeg  jo,  fra  han  var  Jungmand  paa  et  af  Buntzens  Skibe, 

ja,  see  nu  ta'er  de  engelske   Kapere  dem;  jeg 

foer  med  ham  paa  Middelhavet;  —  og  nu  gaaer  han 
omkring  med  sit  Dannebrogskors  og  sine  svære  Penge. 
—  ■ —  Han  er  li'esom  jeg  vil  sige  en  Spa'r  Fem,  er 
han " 

„Hvad  mener  du  med  Spader  Fem?" 

„Jo,  seer  du,  Dorthe,  naar  saadan  en  Smule  Spa'r 
Fem  passer  ind  i  Rækken  af  de  andre  Kort,  saa  ka' 
den  ogsaa  blive  Makedor,  det  lille  Kræ, og  saa- 
dan er  det  even  med  han,  Eegholmen,  han  gi'er  ogsaa 
Makedoren,  naar  han  er  sammen  med  fine  Folk,  — 
han  vigter  sig,  gjør  han,  med  sit  Dingeldangel,  og  troer 
ogsaa,  at  han  er  Noget. Godt,  at   En  har  sin 

lille  Forpagtning  her,  og  saa  en  god  Samvigtighed, 
Dorthe,"  og  han  seer  over  paa  Søsteren  med  et  mis- 
troisk Blik,  da  det  forekommer  ham,  at  hun  i  nogen 
Tid  har  iagttaget  ham  skarpt.  „At  have  en  god  Sam- 
vigtighed, og  inte  No'et  at  bebreide   sig,  Dorthe,  det 

er  en  Himlens  Velsignelse;  • ja  det  er  det.  • — 

—  Men  nu  kommer  du  vist  til  at  humme  dig  hjem- 
efter, —  vi  faaer  ondt  Veir  om  lidt." 

„Du  skulde  hellere  sige  fint  Besøg,  Troels,  som  kan 
holde  din  gode  Samvittighed  i  Live,"  svarer  Søsteren 
og  stirrer  ham  ind  i  Ansigtet. 

Imidlertid  har  Jomsborgeren  hørt  Skridt  og  Stemmer, 
der  nærmer  sig,  og  han  skynder  nu  paa  Søsteren,  der 
endelig,  skjøndt  modstræbende,  begiver  sig  paa  Hjem- 
veien,  før  de  Nyankomne  er  naaet  til  Hytten,  ad  hvis 
velkjendte  Dør  de  hurtigt  smutte  ind,  mens  gamle 
Smith  efter  Dagens  Slid  gaaer  ind  til  Sit  for  at  lægge 
sig  og  sin  gode  „Samvigtighed"  til  velfortjent  Hvile, 
idet  han  stille  mumler  hen  for  sig,  „monstro,  at  han, 
den  snavs  Eegholmen,  den  elendige  Spa'r  Fem,  skulde 
ha'  sladret  af  Skole?" 

III 

VIOLINBYGGEREN  i  ADELGADE 


1IGES0M  gamle  Meubler  har  deres  hemmelige  Rum, 
-i  der  kun  er  tilgjængelige  for  de  Indviede,  saaledes 
har  ogsaa  den  store  Stad  sine  skjulte  Kroge,  Kroge, 
til  hvilke  les  pauvres  honteux  trække  sig  tilbage  for 
kun  i  Aftenskumringen  at  liste  sig  frem  til  den  nær- 
meste Handlende  og  der  hente  sit  beskedne  Forraad 
til  den  næste  Dag,  eller  i  hvilke  Forbryderen  søger  at 
gjemme  sig  bort  for  helst  ikke,  hverken  ved  Nat  eller 
Dag,  at  have  Samkvem  med  Omverdenen. 

Sjeldnere  og  sjeldnere  blive  disse  Asyler  for  Kum- 
mer og  Skjændsel. 

Det  gamle  „Jomsborg"  derude  ved  Søen,  af  hvis 
mægtige  Piletræer  endnu  det  ene  staaer  tilbage,  laa  jo 
langt  udenfor  Byen. 

Men  ogsaa  inde  i  Staden  kunde  man  den  Gang 
endnu  hist  og  her  finde  en  af  disse  lyssky  Boliger, 
der  ligesom  var  omgivet  af  en  hemmelighedsfuld  At- 
mosphære,  som  gjorde,  at  de  Fleste  listede  sig  halv 
uhyggelige  forbi. 

Helt  ude  i  den  tarveligste  Del  af  Adelgade  laa  saa- 
ledes  i  gamle  Dage  et  af  de  faa  Steder,  der  endnu 
ved  deres  snævre  Gaardsrum  med  Svalegang,  og 
den  ud  mod  Gaden  vendende  Stentrappe  med  det 
halv  oprustede  Jernrækværk,  foruden  ved  de  smaa, 
blyindfattede  Ruder,  førte  Tanken  tilbage  til  Tider, 
da  Allongeparykken  endnu  prydede  Beboernes  Ho- 
veder. 

I  den  høie  Stueetage  i  denne  Bygning,  der  over 
Indgangsdøren  endnu  viste  de  tildels  forvitrede  Rester 
af  et  adeligt  Vaaben,  raat  udhugget  i  Sandsten,  boede 
den  gamle  Særling,  Violinbyggeren  Guiseppe  Zerbi- 
nato,  der  mod  Slutningen  af  det  foregaaende  Aarhun- 
drede  var  indvandret  hertil  efter  i  en  Del  Aar  at  have 
opholdt  sig  i  Norge,  Nogle  troede  for  at  unddrage  sig 
en  Straf  i  Fædrelandet,  Andre,  der  mente  at  kjende 
ham  bedre,  antog  for  her  i  Norden  mere  indbringende 
at  kunne  dyrke  Violinbyggeriet.  Nok  er  det,  at  fra  det 
Øieblik,  han  havde  bosat  sig  her,  vidste  Ingen  at  sige 
noget  Ufordelagtigt  om  ham. 

Stille  syslede  han  dels  med  sin  Kunst  og  dels  med 
et  Arbeide,  der  laa  denne  fjernt,  men  som  hans  Finger- 
færdighed havde  ført  ham  ind  paa:  en  Gjengivelse  i 
det  Smaa  af  Trondhjems  Domkirke. 

I  et  Hjørne  af  hans  Værksted  havde  man  allerede 
i  en  Række  af  Aar  seet  den  flere  Alen  høie  Bygning, 
i  de  mindste  Enkeltheder  gjengivende  Originalen,  ja, 
ikke  nok  dermed:  gjennem  Vinduerne  viste  sig  Dom- 
kirkens Indre  lige  saa  omhyggelig  udført.  Og  paa  dette 

Indre  og  dets  Udstyrelse  havde  den  gamle  Mester  of- 
ret det  største  Arbeide,  idet  hver  Enkelthed  i  de  for- 
skjellige  Afdelinger  af  Kirkerummet,  den  mindste 
Prydelse  ved  de  forskjellige  Altre,  var  en  tro  Gjen- 
givelse  af  det  endnu  Tilstedeværende  eller  af  Arbei- 
der,  der  i  den  længst  henfarne,  catholske  Tid  havde 
bidraget  til  at  gjøre  Kirken  saa  berømt. 

Mange,  der  havde  seet  Arbeidet,  mente,  at  det  al- 
lerede maatte  betragtes  som  færdigt,  men  Mesteren 
selv  fandt  dog  endnu  bestandig  Mangler  eller  Tilføiel- 
ser,  der  krævede  hans  Opmærksomhed.  Han  kunde 
sidde  hele  Uger  beskjæftiget  med  at  udskjære  et  eller 
andet  lille  Alterbillede  i  Elfenben,  eller  et  Epitaphium 
i  Alabast,  og  Den,  der  da  ved  sin  Indtræden  i  Værk- 
stedet fik  den  lille,  sprukne  Klokke  til  at  lyde,  kunde 
være  sikker  paa  et  meget  unaadigt  Blik  ud  over  de 
store  i  Tin  indfattede  Briller,  med  saa  stærkt  slebne 
Glas,  at  det  var  umuligt  gjennem  dem  at  se  den  gamle 
Italieners  endnu  funklende  Øine. 

Og  dette  unaadige  Blik  afløstes  ikke  sjeldent  af  en 
Strøm  af  halv  danske,  halv  italienske  Eder,  der  hyp- 
pigt endte  med  en  Opfordring  til  den  indtrædende 
Kunde  om  at  gaa  „Rokkere  i  Volde". 

Det  skulde  da  være  en  særlig  Begunstiget,  der  for- 
maaede  at  løse  den  Trolddom,  den  gamle  Kirke  ud- 
øvede over  Mester  Guiseppe,  men  var  først  for  et 
Øieblik  den  Strøm  brudt,  der  fra  Trondhjem  førte  til 
hans  Hjerte,  saa  kunde  det  godt  hændes,  at  han  lige 
saa  interesseret  kunde  vende  sig  derhen,  hvor  den 

anden  Halvdel  af  dette  gamle  Hjerte  havde  hjemme, 
han  kunde  da  hente  sin  Stradivarius  ned  fra  Væggen, 
og  først  selv  med  Elskerens  Øine  betragte  sit  Kle- 
nodie, førend  han  i  alle  dens  Enkeltheder  viste  den 
frem  for  den  beundrende  Kunde,  indtil  han  endelig 
henrevet  af  sin  Lidenskab  gav  sig  til  at  spille  saa  ild- 
fuldt, som  kun  en  Sydlænding  formaaer  det. 

I  det  lille  Værksted,  der  faaer  Lyset  sparsomt  til- 
maalt  gjennem  de  smaa,  snavsede  Ruder,  sidder  han 
saaledes  en  Dag  tilbagelænet  paa  sin  lille  Træstol, 
iført  et  blaat  Lærredsforklæde,  stramt  bundet  om  Li- 
vet, og  holdende  under  et  stort  Forstørrelsesglas  et 
lille  Relief,  han  omhyggeligt  har  snittet  ud  af  en  Elfen- 
bensplade.  Paa  en  mager  Hest  faaer  man,  ved  at  see 
nøie  til,  Øie  paa  en  Rytter,  der  vender  sig  om  mod 
en  haltende  Tigger,  som  støtter  sig  til  sin  Krykke, 
medens  Rytteren  med  det  dragne  Sværd  er  ifærd  med 
at  skjære  en  Flig  af  sin  Kappe. 

Det  er  øiensynligt  en  hellig  Martin,  han  her  har 
udført  til  et  af  de  smaa.  Altre  i  Domkirken. 

Han  er  som  sædvanligt  saa  fordybet  i  sit  Arbeide, 
at  han  ikke  har  hørt  Dørklokken,  der  melder  en  Kunde. 
Med  et  gnavent  Blik  seer  han  nu  først  paa  den  Ind- 
trædende, men  kommer  hurtigt  paa  det  Rene  med,  at 
det  netop  er  en  af  de  Udvalgte,  der  har  Naade  for 
hans  Øine. 

„Ah!  Signore  Conrade!  Glæde  mig  Dem  at  see." 

„God  Dag  Mester;  —  naa,  har  De  nu  endelig  min 
Violin  færdig?"  spørger  Conr^id  først  og  rækker  Haan- 


40 


den  ud  mod  den  Gamle,  der  med  et  forlegent  Smil 
staaer  og  ryster  paa  Hovedet. 

„Nei  - —  hikke  færdike,  hikke  færdik;  —  —  de 
Violine,  man  nu  lave,  —  de  overhovede  bli'  haldrig 
færdike;  —  altid  Noge  at  reparere.  —  Saadan  en  In- 
strumente,  min  gode  Signore,  den  er  ganske  som  en 
Menneske,  —  hja,  som  en  Menneske,  der  begaaet 
har  den   første   Synde,  —  den   Synde  trække  andre 

Synde  efter  sig, og  tilsidste,  til  ganske  sidste, 

maa  den  store",  og  han  peger  op  mod  Loftet,  „Signore 
veed  nokke,  han  den  mege,  mege  store  Instrumente- 
magere slaa  hele   Kasse  itu,  hjo  slaa  den  gansk  itu, 

og  den  sætte  sammen  igjen i  den  Skærsilde, 

—  i  purgatorio;  hjo!  hjo!  —  jeg  nokke  kunde  ha' 
Lyste  at  slaa  hele  Deres  Violine  histykker,  og  lade 
den  staa  op  til  en  bedre  Live,  —  —  hikkesandte, 
Signore?  —  Nei,  nei,  min  gode  Signore  Conrade,  de 
Gamle,  de  bygge  kunde  Violine,  som  var  gomplette," 
og  han  vender  sig  om  og  peger  op  mod  Væggen,  hvor 
hans  Stradivarius  hænger,  „seer  De,  den  'ar  den  gamle 
Mester  bygget  Anno  1714,  den  være  fra  hanses  aller- 
bedste Tide,  den  er  gomplette,"  og  med  en  Elskers 
Ømhed  dvæler  hans  Blik  ved  Instrumentet,  medens 
Conrad  giver  sig  til  at  betragte  det  Arbeide,  den 
Gamle  har  lagt  fra  sig. 

„Det  er  vel  sagtens  det  dér.  Mester,  der  holder 
Dem  fra  Deres  egenlige  Næringsvei?" 

„Egentlige  —  —  Næringsveie?"  tager  Mesteren 
nu  til  Orde  med  et  misbilligende  Blik  til  Kunden,  — 

—  „egentlige  Næringsveie  er  ogsaa  min  Dommekirke. 
Naar  jeg  den  bygge,  saa  jeg  opbygge  min  Sjæle,  og 
det  mege  mere  er  værde,  end  som  at  tjene  nogle  Dalere. 

See  nu  her,  Signore,  see  denne,"    og  han 

søger  omkring  paa  Dreierbænken  og  finder  snart  en 
lille  Døbefont,  som  han  holder  op  for  Conrad,  „denne 
lille  Bassorelieve,  den  er  til  den  Døbefonte  saadan 
som  den  'ar  være,  —  den  stille  Johannes  den  Døbere 
for,  og  jeg  Dem  sige,  at  den  Arbeide  vil  Vorherre  og 
hans  hellige  Engle  mig  petale  mege,  mege  mere  for, 

end  jeg  kan  tjene  ved  at  reparere  en daarlige, 

gamle  Violine." 

Han  er  øiensynligt  blevet  i  ondt  Lune,  og  det  for- 
bedres just  ikke,  da  Conrad  Juel  med  et  vantro  Smil 
afbryder  ham: 

„Troer  De  da  virkelig,  Mester,  at  der  gives  en  Vor- 
herre og  en  hel  Bunke  hellige  Engle,  der  sidder  oppe 
i  Himlen  og  er  glade  over,  at  Mester  Guiseppe  Zer- 
binato  sidder  hernede  i  Adelgade  og  snitter  nogle 
Mandehoveder  ud  i  et  gammelt  Stykke  Elfenben?" 

Den  Gamle  seer  først  op  for  at  udforske,  om  hans 
unge  Kunde,  hvad  han  ofte  gjør,  har  spøgt,  men  da 
han  bemærker  det  alvorlige,  næsten  smertelige  Udtryk 
i  hans  Ansigt,  udbryder  han  med  rystende  Stemme: 

„Signore  Conrade  ■ —  hvad  er  det  for  gudsbespot- 

telige  Ord, De  maa  være  mege  slemmere  end 

den  slemmeste  Kjættere,  —  Fy!  fy!  —  Men  jeg  dog 
godt  lide  Dem,  huagte  De  er  en  skrækkelig  Atheiste; 
komme  nu  her,"   han  reiser  sig  og  tager  atter 

det  lille  Arbeide  frem,  han  har  været  beskjæftiget 
med,  —  „komme  nu   her  og  see  dette,  —  hvad  nu 

De  troer,  at  det  stiller  fore, naa De  hikke 

en  Gang  kjende  ham,  —  men  hanne  kjende  Dem,  — 
hanne  kjende  Dem  meget  godt,  hjo!  jég  Dem  vil  sige, 
at  det  er  den  hellige  Martine,  hja!  —  hellige  Martine, 
den  Mande,  som  vores  Frelser  sig  aabenbare  for  i  en 
Drømme;  —  seer  De,  Signore,  naar  nu  jeg  'ar  stille 
op  denne  Billed  inde  i  Dommekirke,  paa  hellige  Mar- 
tine sin  Altare,  saa  jeg  vil  sætte  en  lille  Lyse  op  for 
Dem,  hjo,  for  Dem,  slemme  Kjættere,  og  saa  vil  denne 
samme  hellige  Martin,  —  som  De  nu  ganske  hikke 
kjende,  han  vil  bede  for  Deres  stakkels  atheistiske  Sjæle, 
—  jo,  jo,  det  vil  'an,  stole  De  paa  gamle  Mester  Gui- 
seppe,"  tilføier  han  og  slaaer  Conrad  venligt  paa  Skul- 
dren,  idet  et  lyst  Smil  breder  sig  over  det  gamle 
Ansigt. 

„Jeg  stoler  i  hvert  Fald  paa,  at  De  er  en  brav  gam- 
mel Fyr,  Mester  Guiseppe,"  svarer  Conrad  og  rækker 
ham  Haanden,  —  „men  for  at  tale  om  noget  Andet, 
hvordan  gaaer  det  med  Sønnen?" 

„Sonne  —  tja,   Signore,  hvordan  gaa,  gaa  skidte; 

han  gaa  til  Cremona  for  at  bygge  Violine, og 

ender  i  Roma som  — " 

„Som  hvad?" 

„Aa som  Kunsteberidere,  —  springe  po  He- 
ste,   spille  Violine  paa  Rygge; store,  store 

Sorge  af  den  Dreng,"  tilføier  Mesteren  og  tørrer  med 
Snippen  af  det  gamle,  blaa  Forklæde  en  Taare  bort. 

der  søger  Vei  udover  hans  krumme  Næse.  „Og  det 
histedefor  studere  det  Eneste,  der  er  værd  at  studere 
i  denne  syndige  Verden  — " 

„Og  hvad  er  det?" 

„Hvad  er  det!  —  Turligvis  Lakke,  hvordan  de 
Gamle  lavede  sin  Lakke,  den  herlige  Lakke,  som  er 
næste  det  Vigtigste  af  hele  Kunste.  —  Man  hikke 
bygge  Violine  af  gammel  Træsko,  som  man  schmøre 
Tjære  paa,  —  nei,  nei.  Lakke,  min  gode  Signore, 
Lakke! Og  histedefor  han  blive  Kunstbe- 
ridere   " 

„Men  hvordan  er  han  kommet  ind  paa  det  Gjøg'er- 
liv?" 

„Fruentimre,  Signore,  Fruentimre!  Satane  skabe  i 
sin  Vrede  de  Fruentimmere;  gjøre  alle  Hulykke  i 
Verden,"  buser  det  ud  af  den  Gamle,  idet  han  dog 
ængsteligt  skotter  til  Døren,  der  fører  ind  til  hans 
Kones  Værelse,  —  „han  lære  fine  Contesse  at  kjende, 
ho!   meget  fine,  —  hun   løbe  væk  fra  sin   Papa,  — 

spring  po  Heste,  og strakse  min  stakkels  Tonio 

tosse  i  sin  Ho'de,  og  spring  ogsaa  po  Heste ■" 

„Hvad  er  nu  det,  du  staaer  der  og  vaaser  om,  Jo- 
seph?" lyder  det  pludseligt,  idet  Døren  aabnes,  og 
Mesterens  Ægtefælle  viser  sig;  „min  gode  Herr  Doc- 
tor  skal  ikke  bryde  sig  om,  hvad  Joseph  han  siger. 
—  —  man  skulde  ikke  tro,  at  han  var  Tonios  Fader; 
Det  er  da  for  Gud  vel  nok  saa  godt  at  blive  en  brav 

Kunstberider  som -at  bringe  baade  sig  og  sin 

Familie  i  Spindehuset,  fordi   man   ikke  gider  bestille 

andet,  end  at  snidde  paa  gamle  Billeder,  som  ikke 
kan  blive  til  noget  Menneskes  Glæde,  da  de  dog  skal 

puttes  ind  i  den  —  tossede,  gamle  Domkirke. 

Ja,  du  skal  slet  ikke  see  saa  rasende  ud,  Joseph,"  til- 
føier  hun,  da  hun  seer,  hvorledes  Vreden  er  ved  at 
tage  Magten  fra  den  ellers  saa  fredsommelige  Mester, 

„det  er  en  Sandhed,  go'e   Herr  Juel,   at  den 

Domkirke  sluger  Alt,  hvad  Joseph  fortjener;  ■ ^  og 

vi  skylder  endda  mange,  mange  Penge  paa  det 

forbandede  Spetakkel  af  en  Bygning.  Og  Violinen,  den 
kunde  han  sælge,  men  det  vil  han  ikke,  —  nei,  hellere 
sidder  han  og  jodler  paa  den  om  Søndagformiddag, 
naar  han  kommer  fra  sin  —  Messe,  som  han  kalder 
det, det  gudsforgaaende  Skarn " 

„Du  være  jo  endnu  slemmere  Kjættere  end  som 
Doctor  Juele,  —  meget,  meget  slemmere,"  farer  det 
ud  af  gamle  Mester  Guiseppe,  —  „jeg  vilde  gjerne 
sætte  Lyse  for  dig  ogsaa  i  Domkirke,"  og  han  seer  helt 

modfalden  ud,  —   „naar  bare, men  jeg  hikke 

pegribe,  hvadfor  Helgen  vil  ha'  med  dig  at  pestille  — " 

„Gjør  du  blot  ikke  dine  Helgener  no'en  Uleilighed 
for  min  Skyld;  —  min  egen  Præst,  han  er  da,  Vor- 
herre være   lovet,   et   rigtig   levende   Menneske,   han 

skal  nok  bringe  mit  Regnskab   i  Orden; men 

dine  dumme  Helgener,  der  er  døde  og  borte  for  tusend 
Aar  siden,"  vrisser  Konen  og  vender  sig  til  den  unge 
Læge,  „jeg  forsikkrer  '^em,  at  hvis  her  skulde  ud- 
bryde Ildebrand,  ja  —  saa  t:oer  jeg  for  min  Skam,  at 

han  først  vilde  redde  sin  Violin  og  sin  dumme  Kirke, 
og  lade  baade  mig  og  sin  gamle  Søster  i  Stikken  — " 

„Hvordan  gaaer  det  nu  med  hende,  hun  er  jo  Pa- 
tient, og  Dr.  Hushahn  har  bedt  mig  tilsee  hende  idag," 
afbryder  Conrad  Juel,  idet  han  søger  at  bringe  Sam- 
talen ind  i  et  fredeligere  Spor. 

„Ja  —  hvordan  skulde  det  vel  kunne  gaa  en  stak- 
kels Patient,"  svarer  Konen  sukkende,  idet  hun  gaaer 
bagefter  Conrad  ind  i  Sygeværelset,  „hvordan  skulde 
det  vel  kunne  gaa;  naar  han  derinde  ofrer  Alt  paa 
sine  snavs  Helgener,  saa  maa  jo  vi  to  stakkels  Fruen- 
timmer lide  Nød.  See Søsteren  har  jeg  da  nu 

ogsaa  faaet  paa  Halsen  for  et  Aarstid  siden,  da  hun 
kom  hertil  fra  Messina;  hun  kan  jo  forsaavidt  være  et 

taalelig  skikkeligt  Skrog, men  det  fordægtige, 

det  stikker  nu  en  Gang  i  Blodet  paa  den  Familie;  — 
Gu'  maa  vide,  hvad  hun  har  bedrevet,  før  hun  kom  til 
os;  —  hun  ligner  jo  nærmest  en  gammel  Hex;  — 
kanhænde  hun  har  været  Spaakjælling,  —  —  hvis 
hun  da  inte  har  været  noget  endnu  meget  værre," 
slutter  hun  med  et  ondt  Blik  til  Mester  Guiseppe,  før 
hun  lukker  Døren  haardt  i  efter  sig  og  lader  den 
Gamle  blive  ene  ude  i  Værkstedet,  mens  hun  fører 
Conrad  ind  i  det  næste  Værelse  hen  foran  Sygesen- 
gen, hvor  han  lidt  efter  staaer  overfor  Patienten,  der 
paa  hans  Opfordring  lader  ham  føle  sin  Puls. 

Det  er  første  Gang,-  han  seer  den  gamle  Violinbyg- 
gers Søster,  og  han  undres  over  den  store  Lighed 
mellem  dem.   Det  er,  som  om   Broderens  milde  Blik, 


46 


der  for  faa  Øieblikke  siden  hvilede  saa  tillidsfuldt  paa 
ham,  atter  møder  ham  fra  hendes  Øine,  og  han  tager 
hende  varsomt  om  Haandleddet,  idet  han  trækker  sit 
Uhr  frem  og  aflæser  Pulsslaget. 

Men,  idet  han  staaer  saaledes,  er  det,  som  om  For- 
holdet er  vendt  om,  som  om  den  Syge  undersøger 
hans  Tilstand,  som  om  der  fra  hans  Fingerspidser  ud- 
gaaer  en  Strøm  til  hendres  Indre,  der  skal  give  hende 
Oplysning  om  ham,  og  hun  stirrer  ham  ind  i  Øinene, 
idet  hun  nikker  ligesom  forstaaende.  Og  hun  mumler: 
„Jeg  godt  kjende  hamme,  —  hjo!  og  gamle  Guiseppe 
og  hellige  Martine  ogsaa  kjende  hamme." 

Men  Conrad  seer  paa  hende,  smiler  og  vender  sig 
nu  om  for  at  anordne  en  let  Febermixtur  til  Patien- 
ten, der  aabenbart  taler  i  Vildelse. 

Og  imedens  har  den  gamle  Mester,  som  efter  alle 
huslige  Scener,  inde  i  sit  Værksted  taget  sin  Trøster, 
sin  Stradivarius  ned  fra  Væggen,  og  han  giver  sig  til 
at  spille,  og  det  er,  som  om  man  i  Tonerne  snart  hører 
et  oprørt  Hav  bruse,  snart  milde  Orgelklange,  der  bane 
sig  Vei  fra  det  Indre  af  Domkirken  for  lidt  efter  at 
dø  hen  under  det  lave  Loft  i  det  fattige  Værksted. 


IV 

KAPERGASTEN  KOMMER  HJEM 


NAAR  Grandmama  Juels  Anfald  havde  raset  ud,  saa 
reiste  alle  den  to  og  halvfemsindstyveaarige 
Dames  Livsaander  sig  paany,  næsten  med  hele  Ung- 
dommens Kraft. 

Hendes  Læge  mente,  at  man  maatte  finde  sig  deri 
som  i  en  Naturlov,  „thi,  naar  Fruentimret  først  er 
kommet  til  en  vis  Alder,  saa  vokser  Hjertet  fast  i 
Ryggen  paa  dem,  —  og  de  er  da  uopslidelige,"  var 
hans  Mundheld. 

Hun  kunde  forbavse  sine  Omgivelser  ved  for  Exem- 
pel  Dagen  efter  et  sligt  Ildebefindende  at  vise  Tilbøie- 
lighed  for  at  komme  i  Theatret,  og  det  var  da  navnlig 
gamle  Dorthea,  som  endnu  ikke  havde  frigjort  sig  for 
Trykket,  der  hvilede  over  Folket  i  Christian  den  Sjettes 
Dage,  der  med  betænkelig  Rysten  paa  Hovedet  hørte 
om  denne  Lyst.  Det  var  ikke  med  helt  blide  Ord,  hun 
da  gjorde  sin  Frue  opmærksom  paa,  at  hun  fandt  det 
nonsensialsk,  og  at  det  var  meget  mere  passende  for 
en  slig  Dames  Alder  og  Stilling  i  Samfundet,  at  hun 

fremdeles  kjæmpede  med  Døden,  end  at  hun  kunde 
tænke  paa  at  blande  sig  mellem  de  Belials  Børn,  der 
overværede  en  Theaterforestilling. 

Den  samme  Formiddag,  da  Conrad  havde  aflagt  sit 
Besøg  hos  den  gamle  Violinbygger,  havde  der  netop 
fundet  en  saadan  Kamp  Sted  mellem  den  Gamle  og 
hendes  Pige,  der  næsten  rystende  af  Harme  modtog 
den  unge  Læge,  da  han  kom  hjem,  og  allerede  ude  i 
Forstuen  hviskende  meldte  ham,  at  nu  vilde  Fruen 
atter  ind  paa  det  formaledidede  Comediehus. 

Ved  sin  Indtrædelse  i  Sygeværelset,  hvor  Moskus- 
lugten fra  den  foregaaende  Dag  endnu  hvilede  tryk- 
kende tung,  ligesom  manende  til  dyb  Alvor,  forefandt 
han  Bedstemoderen  i  det  fortræffeligste  Humeur. 

„Du  maa  vide,  mon  cher,  at  gamle  Stine  ude  fra 
Bakkehuset  har  været  her;  —  hun  havde  som  vanligt 
sin  Kurv  paa  Armen  med  et  Par  Flasker  Vin,  der  stak 
Halsen  nok  saa  fornøiet  til  Veirs,  —  og  til  mig  havde 

hun  det  Brev,  dér  ligger, ja,   hvor   er  det  nu 

blevet  af jo,  jo  her  er  Brevet  fra  min  gode  Fru 

Rahbek  med  hendes  Billetter  til  den  En  og  treddivte, 

jeg  kunde  min  Sandten  nok  have   Lyst  at  se 

det  Stykke, hvad  siger  du,  lille  Conrad?  — 

Det  kunde  være  drolligt  nok  atter  en  Gang  at  see  den 
brave  Lindgreen  i  en  af  hans  bedste  Ruller  —  ■ — " 

„Men  troer  Grandmama  nu  ogsaa,  at  det  er  rigtigt 
at  gaa,  uden  at  Professoren  har  givet  sit  Minde  — " 
afbrød  Conrad  hende. 

„Aa  —  I  Læger  veed  saa  dog  ikke  Noget;  nei,  mit 

gamle  Sprikwort  er:  man  nyder,  hvad  man  vil,  og  man 
lider,  hvad  man  skal.  Jeg  har  immer  sagt:  har  jeg  Lyst 
til  Noget  af  den  Slags,  saa  er  det  Tegn  til,  at  jeg  er 
rask,"  protesterede  den  Gamle,  der  netop  den  Dag 
aabenbart  havde  megen  Lyst. 

Og  dermed  havde  hun  afskaaret  sin  Sønnesøn  fra 
al  videre  Indblanding  i  hendes  Affairer. 

„I  Dag  er  jeg  nu  særdeles  i  min  Esse  og  vil  ma 

foi  tage  derhen ; det  Værste  er,  at  jeg  maa  kjøre 

i  en  af  disse  Karosser;  jeg  ynder  dem  ikke,  veed  du; 

ach,  det  var  en  skjønne  Tid,  da  vi  endnu  havde 

Portechaiserne,  —  de  væltede  min  Tro  ikke;  mine 
gode,  gamle  Æskedragere,  der  bar  mig  i  mine  unge 
Dage,  de  stod  fast  paa  deres  Ben,  —  de  vidste  saare 
vel,  hvilken  kostelig  Skat,  de  havde  den  Ære  at  trans- 
portere," tilføiede  hun  og  lo  med  smaa,  stilfærdige 
Kluk. 

Imidlertid  er  Dorthea  atter  kommen  ind  i  Syge- 
værelset og  synes  at  ville  afskære  al  videre  Tale  om 
Comedie,  ved  at  give  sig  i  Lag  med  at  pusle  den 
store  Seng,  for  ligesom  ved  dette  Arbeide  at  minde 
sit  Herskab  om,  at  en  gammel  Kone  vilde  være  bedst 
gjemt  i  dens  bløde  Dyner,  men  hun  afbrydes  pludse- 
lig i  sin  Beskæftigelse  ved,  at  Frantz  beskedent  ban- 
ker paa  Døren  og  stikker  sit  røde  Hoved  ind  for  at 
melde: 

„Torben  Kraft  er  herude  og  spør',  om  han  kan  faae 
Lov  at  helse  paa  Fruen  — " 

„Ih!   ja,  saa  faae  jeg  da  Skam,  om  jeg  ikke  gjerne 

W.  Schorn :   Hvad  Grandmama  oplevede  4 

seer  min  gode  Torben,"  udbryder  Grandmama  livligt, 
idet  hun  vender  sig  mod  den  halvtaabne  Dør,  gjennem 
hvilken  den  unge  Sømand  undseligt  tvinger  sin  kraf- 
tige Skikkelse  og  stiller  sig  op  efter  et  lille  Skrabud. 

„Kom  kuns  nærmere,  lille  Torben,  geneer  sig  ikke, 

jeg  har  jo  alt  aarle  taget  ham   i  Affection,  — 

—  lad  os  see  paa  ham,  naa  ■ —  han  seer  sandfærdigen 
ud  som  en  hel  Karl,  men  han  har  jo  og  maattet  drages 
med  vore  Fjender,  og  han  har  været  ude  i  al  Slags 
bestialsk  Veir,"  siger  den  Gamle,  idet  hun  med  Vel- 
behag betragter  den  slanke  Gut,  der  nu  er  traadt  helt 
hen  til  hende,  efter  først  at  have  trykket  Conrads 
Haand  og  nikket  flygtigt  til  Dorthea. 

Og  det  er  ikke  saa  underligt,  at  den  gamle  Dame 
har  seet  velvilligt  til  den  Indtrædende,  thi  en  kjøn 
Fyr  er  han,  den  samme  Torben.  De  buskede  Øienbryn, 
der  næsten  er  voxede  sammen  over  Næseroden,  giver 
ham  et  mandigt,  men  tillige  næsten  trodsigt,  Udseende, 
til  Tider  Noget,  man  kunde  kalde  skjult,  hvis  ikke  det 
lyse  Smil  fra  de  kjønne  Øine  strax  forjog  det  Indtryk 
og  gjorde,  at  man  maatte  synes  om  ham. 

Efter  at  have  betragtet  ham  i  nogen  Tid  i  Tavshed, 
begyndte  Grandmama  atter: 

„Naa og  han  har  altsaa  været  med  at  fange 

den  unge  Jomfru  Cathrine " 

Spørgsmaalet  synes  at  komme  noget  pludselig  for 
Torben,  han  træder  et  Skridt  tilbage  og  seer  med  et 
sky  Blik  til  den  Gamle,  idet  han  udbryder: 

„Hvad  mener  Fruen  med  det?" 

„See  —  see,  jeg  troer  moxen,  at  han  bliver  hel  for- 
skræmt over  at  høre  Tale  om  sine  Heltegjerninger, 
—  —  hedder  da  ikke  Skibet,  I  har  indfanget:  de 
jonge  Jomfrau  Catharina?" 

„Jo jo  vist,  men  jeg  tænkte  ei,  at  det  var  — 

Kuffen,  —  Fruen  mente,"  svarer  han  og  seer  sig  uro- 
ligt om  i  Kredsen  for  ligesom  at  hente  Mod  hos  Con- 
rad eller  Dorthea  til  at  fortsætte  denne  Samtale,  der 
slet  ikke  synes  at  tiltale  ham.  Dorthea  har  imidlertid 
stillet  sig  ved  Vinduet  og  stirrer,  tilsyneladende  op- 
taget af  helt  andre  Tanker,  ud  paa  Veien,  ud  paa  den  ■ 
stadigt  fygende  Snee. 

Men  det  er,  som  om  Sneen,  jo  tættere  den  falder, 
mere  og  mere  dækker  over  en  Tanke,  der  siden  den 
foregaaende  Aftens  Samtale  med  Troels  stadigt  har 
krydset  i  hendes  Hoved,  og  det  er,  som  om  denne 
Tanke  pludselig  helt  er  vegen,  idet  hun  vender  sig 
om  og  med  et  Smil  til  Torben  blander  sig  i  Samtalen. 

„Fruen  er  bange  for,  go'e  Torben,  at  du  skal  blive 
storagtig  af  de  mange  Penge,  du  sagte'  har  hjem  med." 

„Aa,  —  —  saa  farligt  mange  er  det  da  heller 
ikke " 

„Jeg  maa  saa  Skam  tilstaa,  at  jeg  troede,  det  be- 
talte sig  hel  godt  at  opsnappe  smaa  Jomfruer,"  afbrød 
Grandmama,  og  saae  smilende  paa  Torben,  der  rynkede 
Brynene  og  stod  forlegen  og  dreiede  sin  Hat  mellem 
Fingrene. 

„Aa  —  jo.  Frue,  det  kan  betale  sig,  —  — " 

„Naa  —  men?" 

4* 

„Men  man  kan  ogsaa  sommetider  ligesom  fortryde 
at  have  taget  Noget,  der  dog  hører  Andre  til,"  mener 
Torben  og  skjæver  forlegent  hen  til  Døren  som  for  at 
faae  Ende  paa  denne  Samtale. 

„Hvad  man  tager  fra  Fjenden,  det  er  kuns  en  Hand- 
ling, man  har  Ære  af,  lille  Torben, ja,  hvis  han 

nogen  Tid  havde  taget  Noget  fra  Venner,  saa  kunde 
han  have  Grund  til  remords,  —  men  det  er  jeg  rolig 

for. Naa,  men  gaa  nu  kuns  ud  og  faae  sig  Noget 

at  leve  af,  thi  man  siger  jo,  at  Helte  ogsaa  trænger 
til  det,"  slutter  Grandmama  og  rækker  Haanden  til 
Torben,  der  øiensynligt  lettet  gjør  et  keitet  Buk,  og 
tilligemed  Dorthea  forsvinder  ud  i  Køkkenet. 

Conrad  og  Bedstemoderen  seer  Begge  spørgende 
paa  hinanden,  efter  at  Døren  er  lukket  efter  dem. 

„Hvad  feiler  den  Fyr?  —  —  han  har  Noget  at 
skjule,  der  er  Noget,  han  frygter  for,"  siger  Conrad 
halv  hviskende,  idet  han  bøier  sig  hen  mod  Bedste- 
moderens Øre. 

„ Synes  du  ogsaa,  Conrad,  —  —  ja,  jeg  maa 

tilstaa,  at  han  var  mig  noget  mistænkelig; men 

vi  faae  vist  smøre  os  med  Taalmodighed,  før  vi  kommer 
efter  den  Hemmelighed. Jeg  har  dog  ellers  al- 
tid kjendt  ham  for  en  brav  Gut,  og  det  skulde  ret 
smerte  mig,  —  —  hvis  da  ikke  det  Hele  er  en  Mis- 
forstand." 

„Det  troer  jeg  nu  ikke.  Grandmama,  og  det  kommer 
mig  for,  at  vi  har  en  Forpligtelse  overfor  Torben  til 
ikke  at  lade  ham  gaa  videre,  saafremt  han  er  inde  paa 

en  gal  Vei; vil  Grandmama  have  Noget  imod, 

at  jeg  opsøger  gamle  Troels,  kanske  veed  han  Noget," 
spørger  Conrad  og  reiser  sig. 

„Du    kan   have    Ret,   min    Sønneke,    gamle   Troels 

kjender  vist  mer  end  sit   Fadervor,  - —  men " 

tilføier  Bedstemoderen,  „jeg  skjøtter  ei  om,  at  du  søger 

ham  op  i  hans  —  Jomsborg, det  er  ei  Sted  for 

unge,  honnette  Folk." 

„Aa,  hvad  —  Grandmama,  jeg  tager  vist  hverken 

Skade   paa   Sjæl   eller   Legeme   deraf. Jeg   vil 

endnu  i  Dag,  kanske  før  Torben  kommer  derud,  op- 
søge den  Gamle." 

„Ach,  ja  —  saa  gjør  det  da,  mon  cher,  og  husk  at 
bestille  Karossen  til  god  Tid,  —  thi  nu  trænger  jeg 
dobbelt  til  at  adsprede  mig." 

Og  medens  Conrad  belaver  sig  paa  sit  Besøg  ude 
paa  Jomsborg,  falder  hans  Grandmama  i  Tanker. 

Hun  har  nu  næsten  glemt,  at  Torbens  Væsen  har 
været  hende  paafaldende.  I  det  Hele  taget,  —  hvad 
vedkommer  Torbens  Sager  hende;  —  lad  ham  passe 
Sit,  hun  har  nok  at  gjøre  med  i  Tankerne  at  spekulere 
over,  hvilken  Pynt  hun  vil  iføre  sig  om  Aftenen  i 
Theatret.  Man  maa  jo  nemlig  ikke  tro,  at  gamle  Da- 
mer tænke  mindre  over  deres  Pynt,  end  de  Unge;  den 
klæder  dem  kun  ikke  altid  saa  vel. 

Saaledes  var  det  nu  ogsaa  med  gamle  Fru  Juel. 
Hun  havde  i  sine  unge  Dage  i  altfor  høi  Grad  vænnet 
sig  til  at  overveie  det  Spørgsmaal  grundigt,  men  naar 

hun  først  var  i  Stadsen,  sporedes  det  altid,  at  hun  havde 
havt  kongehge  Personer  til  Forbillede. 

Og  Resultatet  af  hendes  Overveielser  bliver  da,  at 
hendes  sorte  Atlaskesrobe  med  den  tilsvarende  sorte 
Saloppe  med  Hætte,  sammenbundet  i  Halsen  med  en 
bred,  violet  Sløife  vil  være  passende;  dertil  vil  hen- 
des Diamantørenringe  og  de  gamle  Kniplinger  herligt 
harmonere.  —  Ja,  mon  det  ikke  for  en  Gangs  Skyld 
kunde  være  klædeligt  at  lade  Haaret  let  puddre,  og  i 
Panden  at  anbringe  den   lille   Blomst,  saaledes  som 

hun  brugte  det  i  sine  yngre  Dage; men,  nei, 

ingen,  slet  ingen  Ungdommeligheder;  hun  er  jo  dog, 
tilstaaer  hun  for  sig  selv  med  et  Suk,  en  gammel, 
gammel  Kone  paa naa.  Tallet  er  jo  ligegyl- 
digt. — 

Og  medens  hun  fordyber  sig  i  Minderne  om  for- 
dums Triumfer,  hun  som  den  unge,  smukke  Frøken 
von  Heinecken  har  feiret  ved  Hove,  og  føler,  at  hun 
i  Anstand  endnu  ret  vel  kan  tage  det  op  med  de 
Fleste,  gaaer  Conrad  grublende  op  og  ned  i  sit  Værelse, 
snart  forkastende  den  ene,  snart  den  anden  Angrebs- 
plan ligeoverfor  gamle  Troels  paa  Jomsborg. 

Det  bæres  ham  for,  at  hemmelige  Baand  knytte 
ham  og  Torben  til  hinanden;  det  er  for  ham,  som  om 
han  ikke  alene  vil  gavne  Torben  ved  at  forsøge  paa 
at  hjælpe  Denne,  men  som  ogsaa  hans  egen  Skjæbne 
er  afhængig  af  det  Skridt,  han  nu  forbereder  sig  til. 


V 
CONRAD  PAA   „JOMSBORG" 


MAN  fødes  til  at  være  Drømmer. 
Trangen  kan  næres,  udvikles,  men  der  maa 
hos  Mennesket  være  en  medfødt  Grund  at  bygge  paa. 

Man  udrydder  aldrig  denne  Trang. 

Drømmeren  er  saa  at  sige  født  til  at  lade  Øieblik- 
ket  unyttet. 

Giv  ham  en  Post  paa  en  Jagt,  og  han  vil  uvægerlig 
lade  Vildtet  smutte  forbi.  Han  er  Livet  igjennem  un- 
der en  Indflydelse,  over  hvilken  han  aldrig  fuldt  ud 
bliver  Herre. 

Conrad  Juel  var  født  til  at  være  Drømmer,  og  Op- 
dragelsen hos  hans  myndige  Grandmama,  der  i  alle 
væsenltige  Spørgsmaal  havde  raadet  over  hans  Skjæbne, 
havde  kun  bidraget  til  at  udvikle  hans  Sands  for 
Drømmeriet.  Men,  det,  der  kanske  havde  medvirket 
væsentligst,  var  den  Atmosphære  af  Romantik,  i  hvil- 
ken de  Unge  opvoxede;  den  varsom  et  Sygdomsstof, 
der  virkede  smittende,  og  havde  størst  Magt  over  de 
blødeste  Gemytter. 

Hans  Grandmama,  der  fuldtud  tilhørte  Virkeligheden, 
kjendte  saa  godt  hans  svage  Side,  hun  vidste  ogsaa  i 
hvor  høi  Grad  Omgangen  med  den  nogle  Aar  ældre 
Ven,  Ingemann,  bidrog  til  at  nære  hans  medfødte  Til- 
boielighed,  og  lod  sjelden  en  Leilighed  unyttet,  naar 
hun  kunde  desavouere  Denne. 

Conrad  hørte  til  de  Mennesker,  der  allerede  fra  de 
ganske  unge  Dage  med  Kjærlighed  dvælede  ved  Fol- 
kets store,  historiske  Minder.  Han  kunde  paa  sine 
lange  Fodvandringer,  som  han  altid  foretog  i  Ensom- 
hed, fortabe  sig  i  drømmende  Haab  om  en  Gang  at 
finde  en  Oldtidsskat.  Men  for  ham.  Drømmeren,  maatte 
det  jo  være  Tilfældet,  der  skulde  lede  ham ;  han  tænkte 
sig  ikke  at  sætte  et  Arbeide  ind  paa  denne  Kjærlighed 
til  det  Gamle. 

Han  havde  jo  seet  Guldhornene  oppe  paa  Konst- 
kamret,  før  de  i  1802  blev  stjaalne,  og  vidste,  hvor- 
ledes Tilfældet  havde  bragt  dem  for  Dagens  Lys. 

Endelig  indtraf  saa  den  Begivenhed  1807,  da  Hu- 
sets Skat,  „Barnet",  forsvandt.  Han  følte,  at  han  hin 
Nat  i  Christiansborg  Slots  Kjælder  burde  have  vaaget 
over  det  Barn,  der  hvilede  ved  hans  Side,  og  kunde 
aldrig  frigjøre  sig  for  Tanken  om  at  have  forsømt  et 
stort  Ansvar. 

Nu,  da  der  hos  ham  var  vaagnet  en  Mistanke  om, 
at  Torben  skjulte  Noget  for  dem,  stod  det  ham  endnu 
ikke  klart,  om  den  vilde  lede  ham  i  den  Retning. 

Og  han  gaaer  i  Tankerne  tilbage  til  sine  Drengeaar, 
og  seer  sig  selv  og  den  noget  yngre  Torben  som  gode 

Kammerater,  naar  han  kommer  paa  Besøg  hos  sin 
Moster  Dorthea. 

Men  det  er  stedse  ham  selv,  der  er  den  Styrende  i 
deres  Lege.  Torben  føler  allerede  da  Afstanden,  han 
føler,  at  det  er  ham  tilladt  at  lege  med  Conrad,  fordi 
Denne  trænger  til  en  Kammerat.  Og  det  er  da  ogsaa 
kun  Legen,  han  deler  med  ham,  —  er  den  forbi,  saa 
er  Torbens  Plads  ude,  mens  Conrad  som  det  fornem- 
me Barn  hører  til  inde  i  den  intime  Familiekreds. 

Men  medens  Torben  ude  i  det  friere  Liv,  han  fører 
mellem  ligestillede  Drenge,  udvikler  sin  kraftige  Na- 
tur, sidder  Conrad  inde  hos  sin  gamle  Grandmama 
og  bliver  selv  gammel  længe  før  Tiden.  Og  han  føler 
allerede  tidligt,  hvor  høit  han  i  aandelig  Udvikling 
staaer  over  Kammeraten,  der  paa  sin  Side  seer  op  til 
sin  kundskabsrigere  Ven,  mens  han  dog  har  en  Fø- 
lelse af,  at  han  i  andre  Henseender  er  ham  overlegen. 

Dog,  ogsaa  paa  dette  Omraade  vil  Conrad  helst 
være  den  Ydende.  Da  Torben  saaledes  en  Dag  under 
Legen  ude  paa  den  tilfrosne  Dam  er  i  Fare,  iler  Con- 
rad til  og  frelser  ham  i  sidste  Øieblik.  1  sin  heftige, 
barnlige  Taknemlighedsfolelse  ligeoverfor  Vennen,  lover 
Torben  ham,  at  han,  naar  han  bliver  voxen,  mange- 
fold vil  gjengælde  ham. 

Dette  Minde  staaer  i  Øieblikket  tydeligt  for  Conrads 
Tanker,  ja,  han  husker  endnu  Ord  til  andet  fra  den 
Dag;  han  seer,  hvorledes  Torben  falder  ham  om  Hal- 
sen, idet  han  udbryder: 

„Du  kan  stole  paa,  Conrad,  at  jeg  skal  nok  en  Dag 
hjælpe  dig,  naar  du  trænger  til  mig." 

Og  Conrad  smiler,  som  han  allerede  smilede  den 
Dag,  ad  den  stakkels,  fattige  Drengs  Haab  om  med 
Tiden  at  kunne  yde  ham,  Conrad  Juel,  Sønnen  af  det 
gamle  Patricierhus,  en  Erstatning  for,  hvad  han  i 
Barndommen  har  gjort  for  ham. 

Dog,  ligemeget  om  hans  Undersøgelser  skulde 
bringe  ham  Klarhed  i  det  store  Spørgsmaal,  saa  burde 
han  alene  for  Torbens  Skyld  gjøre  sig  Umage  for  at 
erfare,  om  Denne  var  paa  gale  Veie,  det  var  simpelt- 
hen hans  Pligt  mod  den  gamle  Barndomskammerat. 

Under  alle  disse  Tanker  og  Overveielser  er  Conrad 
endelig  naaet  ud  til  Jomsborgeren,  der  betragter  ham 
halv  gnavent  halv  forbavset  over,  at  den  „unge  Herre" 
vil  gjøre  ham  et  Besøg,  men  han  fatter  sig  hurtigt 
og  søger  paa  bedste  Maade  at  gjøre  Stads  af  sin  Gjæst. 

„Ja  —  det  er  nu  inte  for  det,  unge  Herre,  for  gamle 
Smith,  han  har  Skam  tidt  havt  fine  Fremmede  herude, 
det  er  da  sikkert  nok.  Her  har  saamænd  baade  været 
Baroner  og  Grever,"  siger  den  Gamle,  idet  han  med 
Trøieærmet  tørrer  Støvet  af  Bordpladen  og  bøier  sig 
ned  over  denne  for  at  skjule  sin  Ærgrelse  over  mulig- 
vis allerede  at  have  sagt  for  meget. 

„Er  det  ene  for  Fiskeriets  Skyld,  gamle  Smith,  at 
her  kommer  saa  fine  Folk?" 

Den  Gamle  seer  mistroisk  paa  sin  Gjæst,  før  han 
svarer: 

„Unge   Herre,   min  salig   Bedstefader,  Gud  glæde 

hans  Sjæl  i  Himmerige,  han  sagde  altid,  —  min  Dreng, 
sa'e  han,  du  skal  immervæk  spytte  to  Gange,  før  du 

svarer  paa  et  Spørgsmaal,  og see  det  har 

jeg  lagt  mig  paa  Sinde,  og  jeg  troer  nok,  at  jeg 

har  staaet  mig  derved,"   og  han  smiler  underfundigt. 

„Men  nu  vil  jeg  li'egodt  ganske  gratis  svare 

Dem:  det  veed  jeg  inte  No'et  om.  —  Om  de  fine 
Grever  er  kommet  for  Fiskeriet  eller  kanske  for  Ud- 
sigtens  Skyld,    det   har  jeg  aldrig   dristet   mig   til    at 

spør'e  om. Jeg  holder  nu  af  begge  Dele,  det 

gjør  jeg,"  mumler  den  Gamle  og  plirer  med  et  halv 
forelsket  Blik  over  mod  den  anden  Bred  af  Søen;  — 

—  „nei,  —  man  ska'  spytte  to  Gange,  før  man  svarer, 
unge  Herre,  ja,  det  er  nu  saa  meget  vist.  Jeg  skal 
nemligen  have  den  Ære  at  sige  Dem,  at  der  er  Men- 
nesker til  her  i  Verden,  der  ka'  spør'e  og  spør'e,  saa 

Gud  Fader  bevares. Her  kom  engang  En,  — 

ja  hva'  er'et  nu,  at  de  kalder  saadan  En, jo  — 

en  Birkedommere  var'et,  ih!  du  hellige  Christoffer  Co- 
lumbus, som  han  ku'  fritte;  men  —  han  var  nu  ogsaa 
baade  Jurister  og  Jægersmand,  og  de  kan  tro  mig, 
unge  Herre,  at  naar  de  to  Bestillinger  er  parrede  hos 
een  Mand,  saa  er  der  slettes  ingen  Ende  paa'et,  det 
er  møiet  vær'e  end  som  et  helt  Dusin  Rebslaaere.  — 

—  For  jeg  ska'  si'e  Dem,  at  de  er  begge  To  vante  til 

at  forfølge  et  Stykke  Vildt  lige  til  det at  det 

ligger  der. Nei,  see,  hvad  mig  anbelanger,  saa 

holder  jeg  nu  af  at  fange  mine  Aal  uden  at  spør'e,  om 

de  er  født  i  Saltvand  eller  i  Ferskvand, ja,  det 

gjør  jeg,  Troels  Smith." 

Og  Vikingen,  der  øiensynlig  er  opmuntret  ved  sin 
egen  Tale,  den  længste,  han  i  mange  Tider  har  indladt 
sig  paa,  smiler  fornøiet  til  Conrad,  der  har  en  sikker 
Følelse  af,  at  han  ikke  saa  let  vil  komme  paa  Grun- 
den af  hans  Hemmelighed,  hvis  han  da  overhovedet 
ruger  over  en  saadan. 

Og  idet  den  unge  Læge  beslutter  at  forandre  Sam- 
taleæmne,  vender  han  sig  mod  den  Gamle:  —  „Naa, 
og  Torben  er  jo  kommet  hjem " 

„Har  hørt  No'et  om  det,"   afbryder  Smith  og  seer 

lurende  over  paa  sin  Gjæst,  „ har  —  han  ellers 

været  ude  til  Fruens?" 

—  „Ja see,  gamle  Smith,  nu  er  det  jo,  at 

jeg  skal  spytte  to  Gange  —  ikkesandt?"  svarer  Con- 
rad og  nikker  med  et  fiffigt  Smil  til  Fiskeren. 

„De  har  nu  immer  været  en  stor  Comediantspiller, 

unge  Herre,  ■ men  det  var  da  ellers  saa  møiet 

rimeligt,  om  Drengen  havde  hilset  paa  Deres  Bedste- 
moder,   ikke?" 

„Ja,  og  jeg  vil  forresten  slet  ikke  skjule  for  Dem^ 

Smith,  at  han  har  været  der,  og at  vi  begge  To 

synes,  at  der  var  noget  fordægtigt  ved  Fyren,  — — " 

„Fordægtigt,  —  hm!  hvad  mener  De  ellers  med 
det?"  brummer  Smith  og  skjæver  over  til  Gjæsten. 

„Han  var  underlig,  gamle  Smith,  helt  underlig,  da 
han  fortalte  os  om  Prisen,  han  havde  været  med  at 
fange,  denne  hersens  „jonge  Jomfrau  Catharina" 

„Hvad  er  det,  De  siger,  unge  Herre, hedder 

Kuffen  saadan?  —  Det  var  da  mærkværdigt"  —  farer 
det  ud  af  den  Gamle,  idet  han  reiser  sig  og  stiller  sig 
op  foran  Conrad,  der  seer  forskende  paa  ham  og  føler 
sig  overtydet  om,  at  han  i  dette  Øieblik  er  paa  Spor 
efter  Noget,  men  —  hvad  dette  Noget  er,  det  kan  han 
ikke  blive  klar  over. 

Nu  gjælder  det  at  handle,  men  netop  nu  gaaer  det 
ham  som  alle  slige  Naturer.  Det  er  atter  Drømmeren, 
der  langsomt  reiser  sig,  og  som  et  Spøgelse  stiger 
frem  fra  uklare  Taager  og  tilhvisker  ham,  at  Frugten 
endnu  ikke  er  moden,  at  han  bør  lade  Tiden  raade  og 
Tilfældet  bringe  Skatten  for  Dagens  Lys. 

Og  modløs  seer  han  op  paa  den  gamle  Joms- 
viking. 

„Hør De,  unge  Herre,  her  staaer   En,   der 

hedder  li'esaameget  som  Troels  Smith,  —  javist, 
Troels  Emanuel  Smith,"  og  Fiskeren  spytter  langt  ud 
fra  sig  og  stirrer  sin  Gjæst  ind  i  Øinene,  „og  denne 
gamle  Smith,"  fortsætter  han  halv  hviskende,  „han 
har  været  saa  tidt  paa  Fangst  i  sine  Dage,  at  han 
møiet  godt  veed,  at  det  er  lige  dumt  at  gaa  paa  Orm 

og  paa  Blink; nei,  man  skal  holde  Gabet  lukket, 

ska'  man,  naar  inte  man  veed  bestemt,  hvad  det  er, 
man  skal  sluge." 

Conrad  Juel  seer  op  paa  den  Gamle  og  føler  sin 
Afmagt  ligeoverfor  ham.  Der  er  Noget  i  hans  Mod- 
standers Blik,  der  ligesom  fælder  ham  paa  Forhaand, 

og  han  lader  Modet  synke  uden  Forsøg  paa  at  fort- 
sætte Kampen. 

Modfalden  seer  han  sig  om  i  det  tarvelige  Rum, 
indtil  hans  Blik  standser  ved  en  lille  Terzerol  af  usæd- 
vanlig Form,  der  hænger  paa  Væggen. 

„Det  var  ellers  en  kjøn,  lille  Pistol,  den  dér, 
Smith,  — "  siger  han  for  at  lede  Samtalen  hen  i  et 
andet  Spor. 

„Aa,  ja,  ganske  pæn  lille  Tingest,"  svarer  den 
Gamle,  der  føler  sig  helt  tilfreds  over,  at  den  unge 
Herre  har  indstillet  sine  Spørgsmaal,  —  „den  er  ogsaa 
møiet  pæn,"  tilføier  han  og  tager  den  ned  fra  Væggen; 

„ jeg  har  ellers  faaet  den  af  han  —  Rotari,  — 

—  naa,  ham  kjendte  De  jo  inte, nei ; det 

var  ellers  en  Greve,  var'et,  —  rigtig  pæn  Fyr, 

ja,  rigtig  pæn,"  mumler  han  næsten  uhørligt. 

Men  det  er,  som  om  han  pludselig  kommer  i  Tan- 
ker om,  at  det  ikke  er  sundt  at  lade  Munden  løbe  for 
stærkt,  naar  man  ikke  er  ganske  alene.  Han  seer 
mistroisk  paa  sin  Gjæst,  —  men  Denne  har  atter  for- 
dybet sig  i  sine  egne  Tanker,  og  gamle  Smith  er  be- 
roliget. 

Og  de  To  sidder  stille  hen,  hver  rugende  over  sit, 
indtil  Conrad  endelig  reiser  sig  og  byder  den  Gamle 
Farvel. 

Men  paa  Hjemveien  er  der  to  Navne,  der  uaflade- 
ligt klinge  for  hans  Øren,  det  er  Broder  Martin  og 
Rotari. 

Pas  paa,  gamle,  snedige  Viking,  en  Drømmer  kan 

bære  et  Ord  fra  Drømmenes  Verden  over  i  Virkelig- 
heden! 

En  eneste  Bevægelse  med  Foden  kan  bringe  det 
frem  for  Dagens  Lys,  som  var  gjemt  i  tusind  Aar. 


VI 

HOS  LUCIE  MANDIX 


DEN,  der  nu  skulde  kunne  hjælpe  Conrad  Juel  med 
at  udrede  det  Gaadefulde  i  Torbens  og  hans 
Morbroders  Opførsel,  burde  vel  have  været  en  hel 
Anden  end  Vennen,  Ingemann,  som  han  havde  be- 
sluttet at  opsøge  inde  paa  Walkendorffs  Collegium. 

Conrad  forvexlede,  som  det  saa  ofte  gaaer  i  Livet, 
sin  Beslutning:  at  handle,  med  en  tilsvarende  Evne, 
og  valgte  af  Alle  Den,  der  mindst  vilde  være  i  Stand 
til  at  gavne  Sagen. 

Det  viste  sig  da  ogsaa  hurtigt  for  ham,  efter  at  han 
var  kommen  op  til  sin  gode  Ven,  og  fandt  Denne  mage- 
ligt henslængt  paa  Sophaen. 

Som  alle  svage  Naturer,  der  endelig  har  besluttet 
at  handle,  overvældede  Conrad  nu  pludselig  den  intet 
anende  Ingemann  med  sine  Bekymringer  for  Torbens 
Ve  og  Vel  og  sin  Overbevisning  om,  at  han  her  havde 
et  Ansvar. 

„Men  —  hvad  vil  du  da  egentlig,  at  jeg  skal  gjøre,  her 
ligger  jeg  paa  min  gamle  falsterske  Sopha,  der  er  lige 

saa  haard  ved  mig  som  hele  Verden; det  er 

mig  svært  at  bære  mit  eget  i  denne  Tid,"  svarer 
Ingemann  ham,  idet  han  søger  at  undertrykke  et  Hoste- 
anfald. 

„Fy,  skam   dig,   kjære    Bernhard,  —  du  bliver  jo 

netop  nu  forkjælet  af  Alverdens  Mennesker; 

jeg  skal  just  hilse  dig  fra  Fru  Friederikke  Brun,  hun 
vil  besøge  dig,  og  spurgte  mig  sidstleden  om,  hvor 

Walkendorifs  Palais  var  at  finde, seer  du,  hun 

troer  nu  ikke,  at  du  kan  have  mindre  fornemt  til 
Huse  — " 

„Ak,  hvad  nytter  mig  Menneskenes  Velvillie,  naar 

Kroppen  er  svag,  —  og  svag  er  den,  Conrad, 

jeg  tror  ei,  at  jeg  kan  have  langt  igjen,"  ind- 
vender Ingemann  med  et  dybt  Suk. 

„Ei,  Snak, lad  mig  føle  Pulsen,"  —  og  Con- 
rad tager  ham  med  et  let  Tryk  om  Haandleddet  og 

smiler  fornøiet, „tro  du  mig,  Bernhardus,  du 

bliver  en  Olding  med  sølverhvide  Lokker, og 

du  vilde  være,  mærk  dig  vel,  jeg  siger:  du  vilde  være 
en  sund  Yngling,  hvis  du  vilde  opgive  at  lade  dig  hilde 
af  disse  „„Nattetanker"",  for  —  det  er  sikkert  atter  i 
denne  Young,  du  ligger  og  læser " 

„Naa,  naa,  Conradus,  —  —  Respect  for  mine 
Guder " 

„Det  er  netop  din  Feil,  min  kjæreste  Ven,"  afbryder 
Conrad  ham,"  du  gjør  Mennesker  til  Guder " 

„Og  du  —  du,  min  gode  Conrad,  monstro  du  sæt- 
ter Vorherre  høit  nok  over  Verden?" 

NX-'.  Schorn  :   Hvad   Grandmama  oplevede  5 

„Kan  være,  —  vi  blive  jo  vanskeligen  enige  paa 

den    Punct. ^  Men   kanhænde,  at  du   kunde 

forhjælpe  mig  til  den  rette  Forstaaelse  af  et  ganske 
almindeligt  Menneske." 

„Hvis  jeg  da  formaaer  det,  —  men  allerførst  maa 
du  tænde  dig  en  Pibe,  det  klarer  saa  deiligt  Begre- 
berne. - —  ■ —  Naa,  hvad  er  det  saa  egentlig,  du  vil 
vide?" 

„Seer  du,"  begynder  Conrad,  „Torben  —  du  min- 
des ham  sikkert  —  er  i  disse  Dage  kommen  hjem  fra 
et  Kapertogt,  og  har  just  været  ude  at  hilse  paa  Grand- 
mama. Men  efterat  vi  har  talt  med  ham,  er  vi  enige 
om,  at  der  er  noget  galt  med  Fyren,  og  vi  synes  ikke, 
at  vi  kan  forsvare  kanske  at  lade  ham  forvilde  sig 
dybere  i  dette,  saafremt  vi  ved  at  række  en  hjælpende 
Haand   frem   kan   hjælpe   ham.  Jeg  har  nu   alt  været 

hos  gamle  Troels  Smith,  hans  Morbroder, men 

han  er  ei  Manden,  der  godvilligt  staaer  os  bi.  —  Det 
Eneste,  jeg  opnaaede,  var  —  Vished  om,  at  der  er 
Noget,  Torben  skjuler  for  os." 

Og  Conrad  giver  sig  til  at  gjengive  hele  Samtalen 
med  Torben  og  Troels,  og  anfører  de  Grunde,  han 
deraf  udleder  for  sin  Mistanke. 

Ingemann  seer  med  et  Skuldertræk  over  paa  ham. 

„Det  gaaer  ofte  saa,  min  bedste  Conrad,  at  de  stør- 
ste Sten  ligger  paa  den  Vei,  der  befares  af  de  daar- 
ligste  Heste;  —  tro  du  mig,  jeg  er  saa  vist  ikke  Man- 
den, der  kan  raade  i  Sligt,  jeg  forstaaer  bedre  at  lave 
Gaader  end  at  løse  dem,  —  Davus  sum,  non  Oedipus,"- 

tilføier  han  med  et  Smil, „men  kan  hænde,  at 

min  Lucie  kunde  forhjælpe  os  til  Løsningen.  Hun  for- 
talte mig  just  igaar,  at  hun  havde  drømt  om  dig  for- 
gangen Nat.  Det  bares  hende  for,  at  hun  svævede 
opad,  høiere  og  høiere  stræbte  hun,  men  —  tyngedes 
stedse  nedad,  og  da  hun  skulde  see  til,  hvad  der 
hæmmede  hendes  Flugt,  —  saa  var  det  dig,  der  klam- 
rede dig  fast  til  hende  og  ikke  formaaede  selv  at 
hjælpe  til  Flugten  opad,  da  du  fortalte  hende,  at  du 
havde  en  tung,  jordisk  Sorg  at  bære  paa.  —  Du  seer 
altsaa,  at  hun  gjennem  sin  Drøm  er  ganske  vel  præ- 
pareret,   og  dertil  er  hun  et  praktisk  Menneske, 

hvad  du  og  jeg  just  ikke  kan  rose  os  af. Hvad 

tykkes  dig,  omi  vi  gik  over  til  hende  og  talte  om 
Sagen?" 

„Du  har  Ret,  og  saa  meget  hellere  gjør  jeg  det,  som 
jeg  har  en  Anelse  om,  at  det  gamle  Spørgsmaal,  hvor 
Barnet  blev  af  den  Nat,  da  hun  forsvandt  for  os,  mu- 
ligen  kunde  løses  af  Torben." 

„Ja jeg  har  saavist  ikke  bortført  hende,  thi 

jeg  laa  den  Nat  i  Kjælderen  ude  paa  Kristianshavn 
og  sov  min  tunge  Søvn  paa  Rullens  de  haarde  Sten; 
—  men  lad  os  da  handle  strax  og  gaa  over  til  min 
Svigerfaders,"  slutter  Ingemann  og  reiser  sig  fra  sin 
haarde  Sopha. 

Og  lidt  efter  befinder  de  sig  Begge  ovre  paa  den 
anden  Side  af  Gaden  hos  Etatsraad  Mandix,  hvor  de 
indføres  hos  Datteren,  Lucie,  der  som  sædvanlig  sidder 
ved  sit  Staffeli,  og   i  dette  Øieblik  er  ifærd  med  at 

male  Hovedet  af  en  bodfærdig  Magdalene  efter  et 
Kobberstik,  som  er  stillet  op  foran  hende. 

„Du  maa  nu  huske,  Conrad,  ikke  at  falde  med  Dø- 
ren ind  i  Huset  og  strax  buse  ud  med  alle  dine  gru- 
fulde Hemmeligheder,  —  det  taaler  Lucie  saa  sande- 
ligen  ikke,  hun  maa  forberedes,"  havde  Ingemann 
hvisket  til  Conrad,  før  de  traadte  ind. 

Det  var  derfor  ganske  naturligt,  at  Gjæsten,  efter 
først  at  have  hilset  paa  Etatsraaden,  der  tillige  med 
en  Husven,  Conrads  Studenterkammerat,  Lægen  Klein, 
befandt  sig  inde  i  Frøken  Lucies  Malerstue,  gav  sig 
til  at  betragte  det  Billede,  hun  arbeidede  paa. 

„Det  er  jo  vel  et  voveligt  Foretagende."  mener 
Malerinden,  „at  udføre  et  Maleri  efter  et  Kobberstik 
uden  at  kjende  Originalen " 

„Og  af  hvem  er  den?" 

„Den  hænger  i  Dresden,  og  er  af  Grev  Rotari " 

„Af  —  Rotari,  siger  De, det  Navn  har  jeg 

hørt, men  —  hvor,"    afbryder  Conrad   hende, 

„ det  er  mig,   som  om   det  just   nyssens   blev 

nævnet  for  mig; jo  vist,  nu  husker  jeg " 

fortsætter  han  og  bliver  siddende  tankefuld  med  Kob- 
berstikket i  Haanden,  medens  de  andre  staaer  i  livlig 
Samtale  med   hverandre  i  Vinduesfordybningen,   „  — 

—  nu  husker  jeg,  —  det  var  hos  Troels, men 

hvorledes  kommer  Troels  i  Forbindelse  med  —  dette 
Navn?" 

Conrad  kan  ikke  forklare  sig  selv  den  Virkning, 
dette   Billede   gjør   paa    ham,   —   eller  er  det  alene 

Kunstnerens  Navn,  thi  Billedet  selv  er  ikke  godt.  Og 
dog  er  det,  som  om  han  har  Møie  med  at  lægge  det 
fra  sig;  han  har  en  Følelse,  som  om  han  vilde  befries 
for  en  tung  Byrde,  hvis  en  Anden  tog  det  ud  af  hans 
Haand,  men  selv  formaaer  han  ikke  i  dette  Øieblik  at 
beslutte  sig. 

Som  bjergtagen  sidder  han  og  stirrer  paa  Helgen- 
indens smægtende  Hoved,  indtil  endelig  Ingemann  og 
hans  Kjæreste,  en  Stund  efter  at  Etatsraaden  og  Klein 
har  forladt  Værelset,  komme  hen  imod  ham. 

„Du  seer  jo  ud,  min  kjære  Conradus,  som  om  du 
var  fangen  af  Troldtøi,"  siger  Ingemann,  idet  han  bøier 
sig  ned  over  Vennen  og  med  et  Smil  stirrer  ham  ind 
i  Øinene. 

„Aa!  Fy,  Bernhard,  —  hvor  kan  du  bruge  den 
Sammenligning  med  Rotaris  hulde,  yndefulde  Magda- 
lene,   det   Billed'   har   ofte   aflokket   mig  søde 

Taarer,"  falder  hans  Kjæreste  ham  i  Talen,  idet  hun 
tilkaster  ham  et  mildt  bebreidende  Blik. 

„Jeg  beder  dig  saa  mindelig,  min  kjæreste  Lucie, 
om  Tilgivelse  for  Sammenligningen,  —  det  var  jo  og 

meget  ubetænksomt, saa  meget  mere,  som  jeg 

jo  meget  godt  veed,  hvad  der  trykker  vor  gode  Con- 
rad. —  Seer  du,  min  kjære  Pige,"  fortsætter  Ingemann 
med  et  kjærligt  Blik  til  sin  Lucie,  „vi  er  da  egentlig 
komne  hid  i  Dag  for  at  søge  dit  vise  Raad  i  en 
Sag " 

„Ja,  i  en  Sag,  som,  kan  jeg  sige,  med  hvert  Øie- 
blik, der  gaaer,  tager  mig  mere  og  mere   fangen;  — 

De  maa  hjælpe  mig,  bedste  Frøken  Lucie.  De  er  meget 
mere  klarsynet  paa  Verden,  end  han  der  og  jeg  til- 
sammen   " 

„Ja,  jeg  troer  det  saa  gjerne,  men  — vil  I  da  aldrig 
forbedre  Eder,  I  to  Fantaster,"  svarer  Lucie,  idet  hun 

venligt  nikker  til  dem  Begge, „men  saa  indlad 

da  nu  Sagen  for  min  høie  Domstol." 

Og  hun  bliver  sat  saa  grundigt  ind  i  dette  uklare 
Spørgsmaal,  som  det  er  muligt. 

„Et  Gran  af  Virkelighed  er  der  jo  kanske  i  enhver 
Drøm,"  mener  hun,  „og  naar  jeg  sammenholder  det, 
I  har  fortalt,  med  det,  jeg  drømte  om  Conrad  forgan- 
gen Nat,  saa  kunde  det  nok  see  ud,  som  om  jeg  var 
udseet  til  at  hjælpe  her.  Jeg  drømte  jo,  at  jeg  svævede 
opad,  altsaa  mod  Lyset,  —  mod  Gaadens  Løsning,  — 
men  det  var  Conrad,  som  klamrede  sig  til  mig  og  var 
for  tungt  belastet  med  denne  Verdens  Bekymringer. 
Ham  kan  jeg  altsaa  ikke  bruge  til  Hjælp,"  tilføier  hun 

med  et  Smil  til  Conrad,  „ og  jeg  faaer  vel  gaa 

den  tunge  Gang  alene,  og  maa  see  paa  en  eller  anden 
Maade  at  sætte  mig  i  Forbindelse  med  Torben,  —  jeg 

kjender  ham  jo  fra  Deres  Hjem,  Conrad, eller 

med  Troels,  kanhænde  med  dem  Begge,  thi  det  bæres 
mig  for,  at  de  To  har  drevet  deres  Spil  den  Gang,  da 
den  lille  Pige  forsvandt,  den  lille  Catharina  — " 

„Du   har  sikkerlig  Ret,"    udbryder  Ingemann,  „og 

det  var  vel  derfor, ja  —  —  nu  staaer  det  mig 

klart:  baade  Torben  og  Troels  blev  jo  opskræmmede, 
da  Catharinas,  Skibets  Navn  blev  nævnet " 

„See,  see,  min  kloge  Herre,  —  ja,  I  Mænd  kan  dog 
strax  sætte  sammen,  hvad  vi  stakkels  Kvinder  kun 
halvt  formaaer  at  antyde,  — "  afbryder  Lucie  ham  og 
klapper  ham  paa  Kinden,  idet  et  lystigt  Smil  blinker 
i  hendes  brune  Øine. 

„Ja  —  sikkert,  sikkert  har  De  Ret,  kjæreste  Frøken 

Lucie; hvilken  Lykke,  at  vi  tyede  herover  til 

Dem; men,  hvad  nu?"  udbryder  Conrad. 

„Først  og  fremmest,  —  forhold  Dem  rolig;  De  veed 
jo,  gode  Conrad,  De  er  for  tung  for  mig;  —  lad  mig 
dernæst  i  Stilhed  bearbeide  en  Plan,  saa  kan  vi  jo 
immer  tales  ved." 

Egentlig  var  det  Conrad  Juel  ret  kjært  foreløbig  at 
være  fritaget  for  at  handle.  Han  hørte  ganske  vist  til 
dem,  der  ikke  mangle  Mod  i  Kampen,  men  dog  vilde 
han  helst  udskyde  det  Øieblik,  da  han  skulde  staa 
overfor  sin  Modstander,  ikke  af  Feighed  altsaa,  men 
af  Frygt  for  at  skulle  tilføie  et  andet  Menneske  en 
Smerte. 

Der  er  jo  Mennesker,  der  med  en  vis  Vellyst  be- 
tragter Synet  af  en  Modstander,  som  slaaer  sit  Blik 
ned  i  Skam  over  at  være  overbevist  om  sin  Feil,  — 
den  Følelse  var  fremmed  for  Conrad! 

Det  var  rigtigt,  hvad  hans  Ven,  Lægen  Klein,  en 
Gang  havde  sagt  om  ham:  „du  vilde  kunne  blive  en 
udmærket  Soldat  paa  Marschen,  du  vilde  uden  at  klage 
kunne  udholde  alle  mulige  Strabadser,  derimod  vilde 
du  kun  blive  en  daarlig  Soldat  i  enkelt  Mands  Kamp, 

fordi  du  sikkerlig  selv  vilde  lide  mere  end  den  Fjende, 
du  rammede." 

Kan  hænde,  at  det  var  Lægens  Trang  til  at  værne 
om  Legemet,  der  gjorde,  at  han  ugjerne  vilde  tilføie 
et  Saar  —  kun  for  at  skade.  Med  Ro  kunde  han  ope- 
rere sin  Patient,  men  her  var  jo  ogsaa  Helbredelsen 
Maalet. 

Hvorvidt  han  nu  under  en  Kamp  med  Torben  vilde 
have  virket  mere  helbredende  end  saarende,  —  det 
stod  ham  uklart. 

Og  desuden  havde  han  jo  alle  Dage  været  Torbens 
Beskytter;  derfor  var  det  med  en  Følelse  af  Velvære, 
han  tog  Afsked  med  Den,  der  nu  vilde  træde  hand- 
lende til. 

Og  paa  Veien  hjemover  staaer  atter  det  Øieblik  for 
hans  indre  Syn,  da  Torben  som  Dreng  takker  ham 
for  sin  Redning  og  høitideligt  lover  ham  Hjælp  en 
Gang  i  Tiden. 

—  „Stakkels Torben!  hiælp  du  først  dig  selv,"  mum- 
ler Conrad, —  „hvad  vilde  du  kunne  gjøre  for  mig.  — 
Nei,  det  bliver  alligevel  altid  mig,  Torben,  der  skal 
bringe  dig  Hjælp." 

Han  er  nu  naaet  ud  til  Hjemmet,  og  seer  Grand- 
mama ved  Vinduet  nikke  smilende  til  ham,  som  om 
hun  havde  kunnet  følge  hans  Tanker;  og  med  en  Fø- 
lelse af  Tilfredshed  over  at  høre  til  den  gamle,  stærke 
Patricierslægt,  tvinger  han  Tanken  om  den  fattige 
Kammerat  til  Side,  og  begiver  sig  ind  til  den  ventende 
Bedstemoder. 


VII 
I  COMEDIEHUSET 


GRANDMAMA  Juel  har  som  altid  sat  sin  Villie  igjen- 
nem,  hun  er  omtrent  færdig  til  om  Aftenen  paa 
den  bestemte  Dag  at  lade  sig  kjøre  til  Theatret. 

Dorthea  har  været  inde  i  Conrads  Værelse  for  at 
melde  ham,  at  Karossen  holder  for  Døren.  Frantz,  der 
for  en  Gangs  Skyld  har  hørt  op  med  at  drømme  sig 
paa  Bukken  af  et  Kjøretøj,  har  alt  i  nogen  Tid  staaet 
ved  Vogndøren  for  at  hjælpe  sit  Herskab.  Livet  er 
atter  en  Virkelighed  for  ham.  Han  er  iført  sin  gamle 
Liberikavai  og  den  kokardesmykkede  Hat,  og  minder 
Grandmama  om  de  gode,  gamle  Dage,  da  hun  holdt 
„Kusk  og  Tjener  i  bunden  Stil",  som  hun  kaldte  det. 

Og  gamle  Frantz  sætter  sig  nu,  efter  at  hans  Frue 
og  Conrad  har  taget  Plads  inde  i  Vognen,  op  paa 
Bukken,  hvor  han  denne  Aften  som  Tjener  skal  sidde 
ved  Siden  af  Hyrekuskens  tarvelige  Karl,  der  fører 
Toilerne. 

Frantz  tager  imidlertid  Plads  saa  langt  som  muligt 
fra   Kusken,   lægger  Armene  overkors  og  nyder  sin 

Stilling  som  Herskabstjener,  der  absolut  staar  adskil- 
lige Trin  høiere  paa  Rangstigen  end  den  tykke,  halv- 
vaskede  Bondetamp,  der  gjør  forgjæves  Forsøg  paa  at 
indlede  en  Samtale,  men  afvises  af  Frantz  med  over- 
legen, fornem  Tavshed. 

Gjennem  vældige  Snedriver  har  Hestene  endelig  ar- 
beidet  sig  ind  til  det  kongelige  Skuespilhus,  og  den 
livfulde,  gamle  Dame  og  hendes  Sønnesøn  har  taget 
Plads  i  Hofparkettet. 

Som  altid,  naar  Grandmama  er  paa  Comedie,  kaster 
hun  længselsfulde  Blik  op  til  Hofdamelogen,  hvor  hun 
i  gamle  Dage  jævnlig  sad,  om  end  kun  paa  de  bageste 
Stole,  men  selv  denne  mere  beskedne  Plads  var  dog 
noget  Andet  end  hendes  nuværende,  hvor  hun  jo  un- 
dertiden maatte  tage  til  Takke  med  at  have  en  eller 
anden  „øvrigens  møiet  honnet  Grosserermadam"  til 
Naboerske. 

Hun  kigger  op  til  Kongelogen,  men  ingen  af  de 
høie  Herskaber  er  tilstede,  og  der  bliver  da  ikke  andet 
tilbage  for  hende,  end  at  betragte  det  store,  brede 
Publicum. 

Nu  og  da  puffer  hun  Conrad  i  Siden  for  at  gjøre 
ham  opmærksom  paa,  at  han  bør  hilse  paa  en  eller 
anden  Rangsperson,  der  med  den  Courtoisie,  som  Ti- 
den fordrer,  har  reist  sig  op  for  at  bevidne  den  gamle 
Dame  sin  Respect. 

Eller  hun  kaster  et  Blik  hen  til  Capelmesteren, 
Professor  Kunzen,  der  er  ifærd  med  at  dirigere  Intro- 
ductionen,  og  hun  er  ved  at  fortabe  sig  i  Betragtning 

af  hans  store  Næse,  da  hendes  Opmærksomhed  hen- 
ledes paa  noget  Andet,  idet  hun  seer,  at  en  af  hendes 
Naboer,  en  yngre  Herre,  der  tilsyneladende  hører  til 
„smukke  Folks  Børn",  nikker  venligt  til  et  af  Capel- 
lets  Medlemmer,  den  helt  unge  Wexschall,  som  jo 
ganske  vist  skal  være  en  habile  Musikus,  —  han  har 
endog  allerede  nydt  den  meget  store  Ære  at  spille 
ved   en   Hofconcert,  —  men,    „oh!   ciel,"   det  er  dog 

en  ung  Person  i  en  ret  inferieur  Stilling, og 

naar  man  sidder  i  Hofparkettet,  ja,  saa  synes  det  den 
gamle  Dame,  at  man  dog  har  visse  Forpligtelser  imod 
sine  Naboer.  —  Man  bør  da  ikke  trække  Tjenerska- 
bet med  ind  i  sin  Fortrolighed;  —  men  det  er  nu  en 
af  de  mange  Ulemper  ved  den  nye  Tid. 

Nei,  da  maa  hun  rigtignok  sige,  at  de  unge  Herrer 
dér  paa  første  Række  i  Parkettet,  som  har  stillet  sig 
paa  Rad  med  Ryggen  vendt  mod  Musikanterne,  netop 
ved  den  Stilling  viser  de  gode  Folk  dernede,  hvor  de 
hører  hjemme. 

Idet  hun  atter  vil  gjøre  Conrad  opmærksom  paa,  at 
en  af  hendes  Bekjendte,  Justitsraad  Printzlau,  Theater- 
kassereren,  der  staar  op  ved  en  af  de  første  Pladser 
i  Parkettet,  mens  han  støtter  Hænderne  paa  Stolens 
Ryg,  har  hilset  ærbødigt  paa  hende,  forarges  hun  næ- 
sten ved  at  opdage,  at  hendes  Sønnesøns  Blik  er  stift 
hæftet  paa  en  Person  —  i  tredie  Etage.  Hvor  kan 
det  nu  falde  ham  ind  at  søge  Bekjendte  deroppe? 

Hvad  er  det  dog  for  Tider,  man  lever  i ! 

At  vise  Interesse   for  et  Galleripublicum,  at  hilse 

paa  Musikanter  dernede  i  Orchestret, det  er  jo 

„horribelt",  som  det  gaar  tilbage  med  den  virkelig 
gode  Tone.  —  Ja,  hun  har  jo  endog  hørt,  at  der  er 
smukke  Folk,  som  kan  falde  paa  at  invitere  disse  — 
Musikantere  hjem  til  sig,  —  ja  endog  Skuespillere; 
—  naa.  Musikanterne  kan  dog  idetmindste  spille  op 
for  det  gode  Selskab,  —  men  Skuespillere  i  ordent- 
ligt Compagni! 

Nei,  nei  Sligt  kunde  man  ikke  have  tænkt  sig  i  de 
gode,  gamle  Dage. 

Og  med  et  Suk  seer  hun  op  imod  Lysekronen,  der 
i  dette  Øieblik  gaar  til  Veirs  under  en  raslende  Lyd 
af  Jernkjæderne  oppe  paa  Loftet,  —  og  langsomt  hæves 
Tæppet,  Akropolis  forsvinder  mer  og  mer,  tilsidst  seer 
man  kun  Fødderne  af  de  smaa,  buttede  Englebørn, 
der  holder  det  svære,  røde  Forhæng,  og  Forestillingen 
begynder  med  en  Entrée,  der  danses  af  Madame  Jan- 
sen. — 

Under  den  korte  Mellemact  efter  Dansen  kommer 
et  Par  Herrer  ind  og  tager  Plads  foran  Fru  Juel  og 
Conrad,  der  hilser  paa  dem.  Det  er  Oehlenschlager  og 
Weyse;  den  sidste  nikker  bekjendt  til  ham,  og  faar 
nu  først  Øie  paa  Grandmama.  Begge  de  nyankomne 
Herrer  bukker  sirligt  for  den  gamle  Dame,  og,  efter  at 
have  spurgt  til  hendes  Befindende,  peger  Oehlenschla- 
ger paa  Conrad  og  siger: 

„Formodentlig  Fruens  Sønnesøn?" 

„Og  min  Trøst  i  min  høie  Alderdom,  Herr  Profes- 
sor,"   svarer   Grandmama,   men   afbrydes   af  Weyse, 

der  med  et  sarkastisk  Smil  vender  sig  til  sin  Side- 
mand: 

„Og  min  Huslæge,  Dr.  Hushahns  Amanuensis;  — 
men  tillige  trakterer  han  Klaveret  saa  stærkt,  at  han 
har  sikker  Udsigt  til  en  Gang  i  Tiden  at  naae  op  til 
at  blive  Oberhoftrommeslager." 

„Ikke  saa  galt,  unge  Mand,"  afbryder  Oehlenschla- 
ger  ham,  og  vender  sig  nu  helt  om  til  Conrad,"  baade 
Weyse  og  jeg  har  ogsaa  i  Sovedrikken  ladet  vor  Doc- 
tor  slaa  brav  paa  Tromme." 

„Forøvrigt,  gode  Juel,  skal  De  have  Tak  for  Pillerne, 
De  skrev  op  til  mig  forgangen,  de  hjalp  mig  brav," 
siger  Weyse  og  rækker  Conrad  Haanden  med  et  ven- 
ligt Blik,  idet  han  giver  sig  til  at  trække  det  pyntelige 
Kalvekrøs  helt  ud  over  de  brede  Opslag  paa  sin  blaa 

Kjole, „jeg  maa   pynte  lidt  paa   mig   først,   thi 

Folk  siger,  „„at  Mester  Hermann  er  bleven  curiøsk 
paa  nogen  Tid,""  hvisker  han  til  sin  Nabo,  idet  Tæp- 
pet nu  gaar  op  for  første  Aet  af  den  politiske  Kande- 
støber. — 

Forestillingen  er  nær  sin  Slutning,  man  er  naaet  til 
sidste  Mellemact,  og  Grandmama  Juel  opdager  nu 
oppe  i  en  af  Logerne  Lucie  Mandix,  hun  vil  gjøre 
Conrad  opmærksom  paa  hende,  men  studser  ved,  at 
baade  hendes  og  Conrads  Øine  er  stift  hæftede  ved 
en  Person  oppe  i  Galleriet. 

„Min  Sønneke,  jeg  tror  for  Sanden,  at  Du  og  Lucie 
Mandix  bryder  jer  mere  om  at  kigge  op  i  Galleriet 
end  paa  Scenen,"  siger  hun  halv  ærgerlig,  og  Conrad 

vender  sig  nu  om  og  faar  Øie  paa  sin  Vens  Kjæreste, 
der  nikker  forstaaende  ned  til  ham,  medens  Grand- 
mama, der  iagttager  dem  begge,  ryster  paa  Hovedet. 

„Tiderne  bliver  daarlige  Conrad,  ■ —  Alt   forandres, 

—  Alt  forværres; Schwartz  var  og  en   meget 

bedre  Kandestøber  i  gamle  Dage  end  denne  Kong- 
sted." 

„Men  Grandmama  har  dog  vel  fornøiet  sig  i  Aften?" 

„Aa,  ja  —  min  Dreng, saa  tilpas,  saa  til- 
pas, men  heller  ikke  mer.  —  Der  er  saa  møiet,  jeg 
ikke  skøtter  om. Hvem  var  nu  det,  du  og  Lu- 
cie saa  ivrigen  kiggede  efter  deroppe  —  under  Lof- 
tet?" 

„Det  var  Torben,  Grandmama,  han  sidder  hist  oppe, 
og  —  jeg  gad  nok  vidst,  hvad  han  har  for." 

„Ak,  bryd  dog  ei  immer  din  Hjerne  med  Andres 

Affairer,  min  gode  Ven, og  lad  os  nu  hellere," 

tilføier  hun,  da  Tæppet  idetsamme  hæver  sig,  „more 
os  saa  godt  vi  kan  over  Fader  Holberg."  — 

Forestillingen  er  tilende. 

Idet  Publicum  reiser  sig  for  at  gaa,  udveksles  mangt 
„paa  glædeligt  Nytaar"  mellem  Bekjendte,  der  nu 
haste  hjemi  for  i  god  Tid  at  kunne  nyde  Aftensmaal- 
tidet  før  Punschebollen  kommer  paa  Bordet,  om  hvil- 
ket hele  Familien  samles  for  paa  Slaget  Tolv  at  hilse 
paa  hverandre  med  det  dampende  Glas  i  Haanden. 

Men  paa  Veien  ud  til  Forsalen  har  Lucie  Mandix 
mødt  Conrad,  og  trækker  ham  afsides,  medens  hen- 

des  Fader,  der  har  budt  Grandmama  Armen,  er  gaaet 
forud. 

„Hvor  er  I  Mærid  dog  kortsynede,"  hvisker  Lucie 
til  Conrad  og  truer  ad  ham  med  Fingeren,"  kan  De 
da  el  see,  at  den  skikkelige  Torben  ikke  har  nogen 
stor  Synd  paa  sin  Samvittighed?  Jeg  har  nu  iagttaget 

ham  hele  Aftenen,  og  det  endog  meget  skarpt, 

nei!  det  Ansigt  lyver  ikke,  Conrad,  stol  De  paa  mig 
—  og  paa  ham  ■ — " 

„Hvis  jeg  blot  kunde,  kjære  Frøken  Lucie,  men  — 
naar  en  Mand  nu  en  Gang  har  begyndt  at  mistænke 
en  anden  Mand,  saa  — " 

„Er  det  netop  Kvinden,  der  tilsidst  skal  skaffe  fuld 
Klarhed,  det  kan  De  være  sikker  paa.  —  Forøvrigt 
kan  jeg  melde  Dem,  at  jeg  paa  en  yderst  diplomatisk 
Maade  har  forstaaet  at  sætte  mig  i  Forbindelse  med 
Torbens  Morbroder,  med  gamle  Troels  paa  „Joms- 
borg";  og,  at  han  skjuler  Noget,  det  tror  jeg  saavel- 
som  De.  Jeg  har  endog  en  Følelse  af,  at  jeg  var  lige 
ved  at  aabne  for  Hemmeligheden,  da  — " 

„Kammen  brækkede  i  Laasen,"  fortsætter  Conrad, 
„jo  —  jeg  kjender  ham  — " 

„Og  dog  fik  jeg  Noget  ud  af  ham  — " 

„Naa!  —  og  det  var  — ?" 

„Ja  —  det  var  jo  ganske  vist  et  Navn,  men  det  skal 
just  ikke  føre  os  vidt;  —  han  kom,  sikkerligt  ufor- 
varendes, til  at  nævne  en  vis  „Spa'r  Fem",  der  sag- 
tens er  Medvider  i  denne  dunkle  Sag,  —  men  hvem 
er  nu  det?  Kjender  De  Noget  til  det  Navn?" 

„Spa'r  Fem, —  nei  —  har  aldrig  hørt  det  — 

men " 

„Ja  —  men  nu  har  jeg  ledet  Dem  paa  et  Spor,  gjør 

nu  Deres  for  at  finde  dette  Væsen. Og  saa  god 

Nat,  gode  Conrad,  og  et  glædeligt  Nytaar."  — 

Conrad  og  hans  Grandmama  er  naaede  hjem,  efter 
nu  og  da  langt  ude  paa  Nørrebro  at  være  opskræm- 
mede  af  Bøsseskud,  der  som  Hilsen  til  det  nye  Aar 
affyres  fra  de  mange  Haver,  som  ligge  ved  Veien. 

Sønnesønnen  trykker  et  sidste,  ærbødigt  Kys  paa 
den  Gamles  Haand  under  Ønsket  om  endnu  længe  at 
maatte  beholde  hende.  Bedstemoderen  har  nikket  ven- 
ligt til  ham,  medens  han  endnu  i  den  halvtaabne  Dør 
vifter  til  hende  med  Haanden  og  for  allersidste  Gang 
ønsker,  at  det  nye  Aar  maa  blive  lyst  for  dem  Alle. 


VIII 
DER  ER  ILDLØS! 


MEDENS  Mørket  ruger  og  kryster  alt  Levende  og 
alt  Dødt  ind  til  sig,  for  at  Alskabningen  i  dets 
altomsluttende  Favn  kan  hvile  ud  i  beroligende  Stil- 
hed, ligger  Conrad  endnu  længe  vaagen. 

Han  tænker  paa,  hvad  det  nye  Aar,  der  fødes  i 
denne  Nat,  vil  bringe  i  sit  Følge. 

Fra  det  halvtudslukte  Baal  i  Ovnen  kastes  et  svagt 
Lysskjær  hen  over  Værelset;  det  strøifer  et  Bord, 
paa  hvilket  det  gamle  Cranium  har  fundet  en  Plads, 
og  det  er  atter  for  Conrad,  som  om  Lysskjæret  sænker 
sig  i  dets  tomme  Øienhuler  og  giver  det  Liv. 

Og  atter  føler  han  sig  under  disse  halvtusynlige 
Øines  Indflydelse. 

Gamle  Knogler,  intet  Andet  end  gamle  Knogler, 
har  jo  hans  Grandmama  sagt. 

Men  denne  „Broder  Martin"  har  en  Gang  havt  Liv. 
Tanker  er  fostrede  bag  denne  Pandeskal. 

Hvem  veed,  om  lyse  eller  mørke. 

Og  Drømmeren  giver  sig  til  at  gruble  over  dette 
Menneskes  Skjæbne. 

W.  Schorn :  Hvad  Grandmama  oplevede  6 

Du,  hemmelighedsfulde  Skjæbne,  der  snart  er  foran 
os,  og  uden  vort  Vidende  fører  os  over  den  Tærskel, 
hvor  Lykken  maaske  venter  os,  —  snart  følger  os  i 
Hælene,  og  lurende  bereder  dig  til  Springet,  der  skal 
ødelægge  os. 

Underlige  Skjæbne,  du  alene  veed;  vi,  der  udføre 
dine  Beslutninger,  vide  saa  lidt,  hvad  Følgerne  af  vore 
Handlinger  vil  medføre;  du  alene  seer  baade  frem  og 
tilbage. 

Man  kalder  dig  den  blinde  Skjæbne,  og  du  er  maaske 
netop  et  Barn  af  mine  egne  og  mine  Forfædres  Hand- 
linger, der  iagttager  mig  evigt,  —  evigt  med  Tusinder 
af  Øine. 

Og  atter  ledes  hans  Tanker  hen  paa  Torben  og 
Troels  og,  hvad  det  nu  er  for  en  Hemmelighed,  Denne 
ruger  over. 

Og  det  nye  Navn,  han  nyssens  har  hørt  af  Lucie 
Mandix,  gjør  ham  kun  end  mere  modløs,  idet  han  jo 
saa  saare  vel  føler,  at  det  vil  paabyrde  ham  nye, 
vanskelige  Efterforskninger,  som  —  kanske  er  ganske 
overflødige,  da  Lucie  jo  holder  saa  fast  ved  sin  Tro 
paa  Torbens  Uskyld. 

Og  det  gaaer  ham,  som  det  saa  ofte  gaaer  Drømme- 
ren, der  i  Mørket  helt  giver  sig  hen  til  en  Tanke; 
han  finder  Leilighed  til  uanfægtet  af  alle  ydre  Indtryk 
saa  at  sige  at  angribe  denne  Tanke  fra  alle  Sider,  ja, 
tilsidst  til  at  angribe  det  Punkt  i  den,  han  et  Øieblik 
forud  selv  har  forsvaret. 

Men  dog  er  det,  som  om  hans  Villie  voxer  i  denne 

Nattens  Stilhed,  dog  er  det,  som  om  der  med  det  gry- 
ende Aar  fødes  en  fast  Beslutning  hos  ham. 

Han    vil    fra   nu    af  ikke   lade   Spørgsmaalet  hvile. 

Kun  denne  ene  Nat  vil  han  endnu  gjennemtænke 
det,  og  saa 

Men  han  kjender  ikke  sig  selv,  han  veed  ikke,  at 
en  Drømmer  maa  handle  strax,  naar  han  har  fattet 
et  Forsæt;  han  maa  ligesom  Søvngængeren  reise  sig 
fra  sit  Leie  og  blindt,  men  sikkert,  gaa  løs  paa  sit 
Maal.  Opsætter  han,  saa  gaa  de  opdæmmede  Kræfter 
tilspilde,  - —  eller  de  ofres  i  en  anden  Sags  Tjeneste. 

Og  netop  saaledes  gaaer  det  Conrad  i  dette  Øieblik. 

I  den  dødsstille  Nat  hører  han  pludselig  langt  borte 
en  Lyd,  der  kun  er  ham  altfor  vel  kjendt. 

Nærmere  og  nærmere  kommer  Larmen,  den  skarpe, 
gjennemtrængende  Lyd  af  Vægterens  Pibe,  altimellem 
afbrudt  af  Trommens  dumpe  Buldren. 

Han  mærker  saa  vel  paa  den  gamle,  trofaste  Væg- 
ters Raab,  at  Branden  maa  være  i  Nærheden,  og  han 
skynder  sig  at  komme  i  Klæderne,  da  en  Læge  jo  saa 
ofte  kan  være  fornøden. 

Veiret  er  haardt.  Stormen  fra  Nordost  raser  endnu, 
og  Sneen  fyger  og  blænder,  saa  at  han  har  ondt  ved 
trods  Nærheden  at  finde  Brandstedet. 

Paa  Veien  derhen,  som  han  har  tilbagelagt  i  Løb, 
er  han  hvert  Øieblik  blevet  standset  ved  en  af  de  smaa 
SlufFer,  der  med  deres  Vandtønder  krydser  fra  det 
ene  Hus  til  det  andet  for  at  afhente  Vand  fra  de  Kar, 

der  er  udstillede  foran  hver  Gadedør,  og  som  paa 
Brandstedet  skal  fyldes  i  den  store  Beholder. 

Foran  selve  det  brændende  Hus  er  Alt  Forvirring. 
En  tæt  Menneskemasse  ombølger  Bygningen,  der  hur- 
tigt er  omspændt  af  Flammer,  og  fra  denne  Mængde 
hører  man  jevnlig  velvillige  Raad  om  at  dirigere  Vand- 
straalerne  snart  hid  snart  did,  medens  Brandofficererne, 
der  helst  vil  følge  deres  eget  Hoved,  hvert  Øieblik 
afbrydes  i  det  allerede  paabegyndte  Arbeide  ved  Com- 
mandoraab  fra  en  militærisk  klædt  Person,  der  til 
Hest  holder  midt  i  Sværmen  omgiven  af  et  Par  Offi- 
cerer, hvis  luerøde  Fjær  i  de  trekantede  Hatte  virke 
ret  afstikkende  mod  Brandofficerernes  hvide  og  gule. 

Det  er  selve  Kongen,  Frederik  den  Sjette,  der  ogsaa 
paa  det  Omraade  værner  om  sine  kjære  Undersaatter. 

„Ja  ■ —  lad  ham  bare,"  hører  man  en  Stemme  ud 
fra  en  Kreds  af  Søfolk,  der  har  samlet  sig  i  Nærhe- 
den af  ham,  „han  er  go'  nok!" 

„Blodet  er  aldrig  saa  tyndt,  det  er  dog  tykkere  end 
Vand,"  hvisker  en  af  hans  Sidemænd  til  en  Nabo, 
„det  er  gamle  Troels  Smith,  —  han,  Jomsborgeren," 
tilføier  han  forklarende,  „det  er  nok  inte  for  Ingen- 
ting, at  de  siger,  han  er  en  Halvbroder  til  voreses 
Konge  — " 

„Han  ligner  ham  osse  paa  Næsen  og  de  hvide 
Øienvipper,"  mumler  Sidemanden,  —  „og  det  ka'  nu 
ogsaa  godt  være,  at  han,  Kongen  forstaaer  sig  paa  Ilde- 
brand, —  men,  hva'  Fa'en  skal  vi  med  de  forbandede 
røde  Fjer,  —  hva'  Nytte  gjor  de?" 

„Hvad  mener  I  med  de  røde  Fjer?"  spørger  en 
Anden  og  trænger  sig  nysgjerrigt  mellem  de  Sam- 
talende. 

„De  røde  Fjer,  Faermin,  kjender  I  inte  dem,  da 
maa  I  vel  være  fra  Landet  a',  —  de  er  da  for  Herren 
vor  Gud  desværre  altfor  vel  kjendte  for  os  Byfolk. 
Det  er  da  forresten  Kongelig  Majestæts  Adjudantere, 
ja,  det  er  det,  —  og  Gud  Herren  give,  at  det  ikke  var 
saa,"  tilføier  han  med  et  dybt  Suk. 

„Hvad  Nytte  de  gjør,  spørger  I  om,  min  Faer,"  ind- 
skyder nu  en  Trediemand,  „det  ska'  jeg  sige  jer,  — 
seer  I  den  ene  af  dem,  denne  hersens  Biilow,  han  har 
da  gjort  sin  Nytte,  da  han  nyssens  kjøbte  Gaarden 
ude  paa  Toldbodveien  — " 

„Ja  -  -  men,  hvad  Pokker  kommer  det  Ildebranden 
ved?" 

„Ildebranden!  ka'  I  da  inte  see,  I  forbandede  Hun- 
desteile,  at  saadan  en  rød  Fjer  er  go'  til  at  rave  Ka- 
stanierne af  Ilden, for  denne  hersens  Gaard  var 

jo  til  hinner Fru  Dannemand." 

Imidlertid  er  hele  Skaren  pludselig  drevet  tilbage 
af  den  eneste  Politibetjent,  der  er  posteret  ved  Brand- 
stedet, men  hvis  Spanskrørstok  giver  ham  fordoblede 
Kræfter,  og  under  Raabet:  „Nu  falder  Skorstenen!" 
er  Alle  under  ængstelig  Skrigen  styrtet  tilside,  me- 
dens Kongen  og  hans  lille  Følge  roligt  holder  Stand 
og  for  et  Øieblik  forsvinder  i  en  Sky  af  Røg  af  Gni- 
ster. 

Ingen  er  kommen  til  Skade,  Skorstenen  er  falden. 

men  der  gaaer  en  ængstelig  Mumlen  gjennem  alle  Til- 
skuerne ved  Branden:  det  hedder  sig,  at  et  Menneske 
oppe  i  det  brændende  Hus  er  indesluttet  af  Flam- 
merne. 

Ængstelige  Raab  fra  Alle,  der  omgiver  Bygningen, 
og  hvis  Skikkelser  i  dette  Øieblik,  da  Flammerne 
synes  at  have  faaet  fornyet  Næring,  staaer  klart  be- 
lyste, afbryder  for  en  Stund  Slukningsarbeidet. 

Alle  speide  op  til  et  Vindue,  bag  hvilket  man  nu 
seer  en  Kvindeskikkelse.  En  Redningsstige  bliver 
reist,  men  viser  sig  at  være  for  kort;  stærkere  og 
stærkere  lyder  Angstraabene  fra  Mængden,  der  med 
alle  Nerver  spændte  stirrer  op  imod  hende,  som  med 
et  altoverdøvende  Skrig  paakalder  en  modig  Mands 
Hjælp. 

Den  gamle  Jomsborger,  der  som  alle  Omkringstaa- 
ende  med  Angsten  malet  i  de  gamle,  veirbidte  Træk 
har  iagttaget  hende,  udbryder  pludselig,  idet  han  seer 
en  Skikkelse  klattre  op  ad  Stigen: 

„Det  var  Ret,  Torben,  —  tænkte  det  nok,  du  er 
inte  bange  for  at  vove  Skindet." 

„Brav  Karl!"  hører  man  Kongen  udbryde,  og  hele 
Forsamlingen  tiljubler  Torben  Kraft  et  Hurra,  da  han, 
efter  at  have  knust  en  Rude,  ad  den  Vei,  han  derved 
har  banet  sig,  trænger  ind  i  Huset. 

Og  Flammerne  knitre  og  buldre,  og  tunge  Røgmas- 
ser indhylle  for  et  Øieblik  hele  Bygningen,  der  i  det 
næste,  efter  et  voldsomt  Vindstød,  staaer  som  en  glø- 
dende, uformelig  Masse  uden  bestemte  Omrids  mod 

den  røgsorte  Baggrund.  Man  hører  kun  Pumpevær- 
kets taktfaste  Slag  og  Opsangen  fra  Mandskabet: 

„Den  halte  van  Ditten,  Herr  Branddirektør, 

Han  sidder  hos  Conditr'en  og  drikker  Likør  —  kør  —  kør," 

mens  alle  Tilskuerne  tier  i  angstfuld  Spændig  og  stir- 
rer op  mod  det  Vindue,  bag  hvilket  Torben  er  for- 
svunden. 

Endelig  lyder  et  befriende  Raab  gjennem  Mængden : 
man  seer  en  Mand  bærende  en  afmægtig  Kvinde 
entre  ned  ad  Stigen. 

Conrad  Juel,  der  er  kommet  paa  Siden  af  gamle 
Troels  Smith,  trykker  i  Tavshed  hans  Haand  og  iler 
over  mod  det  Sted,  hvor  han  har  seet  Torben  stige  ned 
med  den  Reddede,  som  han  mener  trænger  til  hans 
Hjælp  som  Læge.  Men  han  finder  kun  den  unge 
Kvinde,  der  først  lidt  efter  lidt  kommer  til  sig  selv,  og 
nu  staaer  omringet  af  en  nysgjerrig  Skare. 

Hendes  Redningsmand  søger  hurtigt  at  tabe  sig  i 
Mængden,  idet  han  dog  kaster  endnu  et  Blik  paa 
hende  som  for  ret  at  indprente  sig  Billedet  af  denne 
unge,  smukke  Skikkelse,  han  i  de  faa,  skjæbnesvangre 
Øieblikke  har  holdt  saa  tæt  indesluttet  i  sin  Favn  for 
—  maaske  aldrig  at  see  hende  mere. 

Hun  er  imidlertid  atter  halv  bevidstløs  sunket  om 
i  Armene  paa  en  af  de  Omkringstaaende,  men  Tor- 
ben, som  nu  veed  hende  udenfor  Fare,  iler  atter  over  mod 
den  brændende  Bygning  for  at  yde  sin  Hjælp,  og  for- 

svinder  tilsidst  i  Mængden,  der  nu,  efter  at  den  sidste 
Mur  er  styrtet,  tættere  og  tættere  omgiver  Tomten. 

I  det  rødlige  Skjær  fra  det  endnu  hist  og  her  livligt 
opblussende  Baal,  under  den  stadigt  fygende  Sne,  an- 
tager Menneskene  tilsidst  alle  mulige  fantastiske  For- 
mer, og  synes  snart  store  som  Kjæmper,  snart  smaa 
som  Underjordiske,  hvis  sære  Skikkelser  farves  af 
Skjæret  fra  den  vældige,  glødende  Esse. 

Endnu  fører  et  Vindstød  med  sig  den  sidste  Lyd  af 
en  Kirkeklokkes  Klemten  inde  fra  Byen,  saa  bliver 
efterhaanden  Alt  roligt,  og  Conrad  iler  atter  ud  mod 
sit  Hjem  opfyldt  af  Tanken  om  den  Bedrift,  med  hvil- 
ken Torben  har  indviet  det  nye  Aar.  — 

—  Og  den  Aften  smiler  Conrad  Juel  ikke  ad  den 
fattige  Torben,  han,  der  lovede  en  Gang  at  hjælpe 
Patricierdrengen. 


I 


IX 
FEST  I  DREYERS  KLUB 


DAGENE  længes,  Vinteren  strænges! 
Det  var  et  sandt  Ord   i   gamle   Dage.  Vel  var 
man  naaet  til  de  sidste   Dage  i  Januar,  men  nu  først 
syntes  den  at  ville  tage  rigtigt  fat. 

Alenhøie  Snedriver  laa  og  havde  allerede  længe 
ligget  i  Gaderne,  eller  rettere  den  eneste  rigtige  Gade 
udenfor  Nørreport,  der  førte  inde  fra  Staden  og  forbi 
„Lygten"  ud  i  Landet,  hvorfra  i  Vinternattens  Mørke 
den  endeløse  Skare  af  Bøndervogne  langsomt  bevæ- 
gede sig  for  saa  tidligt  som  muligt  at  naa  forbi  „Con- 
sumtionscontoret",  hvor  Skatten  for  alle  indførte  Føde- 
varer skulde  erlægges. 

I  dette  Tog  af  Vogne  sporedes  saa  til  Tider  pludse- 
lig et  Holdt,  idet  Kuske  og  Heste  ligesom  ved  et 
elektrisk  Stød  langt  ude  paa  Broen  mærkede,  at  de 
nu  maatte  vente  paa,  at  den  første  Vogn  i  Rækken 
inde  ved  det  lille  Bomhus  under  Volden  var  under- 
søgt og  ved  sin  Seddel  fra  Contoret  som  Leidebrev 
havde  erhvervet  sig  Ret  til  at  passere  den  snevre 
Port,  der  førte  ind  til  Hovedstaden. 

Saa  først  bugtede  det  lange  Vogntog  sig  som  en 
vældig  Orm  Skridt  for  Skridt  videre  med  de  halv- 
sovende Kjøresvende,  tæt  indhyllede  i  deres  Lamme- 
skindspels,  sløvt  ludende  ud  over  Læsset. 

—  En  Morgenstund,  det  varden  otteogtyvende  Januar, 
saae  man  netop  et  sligt  Tog  i  langsom  Bevægelse  ar- 
beide  sig  frem  mellem  de  høie  Snemasser,  der  i  Løbet 
af  de  sidste  Uger  ved  det  stærke  Nedfald  var  voxet 
og  voxet  til  en  støt  Snemur  paa  flere  Alens  Høide, 
som  var  skovlet  sammen  paa  begge  Sider  af  Gaden 
og  dannede  et  Værn,  indenfor  hvilket  gamle  Vogn- 
faddinger  sat  paa  Kjælker,  med  deres  beskedne  Ind- 
hold vexlede  med  bedre  Kjøretøier  paa  Hjul.  Alle, 
baade  de  fattige,  smaa  Bondeslæder,  der  kanske  knap 
medførte  nogle  Fjerdinger  Smør  og  et  Par  mægtige 
Sigtekager,  Alt  tilvirket  ude  paa  den  lille  Husmands- 
lod, og  de  taarnhøie  Halmlæs,  hvis  Kuske  jævnligt  i 
deres  halvsovende  Tilstand  stod  Fare  for  at  falde  ned 
fra  deres  Høide,  havde  dog  det  samme  Maal:  Hoved- 
staden, der  skulde  forsynes  med  Fødevarer. 

Og  paa  denne  Dag  var  Trangen  til  disse  vel  sag- 
tens større  end  paa  almindelige  Dage,  det  var  jo  Kong 
Frederik  den  Sjettes  Fødselsdag,  da  Alle,  baade  for- 
nemme Familier  og  Smaakaarsfolk,  foruden  paa  mange- 
haande  andre  Maader,  ogsaa  gjerne  vilde  vise  deres 
Loyalitet  ved  et  velbesat  Bord. 

Udenfor  den  lille  Accisebod  holder  og  har  allerede 
længe  holdt  et  beskedent  Bondekjøretøi,  hvis  Kusk 
lader  Linerne  hænge  slapt  ned,  mens  han  søvndrukken 

læner  sig  halvt  ud  over  Vognen  for  at  iagttage,  hvad 
der  foregaaer  med  de  to  Passagerer,  han  har  siddende 
bagved  sig.  Hans  egen  Samvittighed  er  ren  nok,  han 
veed  sig  fri  for  at  smugle  forbudne  Varer  ind  til  Byen, 
men  —  monstro  den  førlige  Mand  og  hans  lige  saa 
trivelige  Kone,  han  tidligt  paa  Morgenstunden  har 
taget  op  ved  det  enligt  liggende  Hus  paa  den  anden 
Side  Brønshøi,  skulde ja,  „dom  om  det",  mum- 
ler han,  idet  han  seer,  hvorledes  Toldbetjenten  beføler 
hans  Reiseselskab. 

„De  har  altsaa  ikke  Noget?"  lyder  Spørgsmaalet 
for  sidste  Gang  ret  høfligt,  efter  at  Tolderen  i  nogen 
Tid  med  sit  øvede  Blik  har  betragtet  de  Reisende. 

„Naar  vi  nu  en  Gang  har  sagt  Nei,  saa  er  det  dog 
min  Salighed  for  galt,  at  vi  ska'  standses  her,"  vrisser 
den  kvindelige  Passageer. 

'  »J^i  —  jeg  vil  sige  Dem,"  tager  nu  Manden  indig- 
neret til  Orde,  „jeg  er  en  velagtet  Borger  i  Staden, 
jeg  er  Værtshusholder  og  Dansebodvært  Tømmerby, 

og  boer  i  Norgesgade  190; vi  er  lutter  pæne 

Folk  i  det  Hus,"  og  med  en  Snakkesalighed,  der  for 
en  Menneskekjender  som  Tolderen  kun  varsler  om 
en  mindre  god  Samvittighed,  fortsætter  han,  „der  boer 
nu  par  Exempe  Supercargo  Thulstrup,  —  og  Capitaine 
Hoppe,  —  og " 

„Ja,  det  kan  jo  altsammen  være  godt  nok,"  forsøger 
Toldbetjenten  at  afbryde  ham,  men  standses  brat  af 
Tømmerby,  der  nok  holder  af  at  slaa  om  sig  med  de 
„pæne"  Folk,  han  kjender. 

„ Og  saa  boer  han  der,  De  veed,  han  Pro- 
fessor Oehlenschlager, ja  —  han,  der  har  skre- 
ven det  nysselige  Hlle  Stykke  om  voreses  Dyrehavs- 
bakke,  —  derude  har  jeg  nemhgen,  ska'  jeg  sige  Dem^ 

Telt  om  Sommeren, nei,  vi  er,  saa  faae  jeg  Skam, 

kuns  lutter  pæne  Folk,  Godtfolk  alle  tilsammen; 

og  naar  jeg  nu  siger  Dem,"  tilføier  Tømmerby,  „at  vi 

ikke  har  Andet, end  som de  Skinker,  min 

Kone  der  sidder  paa,  ■ —  saa " 

Tolderen,  en  Mand,  der  er  anlagt  for  det  Humo- 
ristiske, er  i  det  første  Øieblik  tilbøielig  til  med  et 
polisk  Smil  at  indrømme,  —  „ja  —  den  —  Slags  gaaer 

der  jo  ikke  Told  af," men  han  inviterer  dem 

dog  ind  i  Contoret,  hvor  de  grundigere  Undersøgelser 
foregaa,  der  ikke  afgjøres  paa  aaben  Gade. 

Det  foraarsager  en  yderligere  Standsning  i  hele  Vogn- 
rækken, som  spores  lige  ud  til  „Lygten",  og  det  giver 
alle  Kuskene  en  forønsket  Leilighed  til  at  sove  videre. 

Endelig  viser  Parret  sig  atter  ledsaget  af  den  smi- 
lende Tolder,  der,  efter  at  have  tilbageholdt  Madam 
Tømmerbys  Contrabande  som  lovligt  Bytte,  fører  dem 
til  Sæde,  og  —  Vognen  faaer  Lov  at  passere. 

—  „Jeg  sa'e  dig  det  nok  i  Forveien,  Tømmerby,  — 

jeg  sa'e  det, jeg  sa'e  det,"  bliver  Konen  ved  at 

gjentage,  idet  Vognen  rumler  gjennem  Nørreport,  — 
„man  skal  ikke  snyde,  —  nei,  man  skal  ikke!" 

„Aa,  Vrøvl  med  at  snyde,  det  kalder  man  skam  ikke 
at  snyde, det  er  at  „pudse"; de  for- 
bistrede Posekiggere,  de  har  jo  ogsaa  Penge  nok.  — 

—  Men hva'  gjør  vi  ved  Dreyer?  —  For  Dreyers 

Klub  sku'  jo  havt  den  ene  Skinke,  det  havde  jeg  lovet 
dem,  de  ska'  jo  ha'  Knald  i  Aften."  — 

„Tja det  kommer  der  a'et  lille  Tømmerby, 

det  kommer  der  a'et,"  indskyder  Konen  tørt,  hyller 
sig  ind  i  sin  store  Kaabe,  i  hvilken  hun  nu  tager  sig 
langt  spinklere  ud,  og  Vognen  ruller  videre,  indtil  den 
paa  Hjørnet  af  Kultorvet  svinger  ind  ad  Porten  til 
„Tvermoesgaard",  hvor  den  har  sit  Stade. 

Og  den,  trods  alle  Forsøg  paa  at  undskylde  sig,  dog 
syndsbevidste  Tømmerby  og  hans  gnavne  Ægtefælle 
begiver  sig  tilfods  ud  i  Norgesgade. 


Det  forholdt  sig  ganske  rigtigt,  som  Tømmerby  havde 
sagt.  I  Dreyers  Klub  gjordes  der  Forberedelser  til  en 
Fest  om  Aftenen,  hvor  en  Del  af  „Brødrene"  vilde 
samles  for  at  høitideligholde  den  elskede  Landsfaders 
Fødselsdag. 

Vi  finder  da  ogsaa  paa  denne  Aften  i  Klubbens 
Lokale  i  Læderstræde,  efter  at  Bordet  er  hævet,  en 
Del  af  Medlemmerne  samlede  i  smaa  Grupper,  me- 
dens en  Opvarter,  iført  Trøie  og  hvidt  Forklæde,  er 
beskjæftiget  med  at  ordne  Punschebordet,  paa  hvis 
ene  Ende  han  og  en  Kjøkkenpige  allerede  har  stil- 
let den  vældige  Bolle  af  chinesisk  Porcellain,  der  er 
saa  tung,  at  den  først  kan  fyldes  med  sit  dampende 
Indhold,  efter  at  den  er  sat  frem.  Rundtomkring 
den  staaer  de  smaa,  med  indslebne  Stjerner  prydede 

Glas  paa  deres  solide,  tykke  Fod,  stærk  nok  til  at  ud- 
holde et  velment  Stød  mod  Bordpladen,  efter  at  Skaa- 
1erne  med  gammeldags  trefoldigt  Hurra  er  tømte. 

Lidt  efter  lidt  samles  saa  Brødrene  paa  deres  en 
Gang  tilvante  Pladser  om  Bordet,  de  smaa  Visebøger 
tages  frem,  og  efter  at  en  Sang  for  Kongen  er  afsun- 
gen,  reiser  et  af  Medlemmerne  sig,  og  der  bliver  først 
Stilhed  i  Kredsen,  da  Alle  paa  Forhaand  har  tiljublet 
ham  Bifald. 

Taleren,  der  et  Øieblik  staaer  afventende,  at  Tavs- 
heden før  den  officielle  Skaal  vil  indtræde,  er  iført 
Kjole  med  høi  Krave,  det  hvide  Halstørklæde  uor- 
dentligt bundet  under  den  bløde,  udfaldende  Skjorte- 
linning; uafladeligt  dreier  han  høire  Haands  Tommel- 
finger i  den  venstre  Haandflade,  medens  hans  Øieglas 
i  en  sort  Lidse  som  et  Pendul  dingler  frem  og  tilbage 
og  streifer  det  store  Ridderkors,  idet  han  læner  sig  ud 
over  Bordet.  Han  er  et  af  Klubbens  mest  skattede 
Medlemmer,  det  er  Knud  Lyne  Rahbek,  der  nu  i 
skjønne  Vendinger  taler  for  den  høitelskede  Konge, 
og  synes  at  overhøre,  at  en  Spøgefugl  blandt  Brødrene 
halvhøit  minder  ham  om  —  Napoleon,  som  han  og 
Hvermand  veed,  at  Rahbek  hader  af  sit  inderste  Hjerte. 

Talen  er  til  Ende,  og  de  Forsamlede  reise  sig,  hver 
med  sit  bredfyldte  Glas  høit  løftet  for,  efter  at  have 
tømt  den  dampende  Drik  til  sidste  Draabe,  under 
Hurraraab  at  hugge  det  saa  haardt  imod  Bordet,  at 
den  store  Bolles  Indhold  sættes  i  en  gyngende  Bevæ- 
gelse. 

„Nu,  da  denne  Skaal  i  undersaatlig  Ærbødighed  er 
tømt  for  vor  højtelskede  Frederik  den  Sjette,"  hører 
man  lidt  efter  fra  den  modsatte  Ende  af  Bordet,  hvor 
en  ung  Mand,  Eieren  af  Strandmøllens  Papirfabrik, 
Drewsen,  har  reist  sig  og  med  venstre  Haand  purrer 
op  i  det  tætte,  krøllede  Haar,  medens  den  mægtige 
Skjortelinning,  bunden  sammen  i  Halsen  med  et  sim- 
pelt Baand,  staaer  som  Vinger  om  det  freidige  Ansigt, 
„nu  formener  jeg,  at  vi  heller  ei  bør  forsømme  at  tøm- 
me et  Bæger,  og  det  iligestemaade  tilbunds,  et  Bæger 
for  vor  Konges  bedste  Ven  —  den  danske  Bonde.  Jeg 
er  jo  selv  et  Stykke  af  en  Bonde,  al  den  Stund  jeg 
fast  har  ofret  mig  lige  saa  meget  for  at  indføre  Sving- 
ploven og  Kartoffeldyrkningen  som  for  at  forsyne  os 
med  godt  Papir,  og  jeg  har  lært,  at  Ingen  kan  mene 
det  ærligere  med  Bonden,  end  vor  Landsfader,  men," 
tilføier  Taleren,  idet  hans  ildfulde  Blik  lyser  udover 
Forsamlingen,  —  —  „jeg  har  tillige  lært,  at  Ingen 
kan  mene  det  ærligere  med  vor  Konge,  end  Bonden, 
og  derfor.  Brødre,  foreslaaer  jeg  et  Leve  for  den  danske 
Bondemand!" 

„Den  Skaal  skal  du  have  Tak  for,  min  kjære  Drew- 
sen," udbryder  en  af  Talerens  Gjenboer,  idet  han  nik- 
ker venligt  og  reiser  sig  for  at  gaa  rundt  om  Bordet 
over  til  ham;  det  er  den  unge  Justitsraad  Jonas  Col- 
lin, der  nu  omfavner  sin  Ungdomsven  og  kysser  ham 
paa  begge  Kinder,  „det  er,  saa  faa  jeg  Skam,  Bonden, 

vi  skal  have  frem  nu, vi  trænger  til  Vexeldrift, 

gode  Drewsen,"  tilføier  han  med  et  Smil. 

„Vist  saa,  Jonas,  ogsaa  paa  den  Vis;  —  forøvrigt 
har  jeg  ret  nu  et  Arbeide  for  om  det  Spørgsmaal 
Vexeldrift,  som  snart  vil  udkomme  i  Trykken,"  svarer 
Drewsen,  der  nu  omringes  af  en  Del  af  Brødrene,  som 
samles  om  ham  for  at  drikke  et  særskilt  Glas  med 
ham,  da  der  paany  slaaes  til  Lyd  for  en  Skaal,  idet  et 
af  de  ældre  Medlemmer,  Etatsraad  Pram,  har  reist 
sig.  Han  er  let  kjendelig  paa  sin  allerede  noget  gam- 
meldags Frisure  med  det  tilbagestrøgne  Haar,  der  er 
bundet  sammen  i  Nakken  med  et  bredt  Silkebaand, 
og  begynder  nu,  efter  at  Stilhed  atter  er  indtraadt: 

„Brødre!  Blandt  andre  Goder,  Hans  Majestæt  Kon- 
gens Fødselsdag  bringer  os,  er  ogsaa  det,  at  vor  kjære 
Berlings-Avis,  som  ellers  kun  udsendes  Mandag  og 
Fredag,  i  Anledning  af  Høitideligheden  ogsaa  udkom- 
mer i  Dag,  Torsdag.  Saa  meget  behageligere  er  det 
for  os,  mine  Brødre,  som  Dere  af  samme  Berlings- 
Avis  for  i  Aften  vil  erfare,  hvad  der  saavidt  jeg  skjøn- 
ner  ikke  vil  undre  Nogen,  men  glæde  os  Alle,  at  to 
her  i  Aften  tilstedeværende  Hædersmænd,  Justitsraa- 
derne  Collin  og  Hi^idt  af  vor  allernaadigste  Konge  er 
udnævnte  til  Riddere  af  Dannebroge,  og  af  Aller- 
høistsammes  egen  Haand  have  modtaget  Udmærkel- 
sen, samtidigt  med,  at  Høiesteretsassessor  Ørsted  er 
bleven  tildelt  Sølvkorset.  Atter,  kjære  Brødre,  bør  vi 
takke  vor  Konge,  fordi  han  saa  huldt  forstaaer  at  hædre 
Fortjenesten.  —  Et  Leve  for  de  tre  Mænd  og  den 
Gjerning,  de  holder  paa  med!" 

Collin  og  Hvidt,  der  sidde  ved  Siden  af  hinanden, 

reise  sig  for  at  klinke  med  Selskabet.  De  bære  Begge 
deres  nyerhvervede  Dekoration,  men  Hvidt  synes, 
halvforlegen  over  den  uvante  Pynt,  at  have  mest  Lyst 
til  at  knappe  sin  Kjole  og  skjule  Korset,  der  dog 
titter  frem  ved  Siden  af  den  store  Brystnaal,  formet 
som  en  Lyre,  der  er  fæstet  i  det  hvide  Halstørklæde, 
som  er  bundet  i  en  Knude  tæt  under  Hagen,  og  halv 
skjuler  den  lille  Bakkenbart. 

Og  Skaalen  drikkes  under  almindelig  Tilslutning. 

„jøsses,  —  lad  os  bare  drikke,"  hvisker  Professor 
Thomas  Christoffer  Bruun  til  sin  Sidemand,  Sønnen, 
Niels  Thorup  Bruun,  idet  hans  skjæve  Mund  trækkes 
end  mere  nedad,  —  „drikke  ligervis  som  Blicher-Ol- 
sens salig  Fader,  der  trods  sine  halvfemsindstyve  Aar 
forlystede  sig  ganske  alene  ved  sin  lille  Bolle,  da  begge 
hans  Sønner  var  blevet  Etatsraader — " 

„Det  var  nok  hans  Drikkevise,  der  endte  saalunde: 

„  „Jeg  drikker  derfor  trygt,  til  jeg  ei  kan  det  mer,  — 
din  Skaal  — ."". 

„Rigtigt,  min  Søn,"  afbryder  Faderen  ham  for  at 
citere  videre: 

„„Din  Skaal,  Etatsraad  Hans!  Din  Skaal,  Etatsraad 
Peer!"" 

—  „Ak!  ja,"  fortsætter  han  i  en  gnaven  Tone,  — 
—  „lad  dem  blot  Allesammen  blive  Etatsraader  og 
Riddere  af  alle  mulige  Ordner,  —  jeg,  min  Søn,  be- 
tragter nu  den  hele  Wirthschaft  som  en  meget  stor 
Uorden!" 

„Aa!   —  mon    Papa   nu    egentlig   vilde    synes,   at 

W.  Schorn  :    Hvad  Grandmama  oplevede  7 

et  Kors  vilde  tage  sig  saa  saare  uordentligt  ud  paa 

Deres egen  Kjole,  —  hvad?"  spørger  Sønnen 

smilende  og  løfter  sit  Glas  op  mod  Faderen,  hvis  An- 
sigtsudtryk dog  kun  svagt  formildes  ved  denne  Tanke. 

Imidlertid  afbrydes  Samtalen  ved,  at  „Bøssen"  alt 
er  sat  i  Bevægelse.  Ingen  holder  sig  tilbage  med  sit 
Bidrag  til  de  velgjørende  Formaal,  Brødrene  har  sat 
sig,  ja,  da  Rahbek  gjør  den  Bemærkning: 

„Man  skal  da  ikke  kunne  sige,  at  Dreyers  Klub 
anvender  alle  sine  Penge  til  Galskaber,  al  den  Stund 
vi  kuns  giver  lumpne  hundrede  Daler  om  Aaret  til 
Set.  Hans  Hospital,"  saa  synes  Bidragene  endog  at 
strømme  rigeligere. 

Efterhaanden  bliver  det  nu  mere  og  mere  vanske- 
ligt for  de  Tilstedeværende  i  den  slette  Belysning  fra 
Talglysene  i  Messingpladerne  at  kjende  hverandre  i 
den  af  Tobaksrøg  opfyldte  Sal,  der  næsten  ikke  kan 
rumme  Flere,  da  Døren  gaaer  op,  og  to  Nyankomne 
lægger  Beslag  paa  Opmærksomheden. 

Det  er  Lægen,  Bataillonschirurg  Hushahn  og  hans 
unge  Amanuensis,  Conrad  Juel,  der  hurtigt  bliver 
bænkede  ved  Siden  af  en  endnu  ung,  men  dog  tem- 
melig skaldet  Mand,  Lægen  Ole  Hieronymus  Mynster^ 
der  strax  stiller  Glas  frem  for  dem. 

„Quid  novi  ex  Africa?"  henkaster  han  og  vender 
sine  store,  spørgende  Øine  imod  dem,  idet  han  dækker 
sin  Isse  med  den  ene  Haand,  medens  han  iskjænker 
dem  den  nu  noget  afsvalede  Drik,  „har  de  gode  Col- 
leger slaaet  brav  mange  Folk  ihjel  i  Dag?" 

„Nei,  tvertimod,  gode  Mynster,"  svarer  den  lille 
Hushahn,  „vi  har  kaldet  til  Live,  ja,  vi  har  min  Tro, 
og  derfor  kommer  vi  saa  sildigt.  Vi  har  været  henne 
til  en  Mand,  der  havde  feiret  vor  Landsfaders  Fødsels- 
dag saa  forsvarligt  ved  en  skjønne  Gjedde,  at  han 
endog  havde  slugt  et  af  dens  Ben,  der  nu  sad  fast  i 
Halsen  paa  ham,  saa  at  det  ganske  Hus  var  i  den 
yderste  Fortvivlelse,  og  at  Manden  allerede  havde  op- 
gjort sit  Regnskab  med  denne  sublunariske  Verden, 
skjøndt  meget  imod  sin  Villie.  — Jeg  kan  nu  øvrigens 
godt  forstaa,  at  han   nødigt  vilde  herfra,   for  han  har 

uchristelig  meget  Mammon, og  saa  har  vi  da 

og  i  denne  syndefulde  Verden,"  fortsætter  den  snakke- 
salige, lille  Mand,  idet  han  nipper  til  sit  Glas  og  smæk- 
ker med  Tungen, „denne  deilige Punsch, 

—  som  nok  kan  gi'  En  Lyst  til  Livet.  —  Naa,  kort 
at  fortælle,  vi,  eller  rettere  denne  min  brave,  unge 
Amanuensis,  fik  da  lykkeligen  Benet  halet  op,  —  og 
i  sin  overvættes  Glæde  over  at  være  vendt  tilbage  til 
denne  miskjendte  Verden,  vilde  den  gamle,  rige  Knark 
med  Dævels  Vold  og  Magt  gjøre  Noget  for  min  unge 
Ven;  —  og  jeg  har  nu  havt  det  allerstørste  Besvær 
med  at  formaa  ham  til  at  tage  mod  Mandens  Indby- 
delse til  at  gjøre  en  Reise  med  ham. Det  vær- 
ste er  kuns,  at  han  partout  vil  bort  med  det  snareste, 
og  saa  staaer  jeg  der  En  net,  uden  Hjælp  i  min  be- 
sværlige Gjerning." 

Flere  af  Brødrene  har  nu  flokket  sig  om  dem  og 
hørt  den  lille  Læges  Beretning  om  deres  Oplevelser, 

og  ønske  nu  den  unge  Mand  hjerteligt  til  Lykke  med 
at  være  truffet  paa  en  Rig,  der  gider  bruge  sine  Skil- 
linger saa  vel. 

Endelig  foreslaaer  saa  Ole  Mynster,  at  Brødrene  til 
Ære  for  denne  Mand  skal  afsynge  Todes  Sang  til 
Lægernes  Pris,  og  snart  lyder  under  livlig  Klinken 
med  Glassene: 

„Al  Verden  os  adhde  maa, 
al  Verden  vil  jo  leve. 
Som  Peblinger  de  rige  staa 
og  for  vor  Vrede  bæve; 
den  rige  nødig  vil  herfra, 
hans  Himmel  er  herneden; 
han  maa  os  smukt  forgude  da, 
naar  han  er  ret  i  Heden." 

Den  ene  Vise  drager  den  anden  efter  sig,  man  vil 
nødig  skilles  paa  denne  høitidsfulde  Aften,  men  ende- 
lig er  Luften  i  Lokalet  for  tung.  Lysene  i  Pladerne 
er  hyppigt  fornyede  og  nu  nær  ved  at  brænde  helt 
ned. 

En  og  Anden  gjør  Tegn  til  Opbrud,  og  endelig 
kommer  Opvarteren  ind  for  at  bortføre  den  nu  tømte 
Bolle,  Klubbens  Klenodie,  men  han  maa  atter  have 
Hjælp,  og  Conrad  Juel,  der  staaer  ene  ved  det  store 
Bord,  seer  pludselig  op  og  bemærker,  at  en  ung  Pige 
er  kommet  ind  for  at  være  behjælpelig  med  at  „ud- 
bringe den  sidste  Skaal  for  denne  Aften",  som  den 
lille  Hushahn  bemærker,  idet  han  træder  hen  til  Con- 
rad og  peger  paa  den  usædvanlig  smukke  Pige,  der 

nu  sammen  med  Opvarteren  varsomt  bærer  det  kost- 
bare Stykke  ud  af  Salen. 

„Et  deiligt   Pigebarn,  lille  Juel,  u-sædvanlig  smuk 

—  hva'?" 

„Smuk,"  udbryder  Conrad,  „ —  ja  det  troer  jeg, 
meget  mer  end   usædvanlig  smuk,  —  hun   er  jo  — 

—  hun  er  jo  —  ligefrem  vidunderlig  deilig,  Doc- 
tor  — " 

„Det  er  muligt,  go'e  Juel,  —  meget  muligt,"  mener 
den  gamle  Læge,  idet  han  fylder  sin  lille  Opstopper- 
næse med   Snus,    „det  kan   jeg  ikke  svare   Dem  paa 

—  husk  paa,  vi  To  er  fra  forskjellige  Aargange; 

men  Pigebarnet  hedder  forøvrigt  Kirsten,  og  er  Kjøk- 
kenpige  her  i  Huset;  —  derimod  kan  jeg  svare  dem 
for,"  tilføier  han,  idet  han  trækker  sin  store  Chenille 
paa,  binder  et  forsvarligt,  strikket  Uldtørklæde  om 
Halsen,  og  putter  sin  Merskumspibe  i  Lommen,  „at 
De,  naar  De  er  meget,  meget  artig,  og  inte  kigger 
efter  de  smaa  Pigebørn,  skal  faae  Lov  at  følge  mig  lige 
til  Aabenraa  Nummer  224.  —  Naa,  lad  os  saa  skynde 
os,  at  De  kan  spare  Der'  Toskilling,  og  naa  ud  ad  Por- 
ten, inden  Bommen  bliver  lukket."  — 

Men  paa  hele  Veien  hjemefter  lykkes  det  ikke  den 
lille  Hushahn  at  tvinge  et  Ord  ud  af  sin  Ledsager, 
der  halv  drømmende  gaaer  gjennem  Gaderne,  idet  han 
synes  uafladeligt  at  see  den  smukke  Kirstens  Ansigt 
for  sig. 

Og  fra  hende  vandre  hans  Tanker  til  Torben  og  til 
alt  det  Hemmelighedsfulde,  der  i  disse  Dage  ligesom 

forfølger  ham;  og  endelig  er  det  for  ham,  som  om  han 
ikke  mere  kan  skille  Torben  og  det  smukke  Pigebarn 
fra  hinanden;  det  er,  som  om  en  indre  Stemme  siger 
ham,  at  Kirsten  en  Gang  vil  give  ham  fuld  Klarhed 
over  al  Torbens  Færd. 


X 

PAA  BAKKEHUSET 


NAAR  man  i  gamle  Dage  sagde:  I  Aften  skal  vi 
ud  paa  Bakkehuset  til  Rahbeks,  saa  var  det 
omtrent  det  samme,  som  om  man  i  vore  Dage  vilde 
meddele  sine  Venner,  at  man  agtede  at  foretage  en 
Reise. 

Veien  derud  var  jo  i  Virkeligheden  ikke  længere, 
end  den  nu  er,  men  der  var  den  Gang  dette  ind- 
skrænkende Grænseskjel,  Voldene,  der  skulde  over- 
skrides, og,  hvad  det  betød  for  den  Tids  Mennesker, 
kan  Nutiden  kun  daarligt  forstaa. 

Kom  man  ude  fra  for  at  begive  sig  ind  til  Byen, 
var  det,  som  om  Ens  Skridt,  der  gav  Gjenlyd  i  den 
snævre  Voldport,  mindede  om,  at  man  nu  gik  ind  til 
den  støiende  Storstad,  til  et  helt  andet  Slags  Men- 
nesker end  de,  man  derude  havde  forladt;  man  begav 
sig  ind  til  Oplysningens  Centrum,  til  al  den  Færdsel, 
man  derude  savnede,  til  alle  de  Behageligheder,  man 
derude  var  udelukket  fra. 

Og  skulde  man  indefra  udad,  saa  maatte  der  vente 

En  noget  Særligt,  for  at  man  skulde  vove  Skridtet 
over  Grænsen.  Og  de  Ulemper,  der  lurede  paa  den 
Veifarende,  naar  han  havde  overskredet  denne,  var 
heller  ikke  faa. 

Men  det  var  netop  et  af  Trylleordene: 

I  Aften  skal  vi  ud  paa  Bakkehuset! 

Der  laa  saa  uendelig  meget  bag  de  Ord.  Man  vidste, 
at  naar  man  først  selv  var  indført  der  i  Huset,  saa 
varede  det  sjeldent  længe,  før  man  indførte  Andre. 
Ikke  til  den  store  Selskabelighed,  thi  den  dyrkedes 
ikke  dér.  „Ikke  over  Muserne,  og  ikke  under  Gra- 
tierne", det  var  Løsenet. 

Man  vidste,  at  i  samme  Grad,  man  nød  Gjæstens 
Velvære,  i  samme  Grad  nød  Rahbek  og  hans  Hustru 
Værternes  Glæde. 

Med  Længsel  kunde  de  bag  Ruderne  speide  efter 
Besøgende,  og  ofte  var  det  ikke  nok  for  „Egernet", 
som  Kamma  kaldte  sin  Mand.  Man  saae  ham  mangen 
Gang,  hyppigt  i  sludfuldt  Veir  og  med  blottet  Hoved, 
vandre  ned  gjennem  Alléens  bundløse  Morads  for  at 
kigge  efter  mulige  Gjæster,  men  Besværet  derved  lod 
ikke  til  at  anfægte  ham. 

„Han  kan  sagtens,  han  er  jo  da  ikke  Egern  for 
Ingenting,"  mente  en  af  Husets  nære  Venner,  „han 
hopper  selvfølgelig  fra  Gren  til  Gren." 

—  Paa  en  slig  raakold  Aften  har  Egernet  netop  begi- 
vet sig  paa  sin  Post.  Han  staaer  midt  ude  i  Alléen  og 
holder  Haanden  over  de  speidende  Øine,  medens  det 
lange,  forpjuskede  Haar  flyver  ham  om  Ørerne.   Han 

har  allerede  staaet  der  i  lang  Tid  haabende,  at  den 
Ene  eller  den  Anden  af  Husets  Vennekreds  skal  vise 
sig  i  det  Fjerne,  da  han,  der  jo  ikke  kan  see  ret  langt 
i  det  tætte  Mørke,  pludselig  hører  Stemmer,  som 
bander  over  Veiens  Daarlighed. 

„Eia!  det  var  Ret  Børnlille,  udtøm  ikkuns  Jer  Vrede 
herude  mellem  det  andet  Skarn,  her  er  nok  at  bande 
over,  —  men  indenfor  er  der  saa  meget  bedre,"  raa- 
ber  han  de  Ankommende  imøde. 

Det  er  Ingemann  og  Conrad  Juel,  der  gaaer  forud 
for  at  danne  en  nogenlunde  passabel  Vei  for  Lucie 
Mandix,  som  trods  al  anvendt  Forsigtighed  dog  alt 
imellem  med  et  lille  Skrig  træder  dybt  ned  i  Veiens 
Mudder,  medens  Rahbek  under  et  overstadigt  Latter- 
anfald giver  sig  til  at  synge  af  fuld  Hals: 

„Du  Danskes  Vei  til  Bakkehus, 
sortladne  Smuds! 
modtag  din  Ven,  som  uforsagt 
tør  møde  Faren  med  Foragt  — " 

Men  han  afbryder  pludselig  Sangen  med  et  djærvt 
Haandtryk  til  sine  Gjæster. 

„Ja,  saa  sandeligen  skal   I   være  mig  velkommen. 

Ganske  vist  maa  jeg  jo  ind  til  Theatret  i  Aften 

for  at  see,  om  Frydendahl  har  lært  at  bære  min  lille 
Jomfru  Olsen  som  Lundesol,  men  min  Kone  vil  være 
mere  end  glad  over  at  have  Selskab  til  min  Hjem- 
komst," tilføier  han,  idet  han  fører  de  Fremmede  over 

Gaardspladsen  ind  i  Huset,  hvor  Kamma  hurtigt  faaer 
dem  bænicede  i  den  lune  „Kahyt". 

Herinde  er  den  ene  Ende  af  Divanbordet  dækket 
af  smaa,  tilskaarne  Papstykker,  forgyldte,  udtungede 
Papirstrimler,  Pensler  og  Knive,  og  midt  i  det  Alt- 
sammen en  lille  Klisterpotte,  hele  Fruens  Apparat  til 
hendes  Æskefabrikation. 

Alt  dette  maa  nu  ryddes  til  Side  for  at  give  Plads 
til  Anretningen  af  Theen,  der  skal  drikkes,  før  Rahbek 
gaaer  ind  til  Comediehuset. 

„Naa  —  lad  os  saa  høre,  gode  Juel,  hvordan  den 
kjære  Grandmama  befinder  sig,"  begynder  Fru  Kamma, 
efter  at  Gjæsterne  er  placerede  og  Theen  skjænket, 
„jeg  hørte  længe  Intet  fra  hende  — " 

„De  har  Ret,  bedste  Frue,"  svarer  Conrad,  „og  jeg 
burde  alt  længst  have  været  herude  for  at  bringe  Dem 
en  Tak  for  den  skjønne,  lille  Ramme  til  Grandpapas 

Silhouet,   som  De  forfærdigede, men   jeg   har 

sandt  at  sige  havt  saa  travlt  med  Forberedelserne  til 
en  Reise,  en  af  mine  Patienter  har  indbudet  mig 
til  — " 

„En  Reise!"  udbryder  Fruen  enthousiastisk,  „ak! 
lykkelige  unge  Mand,  der  for  nogen  Tid  kan  rive  Dem 
løs  fra  al  vor  Smaakjøbstadsagtighed  her  hjemme  — " 

„Og  nu  er  det  da  mit  egentligste  Ærinde  i  Aften, 
kjære  Frue,  at  forsikkre  Dem  om  min  „postale"  Hen- 
givenhed, der  vil  kunne  vise  sig  lige  fra  Hamborg  til 
Rom  —  saafremt  De  vil  beære  mig  med  at  besørge 
Breve  — " 

„Jeg  vil   saa  sandeligen   baade  beære  og  besvære 

Dem,  gode  Ven, men   lad   mig  dog  først  høre, 

hvad  siger  „„Deiligheds-Barnet""  dér,"  og  hun  vender 
sig  om  mod  Ingemann,  „til  at  skulle  savne  sin  Hjerte- 
ven i  saa  lang  Tid?" 

„Jeg  er  heldigvis  ikke  saa  egenkjærlig,  gode  Fru 
Rahbek,"  svarer  Denne,  „og  desuden,  saa  har  jeg 
jo " 

„Ja,  vist,  ja,  vist.  De  har  denne  velsignede  Pige," 
afbryder  Kamma  ham  og  trykker  Lucie  Mandix  kjær- 
ligt ind  til  sig,  —  „men,  I  Mandfolk  er  nu  en  Gang 
bedst  tjente  med  at  være  jævnligt  under  Venners  Paa- 

virkning. Husk  paa,  hvad  vor  herlige  Jean  Paul 

siger:  kun  Den,  der  længes  lige  saa  inderligt  efter  en 
Ven,  som  efter  en  Veninde,  fortjener  begge.  —  Jeg 
troer  for  min  Skam,  at  mit  lille  Egern  dér  var  svundet 
ind  til  Størrelse  af  en  ganske  lille  Skovmus,  hvis  han 
ikke  havde  havt  sine  Klubber  — " 

„Eller  sit  Theater,"  supplerer  Rahbek  og  mindes 
nu,  at  Tiden  er  løbet  fra  ham,  og  at  han  maa  forlade 
Selskabet. 

Og  efter  at  Thebakken  er  taget  af  Bordet,  kommer 
atter  alt  Tilbehøret  til  Fruens  Æskefabrikation  frem 
paany,  thi  Lucie  Mandix  vil  gjerne  aflure  Kamma 
hendes  Kunst;  og  mens  Ingemann  og  hans  Kjæreste 
seer  til,  sætter  Conrad  sig  til  Pianoet  og  spiller  og 
synger. 

Det  er  „Høstgildet"  og  „Peters  Bryllup",  men  det 
er  navnlig  Sovedrikken  med  sin  „Skjøn  Jomfru",  der 

begeistrer  Værtinden,  saa  at  hun  lover  ham  en  hel 
Tallerken  „Godter"  efter  Aftensbordet. 

„Og  De  skal  faae  endnu  flere  Godter,  hvis  De  paa 
Deres  Reise  vil  kjøbe  mig  Brevpapir,  —  af  det  tynde, 
veed  De,  og  nogle  Ravnefjer,  og  jeg  skulde  ogsaa 
gjerne  have  mig  et  Par  brogede  Silketørklæder  til 
min  daarlige  Hals.  Alt  det  faaer  De  bedst  i  Hamburg; 
her  hjemme  i  vor  lille  Rede  kan  man  jo  intet  erholde 
af  den  Slags,"  siger  Kamma  med  en  tungsindig  Ry- 
sten  paa  Hovedet.  „Ak,  gid  jeg  var  i  Deres  Sted, 
gode  Juel;  der  er  for  mig  ikke  saa  stor  en  Glæde, 
som  at  see  mit  tilbedte  Hamburg,  —  det  er  min  Ho- 
vedstad" tilføier  hun,  „og  De  skal  sandeligen  ikke 
slippe  for  at  bringe  Breve  til  mange  af  mine  gode 
Venner,  blandt  Andre  til  min  kjære  Amalie  Sieveking, 
—  hende  vil  De  synes  om." 

Under  denne  Samtale  er  Døren  stille  blevet  aabnet 
for  en  Nyankommen,  der  beskedent  holder  sig  i  den 
mørke  Baggrund  af  Værelset,  indtil  Husfruen  er  ble- 
ven opmærksom  paa  ham,  og  indbyder  ham  til  at 
komme  nærmere. 

Det  er  den  gamle  Violinbygger,  Zerbinato,  der  i 
Haanden  holder  en  Guitar,  omhyggeligt  indsvøbt  i  et 
Voxdugsovertræk,  som  han  under  mange  Buk  strax 
begynder  at  aabne  for. 

„Ih!  see  en  Gang,  det  er  jo  min  brave  Mester  fra 
Adelgade " 

„Det  er  det,  Fru  Professorinde,  det  er  det,  och  hjai 
Dem  bringe  Deres  Guitare  saa  gode  som   nye,  hjo! 

saa  —  gode  som  nye;  —  en  deilich  spanske  Instru- 
menle;  il  Professore  schpille  skjønne  Serenata  po 
den " 

„Ak,  min  kjære  Mester,  baade  min  Mand  og  jeg  er 

langt  over  Serenadernes  Tid, men  see  en  Gang," 

udbryder  Fruen,  efter  at  Instrumentet  nu  er  kommet 
helt  tilsyne,  „hvilket  skjønt  Baand,  De  har  pyntet  den 
med,"  og  hun  tager  den  strax  i  Armen,  lægger  det 
brede,  blaa  Baand  over  Skuldrene,  og  griber  i  Stren- 
gene. 

„Naar  man  see  Professorinde  saadan,  —  mest  fra 

Rygge- mest  fra  Rygge,  man  skulde  pande  po, 

at  Fru  Rahbeke  var  bliven  Elephanteriddere,  —  hja, 
det  skulde  man  —  hikke  sandte,"  tilføier  han,  idet  han 
vender  sig  til  Selskabet,  „det  klæde  Frue  godte,  hual- 
mindelig  godte,"  og  han  leer  med  sin  spæde,  kluk- 
kende Gammelmandslatter,  medens  Fruen  giver  sig 
til  at  klimpre  en  lille  spansk  Melodi. 

Conrad  Juel  er  imidlertid  traadt  hen  til  ham  og 
rækker  ham  Haanden. 

„Ah!  god  Afte  —  god  Afte  Doctor  Juele;"  begyn- 
der han  venligt,  men  slaaer  hurtigt  over  i  en  halv- 
gnaven Tone,  —  „fy,  fy,  jeg  hikke  glemme  sidste 
Gang,  schlemme,  schlemme  Atheiste,"  og  han  truer  ad 
Conrad,  idet  Fruen  ved  hans  Yttring  seer  spørgende 
fra  den  Ene  til  den  Anden. 

„Hjo!  —  Atheiste,  'an  hikke  en  Gang  kjende  den 
hellige  Martine! " 

„Men godeste  Juel,  hvad  maa  jeg  høre,  og 

vi,  som  just  skal  have  Gaasesteg  i  Aften  til  Ære  for 
samme  Helgen,"  siger  Fruen  med  en  komisk,  mis- 
billigende Mine, „jeg  veed  ikke  bedre.  Mester, 

end  at  vi  dømmer  ham  høitideligt  til  ikke  at  finde 
Ro  i  Sjælen,  før  han  har  bedt  den  høie  Helgen  om 
Tilgivelse,  —  hvad  siger  De  til  den  Straf?  —  For- 
øvrigt  vil  der  jo  snart  findes  den  skjønneste  Leilighed 
for  ham,  da  han  nu  reiser  til  Rom,  hvor  hellig  Mar- 
tin sagtens  har  mange  Altre  — " 

„Til  Roma!"  udbryder  Mesteren  og  vender  sig  til 
Juel. 

„Ja,  Mester,  til  Roma,  og  vil  De  have  Bud  med 
derned,  saa  kom  kuns  til  mig,"  svarer  Conrad  og 
klapper  ham  venligt  paa  Skuldren. 

„Oh!  hjo!  Dottore,  saa  gjerne,  saa  gjerne; vil 

Dottore  tage  Breve  med  til  min  Tonio?" 

„Om  det  saa  var  til  selve  den  hellige  Martin,  jo 
det  vil  jeg." 

„Til  Roma"  mumler  den  Gamle  som  fortabt  i  Erin- 
dringer, „ —  —  til  mit  eget,  hellige  Roma,  —  — 
men  kanske  ogsaa  til  den  —  —  forbandede  Fa- 
milie — " 

„Hvorledes  —  en  forbandet  Familie!"  udbryder  hele 
Selskabet.  — 

„Hjo   —   til    forbandede    Familie;   tage   sig   i   Agt 

for .  Rotari"  udbryder  den  Gamle  med  rystende 

Stemme  og  seer  Conrad  dybt  ind  i  Øinene. 

„Hvordan?  —   Igjen   det  Navn,"   farer  det  ud  af 


I 


111 


Conrad, „det  er,  som  om  det  Navn  Rotari  for- 
følger mig  i  denne  Tid  — " 

Og  den  Gamle  nærmer  sig  ham  med  stirrende  Blik 
og  hvisker  til  ham: 

„De  bede  hellige  Martine  at  peskytte  Dem  for  det; 

huske  nu,  hvad  gamle  Mester  Guiseppe  Dem 

har  sagt, huske  det,  Signore  Conrade,"  og  han 

trækker  sig  langsomt  tilbage  til  Døren,  gjør  et  Buk 
for  Selskabet,  men  lader  stadigt  sit  Blik  hvile  paa 
den  unge  Mand,  idet  han  forsvinder  saa  stille,  som 
han  er  kommet. 

Alle  seer  med  Undren  efter  ham,  Ingen  forstaaer, 
hvad  der  er  foregaaet. 

Fred  hersker  jo  herinde  paa  det  gamle  Bakkehus, 
—  men  det  er,  som  om  der  udenfor,  i  Mørket,  ruger 
en  Hemmelighed,  de  ikke  formaa  at  trænge  ind  i. 

Tavse  sidde  de  Alle  i  nogen  Tid,  indtil  Døren  atter 
aabnes,  og  Rahbek  viser  sig  efter  at  være  kommen 
tilbage  fra  Theatret. 

For  ikke  at  forstyrre  Stemningen  er  de  blevne 
enige  om  ikke  at  fortælle  Værten  Noget  om  den  sæl- 
somme Gjæst,  og  man  udspørger  ham  strax  om,  hvor- 
ledes Forestillingen  er  forløbet. 

„Ganske  kosteligt,"  svarer  Rahbek,  „jeg  skulde,  saa 
faa  jeg  Skam,  svoret  paa,  at  Frydendahl  havde  lært  af 
Provst  Schmidt,  hvorlunde  man  skal  bære  Jomfru  Ol- 
sen paa  Armen  — " 

„Han   kunde   da  have   lært  af  Professoren,   hvor- 

lunde  man  skal  bære  hende  paa  Hænderne,"  indsky- 
der Lucie  Mandix  med  et  fiffigt  Smil. 

Rahbek  truer  med  Fingeren  ad  hende,  og  hvisker 
hende  i  Øret,  men  saa  høit,  at  Alle  kan  høre  det: 
„De   har  saa   mare   Ret,   Frøken   Lucie,   men   min 

Kone  maa  ikke  vide  det. Husker  du   øvrigens 

Kamma,  at  det  netop  i  Aften  er  to  Aar  siden,  at 
Provsten  bar  baade  lille  Olsen  og  dig  paa  sine  stærke, 
norske  Arme?" 

„Ja  —  mig  svagelige,  lille  Person  kunde  han  sag- 
tens magte,  —  der  hverken  var  ei  heller  er  en  Pille 
Fedt  paa  mig,"  svarer  Kamma  og  klapper  ham  paa 
Kinden. 

„Men var  det  saa  ikke  paa  Tide,  at  vi  prø- 
vede, om  det  kanske  kunde  lykkes  nu,  for  Exempel 
ved,  at  vi  —  spiste  til  Aften?" 

—  Og  lidt  efter  sidder  det  hele,  lille  Selskab  om 
Bordet,  hvorfra  den  dampende  Gaasesteg  spreder  sin 
Vellugt,  medens  Værten  saa  ubehændigt  som  muligt 
af  Sauterneflaskens  Hals  hugger  den  gule  Lak,  saa  at 
den  falder  ned  paa  Dugen,  hvad  der  paadrager  ham 
en  mild  Reprimande  af  Husmoderen. 

Rahbek  svarer  kun  ved  med  sin  brummende  Røst 
at  synge: 

„Min  salig  Kone,  troer  jeg  vist, 

sin  Lige  har  blandt  Koner  ikke; 

imellem  os  var  aldrig  Tvist, 

undtagen  naar  jeg  vilde  drikke. 

I  St\kker  hun  min  Flaske  slog 

—  og  spildte  Vinen,  som  var  inde;" 

Og  idet  han  svinger  Flasken  over  Hovedet,  fort- 
sætter han  med  en  pudsig,  bedrøvet  Mine: 

„  —  til  Straf  derfor  Vorherre  tog 
den  gode,  salig  Kvinde." 

Og  Stemningen  ved  Bordet  er  den  Aften,  som  al- 
tid, den  bedste.  Man  mærker  kun  paa  Conrad  Juel,  at 
han  nu  og  da  falder  i  dybe  Tanker. 

Og  efter  at  den  dampende  Punschebolle  er  sat 
frem,  gaaer  Samtalen  endnu  en  Tid  livligt,  alt  imellem 
afbrudt  af  lystige  Viser,  og  Rahbek  lider  nok,  at  man 
ei  forsømmer  hans  egne.  — 

Men  endelig  er  Klokken  bleven  saa  mange,  at  Gjæ- 
sterne  maa  skynde  sig  for  at  naa  Hjemmene  før  Port- 
lukningen. 

„Og  saa  husker  de  gode  Venner,"  siger  Rahbek, 
der  har  fulgt  Selskabet  udenfor,  „at  vi  mødes  paa 
Torsdag  i  Borups  Selskab;  det  skal  være  mig  meget 
angenemt  at  optræde  for  Dem  som  Geert  West- 
phaler." 


—  Under  Vandringen  hjemad  er  alle  tre  Venner 
tavse.  Ingemann  og  Lucie  føle,  at  Conrad  helst  van- 
drer alene  ad  Kjærlighedsstien,  mens  de  to  tage  Veien 
gjennem  Vesterport. 

Og  den  lange  Vei  hjem  til  Petersdal  kan  Conrad 
ikke  frigjøre  sig  for  Billedet  af  den  gamle  Violinbyg- 

W.  Schorn  :   Hvad  Grandmama  oplevede  8 

ger,  og  om  Natten  drømmer  han,  at  Torben,  den 
fattige  Torben,  haltende  og  med  fremstrakt  Haand 
nærmer  sig  den  hellige  Martin,  der  med  sit  Sværd 
skjærer  en  Flig  af  sin  Kappe,  som  han  rækker  den 
Bedende. 


XI 

EN  AFTEN  I  BORUPS  SELSKAB 


UDE  paa  Nørrebro  laa  i  Begyndelsen  af  forrige 
Aarhundrede  „Væverhuset",  et  langt,  tarveligt 
Hus  paa  to  Etager.  Det  var  den  sidste  af  de  Bygnin- 
ger, der  havde  hørt  ind  under  det  gamle  „Blaagaard- 
slot". 

Her  boede  i  den  lavtliggende  Stueetage,  til  hvilken 
et  simpelt  Gangbrædt  førte  over  den  altid  ildelug- 
tende, dybe  Grøft,  den  ikke  ganske  unge  medicinske 
Student:  Ditmar  Vind. 

Han  havde  vænnet  sig  til  at  betragte  sig  selv  som 
et  Offer  for  de  medicinske  Professorers  „Mangel  paa 
Forstaaelse  af  tidlig  udviklet  Skaldethed",  en  Mangel, 
der  havde  bevirket,  at  han  endnu  ikke  var  kommen 
længere  end  til  Cantussen,  idet  han,  hvergang  han 
prøvede  paa  endelig  at  opnaa  sidste  Del,  var  dumpet, 
som  han  paastod,  fordi  de  lærde  Herrer,  der  sad  til 
Doms  over,  hvad  han  havde  inde  i  Hovedet,  kun  fæ- 
stede deres  Opmærksomhed  ved  dettes  ydre  Mangler. 

Imidlertid  havde  dette  hans  Examensuheld  ikke  for- 

hindret  ham  i  under  Krigen  at  faae  en  midlertidig  An- 
sættelse som  medicinsk  Medhjælper  paa  Skibet  „Wag- 
rien",  men  efter  at  Krigen  var  endt,  havde  han  kastet 
sig  paa  at  undervise  i  de  naturhistoriske  Fag,  han 
mente  nogenlunde  at  være  hjemme  i.  løvrigt  levede 
han  for  at  stille  sig  paatvers  af  Enhver,  der  havde  en 
anden  Mening  end  han. 

Men  tiltrods  for  hans  Mangel  paa  udholdende  Flid, 
havde  han  dog  i  Tidens  Løb  indsamlet  en  Del  Kund- 
skaber, nærmest  paa  det  æsthetiske  Omraade,  var  le- 
vende interesseret  i  Datidens  skjønliterære  Feider,  og 
havde  baade  blandt  de  unge  Søofficerer  og  særlig 
blandt  de  yngste  Medicinere  mange  Venner,  som  han 
fandt  Tilfredsstillelse  i  at  imponere  ved  sine  materia- 
listiske Paradoxer. 

Med  Hensyn  til  hans  stadigt  tilbagevendende  Uheld 
ved  Examensbordet,  trøstede  han  sig  med,  at  Skjæb- 
nen  ligesom  havde  givet  ham  en  Erstatning  i  hans 
Fornavn :  Ditmar,  der,  forkortet  som  han  yndede  at 
anbringe  det,  let  kunde  bibringe  En  og  Anden  den 
Tro,  at  Dr.  Vind  virkelig  en  Gang  havde  erhvervet 
sig  en  Doctorgrad. 

Og  dermed  slog  han  sig  til  Taals,  og  dermed  syn- 
tes hans  Venner  ogsaa  at  være  tilfredse,  idet  de,  som 
han  pleiede  at  sige:  sugede  Honning  af  hans  henvis- 
nende Blomsterkalk.  — 

Nogle  Dage  efter,  at  Conrad  Juel,  der  er  en  af 
hans    nære    Venner,    har    tilbragt    Aftenen    ude    paa 

Bakkehuset,  beslutter  han  en  tidlig  Morgentime  at 
aflægge  ham  et  Besøg.  —  Han  har  allerede  i  læn- 
gere Tid  med  Knoerne  bearbeidet  hans  Dør,  der  bæ- 
rer et  lille,  haandskrevet  Kort  med  det  fameuse:  Dr. 
Vind,  men  uden  Held,  da  endelig  selve  den  lille  Fyr, 
kun  iført  det  allernødvendigste  Nattøi,  aabner  for  ham, 
og  med  et  gnavent  Udtryk  byder  Vennen  indenfor, 
idet  han  dog,  for  at  bøde  paa  det  mindre  glade  Vel- 
kommen, hurtigst  muligt  ønsker  Oplysning  om  hans 
Gjæst  vil  have  en  „Dreyfuss"  eller  varm  Punsch. 

„Er  du  forrykt,  go'  Ka'l,  —  Punsch  paa  Morgen- 
stunden!" 

„Morgenstunden!"  udbryder  Vind  forbavset . 

„Morgenstund! Er  det  da  ikke  Nat?" 

„Nei,  —  aldenstund,  at  det  er  op  ad  Formidda- 
gen   ." 

„Formiddag! Og  jeg,  som  skulde  have  været 

inde  i  vor  Frue  Skole!  —  Død  og  Pine,  go'  Ven  — 
—  du  kommer  til  at  løbe  i  fuldeste  Fart  ind  til  Rec- 
tor  Nissen,  • —  —  og melde   ham,   at  jeg   er 

syg, meget  syg,  hører  du,  grumme  syg " 

udbryder  Vind  og  seer  i  sin  stumpede  Skjorte  helt 
modfalden  ud. 

„Syg!  —  Du  syg,  —  du  feiler  saa  Skam  ikke  det 
Mindste,"  indvender  Juel  og  føler  hans  Puls. 

„Ja, Jeg  tør  nu  ikke  svare  for,  at  det  ikke 

kunde  medføre,  kanske  endog  stor  Fare  for  Eleverne, 
om  jeg  var  gaaet  derind; det  kan  for  Exempel 


118 


meget  let  være  —  Kopper,"  mener  Vind  og  forsøger 
selv  at  føle  sin  Puls. 

„Aa  —  jeg  troer  nu  snarere,  at  du  lider  af 

Glas  end  af  Kopper,"  svarer  Conrad  ganske  roligt, 
idet  han  er  traadt  nærmere  hen  til  ham,  og  sporer  en 
ret  tydelig  Dunst  af  Spiritus. 

„Fy!  fy!  Conrad,  det  var  en  overmaade,  overmaade 
styg  „„Borger"",  du  der  kom  med;  du  skulde  skamme 
dig;  —  —  men,  hvad  Pokker,  da  nu  Ulykken  en 
Gang  er  skeet,  at  jeg  har  sovet  over  mig,  saa  faaer  vi 

jo  at  tage  det  som  Mænd, og  da  det  altid  var 

Sæd  i  Nord,  naar  Mænd  mødtes,  at  de  blandede  No- 
get sammen,  enten   det  nu  var  Blod  eller et 

lille  Stænk  Rom  og  Vand,  saa ikke  sandt,   go' 

Ven,  du  er  tørstig,  ikke?  —  —  jo  —  jo,  sandeligen 
du  er  tørstig " 

Og  den  lille  Vind,  der  nu  er  bleven  helt  vaagen, 
vimser  omkring  for  at  samle  sammen,  hvad  han  be- 
høver for  at  tillave  en  „styrkende  Morgendrik",  idet 
han  stilfærdigt  nynner: 

„Og  ønsker  jeg  en  rask  og  kjælen  Pige, 
som  elsker  mig;  med  andre  Ord: 
jeg  ønsker  mig  et  lidet  Himmerige 
paa  denne  syndefulde  Jord " 

Han  kan  aabenbart  ikke  huske  Resten  og  gjentager 

ideligt: „paa  denne synde fulde 

Jord,"  medens  han,  der  nu  er  i  en  helt  oplivet  Stem- 
ning, jævnligt  smager  paa  den  dampende  Drik,  han 
er  ifærd  med  at  brygge.    Endelig  byder  han  Glasset 

til  Conrad  Juel,  som,  efterat  have  sat  sig  tilrette  i  den 
eneste  magelige  Stol,  der  findes  i  Værelset,  betragter 
hans  Færd  som  Noget,  han  nu  en  Gang  er  vænnet  til. 

„Aa!  bliv  mig  fra  Halsen  med  din  varme  Punsch," 
brummer  han  dog  uvilligt,  da  Vind  absolut  vil  tvinge 

ham  til  at  drikke, „jeg  kommer  ogsaa  af  en 

helt  anden  Grund  til  dig  i  Dag.  Seer  du.  Buddet  fra 
Borups  Selskab,  Bastian,  var  hos  mig  i  Aftes,  og  bad 
mig  saa  mindeligen,  om  jeg  vilde  udvirke,  at  du  gjorde 
ham  og  Selskabet  den  Tjeneste  at  overtage  Tobias 
Procurators  Rolle  i  Geert  Westphaler  i  Aften " 

„Det  er  alt  nok.  Monsieur!  Der  har  1  min  Haand 
paa,  at  I  skal  vinde  Sagen.  Det  er  min  ringeste  Konst 
at  feye  en  Apotheker  af.  Og  lad  være,  at  I  taber,  saa 
forsikrer  jeg,  at  I  skal  tabe  med  Respect,"  - —  svarer 
Vind,  der  hermed  søger  at  bevise,  at  han  allerede  kan 
sin  Rolle,  idet  han  samtidigt  tømmer  det  Glas,  Ven- 
nen ikke  vil  modtage. 

Men,  da  han  bemærker,  at  Denne  belaver  sig  paa 
at  gaa,  tvinger  han  ham  atter  til  Sæde. 

„Nei,  du  faaer  sandeligen  ikke  Lov  at  gaa,  før  du 
har  seet  min  nyeste  Erhvervelse  til  mit  Naturalieca- 

binet; see  her,  du,  see  her,"  og  han  henter  fra 

et  Skab  et  Glas  fyldt  med  Spiritus,  i  hvilket  er  op- 
hængt to  Bændelorme,  —  „seer  du  den, det  er 

nu   en   ganske  almindelig  Tænia  solium, men 

her hvadbehager,  min  Fa'er!  her  har  vi  et  ud- 
mærket Exemplar  af  en  meget  lille  Tænia, en 

Hun,  du,  en  kvindelig  Bændelorm  min  go'e  Ven,  saa- 

dan  en  Tingest  har  man  endnu  aldrig  seet, det 

er  et  overmaade  sjeldent  Stykke,"  og  han  holder  For- 
størrelsesglasset tæt  op  til  Ormen  og  kigger  som  en 
Forelsket  paa  sin  Skat. 

„Forøvrigt  er  det  ikke  den  eneste  Hun,  jeg  har  op- 
daget i  denne  Tid,"  fortsætter  han  og  tager  Glasset 
fra  Øiet; „og  naar  jeg  skal  sige  min  sande  Me- 
ning, saa  drak  jeg  i  Aftes  i  Dreyers  Klub  et  Bæger, 
du,  et  Bæger  til  Ære  for  den  skjønneste  af  alle  skjønne 
Opvartningsjomfruer,    „„med    Barnets    Uskyldsblik   i 

dugbesprængte  Øie"" og  „„med  en  Barm,  som 

raabte  Plads,  hvergang  den  steg"", langt,  langt 

deiligere  var  hun  end  selve  Jomfru  Blankensteiner, 
før  hun  fik  det  tredie  Barn,  —  for  saa  tabte  hun  sig, 
ja,  hende  husker  du  jo? " 

„Javist  husker  jeg  hende,  men  det,  der  er  mig  vig- 
tigere end  din  Jomfru  Blankensteiner  og  dine  Bæn- 
delorme, det  er og  mærk  dig  det  nu,  det  er,  at 

du  kan  din  Rolle  i  Aften;  husk  paa,  det  kan  koste  dig 
en  klækkeligere  Mulkt  end  dine  Finantser  holder  af. 
Og  saa  sees  vi  da  i  Borups  Selskab  til  Fore- 
stillingen, til  hvilken  Tid  du  forventes  at  have  udso- 
vet;   og  pas  forøvrigt  paa,  at  du  ikke  tager  feil 

og anvender  Forstørrelsesglasset  paa  din  Perial 

istedetfor  paa  dine  Orme,"  tilføier  Conrad  Juel,  idet 
han  gaaer  ud  ad  Døren,  mens  Vind  ganske  stille  atter 
har  fortabt  sig  i  Beskuelsen  af  sin  Skat.  — 

Det  er  virkelig  lykkedes  den  lille  „Dr."  om  Afte- 

nen  at  møde  i  fuldkommen  ædru  Tilstand  inde  i  store 
Kongensgade,  hvor  Borups  Selskab  dette  Aar  havde 
sine  Møder  i  Maskinbygger  Kretz'  Eiendom. 

Han  staaer  nu  iført  sin  Dragt  og  speider  ud  gjennem 
det  lille  Kighul  i  Fortæppet,  idet  han  af  og  til  giver 
sin  Sidemand,  Historiemaleren  Wolff  Meddelelse  om 
Ankomsten  af  en  eller  anden  celebre  Gjæst. 

„Der  har  vi  sandt  for  Gud,  Mynster,  den  Herrens 

Mand  fra  Spjellerup; lad  ham  nu  kuns  prøve 

paa  at  pibe  ad  os,  som  han  peb  ad   „den  røde  Hue", 

saa  skal   han   sandeligen   ikke   slippe   med  en 

Femdalcrseddel  i  Mulet  som  den  Gang." 

—  „Naa han  tager  sig  vel  i  Agt,  han  er  jo 

nu  og  bleven  tyve  Aar  ældre,"  svarer  Wolff,  der  i  sit 
Henrikskostume  tager  sig  ret  forsoren  ud,  som  han 
staaer  der  og  kigger  gjennem  et  andet  Hul  i  Tæppet,  — 
„og  desforuden,  lille  Vind,  saa  sidder  han  jo  midt 
imellem  Balletmesteren  Galeotti  og  Solodanser  Bour- 
nonville, ■ de   to  Karle  skal  sagt'   lære  ham   at 

bruge  Benene,  om  det  kneb." 

Men  Samtalen  mellem  disse  To  afbrydes  i  dette 
Øieblik  af  en  gammel  Fyr,  der  hidtil  har  siddet  halv- 
sovende i  den  forreste  Coulisse,  og  nu  nærmer  sig 
dem  med  dybe  Buk. 

„De  Herrer  maa  have  mig  undskyldt, men 

jeg  er  Jeppe,  —  —  det  er  mig,  der  med  Tugt  at 
melde  skal  trække  Gardinet  op,  naar  Herr  Fabricius 
giver  Tegnet " 

„Det  er  godt  Jeppe,  —  vi  forsvinder." 


122 


Og  et  Øieblik  efter  er  Henrik  placeret  foran  Apo- 
theket,  hvis  Dør  aabnes  af  Pernille,  og  Tæppet  hæver 
sig,  mens  det  talrige  Publicum  sidder  forventnings- 
fuldt, da  man  veed,  at  alle  Rollerne  denne  Aften  er 
paa  de  rette  Hænder. 

Vind  staaer  allerede  i  Coulissen,  og  mumler  alt  iblandt 
sin  første  Replik: 

„Monsieur!  jeg  har  aldrig  raadet  nogen  ærlig  Mand 
fra  Proces." 

Han  frygter  aabenbart,  at  den  foregaaende  Aftens 
Udskeielser  skal  vise  sine  Virkninger  endnu. 

Men  han  kommer  dog  taalelig  godt  fra  sin  lille 
Rolle,  mens  Rahbek  som  Mester  Geert  er  helt  tilfreds 
med  sig  selv,  og  tiljubles  af  alle  Selskabets  Medlem- 
mer. — 

Tæppet  er  atter  nede,  og  den  gamle  Jeppe  giver 
sig  i  Lag  med  paa  sin  sindige  Vis  at  rykke  et  stort 
Bord  ind  paa  Scenen,  hvor  Slutningsfesten  nu  skal 
foregaa. 

De  fleste  Tilskuere  har  begivet  sig  hjem,  og  Resten 
tilligemed  de  mandlige  Skuespillere  sætte  sig  nu  for 
at  indtage  det  frugale  Maaltid. 

Og  her  sidder  da  Steffen  Heger,  der  saa  ofte  for- 
søgte sig  her  i  Selskabet,  før  han  som  nu  kunde  op- 
træde som  kongelig  Skuespiller;  ved  Siden  af  ham 
har  Meisling  slaaet  sig  ned  og  hurtigt  tømt  sin  danske 
Snaps;  han  rækker  Flasken  til  sin  Sidemand,  Præsten 
Mynster,  der  halv  uvillig  lader  den  gaa  videre  til  sin 

Nabo,  Ole  Bang,  men  denne  foretrækker  „rent  Vand", 
min  gode  Broder,  „rent  Vand!"  Og  Flasken  vandrer 
videre  indtil  den  standser  ved  Syngemesteren,  Zinck, 
der  med  et:  „cantores  amant  humores",  skænker  sig 
en  Dram,  idet  han  nikker  over  til  Christian  Molbech, 
som  kun  besvarer  hans  Nik  med  en  gnaven  Mine. 

Conrad  Juel,  der  er  optraadt  som  Apothekersvend, 
sidder  ved  Siden  af  Rahbek,  som  gemytligt  slaaer  ham 
paa  Skuldren: 

„Naa!  det  gik  jo  brav  i  Aften,  lille  Juel,  og  det  kan 
vel  være  ganske  praktisk  for  en  ung  Læge  ogsaa  at 
have  pharmaceutiske  Kundskaber.  —  —  Men,  nu 
trænger  vi  saamare  ellers  til  andet  end  Apothekervarer, 
og  heldigt  er  det,  at  man  her  æder  taalelig  godt,  — 
—  men  navnligen  maa  jeg  rose  denne  skjønne  Por- 
ter," tilføjer  han  og  smækker  med  Tungen,  idet  han 
nikker  over  til  sin  Gjenbo,  Lægen  Christoffer  Wit- 
husen,  „ei  sandt  Broder?" 

„Excellent!"  svarer  Denne  og  hæver  sit  Glas  imod 

ham, „naar  jeg  kuns  havde  ret  Sands  for  den 

Slags  Nydelser  i  Aften,  —  men " 

„Naa ?" 

„Men  der  er  hændet  mig  Noget,  som  den  hele  Dag 
har  staaet  mig  for  Hovedet  — ." 

„Og  det  er?"  hører  man  rundtom  Bordet,  hvor 
Brødrene,  der  før  var  i  livlig  Passiar,  nu  vender  sig 
mod  den  Talende  og  seer  nysgjerrigt  over  paa  ham. 

„Ja  —  det  var  mere  et  psykisk  Tilfælde  end  et 
physisk,  for  hvilket  jeg  i  Dag  blev  kaldet  til  Hjælp 

langt  udenfor  Byen,  —  ude  ved  Set.  Jørgensø  hos  en 
snurrig,  gammel  Fyr,  der  har  sin  lille,  beskedne  Hytte 
derude,  —  —  Jomsborg  kaldes  den " 

„Jomsborg!"  udbryder  Conrad,  og  sætter  sit  Glas 
fra  sig,  idet  han  stirrer  over  paa  Withusen. 

„Just  saaledes  kaldes  den  lille  Hule,  hvor  den 
gamle  Smith  skjuler  sit  Liv,  —  som  han,  hvad  jeg 
næsten  skulde  tro,  har  skjellig  Grund  til  at  skjule.  — 
—  Naa,  kort  at  fortælle,  da  jeg  kom,  fandt  jeg  den 
Gamle  liggende  med  tæt  tillukkede  Øine  og  lette 
Febersymptomer,  men  nogen  egentlig  Sygdom  var  der 
ellers  ikke  at  spore.  —  Derimod  lod  det  til,  at  Fyren 
følte  sig  meget  sjæleligt  deprimeret.  Han  phantase- 
rede  en  hel  Del  om  en  —  forbandet,  italiensk  Greve, 
som,  saavidt  jeg  kunde  forstaa,  havde  havt  Stævne- 
møder paa  hans  Jomsborg  med  en  fin  Frøken; 

og  saa  mumlede  han  noget  uklart  Tøieri  om  en  vis 
Anders  Eegholm,  der  havde  stjaalet  en  ung  Jomfru; 

kort  sagt,  jeg  forstod  ikke  det  Halve  deraf,  men 

jeg  har  dog  en  Mistanke  om,  at  Manden  har  Noget 
paa  Samvittigheden " 

„Her  kan  jeg  dog  klare  noget  af  Spørgsmaalet,  Dr. 
Withusen,"  tager  Conrad  nu  til  Orde,  „den  omtalte 
Anders  Eegholm  har  ikke  stjaalet  en  ung  Jomfru,  men 
som  Kaperfører  just  nyssens  opbragt  „„De  jonge  Jom- 
frau  Catharina,""  —  —  forøvrigt  er  jeg  tilbøielig  til 
ligesom  De  at  holde  Manden  for  mistænkelig." 

„Jeg  veed  ikke,  om   Broder  Mynster   kunde   have 

Lyst  at  prøve  paa  at  sondere  den  gamle  Synder?" 
spørger  Withusen  og  vender  sig  om  mod  Denne. 

„Jeg  formener,  at  man  hellere  maa  vælge  en  Ju- 
rist, saa  kan  jo  Præsten  tage  fat  bagefter,"  mener 
Mynster. 

„Snarere  kunde  kanske  jeg,"  siger  nu  Grosserer 
Buntzen  —  „thi  jeg  har  godt  Kjendskab  til  Anders 
Eegholm,  aldenstund  han  tidligere  har  ført  Skib  for 
mig " 

„Det  var  Ret,  Buntzen,"  hører  man  fra  alle  Sider, 
„lad  os  faae  den  Sag  opklaret,  saa  skriver  Broder  Rah- 
bek os  et  nyt  Stykke,  der  passende  kan  hedde  „  „Kaper- 
gasten, eller  De  jonge  Jomfrau  Catharina."" 

—  „Eller  —  ■ —  Anders  Eegholm,"  mumler  Con- 
rad Juel  sagte  for  sig  selv, „thi  dér  finder  vi 

kanske  Løsningen." 

—  Imidlertid  har  de  fleste  Gjæster  nu  reist  sig,  og 
man  begiver  sig  paa  Hjemveien. 

Conrad  Juel  har  faaet  den  paany  omtaagede  Vind 
under  Armen,  og  paa  Vandringen  ud  til  Nørrebro 
yttrer  Denne  stadigt  sin  Frygt  for,  at  Mynster  og  An- 
ders Eegholm  har  bortført  hans  kostelige  Skat,  hans 
lille  Tænia,  hans  sjeldne,  kvindelige  Bændelorm. 


XII 
PAA  DYREHAVSBAKKEN 


HEDE,  kvælende  Hede,  Støv,  der,  fjernet  for  et 
Øieblik,  atter  daler  ned  og  lægger  sig  som  en 
Kaabe  over  Menneskesværmen,  som  under  munter 
Passiar  og  idelig  Uddelen  af  Stød  til  alle  Sider  for  at 
naa  fremad,  haster  mod  det  samme  Maal,  og,  langt 
borte  skingrende  Toner,  uharmoniske  Lyd  fra  forstemte 
Instrumenter  og  hæse  Menneskestemmer,  nu  og  da 
afbrudte  af  ildeklingende  Skrig  fra  en  tam  Papegøie, 
der,  forsvarligt  lænket  udenfor  et  Telt,  har  den  Op- 
gave at  lede  Strømmen  over  mod  dette,  hvor  der  loves 
den  Indtrædende  alle  Jordens  Nydelser,  —  et  saadant 
Billede  frembyder  Veien  op  til  Dyrehavsbakken  den 
Dag  i  Dag  som  for  hundrede  Aar  siden. 

Men  det  var  et  andet  Slags  Mennesker,  der  da  paa 
en  glødende  Sommerdag  1813  iler  mod  de  længsels- 
fuldt attraaede  Glæder. 

Det  er  den  jævne  Borgerfamilie,  og  det  er  Kjøben- 
havns Beaumonde,  der,  gaaende  inde  paa  den  smalle 
Fodsti,  eller  kjørende  i  de  holstenske  Kurvevogne,  hvis 

Hjul  skjære  sig  dybt  ned  i  den  sandede  Kjørevei,  be- 
tragter denne  Tur  som  en  udsøgt  Morskab,  man  længe 
har  forberedt. 

Man  møder  derude  paa  „Bakken"  med  en  vidunder- 
lig naiv  Tro  paa  alt  det,  man  dér  faaer  at  see. 

Allerede  den  gamle  Blinde,  halv  gjemt  ind  under 
de  ludende  Grene  af  den  vældige  Bøg,  der  staaer  ved 
Opgangen  til  Helligdommen,  sætter  i  Stemning  ved 
sine  bristende  Forsøg  paa  et  Accompagnement  til  den 
Sang,  hans  Gammelmandsrøst  byder  en  undrende  Skare, 
som  har  flokket  sig  om  ham  og  paa  Tintallerkenen, 
man  har  stillet  ved  hans  Side,  gavmildt  lægger  sin 
Skilling  ved  Siden  af  Rigmandens  Bidrag,  en  Seddel, 
en  lille,  hvid  otte  Skillingsseddel,  der  bærer  den  skræk- 
indjagende Paaskrift:  Hvo  som  eftergjør  eller  forfalsker 
denne  Seddel,  straffes  paa  Ære,  Liv  og  Gods. 

Man  standser  længe  foran  denne  Gamling,  man  staaer 
overfor  ham  og  lytter,  som  om  det  var  selve  Pan,  der 
hviskede  sine  Hemmeligheder  fra  Skovens  Dybder  ud 
over  Folket. 

Og  Skaren  strømmer  atter  videre,  op  over  selve 
Bakken,  tvingende  sig  ind  mellem  Teltrækkerne,  fra 
hvis  Indgangsaabninger  Gjøglere  i  spraglede  Dragter 
søge  at  drage  Opmærksomheden  bort  fra  ham  paa  den 
anden  Side  af  Veien,  „Blaarjøden",  der  paa  sin  lille, 
indhegnede  Jordstrimmel,  i  den  hvide  Dragt  med  de 
store  Knapper  og  det  kridtede  Ansigt,  i  dette  Øieblik 
ud  fra  sit  rygende  Gab  drager  Alen  efter  Alen  af  de 
skjøntfarvede  Silkebaand,  medens  man  indenfor  Tæn- 

dernes  Gjærde,  hver  Gang  han  trækker  Veiret,  seer 
de  glødende  Blaar. 

Forundringen  er  lige  stor  hos  Unge  og  Gamle. 

„En  sjelden  Kunstner,"  mener  en  agtbar  Familie- 
fader, medens  hans  Kone  halv  ængstelig  skotter  til 
Gjøgleren,  som  om  hun  frygtede  en  pludselig  Erup- 
tion.  Og  hun  seer  sig  om  og  tæller  Børnene,  at  hun 
for  Himlens  Skyld  dog  har  dem  alle;  heller  ikke  Lære- 
drengen glemmer  hun,  ham  der  trækker  det  yngste 
Barn  i  den  lille,  grøntmalede  Vogn,  som  tillige  er 
fuldstoppet  med  hele  Familiens  Madforraad.  Huil  føler 
det  som  en  Forpligtelse  jævnlig  at  foretage  denne  Op- 
tælling; paa  dette  forunderlige,  ja,  vidunderlige  Sted 
veed  man  sig  aldrig  helt  sikker.  Det  er,  som  om  alle 
Skovens  Aander,  alle  Nisser  og  Trolde  her  er  slupne 
løs,  og  baade  kan  skade  og  glæde  uskyldige  Menneske- 
børn. 

Og  hun  seer  jo  nu  ogsaa  strax,  hvor  nødvendig  den 
moderlige  Omhu  er.  Hist  ovre  fra  et  Telt  kommer  en 
lille,  grædende  Dreng  løbende,  idet  han  trykker  tæt 
op  til  sig  et  Legetøjsskib  af  spundet  Glas,  han  har 
kjøbt  inde  i  Glaspusterens  Bod. 

„Der  er  vel  Ingen,  der  har  seet  en  Madame  i  en 
gul  Kjole?"  hulker  den  Lille  og  standses  af  en  Skare 
Søfolk. 

„Det  har  jeg,  min  Dreng!"  raaber  en  af  Matroserne. 

„Hvor  er  hun  —  hvor  er  hun  —  det  er  min  Moer, 
hvor  har  du  seet  hende?" 

„I  China,  min  lille  Ven,  —  i  China  har  jeg  skam 

seet  hende  som  Gallionsfigur,"  lyder  Svaret  fra  den 
overgivne  Sømand. 

„Hvor  kan  han  dog  være  saa  ubehøvlet  at  spøge 
med  det  stakkels  lille,  bedrøvede  Englebarn,"  vrisser 
en  ældre  Dame,  der  skiller  sig  ud  fra  sin  Kreds,  og 
bukker  sig  for  at  tage  Barnet  ved  Haanden. 

„Jeg  skal  sige  Dem,  lille  Madam,  at  jeg  har  nu  den 

Vane,  at  jeg  spøger  mens  jeg  lever, men  De 

seer  mig  Fa'  lyne  mig  ud  til,  at  De  ku'  ha'  Lyst  til 
at  spøge,  naar  først  at  De  er  død,"  svarer  Sømanden 
og  er  lidt  efter  forsvunden  under  Kammeraternes 
Latter,  der  dog  hurtigt  overdøves  af  de  skingrende 
Toner  fra  en  Lirekasse.  Men  i  dette  Kapløb  af  Lyde 
er  det  dog  tilsidst  Visemanden  paa  den  anden  Side  af 
Veien,  som,  under  idelige  Slag  af  Spanskrøret  mod 
det  store,  udspændte  Lærred,  hvorpaa  Napoleons 
Kampe  med  Preusserne  spille  Hovedrollen,  med  sit 
flere  Gange  gjentagne: 

„Die  Breissen  riicken  'rein! 

die  Breissen  riicken  'rein! " 

foreløbig  vinder  Seier,  indtil  ogsaa  han  afbrydes  af 
den  lille  Familie  ovre  under  Hvidtjørnen,  hvis  enkelte 
Medlemmer,  baade  store  og  smaa,  uden  at  tænke  paa 
at  følges  ad,  brøle  i  Chor: 

„Og  dingelingeling,  og  dingelingeling. 
Nu  brænder  Frue  Kærke, 
Og  dingelingeling,  og  dingelingeling. 
Nu  spiller  Orjelværket " 

W.  Schorn  :   Hvad  Grandmama  oplevede  9 


30 


en  Sang,  der  atter  opsluges  af  Carrusellens  store 
Tromme,  hvis  mægtige  Bum!  tilsidst  bliver  Ene- 
hersker. 

Alt  er  broget  Bevægelse.  Det  er  en  stadig  Skiften 
af  Billeder  og  Situationer  her  paa  den  gamle  Dyre- 
havsbakke,  dergjør  Stedet  saa  forunderlig  tiltrækkende. 

Hvert  enkelt  af  disse  Billeder  er  viet  til  en  hurtig 
Død,  —  men  Helheden  skal  leve  de  hundrede  Aar. 

See  hist  ovre,  hvor  hyggeligt  sidder  ikke  den  lille, 
beskedne  Borgerfamilie  paa  den  uhøvlede  Bænk  uden- 
for „Guldagers  Telt".  Alt  Ugens  Slid  er  glemt  i  dette 
salige  Øieblik,  hvor  Madamen  har  udpakket  det  tarve- 
lige Madforraad  paa  gamle  Numre  af  Berlings-Avisen, 
der  maa  tjene  som  Borddug. 

Manden,  den  tykmavede  lille  Fyr,  der  har  sat  sig 
for  Enden  af  Bordet,  maa  være  Snedker,  man  seer 
det  strax  paa  et  vist  Sving  med  Armene,  der  er  i  uaf- 
ladelig, høvlende  Bevægelse.  Man  seer  det  paa  hans 
Negle,  der  er  farvede  af  Politur,  paa  hans  Briller,  hvis 
Glas  er  saa  stærkt  slebne,  som  var  det  Brændeglas. 

Han  har  just  nu  aftaget  sin  graa  Filthat,  og  famler 
nede  i  den  efter  det  blaatærnede  Bomulds-Lommetør- 
klæde, for  med  det  at  aftørre  Sveddraaberne  fra  det 
blussende,  fornøiede  Ansigt.  Varm  er  han  jo  bleven 
efter  den  lange  Fodvandring  inde  fra  Hovedstaden, 
og  varm  og  træt  er  hele  Familien,  —  men  hvilken 
Nydelse  forestaaer  dem  nu. 

Det  er,  som  ingen  af  Deltagerne  i  dette  jævne  Maal- 
tid  nogensinde  havde  seet  et  haardkogtÆg,  at  dømme 

efter  de  stirrende,  glade  Blik,  med  hvilke  Store  og 
Smaa  følge  Udpakningen  af  hvert  enkelt,  og  glæde- 
straalende  meddele  hverandre,  at  intet  af  dem  har  lidt 
Overlast  paa  Vandringen. 

Men,  da  Husmoderen  befaler  Alle  at  lukke  Øinene 
—  kuns  for  et  Øieblik,  som  hun  benytter  til  med  et  in- 
derlig polisk  Smil  at  sætte  den  lille,  hjemmebagte  Sø- 
sterkage paa  Bordet  —  saa  bliver  først  Forventningerne 
spændte  til  det  Yderste,  og  et  jublende  Hurra  lønner 
hende  for  Overraskelsen.  Selv  Husvennen,  den  gamle, 
til  daglig  Brug  lidt  knarvorne  Dreiermester,  seer  helt 
oplivet  ud,  —  men  savner  dog  endnu  Et,  —  —  dér 
er  den,  den  lille,  brune,  nobbrede  Glaslærke,  saa  er 
Alt  i  Orden, Festen  kan  begynde. 

Snapsen  iskænkes,  og  Værten  synger  for: 

„Om  hundred'  Aar  er  Alting  glemt, 
Venner,  hvad  end  vi  her  maa  lide. 
Thi  lad  os  være  glade  stemt, 
sætte  de  mørke  Griller  til  Side! 
Den  Rus,  som  vi  i  Aften  faaer, 
er  sovet  ud  om  hundred'  Aar." 

„Javist  er  her  deiligt  i  Skoven,  og  en  uskyldig  Mor- 
skab er  det  da,"  mener  Snedkeren,  efter  at  den  første 
Dram  er  nede. 

„Naar  man  ikkuns  er  beskedenlig  i  sine  Fordrin- 
ger," indvender  Dreieren,  „og  ikke  i  saa  besværlige 
Tider,  som  dem,  vi  nu  disværre  lide  under,  vil  slaae 
større  Brød  op,  end  man  kan  bage,  men  finde  sin  Glæde 
i  kortvillig  Skjemt." 

9* 

„Naa,  naa,  lille  Ven,  der  er  dog  mange  Tegn  oppe, 
som  kan  tyde  paa,  at  Folk  er  ved  at  blive  mere  for- 
numstige.  Jeg  har  just  læst  i  Avisen,  —  la'  mig  see, 

jeg  har  saavist  Nummeret  hos  mig, ja 

vel,  see  heri  staaer,"  og  den  lille  Vært  giver  sig  meget 
høitideligt  til  at  oplæse: 

„  „Til  Ære  for  Randers  Tjenestepiger  anmelder 
Aviserne,  at  en  stor  Del  af  dem  begynder  at  gaa  med 
blottet  Hoved  og  Haaret  opfæstet  med  en  Kam,  hvor- 
ved de  spare  baade  Kniplinger  og  Flor"." 

„Jeg  mener,  at  det  dog  er  ret  gode  Tidender,"  slut- 
ter han  og  lægger  omhyggeligt  Bladet  sammen. 

„Aa ja,  saamænd,  —  idethele  maa  m,an  ind- 
rømme, at  min  gode  Fødeby,  Randers,  udmærker  sig 
frem  for  mange  andre,"  bemærker  Dreieren,  idet  han 
gjør  Tegn  til,  at  det  vel  er  paa  Tiden  med  den  anden 
Snaps,  —  „en  Handtværksmand  deroppe  opfordrer 
sandeligen  og  i  Avisen  Byens  øvrige  Handtværkere 
til  at  holde  op  med  at  drikke  Caffe,  da  han  troer,  at 
de  saa  vil  kunne  give  bedre  Kjøb  paa  deres  Arbeide, 

der  nu  hver  eneste  Dag  stiger, jo,  vist,  der  er 

Tegn  oppe " 

„Ja,  seer  Du  det,  —  men  det  er  da  ikke  aleneste 
jevne  Folk,  thi  jeg  har  even  hørt  om  en  meget  rig 
Enkekone,  at  hun  vil  skjænke  alt  sit  Sølv-  og  Guldtøi 
til  Staten  i  disse  bedrøvelige  Tider,"  fortsætter  Sned- 
keren og  nikker  huldsaligt  Bordet  rundt,  idet  han 
hæver  sit  Snapseglas,  „hun  vil  ikkuns  gjerne  vide,  af 

hvilket  Metal  hun  saa  skal  lade  sine  Skeer,  Gafler  og 
Fingerbøller  lave,  seer  du." 

„Der  kan  jeg  give  hende  det  bedste  Raad,"  mener 
Vennen,  „af  Træ,  af  godt,  tørt  Buxbom,  naturligvis, 
—  der  er  Intet  bedre  til  hed  Mad  end  gode  Træskeer, 
det  maa  da  jeg  vide,  for  jeg  laver  dem  jo  selv." 

„Den  Pokkerens  Dreier,  han  kan  da  ogsaa  dreie 
Alt  til  sin  egen  Fordel,"  indskyder  Madamen  og  klin- 
ker med  sin  Kaffekop  over  til  den  gamle  Husven;  — 
— •  „men  jeg  formener  nu  øvrigens,  at  det  nytter  ikke 
møiet,  at  vi  Smaafolk  sparer  i  det  Smaa,  naar  de  mere 
Velhavendes  immervæk  er  saa  ødsle  i  der'  Morskab; 

see  nu  ikkuns  til  den  fine  Familie  hisset  ovre, 

som  staaer  af  Vognen, Herre  Jøsses,  med  skram- 
mereret  Kusk  og  Tjener;  see,  de  skal  nu  hele  Bakken 
rundt,  ind  i  hvert  evig  eneste  Telt,  og  smide  med  de 
gode  Dalere,  som  var  det  Snavs.  I  kan  tro,  de  kjører 
saa  min  Skam  ikke  herfra,  før  de  har  været  inde  og 
seet  hver  en  Comedie  herude,  —  og  kan  hænde  paa 
Sikasten  spist  til  Aftens  paa  det  dyre  Bellevue." 

„Javist,  javist  —  det  er  en  ond  Vane,  de  Folk  har," 
mener  Dreieren  og  nikker  forstaaende  til  hende,  „og 
jeg  maatte  meget  bedrages  i  min  mangeaarige  Men- 
neskekundskab, hvis  jeg  ei  turde  dristigen  paastaae,  at 
slige  Mennesker  give  et  meget  slet  Exempel  for  Smaa- 
kaarsfolk." 

„Det  var  et  dannes  Ord,  min  go'e  Dreier,  et  dannes 
Ord,"  afbryder  Værten  ham,  „saaledes  bør  en  sand 
Danneborger  og  Sjette  Frederiks  Underdan  see  paa 

den  Sag.  Man  skal  ikke  aleneste  stole  paa,  at  der  in- 
gen Misvæxt  er  i  Vendsyssel  i  Aar,  at  Laderne  dér 
er  fyldte  med  Herrens  velsignede  Gaver,  thi  det  vil 
ikke  være  nok  for  det  ganske  Land ;  nei,  nei  —  spinke 
og  spare,  at  det  kan  længe  vare,  det  burde  alle  gode 
Borgere  sig  lægge  paa  Sinde,"  slutter  han,  idet  han 
stopper  sin  Merskumspibe,  og  seer  over  mod  det  fine 
Selskab,  der  nu  er  staaet  af  Vognen  for  at  begive  sig 
op  paa  Bakken  og  her  standser  udenfor  et  Telt,  hvis 
lille  Skorsten  udsender  sin  eiendommelige,  krydret 
lugtende  Røg. 

Indenfor  Vinduet  i  Teltvæggen  staaer  den  tykke  Hol- 
lænderinde  med  de  store,  forgyldte  Messingplader  tæt 
fæstede  ind  ved  Tindingerne,  og  er  ivrigt  optaget  af 
at  fylde  de  gloende  hede  Vaffeljern. 

„De  maa  skynde  Dem,  mine  Damer,  hvis  vi  skal 
komme  tidsnok  til  Forestillingen  hos  Beriderne,"  siger 
En  af  Selskabet,  en  middelhøi,  noget  sygelig  udseende, 
stærkt  koparret  Mand,  iført  blaa  Kjole  med  blanke 
Knapper,  høit,  hvidt  Halstørklæde,  og  et  fint,  broderet 
Kalvekrøs  udenfor  den  høie,  hvide  Vest,  —  det  er 
Jens  Baggesen,  der  nu  efter  flere  Aars  Fravær,  atter 
glæder  sig  over  den  danske  Sommer. 

„Ach,  mein  lieber  Justitsrath,"  indvender  en  af  Da- 
merne, Fru  Friederikke  Brun,  idet  hun  rækker  Haan- 
den  frem  for  at  tage  mod  den  Vaffel,  der  just  er  ble- 
ven færdig,  „men  min  Ida  maa  doch  virkelig  erst  smage 
en  af  disse  gar  zu  deliciøse  Kuchen." 

„Naa,  ja,"   vrisser  Baggesen,   „for   mig  gjerne,  jeg 

formener  nu  øvrigens  for  min   Person,  at  man   maa 
være  skabt  som  en " 

„Som  en  Hollænder  for  at  synes  om  dem,"  afbry- 
des han  af  Frøken  Ida  Btun,  der  med  et  gracieust 
Smil  fortsætter,  —  „vidste  jeg  ikke,  at  den  gode  Pro- 
fessor Baggesen  er  en  saa  intim  Ven  af  alle  Nationali- 
teter, —  • —  saa  kunde  jeg  næsten  blive  vred  paa 
Dem,"  og  hun  truer  spøgefuldt  ad  Baggesen,  der  nu 
byder  hende  Armen,  og  hele  Selskabet  begiver  sig 
over  mod  Beridernes  Telt,  hvis  Indgang  allerede  stor- 
mes af  en  nysgjerrig  Skare. 

Men  der  er  jo  ogsaa  Festforestilling  inde  hos  Tour- 
niaires  Trup;  en  ny  Beriderske  er  ankommen  den 
foregaaende  Dag,  men  hendes  Ry  er  fløiet  forud.  Man 
venter  med  Spænding,  hvad  Signora  Pipina  vil  præ- 
stere; smuk  skal  hun  jo  være,  —  deilig  som  en  Gud- 
inde, mener  Nogle. 

De  forreste  Pladser  er  næsten  alle  optagne,  da  Fru 
Brun  og  hendes  Selskab  trænger  sig  igjennem  Til- 
skuerskaren for  at  komme  saa  nær  som  muligt. 

Den  halv  som  Harlequin,  halv  som  Pierrot  udmalede 
Gjøgler,  der  alt  længe  udenfor  Teltet  har  kaldt  Mæng- 
den sammen  ved  en  Række  hæse  Toner,  udstødte  af 
den  bulede  Messingtrompet,  han  bærer  om  Halsen  i 
en  broget  Uldsnor,  er  nu  den  Første,  som  viser  sig 
inde  paa  den  sandstrøede  Arena. 

Med  et  mægtigt  Skrabud  hilser  han  paa  de  „høie 
Herschafter"  ved  først  at  aftage  sin  ganske  lille,  spidse 
Hue  og  dernæst  sin  mægtige   Papnæse,  som  han,  i 

tilsyneladende  Skræk  over  at  staa  ligeoverfor  en  ual- 
mindelig førladen  Bondekone  blandt  Tilskuerne,  med 
et  forfærdet:  „Halloh!"  sætter  paa  Hovedet,  mens  han 
anbringer  den  spidse,  graa  Filthue  paa  Næsens  Plads. 

Det  er  allerede  tilstrækkeligt  til  strax  at  sætte  Pu- 
blicum  i  Stemning,  og  da  han  nu  paa  et  Sprog,  sam- 
mensat af  ligesaamange  brogede  Lapper  som  hans  Dragt, 
bekjendtgjør,  at  den  verdensberømte  Signora  Pipina  fra 
den  Stad  Roma,  Hovedstaden  i  det  deilige  Italia,  vil 
lyksaliggjøre  det  højtærede  Selskab  med  sin  endnu 
langt  større  Deilighed.  er  Forventningerne  paa  det 
Høieste. 

Langsomt  aabnes  saa  Halvdørene  til  Stalden,  Alles 
Øine  er  rettede  mod  den  Kant,  —  men  et  almindeligt 
Udbrud  af  Skuffelse  giver  sig  Luft,  da,  istedetfor  den 
længselsfuldt  ventede  Skjønhed,  en  hæslig,  gammel 
Kjælling  ubehjælpsomt  kommer  ridende  ind  paa  et 
mægtigt  Kosteskaft. 

Med  et  forfærdet  Skrig  farer  Klownen  frem  imod 
hende,  idet  han  raaber  ud  til  Publicum: 

„Excusez!  Unschuld!  Eine  Verwechselung!  Der  de 
har  sendt  os  lille  Pipina  sin  Oldemoder  po  Halse; 
—  de  verfluchte  smaae  Hekser,  man  aldrig  vide,  wenne 
man  har  den  ene  eller  den  anden  af  dem!" 

Og  med  et  vældigt  Spark  sender  han  den  Gamle 
atter  tilbage  til  Stalden;  ■ —  men  Jublen  blandt  Til- 
skuerne er  uendelig,  og  Forventningerne  mere  og  mere 
spændte. 

Endelig  aabnes  Dørene  atter,  —  og  denne  Gang 
viser  sig  Dagens  Heltinde. 

Deilig  er  hun;  Alle  stirre  henrykt  op  paa  hende, 
og  man  længes  kun  efter,  at  hun  helt  skal  aabne  de 
undseeligt  nedslagne  Øine.  —  Saa  retter  hun  sig  i 
Sadlen  og  seer  ud  over  Mængden,  seer  saaledes,  som 
om  hun  særligt  vil  udmærke  hver  Enkelt  ved  at  lade 
sit  dybe,  brændende  Blik  hvile  netop  paa  ham. 

En  Bifaldsstorm  viser  hende,  at  hun  alt  har  erobret 
sit  Publicum. 

„Hun  behøver  i  Grunden  ikke  at  ride,"  hvisker 
Baggesen  til  sin  Naboerske,  „det  er  nok  at  see  hende 

sidde  paa  Hesten, das  Auge  sieht  den  Himmel 

offen,  es  schwålgt  das  Herz  in  Seligkeit! Ikke- 

sandt.  Frøken  Ida,  et  tryllerisk  Syn." 

„Men  Skjønheden  i  Bevægelsen  giver  os  dog  først 
Ynden,  —  jeg  mener  nu,  Hr.  Professor,  at  man  let 

kan  trættes  ved  Skjønheden  alene; deilig  er  hun 

forøvrigt,  det  unge  Barn,  thi  stort  mer  er  hun  jo  ikke," 
svarer  Frøken  Ida  og  retter  sit  Blik  op  mod  Ryttersken. 

Og  imens  farer  deri  unge  Deilighed,  der  nu  i  sin 
hvide,  kortskjørtede  Dragt  med  den  lille,  lysrøde  Ro- 
senkrands  kjækt  siddende  paa  de  sorte  Lokker,  staaende 
paa  den  kridtede  Saddel  som  en  Stormvind  Manegen 
rundt,  idet  hun  under  Tilskuernes  Jubel  i  de  vanske- 
ligste Stillinger  ikke  forglemm.er  at  sende  dem  en  Hil- 
sen, et  glødende  Blik  fra  de  skjønne,  ildfulde  Øine. 

Pludselig  standser  hun,  og  med  et  Nik  fuldt  af  Skjæl- 
meri  til  det  taknemlige  Publicum,  forbereder  hun  sig 

til  i  et  vældigt  Spring  at  sætte  over  de  lukkede  Stald- 
døre, da  hun  et  Øieblik  nødes  til  at  holde  Hesten  an, 
idet  en  af  hendes  Kammerater,  Tonio,  den  unge,  smukke 
Berider  har  stillet  sig  i  Veien  for  hende  i  Manegen, 
og  nu  med  et  Blik  fuldt  af  glødende  Lidenskab  seer 
op  paa  hende. 

Hun  bøier  sig  ned  imod  ham,  tilkaster  ham  en  af 
de  Blomster,  hun  har  modtaget, og  saa  forsvin- 
der hun  saa  hurtigt  for  Mængden,  som  hun  er  kommet 
til  Syne. 

Halvskjult  bag  en  Pille  har  Klownen  uafbrudt  iagt- 
taget hende;   han  har  seet,  hvorledes  hendes  m.ørke 

Øine  har  sænket  sig  i  Tonios  brændende  Blik, 

han  staaer  ubevægelig,  som  om  det  ikke  vedkommer 
ham, men  det  er  dog,  som  om  man  seer  Klow- 
nen blegne  under  den  kridtede  Sminke.  — 

Forestillingen  er  nu  forbi. 

Folk  strømme  ud  af  Teltet,  men  udenfor  standser  en 
af  Tilskuerne,  og  stirrer  tankefuldt  mod  Jorden. 

Han  begiver  sig  langsomt  ned  over  Bakken,  men 
et  og  samme  Billede  forfølger  ham  uafladeligt.  Billedet 
af  den  unge,  deilige  Kunstberiderske. 

—  —  Det  er  rigtigt,  Torben  Kraft,  Du  kjender 
hende! 


XIII 
TALLOTTERIET  TRÆKKES 


PAA  en  af  de  varmeste  Dage  i  Juli  1813  saae  man 
Klokken  ni  om  Morgenen  ude  i  Amaliegade  en 
usædvanlig  Menneskemængde  samle  sig  udenfor 
„Almindeligheden".  Der  er  alle  Slags  Mennesker; 
Rige  og  Fattige  mellem  hverandre  stod  de  taalmodigt 
og  i  høitidsfuld  Stilhed  og  ventede  udenfor  Porten  til 
Hospitalet,  indtil  denne  endelig  aabnedes,  og  de  Fat- 
tiges Ligvogn,  i  hvilken  en  simpel,  sortmalet  Kiste 
havde  Plads,  rullede  ud  og  med  Besvær  banede  sig 
Vej  gjennem  Mængden,  der  nu  var  voxet  til  et  Par 
Tusind,  som  ærbødigt  blottede  Hovedet,  medens  Lig- 
vognen standsedes,  og  Kisten,  der  et  Øieblik  iforvejen 
indenfor  Porten  havde  faaet  sin  Plads,  atter  firedes 
ned  og  nu  overgaves  til  den  Afdødes  nærmeste  Ven- 
ner og  Bekjendte,  som  flokkedes  om  at  bære  Liget 
af  den  gamle  Etatsraad  Bårens  ud  til  de  Fattiges 
Kirkegaard,  „uden  Østerport." 

Foran  Kisten  havde  i  Stilhed  ordnet  sig  et  Tog  af 
tresindstyve  Drenge  og  Piger  parvis,  de  sidste  klædte 

i  hvide  Sørgeklæder  med  sorte  Baand,  hver  bærende 
en  Blomsterkurv  i  Haanden. 

Større  Ligfølge  havde  man  ikke  seet  i  umindelige 
Tider,  og  det  til  Trods  for,  at  den  Afdøde  i  sit  Testa- 
mente havde  anordnet,  at  Ingen  maatte  indbydes  til 
at  følge  hans  afsjælede  Legeme,  der  paa  de  Fattiges 
Ligvogn  skulde  befordres  til  de  Fattiges  Kirkegaard. 

Trods  den  høitidelige  Stemning,  der  hersker  i 
Mængden,  kan  det  jo  imidlertid  ikke  forhindres,  at 
der  samtales  omkring  i  de  smaa  Grupper,  der  har 
dannet  sig,  før  Toget  sætter  sig  i  Bevægelse.  Ingen  er 
dog  ivrigere  i  at  gaa  fra  den  Ene  til  den  Anden  for 
at  slaa  en  lille  Passiar  af,  end  en  førladen,  halvhun- 
dredaarig  Mand  med  et  rundt,  jovialt  Ansigt,  som  han 
paa  denne  Dag  dog  gjør  sig  Umage  for  at  lægge  i 
saa  alvorlige  Folder  som  muligt;  men  heller  Ingen 
lader  til  at  være  bedre  kjendt  af  Alle,  og  Enhver 
rækker  hjerteligt  Haanden  frem,  naar  han  nærmer 
sig.  Intet  Under,  thi  det  er  jo  den  af  Alle  skattede 
Skuespiller  Knudsen,  der,  sirligt  paaklædt  med  Kalve- 
krøs  og  store,  opstaaende  Flipper,  udenpaa  Kjolen 
bærer  Dannebrogsordenens  Sølvkors,  som  sættes  i  en 
stadig  Bevægelse,  hvergang  dets  Eiermand  i  Glæde 
over  Mødet  ryster  en  Bekjendts  Haand,  eller  svinger 
sin  Hat  saa  høit  over  Hovedet,  at  hans  Paryk  er  nær 
ved  at  falde  af. 

„Og  jeg,  der  just  nyssens  har  erfaret  saa  meget 
Glædeligt  oppe  i  Norge;  —  dér  har  jeg  ved  vor  første 
Forestilling  af  Dragedukken  indtaget  hele  4000  Rigs- 

daler  til  de  Faldnes  Efterladte  —  skal  nu  hernede  op- 
leve disse  bedrøvelige  Dage,  i  Sandhed  bedrøvelige 
Dage,"  siger  han,  idet  han  hilser  paa  En  af  Følget,  — 
„knapt  har  vi  forvundet  den  første  Sorg  over  Sorøe- 
Academies  Brand,  saa  mistede  vi  i  Dag  for  otte  Dage 
siden  vor  brave  Stifter  af  Dreyers  Klub,  —  og  nu 
denne  hjertensgode  Etats " 

„Ganske  vist  Etatsraad,  —  men  en  Særling  har 
den  gode  Bårens  dog  været,  der,  uagtet  han  var  Ju- 
stitiarius  i  Kjøbenhavns  Fattigvæsens  Politiret  og  As- 
sessor i  Overretten  samt  Hof-  og  Statsretten,  har 
kunnet  finde  paa  noget  saa  desperat  som  at  lade  os 
trave  afsted  i  denne  Solhede",  svarer  den  Tiltalte,  en 
ret  fornemt  udseende,  yngre,  statelig  Herre.  Det  er 
den  nysudnævnte  Amtmand  over  Gottorp  Amt,  Schack- 
Staffeldt,  der  trods  det  aristokratiske  Ydre,  i  sin  Paa- 
klædning  dog  minder  om  en  Pariser  Incroyable  med 
det  store,  hvide  Halstørklæde  bundet  næsten  op  over 
Hagen,  mens  Forhaaret  er  redt  ned  over  Panden,  og 
Baghaaret  ombundet  med  en  Sløife  i  Nakken.  — 
„Nei,  min  gode  Hr.  Knudsen,  De  maa  indrømme 
mig,  at  smukke  Folk  har  den  Forpligtelse  at  leve 
smukt  og  lade  sig  begrave  smukt,"  slutter  han,  idet 
han  tager  sin  Sidemand,  Assessor  Anders  Sandøe 
Ørsted  under  Armen  og  støtter  sig  tungt  til  ham. 

„Og  jeg,"  indvender  Ørsted,  „finder  netop  en  Jorde- 
færd som  denne  saa  saare  opbyggelig.  Jeg  ynder  ei 
den  pragtfulde  Skal,  naar  Sagens  Kjærne  er  saa 
grumme  lidet  pragtfuld  som  et  afsjælet  Legeme." 

„Det  har  De  Ret  i,  kjære  Assessor  Ørsted,  og  det 
er  vel  ogsaa  Kammerherrens  Mening;  han  er  for  god 
en  Christen  til  at  see  Sagen  paa  anden  Maade;  men 
vor  gode  Amtmand  er  ikkun  lidt  gnaven  over  den 
stærke  Varme  i  Dag,"  indskyder  den  gamle  Confes- 
sionarius  Balle,  der  gaaer  bagved,  idet  han  tørrer  Sved- 
draaberne  af  Panden  med  sit  store,  blomstrede  Silke- 
lommetørklæde, og  holder  Hatten  i  Haanden.  „Det 
Eneste,  jeg  ikke  ret  kan  godkjende  i  den  brave  Justi- 
tiarii  Testamente,  det  er,  at  han  partout  vilde  have 
sin  Pulsaare  overskaaren ;  —  det  er  da  heller  ei  uden 
Besvær,  at  man  formaaer  Lægerne  dertil." 

Flere  og  Flere  blander  sig  nu  i  Samtalen,  og  navn- 
lig er  det  Geistligheden  og  Medicinerne,  der  nødigt 
vil  tillade  dette  sidste  Skridt  overfor  den  Afsjælede. 
Endelig  blander  den  lille  Læge,  Hushahn,  sig  i  Dis- 
kussionen: 

„Desværre  er  min  Amanuensis  bortreist  i  denne 
Tid,  ellers  havde  jeg  saa  sandeligen  beordret  ham  til 
at  foretage  det  Slagterarbeide,  —  nu  har  jeg  selv 
maattet  gjøre  det  — " 

„Men,"  afbrydes  han  af  den  unge  Kjøbmand  Men- 
del  Levin  Nathanson,  til  hvem  et  ganske  ungt  Men- 
neske af  udpræget  jødisk  Ydre  har  sluttet  sig,  — 
„men  saa  har  den  Afdøde  paa  andre  Punkter  i  sin 
Testament  truffet  Bestemmelser,  vi  Alle  maa  aner- 
kjende;  han  har  immer  vær't  en  ualmindelig  Bieder- 
mann;  — vi  bør  mindes,  at  han  kuns  en  eneste  Gang 
i  sit  Liv  har  vendt  sig  til  en  Autoritet  om  en  Gunst- 

beviselse,  og  det  er  netop  i  sin  Testament,  hvor  han 
beder  om  en  Seng  i  Vartov  for  sin  gamle  Tjeneste- 
pige;—  jo,  jo,  han  var  en  ual^ — mindelig  Biedermann, 
og  hanses  Minde  fortjener  at  bevares  for  de  sildigste 
Slægter  — " 

„Han  har  jo  auch  testamenteret  Noget  til  Acade- 
miet  for  de  skjønne  Kunster,"  tilføier  hans  unge  Led- 
sager, og  seer  op  til  Nathanson,  der  alt  er  i  Samtale 
m.ed  sin  anden  Sidemand,  en  ældre,  svær  Mand,  der 
troligt  følges  af  en  stor,  fed,  stakaandet  Moppe;  det 
er  Maleren  Lorentzen,  hvem  en  Bekjendt,  den  unge 
Christian  Molbech  idetsamme  banker  paa  Skuldren, 
idet  han  peger  paa  hans  Hund. 

„Er  De  ikke  bange  for  Deres  Hund,  Hr.  Profes- 
sor;—  De  veed  sagtens  ikke,  at  der  nys  er  bekjendt- 
gjort  fra  Politiet,  at  fra  Set.  Hans  til  September  bliver 
alle  løse  Hunde  slaaede  ned  m.idt  paa  Gaden,  —  selv 
om  de  har  Tegn  og  gaaer  med  deres  Herre  — " 

„Tak  for  Advarslen,  min  gode  Molbech,  men  jeg 
haaber,  at  de  grumme  ,Folk  fra  min  gode  Ven  Abild- 
gaards Veterinærskole  ikke  vil  trænge  ind  i  et  Lig- 
følge,"  svarer  den  gamle  Maler  og  bukker  forbindt- 
ligt; saa  vender  han  sig  atter  til  Nathanson,  seer 
spørgende  paa  ham,  og  peger  paa  hans  Ledsager,  idet 
han  vender  sit  store  Hoved,  som,  omgivet  af  det 
strittende  Haar  og  de  store  Bakkenbarter  minder  om 
en  Løve,  helt  om  mod  denne: 

„Det  er  en  Slægtning  af  mig",  forklarer  Nathanson, 
„  som  jeg  tager  mig  af,  og  som  ikke  har  nogen  bedre  Ønske 

end  som  at  bli'  Maler,  —  „han  hedder  Ernst  Meyer, 
og  er  fra  Altona." 

Den  unge  Fyr  hilser  ærbødigt  paa  den  gamle 
Kunstner,  idet  hans  Hjerte  banker  ved  Tanken  om  at 
staa  overfor  en  af  Kunstens  Udvalgte. 

„Det  er  meget  rigtigt,  min  unge  Ven,  hvad  De 
sagde  for  lidt  siden:  han  har  testamenteret  Academiet 
Noget,  nogle  antikke  Grupper,  men  hans  Moder 
havde  jo  og  været  Medlem  af  Academiet,  det  var 
Blomstermalerinden,  Magdalene  Margrethe  Schqffer. 
■ —  Naa,  —  saa  denne  unge  Fyr  har  Lyst  til  Kunsten, 
—  ja,  en  lang  og  knudret  Vei  ligger  for  ham;  —  men 
kom  kuns  op  til  mig  paa  Charlottenborg,  og  lad  mig 
se,  om  der  skulde  være  et  Geni  skjult  i  denne  lille 
Krop." 

Og  den  unge  Ernst  Meyer  seer  glædestraalende  op 
paa  den  gamle  Professor,  og  beder  om  Tilladelse  til 
snarest  at  maatte  besøge  ham.  Saa  vender  han  sig 
om  for  at  kaste  et  seiersstolt  Blik  til  sin  Bekjendt, 
den  unge  Student  Ludvig  Bødtcher,  der  sammen  med 
sin  Fader,  Forvalteren  ved  Laurvigs  Jernværk,  sees  i 
Samtale  med  Cantoren  ved  Domkirken  i  Aarhus, 
Christen  Niemann  Rosenkilde,  som  er  i  Kjøbenhavn 
paa  Feriebesøg. 

„Kanske  sees  vi  en  Gang  i  Rom,"  siger  Ludvig 
Bødtcher,  og  nikker  opmuntrende  til  den  unge  Meyer, 
„min  Hu  staaer  ogsaa  til  den  evige  Stad." 

„Hør,  veed  De  hvad,  mine  Herrer,"  afbryder  Ro- 
senkilde Samtalen,  „saadan  en  Reise  ind  i  Evighedens 

Land,  det  er  nu  aldeles  ikke  Noget  for  mig,  —  nei, 
maa  jeg  be'  om  saadan  en  lille  nem  Tur  med  Kalve- 
kusk, for  jeg  skal  sige  Dem  —  — " 

Men  i  det  Samme  hører  man,  da  man  nu  er  naaet 
ind  paa  Kirkegaarden,  at  der  tysses,  og  Samtalerne 
gaa  istaa,  da  Børnene  efter  at  have  bestrøet  Kisten 
og  Gravens  Indre  med  Blomster,  nu  istemmer  en 
Sørgesang,  hvorpaa  Præsten,  Gude,  træder  frem  og 
holder  Talen,  der  dog  kun  kan  opfattes  af  de  Nær- 
meststaaende,  mens  den  afdæmpede  Underholdning  i 
de  bageste  Rækker  atter  begynder,  for  nu  dog  ude- 
lukkende at  dreie  sig  om  den  Mands  sjeldne  Egen- 
skaber, hvis  Kiste  er  sænket  i  Graven. 

Og  Præsten  dvæler  i  sin  Omtale  af  den  Afdøde 
særlig  ved  hans  store  Kjærlighed  til  de  Fattige,  i  hvis 
Midte  han  først  egentlig  følte  sig  ret  hjemme,  og  i 
hvis  Midte  han  ogsaa  havde  ønsket  at  hvile  efter 
Døden. 

Atter  lyder  Børnenes  Sang  over  Graven;  Høitide- 
ligheden  er  til  Ende. 

Følget  har  efterhaanden  spredt  sig,  kun  Faa  er 
blevet  tilbage  ved  Graven,  og  blandt  disse  staaer  gamle 
Troels  Smith  og  hans  Søster  Dorthea,  der  Begge  have 
foldet  Hænderne  som  til  en  stille  Bøn,  og  sende  en 
sidste  Hilsen  ned  til  den  Afdøde. 

„Ja  —  gamle  Bårens,  han  var  meget  mere  end  som 
en  Fader  for  de  Fattige,"  hvisker  Dorthea  og  tørrer 
med  sit  sammenlagte  Tørklæde  Taarerne  af  sine  Øine, 
„han  samlede  dem  op,  som  alle  Andre  lod  ligge  ved 

Veien;  —  det  var  dog  eneste  ham,  Broer  Troels,  at 
vi  kan  takke  for,  at  vore  gamle  Forældre  ude  paa 
Almindeligheden  havde  Tag  over  Hovedet  til  deres 
salige  Endeligt,  —  ja,  det  var  det  — " 

„Det  er  sandt,  Dorthe,  —  ja,  det  er  nu  saa  meget 
sandt,  og  det  er  vel  derfor,  at  gamle  Troels  Smith 
har  mærket  nogen  Fugtighed  i  Øinene  idag;  —  ja, 
Gud  Herren  være  ham  naadig  i  den  anden  Verden, 
som  han  var  naadig  mod  hver  en  Fattig  her  paa  Jor- 
den, —  Amen,  Søster  Dorthe,  Amen!"  slutter  gamle 
Troels  sin  Ligtale  over  de  Fattiges  Ven,  idet  han 
blotter  Hovedet  og  tørrer  sig  med  Trøieærmet  over 
Øinene. 

Og  han  og  Søsteren  vender  sig  nu  fra  Graven  for 
at  gaa  ind  til  Staden. 

„Du  skal  sagt'  hjem  til  din  Frue,  Dorthe,  nu  da 
den  unge  Herre  er  reist  bort?"  spørger  Troels,  da  de 
vandrer  gjennem  Østerport. 

„Nei,  jeg  tænker,  at  Fruen  nok  kan  hjælpe  sig 
med  Kokkepigen  i  Formiddag,  Troels,  for  —  jeg 
havde  nu  tænkt  mig,  at  jeg  vilde  ind  paa  Vandkun- 
sten for  at  se  dem  trække  dette  hersens  Lotteri.  Jeg  har 
jo  hørt  sige,  at  der  skal  være  et  grumme  Held  ved 
at  komme  fra  en  nyssens  opkastet  Grav.  —  Det  ku' 
jo  nok  tænkes,  at  han,  den  gamle  Barens,  der  har 
gjort  saa  meget  godt,  ogsaa  vilde  betænke  en  anden 
En,  —  hvad  mener  du  Troels?" 

„Jeg  mener.  Søster,  at  det  er  no'et  Vrøvl,  rigtig 
forbandet  Fruentimmervrøvl.  —  Du  troer  sagt',  at  du 

saadan  ku'  tvinge  Skjæbnen  paa  den  Vis,  —  men  see, 
det  gaaer  nu  inte,  lille  Dorthe,  nei,  det  gaaer  inte.  — 
Vel  veed  jeg  ikke,  hvad  Skjæbnen  er  for  No'et,  men 
allenfals  troer  jeg  inte,  at  døde  Folk  gaaer  omkring  med 
Lotterigevinster  i  Lommen,  —  nei  —  nei!  Og  saa 
har  du  vel  ikke  engang  en  Seddel?" 

„Ja  —  Troels,  jeg  har  nu  li'egodt  min  Religion  for 
mig  selv  i  de  Dele,  jeg  veed  meget  godt,  at  Skjæbnen 
—  det  er  saadan  Rn,  der  gaaer  ved  Siden  af  mig,  — 
evig  og  altid,  men  jeg  kan  bare  inte  see  den,  alden- 
stund  den  godt  kan  see  mig,  —  ja,  det  kan  den,  det 
er  nu  saameget  sikkert;  —  forresten,"  tilføier hun  efter 
at  have  sundet  sig  lidt,  „saa  har  jeg  da  li'egodt  løst 
en  Seddel.  Troede  du  kanske,  at  det  ku'  more  mig 
at  see  dem  trække  andre  Folks  Numre,  —  nei,  paa 
det  Lav.  —  —  Nei,  jeg  har  besat  Torbens  Alder,  og 
din  Alder,  —  ogsaa  din  Alder,  Troels,  —  og  saa  den 
Dag,  da  lille  Cathrine  blev  borte,  —  du  husker  nok, 
det  var  den  tredie  September,  Troels,  ikkesandt,  det 
mindes  du  grant,"  og  hun  seer  med  et  gjennemtræn- 
gende  Blik  paa  Broderen,  og  mumler  for  sig  selv,  saa 
at  han  ikke  kan  høre  det,  „og  kommer  de  tre  Numre 
ud  tiisammens,  ja,  saa  er  jeg  vis  paa  det,  jeg  nu  længe 
har  grundet  over,  og  saa  vil  jeg  tale  med  Frøken 
Mandix,  vil  jeg,  og  med  den  unge  Herre,  naar  han 
nu  en  af  Dagene  kommer  hjem." 

„Tal  høit,  Dorthe,  naar  du  vil  sige  Noget,"  brum- 
mer Troels,  der  synes  at  være  pinlig  berørt  ved  sta- 
digt at  høre  Søsteren  minde  ham  om  den  tredie  Sep- 

tember,  „jeg  ka'  inte  høre.  hvad  du  momler  om  — 
døve  Folk  har  dog  allesammen  den  forbandede  Vane, 
at  de  ska'  momle." 

„Jeg  siger  høit,  det,  du  nu  skal  høre,  Troels;  du 
skal  ka'ske  nok  en  Gang  faae  at  vide,  hvad  jeg  nu 
momler  om;  du  mindes  jo  nok,  Broer  Troels,  at  Spil- 
lere de  er  fulde  af  Overtro  og  Hemmeligheder;  — 
du  ska'  tidsnok  kanhænde  faae  at  vide,  det,  jeg  nu 
momlede  om,  lille  Troels,"  bliver  hun  ved,  mens  hun 
troligt  holder  Skridt  med  Broderen,  som  halv  for- 
undret, halv  mistroisk  betragter  Søsteren,  der  denne 
Dag  forekommer  ham  mere  snakkesalig  end  ellers. 

Inde  paa  Vandkunsten  er  der  udenfor  et  Hus,  ud 
mod  den  aabne  Plads,  af  Brædder  reist  et  Stillads, 
hvor  de  Herrer,  der  bestyre  Tallotteriets  Trækning, 
har  taget  Plads  ved  et  Bord  paa  den  ene  Side  af  det 
store  Lykkehjul;  bag  dem  er  placeret  et  lille  Orche- 
ster  af  blæsende  Musikanter,  og  paa  den  anden  Side 
Lykkehjulet  staaer  en  Dreng  fra  Opfostringshuset  med 
tilbundne  Øine;  han  er  iført  en  Slags  Pagedragt  af 
spraglede  Stoffer,  og  afventer  med  opsmøgede  Ærmer 
det  Øieblik,  da  Trækningen  skal  begynde. 

Det  er  en  broget  Skare,  der  her  har  samlet  sig,  og 
som  Troels  og  hans  Søster  søger  at  trænge  igjennem 
for  at  komme  saa  nær  som  muligt. 

En  gammel  Jøde  fra  Læderstræde  med  en  Byldt 
brugte  Klæder,  han  bærer  over  Armen,  er  paa  \'eien 
henne    fra  Auctionen,    hvor    han    den    Dag   har   gjort 

en  god  Fangst,  standset,  og  støtter  sig  til  en  falmet 
Bomuldsparaplui  med  Messinghaandtag. 

Han  seer  ud  over  Forsamlingen,  hvor  Spændingen 
er  synlig  paa  hvert  Ansigt,  spytter  halv  umærke- 
ligt for  de  Omkringstaaende.  og  brummer  for  sig 
selv: 

„De  Christne  snakker  saa  meget  om  os  Jøder,  at 
vi  er  griske  efter  Penge,  —  jeg  spør',  er  de  ikke  lige 
saa  slemme  som  Abrahams  Sønner,  —  kanske  værre 
endnu,"  tilføier  han  bittert  og  spytter  igjen,  —  „og 
det  er  li'meget,  om  det  er  Prot'stanter  eller  Catho- 
likker,  det  seer  jeg  da,  for  der  har  vi  jo  min  gode 
Violinbygger  fra  Adelgade,  —  guten  Morgen,  min 
Herre,"  siger  han,  idet  han  nærmer  sig  den  gamle 
Zerbinato,  der  med  stirrende  Øine  længe  har  staaet 
og  kigget  op  mod  det  Sted,  hvorfra  Alle  vente,  at 
Lykken  skal  vise  sig,  —  „spiller  min  Herre  ogsaa 
paa  det  Instrument  deroppe?" 

„God  Dage,  min  gode  Mendel,"  svarer  den  gamle 
Mester  halv  aandsfraværende,  —  „om  jeg  schpille  i 
den  Lotteri,  spørger  hanne,  —  'ar  'an  i  sin  lange  Liv 
træffet  en  Italienere,  som  hikke  schpille,  det  jeg  spørge 
hame.  —  Hjo  —  vist  jeg  schpille,  men  jeg  mangle  kuns 
Penge,  —  og  nu  min  Søn  Tonio,  den  dovne  Slubbert, 
være  komme  hjem  til  mig,  saa  det  er  kanske  galte — " 

„Nu  —  nu,  gode  Mester,  De  veed  jo  immer,  hvor 
De  kan  faae  et  lille  Forskud,"  hvisker  Jøden  ham  ind 
i  Øret;  —  men  i  det  Samme  er  et  Nummer  raabt  op, 
og  Foderalet  kastes  i  Grams  til  Mængden,  og  daler 

ned  for  hans  Fødder.  Begjærlig  efter  at  snappe  det, 
der  vil  indbringe  ham  en  Duceur  ved  Tilbageleverin- 
gen, søger  han  hurtigt  at  bukke  sig,  men  han  stødes 
ubarmhjertigt  omkuld  af  en  Skare  Læredrenge,  som 
et  Øieblik  efter  danne  en  sammenfiltret  Klump,  ud 
fra  hvilken  lidt  efter  den  lykkelige  Finder  arbeider 
sig  frem,  idet  han  seiersstolt  holder  sit  Fund  op  for 
Jødens  Næse. 

„Fikst  du  Pæren,  Zacharias!"  lyder  det  fra  det 
jublende  Drengechor. 

„Smausen  vilde  ha'  det  til  at  pynte  sin  Snabel  med, 
naar  han  ska'  paa  Jødemaskerade,"  brøler  en  Sko- 
magerdreng, og  hele  Sværmen  danser  hujende  om- 
kring den  gamle  Mendel,  der  kun  med  stort  Besvær 
faaer  sine  Indkjøb  fra  Auctionen  samlede  op  af  Gade- 
snavset, medens  en  ganske  lille  Fyr  skriger  ham  ind 
i  Øret: 

„Jøde,  vil  du  ha'  Flæsk  og  Fløde?" 

Gamle  Mendel  slaaer  efter  ham  med  sin  Paraplui, 
men  det  møre  Skaft  knækker  midt  over;  den  kaade 
Skare  piber  i  Fingrene  og  mener,  at  det  har  været 
den  Paraplui,  som  Noah  holdt  over  sig  i  det  store 
Regnveir. 

Løierne  er  paa  deres  Høidepunkt,  da  Drengene 
pludselig  farer  fra  hverandre  og  løber  til  alle  Sider; 
en  Politibetjent,  iført  sin  røde  Kjole  med  de  grønne 
Opslag  og  trekantet  Hat,  har  vist  sig  ovre  paa  Hjørnet 
af  Vandkunsten,  og  Drengene  har  altfor  ofte  smagt 

hans  gule  Spanskrørsstok,  der  i  en  lille  Læderrem 
dingler  ved  hans  Haandled. 

Atter  vendes  alle  Øjne  op  mod  Tribunen,  hvorfra 
det  nu  lyder  ud  over  Mængden: 

„Nummer  Tyve!" 

„Hm!  At  den  dumme  Drengs  Alder  dog  sku'  kom- 
me ud,  —  det  havde  jeg  skam  ikke  tænkt,"  brummer 
Troels  i  Skjægget  og  tager  sig  en  Skraa;  det  synes 
ham,  som  om  han  føler  sig  en  Smule  flov.  Og  han 
trækker  Veiret  tungere,  end  han  pleier.  —  „Det  er 
den  forbistrede  Varme,  vi  har  idag,"  stønner  han  og 
tørrer  Sveden  af  Panden. 

Drengen  deroppe  har  atter  trukket  et  Nummer. 

„Nummer  Seksoghalvtres!" 

Troels  reiser  sig  paa  Taaspidserne  for  bedre  at 
kunne  see  Numret,  der  vises  frem. 

„Det  er  Løgn!  —  Det  er  Løgn!  Drengen  deroppe 
har  ta'et  et  galt  Nummer!"  mumler  den  Gamle  for 
sig  selv,  og  seer  sig  i  sin  Vaande  om  efter  Søsteren, 
der  i  den  stærke  Trængsel  er  kommet  fra  ham,  og 
halvbevidstløs  støtter  sig  til  Mendel,  som  tilfældigvis 
har  truffet  hende,  og  ikke  har  nogen  Anelse  om,  hvad 
der  foregaaer. 

Men  Troels  Smith,  han  føler  det,  og  han  staaer  skjæl- 
vende  og  venter  det  næste  Tal  —  det  sidste. 

Og  Drengen  deroppe.  Drengen  med  Bindet  om  Øi- 
nene  og  de  opsmøgede  Ærmer,  griber  for  sidste  Gang 
ned  i  Lykkehjulet,  han  giver  Numret  fra  sig;  store 
Sveddraaber  perler  paa  Troels'  Pande;  han  vil   helst 

hjem,  hjem  under  sine  gamle  Piletræer,  hvor  der  er 
Fred,  men  han  staaer  som  fastnaglet  til  den  haarde 
Stenbro. 

Endelig  —  endelig  lyder  det: 

„Nummer  Tre!" 

Nei!  —  nei!  —  han  kan  ikke  have  hørt  rigtigt. 
Han  maa  først  see  dette  skjæbnesvangre  Nummer,  — 
og  dog,  det  kan  ikke  være! 

Men  lidt  efter  holdes  Tallet  høit  op  over  Mængdens 
Hoveder,  og  det  er  for  Troels,  som  om  han  seer  den 
gamle  Barens,  —  ham,  der  har  været  saa  god  imod 
hans  og  Dorthes  gamle  Forældre,  staa  deroppe  og  vise 
Tallet  —  det  fordømte  Tal  —  frem  for  ham  alene, 
for  ham,  den  gamle  Jomsborger,  at  han  ret  skal  ind- 
prente sig  det  for  hele  Evigheden. 

„Jeg  siger  igjen,  det  er  Løgn  i  hans  Hals!"  brøler 
Vikingen,  saa  at  det  høres  over  hele  Pladsen,  „det  er 
ikke  det  Nummer,  Drengen  har  ta'et;  —  aa!  Jøsses, 
det  er  Løgn,  det  er  Løgn!  —  Det  kan  ikke  være 
sandt!" 

Og  han,  den  stærke  Mand  er  nær  ved  at  segne 
om  i  Armene  paa  de  Omstaaende,  der  føre  ham  ud 
fra  Mængden,  langt  bort  fra  Søsteren. 

„Raden  er  fuld,  —  det  Svin!"  skraaler  En  efter  ham. 

„Vist  ikke,"  siger  en  Anden,  „han  er  bare  blevet 
vild  paa  Karethen;  han  har  inte  kunnet  taale  den 
megen  Lykke;  —  blot  det  havde  været  en  anden  En, 
der  havde  vundet,  —  naa,  naa!"  — 

Og  Trækningen  er  forbi. 

Mængden  spredes.  —  Men  lidt  efter  seer  man 
Troels  Smith  som  i  Drømme  med  ludende  Hoved 
vandre  ud  til  sit  Hjem,  til  sin  lille  Hytte  ved  Søen. 

—  Men  Troels  veed  nu,  at  det  er  ham,  der  har  tabt! 


XIV 
BROKKENS  BOD 


TÆT  ved  Indgangen  til  Toldboden  laa  den  Gang  et 
lille,  lavt  Hus,  hvis  spidse  Tag  med  de  røde  Tegl- 
sten næsten  var  større  end  selve  Bygningen;  men, 
hvor  lille  den  end  var,  husede  den  som  oftest  Mange. 

Der  er  stadigt  Tilløb  til  dette  eiendommelige  Hus. 
Det  er  „Brokkens  Bod",  Sømændenes  Børs,  hvor  de 
mødes,  dels  for  at  afslutte  en  ny  Hyre,  og  ved  de 
rødmalede,  smaa  Borde  høitideligt  at  besegle  den  ind- 
gaaede  Contract  med  en  Dram,  skjænket  af  den  høie 
Klugflaske,  der  Dagen  lang  staaer  fremme  og  kaster 
sit  Speilbillede  ned  i  de  store  Brændevinsslatter,  som 
ved  den  idelige  Iskjænken  har  samlet  sig  omkring  den, 
dels  for  at  træffe  gode  Venner,  med  hvem  man  kan 
afhandle  Dagens  Spørgsmaal,  mens  Snapsen  gaaer 
rundt,  og  de  smaa  Kridtpiber  udsender  en  kvælende 
Røg,  der  efterhaanden  har  lagt  sig  som  et  mahogni- 
agtigt Lag  over  Alt  derinde  i  Rummet. 

Det  er  tidligt  paa  Morgenstunden  en  Dag  kort  efter, 
at  Torben  Kraft  derude  paa  Dyrehavsbakken  har  seet 
den  smukke  Pipina,  Kunstberidersken. 

■Endelig  er  det  blevet  ham  klart,  hvor  han  har  seet 
hende,  og  Mindet  om  dette  Øieblik  har  bragt  ham  til 
at  tage  en  Beslutning,  han  i  nogen  Tid  har  grundet 
over,  —  han  vil  bort  herfra,  atter  ud  paa  Søen,  hans 
rette  Hjem,  som  han  haaber  ikke  saa  snart  at  skulle 
forlade. 

Han  staaer  i  dette  Øieblik  med  Haanden  paa  Dør- 
grebet, parat  til  inde  i  „Brokken"  at  søge  sig  en  Hyre 
for  en  —  Langfart,  ikke  for  en  af  dem,  der  vare  fra 
Høns  flyver  op,  til  de  flyver  ned,  nei,  bort  her- 
fra mindst  nogle  Aar,  det  vil  være  Noget  for  ham. 

Inde  i  den  mørke,  tilrøgede  Kneipe,  hvor  Brænde- 
vinsdunsten  kappes  med  Tobakslugten  om  at  gjøre 
Luften  uudholdelig,  seer  han  sig  om  efter  kjendte 
Ansigter. 

Gam.le,  halv  udtjente  Søfolk,  baade  sort  fødte  og  de, 
hvis  Hud  gjennem  mangen  oversøisk  Reise  har  an- 
taget en  kobberagtig  Farve,  som  bevirker,  at  deres 
Øine  skinne  med  en  egen  perlemorsagtig  Hvidhed, 
færdes  her  sammen  med  de  ganske  unge,  der  enten  alle- 
rede har  prøvet,  hvad  Søen  kan  byde,  eller  de,  hvis 
spændte  Forventninger  efter  alle  de  Herligheder,  der 
vente  dem  ude  i  den  store  Verden,  staaer  malet  i  det 
barnlige  Ansigt,  medens  de  ængsteligt  trykke  sig  ind 
i  en  Krog,  og  haabe  paa  at  blive  bemærkede  af  en 
eller  anden  Skipper. 

Og  Røgen  fra  Kridtpiberne  bølger  som  blaagraa 
Skyer  over  det  hele  Billede,  og  Osen  fra  Brændevinen 
kvalmer  Luften  mer  og  mer.  Kraftige  Eder  og  lystige 

Opsange,  vældige  Næveslag  i  de  smaa  Borde,  naar 
Trumfen  i  Kortspillet  afgjor,  hvem  der  var  den  Hel- 
dige, giver  paa  Forhaand  Novicernes  Lyst  forøget  Næ- 
ring. Ja,  det  Liv  maa  være  noget  Andet  end  den  stille, 
indknebne  Afhængighed  hos  en  eller  anden  Haand- 
værksmester  i  den  gammeldags  By. 

Denne  herlige  Kneipe  giver  dem  allerede  en  For- 
smag paa  den  store  Verden  derude,  paa  det  frie, 
ubundne  Liv,  —  og  de  unge  Øine  tindre  i  Forvent- 
ning. 

Selv  Jøden  derhenne,  den  gamle  Mendel,  der  duk- 
ker sig  sky,  idet  han  tvinger  sig  ind  ad  Døren,  bi- 
drager for  dem  til  at  fuldstænddiggjøre  Billedet  af  noget 
fremmed,  Billedet  af  Verden  udenfor  de  stængende 
Volde. 

Og  atter  viser  sig  ny  Ankommende  i  den  tætte 
Skare,  to  Mænd,  der  ved  deres  Paaklædning  røbe,  at 
de  ikke  høre  hjemme  paa  dette  Sted. 

Den  ene  af  dem,  Supercargo  Thulstrup,  synes  dog 
at  være  kjendt  herinde,  han  hilser  rundt,  medens  han 
bøier  sig  mod  sin  Husfælle,  Adam  Oehlenschlåger  for 
hviskende  at  gjøre  ham  opmærksom  paa  Enkeltheder 
i  dette  for  ham  fremmede  Interieur. 

„Som  De  seer,  Herr  Professor,  Forgaarden  til  Para- 
diset   " 

„Eller  —  Helvede,  gode  Supercargo,  —  —  mig 
synes  snarest  det  sidste,"   svarer  Oehlenschlåger  med 

et  uvilligt  Træk  om   Munden, „han  dér,  som 

bugter  sig  ud  og  ind,  kunde  jo  forøvrigt  godt  være 

Slangen,"  fortsætter  han  og  peger  paa  den  gamle  Jøde, 
der  lusker  om  mellem  Bordene. 

„Hvad  vil  du,  gamle  Smaus?"  raaber  En  til  Mendel 
og  trækker  ham  ved  en  Flig  af  den  lange,  sorte  Frakke 
nærmere,  „vil  du  kjøbe  min  Oldefaders  Seng  i  Var- 
tov?" 

„Eller  hanses  Plads  i  Himmerige,"  brøler  en  An- 
den.   

„Hva'  Fa"en  sku'  Smausen  der,  —  nei  Fa'lil,  den 
Slags  hører  inte  hjemme  i  saa  fint  Selskab  — " 

„Naa naa  —  —  voreses  Folk  er  dog  kan- 
ske ældre  og  —  finere  end  Dereses,"  mener  gamle 
Mendel,  som  tilsyneladende  ikke  lader  sig  paavirke  af 
Søfolkenes  Drillerier. 

„Eller,  hvad  synes  du  om denne?"  spørger 

nu  Torben  Kraft,  idet  han  reiser  sig,  og  et  godmodigt 
Smil  spiller  i  det  aabne,  ærlige  Ansigt,  idet  han  viser 
ham  en  lille  Sten,  han  har  hentet  op  fra  Vestelommen, 

„den  har  jeg  fundet  i  Indien,  —  er  den  Noget 

værd,  gamle  Mendel?" 

„Naada,  din  gamle  Jødetamp,  det  er  noget  for  dig," 

skraaler  En  ved  et  af  de  andre  Borde, „den  har 

en  Gang  siddet  som  Øie  i  Guldkalven!" 

Jødens  Blik  lyner,  og  hanstrækker  graadigt  Fingrene 
ud  efter  Stenen. 

Med  en  Panderynken  griber  Oehlenschlåger  sin 
Ledsager  om  Armen  og  vil  føre  ham  ud  med  sig,  ud 
fra  al  denne  kvalmende  Dunst;  han  bøier  sig  ned  imod 
ham  og  hvisker: 

»Jeg  vilde  nødigen  see  denne  lille  Aladdin  derhenne 
blive  overlistet  af  den  sorte  Noureddin,  —  Aladdin  er 
nu  en  Gang  min  Yndling,"  tilføier  han,  og  de  To  er 
allerede  i  Begreb  med  at  træde  ud  paa  Gaden,  da 
Supercargoen  atter  vender  sig  om  og  siger  til  sin 
Ledsager: 

„Aladdin  er  Deres  Yndling,  Herr  Professor,  men 
denne  unge  Fyr  er  nu  en  af  mine  Yndlinge,  og  jeg 
saae  ogsaa  nødigt,  at  nogensomhelst  Noureddin  fik 
ham  i  sine  Garn.  Paa  en  Maade  er  han  alt  kommen 
i  gale  Hænder,  siden  han  har  taget  Hyre  hos  en  — 

Kaperfører;  det  duer  ikke  for  en  ærlig  Sømand, 

jeg  kunde  ha'  Lyst  til  at  faae  ham  med  paa  „Haabet", 
naar  vi  seiler  om  nogen  Tid." 

Og  de  gaa  begge  atter  tilbage,  hen  til  den  Krog, 
hvor  Torben  har  Plads,  og  han  overveier  længe  det 
Forslag,  Thulstrup,  hans  gamle  Bekjendt  fra  en  tid- 
ligere Reise,  stiller  ham,  og  det  bliver  afgjort,  at  hvis 
han  ikke  forinden  finder  Hyre,  saa  skal  han  melde  sig 
til  „Haabets"  Kaptain. 

Det  lyser  op  i  Torbens  Ansigt,  da  begge  de  fine 
Herrer  rækker  ham  Haanden  til  Afsked,  og  da  Oehlen- 
schlager,  idet  han  lægger  Haanden  paa  hans  Skulder, 
siger  halvhøit  til  sin  Sidemand: 

„Vor  Yndling  trænger  ei  til  Hjælp; 
Staaer  i  sin  Ungdomskraft, 
Med  vældig  Arm,  med  Tillidsblik, 
Og  svinger  blanke  Sværd  — " 

saa  forstaaer  han  jo  ikke  den  skjulte  Mening  i  hans 
Ord,  men  det  er.  som  han  i  dette  Øieblik  gjennem- 
strømmes  af  en  Kraft,  han  hidtil  ikke  har  kjendt.  — 

Atter  aabnes  den  lave  Dør  ud  til  Gaden,  og  nye 
Gjæster  vise  sig,  to  kaade  Matroser,  som  feier  Alle  til 
Side,  der  er  dem  og  deres  udmalede,  kvindelige  Led- 
sagere i  Veien,  med  et  djærvt: 

„Plads  for  en  Chinafarer!  Ka'  I  ruppe  jer  lidt  hur- 
tigt!   Krofa'er  —  Andersen,  la'  vos  faae  No'et  at 

læske  os  paa, fine  Varer,  —  fine  Varer  ska'  det 

være. Hva'  vil  I  ha',  Tøser?  I  skal  inte  kjere 

jer  om,  hva'  det  koster,  vi  har  baade  Rupier  og  Pagoder 

paa  Lommen, ka'  I  høre,  hvor  det  rasler?  — 

Hvadbeha'er?" 

„Jeg  vil  ha'  Portvin,  —  jeg  vil  ha'  Portvin,  søde 
Styrmand,"  skraaler  det  ene  af  Pigebørnene. 

„Jeg  med  —  jeg  med,"  istemmer  den  Anden,  — 
„og  saa  ska'  I  huske,  hvad  I  lovede  vos;  I  skal  da  have 
Lov  at  dele  med  vos " 

„Naa  —  naa smaa  Slag,  —  saa  smaa  Slag, 

I  søde  Glutter;  for  I  skal  da  nu  ogsaa  vide,  at  det  inte 
immervæk  er  Sukkervand,  vi  har  seilet  i." 

Og  han  fortsætter,  efter  at  de  nu  alle  Fire  har  taget 
Plads  om  et  lille  Bord: 

„ —  Nei,  seer  I,  der  var  nu  for  Exempel  en  lille 

forbandet  Niggerø,  vi  en  Gang  landede  ved, og 

der  fik  vi  sku'  hverken  Vaadt  eller  Tørt  hos  det  sorte 
Rak. Vi  havde  forresten,  —  Skaal,  Tøser,  — 

vi  havde  en  af  disse  hersens  Naturfuskere  ombord,  og 
han  hed ja,  hva'  Fa'en  hed  han  nu  —  — " 

„Han  hed "  afbryder  Kammeraten  ham. 

„Sludder  og  Vrøvl,  ka'  du  lukke  Lemmen,  eller  du 
ka'  faa  No'en  paa  Pusterøret,  ka'  du;  vil  du  la'  mig 
tale,"  brøler  den  Anden  og  slaaer  i  Bordet,  saa  Glas- 
sene klirrer. 

„Jamen  —  du  veed  jo  slettes  inte,  hva'  jeg  vilde 

„Han  hed  nu   li'egodt  inte  saadan,  som   du   vilde 

sige,  dit  Fjols; nei,  seer  I,   Smaatøser,  denne 

hersens  Naturfuskere,  han  lavede  en  Vise  for  os  nede 
paa  den  0,  og  den  skal  jeg  saa  gjerne  synge  for  jer, 
—  vil  I  ha'  den?" 

„Javel,  la'  vos  bare  faa'en,"  skriger  Pigebørnene  i 
Munden  paa  hinanden. 

Og  Matrosen  skraaler  med  en  skingrende  Falset  sin 
Vise: 

„Ja  —  Øen,  den  var  vel  saa  stor  som  saa. 
Og  nøgne  Tøser  vrimled  om  Kralen, 
Men  de  \ar  iust  inte  saa  møiet  smaa. 
De  unge  \ar  sorte,  de  gamle  graa, 
Saa  det  var  nok  inte  til  dem,  vi  saae. 
Da  først  vi  var  inde  i  Dansesalen. 
Men  Pynten,  som  Glutterne  havde  paa. 
Var  lyseblaa  Fjer  i  Halen. 

Dér  naaede  vi  kuns  at  æde  os  mæt 
1  de  gamle,  haarde  Beskøiter, 
Og  Kildevand,  det  var  den  næste  Ret, 
Men  det  var  vos  Alle  sku'  lige  fedt, 

For  Dandsen  den  gik  jo  da  nok  saa  let 
Med  søde,  buttede  Niggertøiter, 
Mens  Tonerne  klang  baade  vidt  og  bredt 
Fra  Trommer  og  Bambusfløiter." 

„Jamen,  I  maa  nu  inte  skjælde   os   ud   for 

Tøiter,  for  det  taaler  vi  inte,"  indvender  Fruentim- 
merne og  kaster  fornærmet  med  Nakken. 

„Sludder  og  Vrøvl,  Tøser,  I  er  jo  baade  hvide  og 

røde,  og  nysselige  og  kysselige, kom  og  gi'  mig 

et  Kys,  min  Glut,"   og  Matrosen  slynger  Armen  om 

den  nærmest  siddende, „og  der  ska'  I  see,  hvad 

vi  lovede  jer,  —  ka'  I  see, see  barestens  her, 

de  deiligste  Silketørklæ'er,  og  lige  fra  Canton." 

Et  Hurra  og  et  vældigt  Smækkys  lønner  Matrosen 
for  hans  Gavmildhed. 

Og  imens  har  Torben  sat  sig  ene  hen  i  sin  Krog, 
hvor  han  overveier  det  Forslag,  der  er  gjort  ham,  da 
han  ovre  i  det  modsatte  Hjørne  faaer  Øie  paa  gamle 
Anders  Eegholm,  hans  Kaptain  fra  sidste  Togt. 

Torben  reiser  sig,  gaaer  over  imod  ham,  og  modtages 
med  et  djærvt  Næveslag. 

„Naa  —  Torben,  skal  vi  igjen  ta'  et  Tørn  tiisam- 
mens, eller  vil  din  gamle  Morbro'er,  Troels,  beholde 

dig   hjemme   i   sin    Kakkelovnskrog? Kom   nu 

først  her,  min  Gut,  og  la'  vos  faae  et  Glas; ja, 

vi  Kapergaster  er  vel  for  storagtige  til  at  drikke  gemen 

„Finkeljokum", hør.  Vært,  la'  os  faae   en   god 

Dreyfusz   hver,"  og  han  hamrer  med  Knoerne  i  Bor- 
ve.  Schorn  :  Hvad  Grandmama  oplevede  1 1 

det,  saa  det  høres  over  hele  Boden,  —  „saa  snakker 

vi  om  Tingen,  lille Torben,  —  ja  — saa 

snakker  vi  saa  rart  om  —  Tingen gjør  vi,  — 

—  ved  de  flydendes  Varer;  —  vi  er  jo  nu  en  Gang 
kommen  til  denne  syn — yndige  Verden  for  Fugtig- 
hedens Skyld, for,  naar  der  inte inte  var 

Fugtighed, saa  var  der  heller eller  in- 
gen —  Søfolk, nei ingen  —  Søfolk,  — 

nei,"  tilføier  han  med  et  lille  Hik,  og  Torben  mærker 
tydeligt,  at  gamle  Anders  Eegholm  allerede  den  Dag 
har  havt  mere  med  det  fugtige  Element  at  gjøre,  end 
godt  er. 

Og  mere  og  mere  døsig  bliver  den  Gamle,  da  det 
pludselig  falder  Torben  ind,  at  han  vil  kunne  udnytte 
Captainens  Tilstand  til  at  faae  Et  og  Andet  at  vide,  og 
han  vender  sig  mod  ham,  og  holder  sit  Glas  frem  for 
at  klinke. 

„Ja,   Captain,  og naar  der  ingen   Fugtighed 

var " 

„Hva'  saa  du?" 

„Saa  ku'  man  jo  heller  inte pumpe,"   farer 

det  ud  af  Torben,  idet  et  overmodigt  Smil  spiller  om 
hans  Læber. 

„Pum — pe, hva'  Fa'en  mener  du  med  at  — 

—  pumpe, naa!  —  ho!  ho!  slap'et  der  ud,  min 

go'  Karl,  slap'et  der  ud,"  svarer  Anders  Eegholm  og 
søger  at  rette  sig  i  Sædet,  hvad  der  kun  daarligt  lyk- 
kes  ham, „naa,   saa   du   ku'   li'e   at  pum — pe 

gamle  Anders  Eegholm,  din  gamle  Captain,  • seer 

man   det, du    vilde   ka'ske   ha' no'et  at 

vi vide,  lille Troels  —  — " 

„Torben  mener  I,  jeg  hedder  Torben  —" 
„Sludder hva'for  sku'  jeg   kalde  dig  for   — 

—  Torben,  du  gamle  Troels, gamle  Kammerat, 

Skaal,  Kammerat, Skaal,  gamle  —  Troels 

gamle  Troels  Smith,"  tilføier  han,  og  Hovedet 

synker  helt  ned  paa  Brystet,  mens  han  hælder  Ind- 
holdet af  sit  Glas  ned  over  sin  Pjækkeri, „nei, 

jeg  veed  saa  grant, du  —  gamle  Smith, 

Skaal  igjen, jeg  veed  saa  grant,  at  du  nødig  vilde 

ha',  at  han  —  din  Søstersøn, Skaal  Troels,  Skaal 

gam.le  Krigskammerat, at  han  sku'  faae  at  vide 

at  vide,  seer  du,  hvor  vi  seilede  Pige barnet 

hen  den   Nat, du  veed  nok,  gamle   Smith  — 

—  det  var  den  tredie  Seftem tember,  da  han, 

denne  hersens  fine  Gre ve — ,  han,  Rota — ri  havde 

faaet  hinner  fra hvem  Fa'en  var  det  nu, 

jo, fra  ham,  Torben,  og  vi  seilede  a'  sydpaa, — 

—  ja,  det  var  med  et  af  Buntzens  Skibe, det 

var'et; men   du,   gamle  Troels, gamle 

Troels  Smith,  eller  hva'  det  nu  er  —  du  hedder,  du 

ka'  ligge  Fingren  paa  Øiet  — -  ka'  du, og  be' 

Fa'en  sla'  til,  om  jeg  no en  Tid  har  talt  med  din 

hva'  er  —  det  nu,  han  hedder jo 

Tor — ben " 

Lidt  efter  lidt  er  gamle  Anders  Eegholm  sunket  mer 
og  mer  sammen  og  lægger  sig  udover  Bordet,  hvor 

han  et  Øieblik  efter  snorker,  saa  det  kan  høres  over 
hele  Rummet. 

Men  Torben  veed  nu  nok. 

Og  den  Nat,  han  aldrig  har  kunnet  glemme,  tredie 
Septembernatten  1807,  staaer  atter  levende   for  ham. 

Han  seer  atter,  hvorledes  den  gamle  Morbro'er  truer 
ham,  den  halvvoxne  Dreng,  til  at  liste  sig  ned  i  Slots- 
kjælderen  for  at  bemægtige  sig  den  lille  Catharine 
under  Foregivende  af,  at  det  dernede  er  saa  usikkert 
for  et  Barn,  hvorledes  det  ogsaa  lykkes  ham  uden  at 
være  opdaget  at  lokke  den  Lille  til  sig,  idet  han  lo- 
ver hende  et  sikrere  Opholdssted,  og  hvorledes  han 
endelig  overgiver  hende  til  en  Mand  af  et  fremmed 
Udseende,  der  hurtigt  forsvinder  med  hende. 

Og  han  mindes,  hvorledes  han  Dagen  efter  selv 
reiser  bort  med  sin  første  Captain,  med  hvem  han 
bliver  borte  flere  Aar,  i  hvilke  han  aldrig  hører  om 
sit  natlige  Æventyr  i  Christiansborg  Slotskjælder.  — 

Men  nu  er  han  her  jo  atter,  han  er  sig  ellers  ikke 

noget  Ondt  bevidst  i  hele  sit  Liv, og  nu  burde 

han  kanske  gaa  ud  til  Moster  Dorthea,  til  gamle  Fru 
Juel,  og  fortælle,  hvorledes  det  Hele  er  gaaet  til,  gaa 
ud  og  aabent  tilstaa  sin  Andel  i  Barnets  Forsvinden. 

Og  dog,  —  saa  maatte  han  jo  anklage  sin  gamle 
Morbroder,  — -  - —  og,  hvem  veed,  hvad  anden  Fortræd 
deraf  kunde  opstaa. 

Nei  —  han  vil  følge  sin  første  Beslutning,  han  vil 

søge  Hyre; langt,  langt  bort  herfra  vil  han,  og 

lad  saa  gamle  Troels  om  Resten.  — 

Og  han  seer  sig  om  i  den  forrøgede  Kneipe;  gamle 
Anders  Eegholm  hviler  stadigt,  halv  liggende  over 
Bordet,  og  døser  videre,  uden  at  have  Anelse  om,  at 
han  i  sin  drukne  Tilstand  har  sladret  af  Skole  netop 
til  Den,  der  nødigst  maatte  vide  Besked. 


XV 

SOIRÉE  PAA  SOPHIENHOLM 


AD  den  smalle  Skovsti  mellem  Frederiksdal  og  Bag- 
■-  sværd,  hvor  de  øverste  Grene  af  Træerne  fra 
begge  Sider  næsten  mødes  over  den  Veifarendes  Ho- 
ved, og  selv  midt  paa  Dagen  spreder  Mulmets  Fred 
rundt  om  ham,  er  der  livligere  Færdsel  end  til  daglig 
Brug. 

Der  er  Fest  den  Aften  inde  paa  Sophienholm  hos 
Fru  Friederikke  Brun. 

Man  skimter  mellem  det  tætte  Løvværk  allerede 
langt  borte  fra  bag  de  stærkt  oplyste  Vinduer  Gjæster, 
der  bevæge  sig,  mens  Nyankomne  ad  den  store  Sten- 
trappe med  Jernrækværket  er  ifærd  med  at  træde  ind 
i  Huset.  Damerne  samle  omhyggeligt  den  stramtsid- 
dende Kjole  og  vise  derved  de  hvide  Svikkelstrømper 
og  de  udskaarne  Sko,  der  er  bundne  over  Vristen  med 
lyse  Silkebaand.  Herrerne,  der  følge  dem,  bære  deres 
lette  Shawler  over  Armen,  og  man  seer  nu  tydeligt 
Damernes  kortlivede,  stærkt  nedringede  Empirekjoler 
og  de  brede  Atlaskes  Livbaand,  sammenfæstede  med 
store  Guldspænder. 

Voxlysene  i  Havestuens  Lysekroner  sprede  kun 
utilstrækkeligt  det  lette  Halvmørke  derinde,  medens 
de  sidste,  rødmende  Aftenskyer  endnu  speile  sig  i 
Bagsværdsøens  stille  Flade,  som  tydeligt  sees  gjen- 
nem  de  aabentstaaende  Døre. 

En  ensom  /vland  staaer  derude  paa  Altanen  og  seer 
med  et  halv  ligegyldigt,  halv  uvilligt  Blik  ud  over 
den  Skare  af  livligt  samtalende  Gjæster,  der  bevæger 
sig  nede  i  Haven.  Men  hans  Øine  drages  dog  snart 
fra  de  glade  Spadserende  til  Søens  stille  Flade,  det 
er,  som  føler  han  sig  mere  i  Slægt  med  den,  og  jo 
mere  han  fordyber  sig  i  dette  Syn,  jo  mildere  bliver 
Udtrykket  i  det  allerede  aldrende  Ansigt.  Og  han  for- 
lader Altanen  og  sætter  sig  i  en  Krog  af  Havestuen, 
sætter  sig  med  en  Avis  i  Haanden,  som  han  dog  ikke 
læser  i;  og  han  lytter  adspredt  til  al  Lystigheden  der- 
nede i  Haven,  lytter  til  Kragerne,  som  under  hæse 
Skrig  i  Aftenens  Stilhed  holde  deres  Flyveøvelser. 

Men  endelig  udfolder  han  Avisen,  og  han  læser 
med  et  sarkastisk  Smil  spillende  om  Læberne  et  Digt, 
der  under  Overskriften  „Indsendt"  findes  i  Bladet. 

Hvo  satte  ved  ApoU's  den  høire  Haand  sig  hen? 

Baggesen. 
Og  Musers  Yndlingssøn,  hvo  var  vel  han? 

Baggesen. 
Hvo  lyste,  Solen  lig,  paa  Digterhimlen? 

Baggesen. 
For  hvem  har  Gratier  ført  lette  Pen? 

Baggesen. 
Hvo  bytted'  Muser  for  en  Hverdags-Terne  hen? 

Baggesen. 

Hvo  kastede  med  Snavs  til  Fjende  og  til  Ven? 

Baggesen. 
Hvo  svimlede,  og 'faldt  fra  Digterhimmelen? 

Baggesen. 
Hvo  tabte  Digterkronen  ved  at  gaae  igjen? 

Ak!  Baggesen. 

Og  den  ensomme  Mand  reiser  sig  atter  og  gaaer  ud 
paa  Altanen,  hvorfra  han  med  et  Smil  betragter  hele 
Sværmen  dernede  i  Haven,  og  der  bliver  han  staaende 
længe,  han,  Værten  i  Huset,  der  paa  slige  Festdage 
føler  sig  som  en  Fremmed  i  sit  eget  Hjem. 

Men  Gjæsterne  lade  sig  ikke  forstyrre  i  deres  Glæde 
af  den  ensomme  Mand;  det  er  som  en  stille  Aftale,  at 
han  gaaer  sine  Veie,  og  Munterheden  nede  i  den  vidt- 
strakte Have  tager  kun  til  nu,  da  de  kulørte  Lamper 
tændes  rundt  om  i  Buskadserne  eller  hænges  op  i  de 
ældgamle  Træer. 

Der  er  navnlig  eet  Sted,  hvortil  Valfarten  paa  denne 
Aften  er  almindelig,  det  er  den  lille,  det  foregaaende 
Aar  indviede  Kilde,  der  er  opkaldt  efter  Prinsesse 
Caroline  Amalie.  De  gamle  epheubevoxede  Træer, 
der  omgive  den,  er  behængte  med  Lamper,  og  en 
Krands  af  de  Kjærminder,  som  Eierinden  med  rund 
Haand  har  plantet  omkring  Urnen  hist  henne  i  Plainen 
til  Amindelse  for  alle  Husets  gode  Venner,  er  ophængt 
over  den  lille  Plade,  der  skal  fortælle  Nutid  og  Efter- 
tid, at  denne  Kilde  er  indviet  den  elskeligste  af  alle 
Prinsesser. 

En  Del  af  Gjæsterne  drager  videre,  hen  til  det  nor- 

ske  Hus,  det  lille,  murede  Lysthus  med  vid  Udsigt 
over  Søen,  hvor  Themaskinen  alt  længe  har  staaet 
paa  Bordet,  hvor  Lysene  er  tændt  i  de  gamle  Bronce- 
armstager,  hvis  to  alvorlige  Figurer,  Munken  og  Non- 
nen, der  i  de  opløftede  Hænder  holde  Lysene,  i  deres 
Bodsdragter  m.ed  de  forgyldte  Muslingeskaller  kun 
synes  at  passe  daarligt  til  det  lystige  Selskab  og  til 
det  hele  lyse  Rum,  hvor  de  bugnende  Rosenranker 
paa  Tapetets  hvide  Bund  danne  en  festlig  Baggrund 
for  de  hvidlakerede  Havestuemøbler  med  det  blaa 
Silkebetræk. 

Og  Theen  bydes  rundt  under  lystig  Passiar,  og 
Herrerne  søge  galant  at  hjælpe  de  unge  Damer  af 
Husets  nærmere  Bekjendtskab,  der  jævnligt  har  Ærinde 
ud  i  det  lille  Kjøkken  tilvenstre,  hvorfra  man,  for  at 
være  fuldstændig  uafhængig  af  Tjenerskabet,  selv  maa 
hente,  hvad  der  udkræves  ved  det  improviserede  The- 
bord,  omkring  hvilket  de  ældre  Damer  er  placerede, 
medens  de  yngre  i  smaa  Grupper  courtiseres  af  deres 
Cavalerer. 

Den  unge  Johan  Ludvig  Heiberg,  „l'enfant",  som 
han  almindelig  benævnes  i  Kredsen,  staaer,  som  det 
synes,  i  ivrig  Samtale  med  Frøken  Zoéga  og  den 
yngste  Frøken  Dreyer,  medens  den  ældre,  Mariquitta,- 
byder  Sukkerskaalen  til  „la  madre",  det  Navn,  med 
hvilket  hun  betegner  Værtinden  i  Huset,  men  hans 
Blik  hviler  dog  uafbrudt  paa  Husets  yndefulde  Datter, 
Ida,  der  sidder  lænet  op  ad  Moderen,  som  med  den 
Døves  anspændte  Opmærksomhed  lytter  til  den  unge 

Grev  Bombelles,  uden  at  være  istand  til  at  opfatte 
den  lystige  Pointe  i  hans  Historie.  Men  denne  er  vel 
ogsaa  nærmest  møntet  paa  Frøken  Ida,  og  hun  kvit- 
terer da  ogsaa  for  den,  idet  hun  med  en  gracieus  Ge- 
stus holder  Viften  op  for  hans  Mund  og  ryster  paa 
Hovedet. 

Stakkels  Johan  Ludvig  Heiberg,  han  seer  det,  et 
bittert  Træk  om  Munden  røber,  hvad  han  i  dette  Øie- 
blik  føler,  han,  den  borgerlige,  unge  Student,  han,  der 
ikke  kan  møde  op  med  Diplomatens  glimrende  Frem- 
tidsudsigter, —  og  han  nærmer  sig  stille  Pavillonens 
Udgangsdør,  træder  udenfor,  og  staaer  tankefuldt  læ- 
nende sig  til  Balustraden,  idet  han  seer  ud  over  Bag- 
sværdsøens rolige  Overflade. 

Og  lidt  efter  lidt  forlader  hele  Selskabet  det  lille, 
norske  Hus  for  at  begive  sig  tilbage  til  Hovedbygnin- 
gen, i  hvis  Havestue  største  Parten  snart  er  samlet, 
medens  Enkelte  sætte  sig  ind  hos  Fru  Friederikke,  der 
i  en  halv  liggende  Stilling  har  indtaget  sin  sædvanlige 
Plads  i  Sophaen. 

Og  her  inde  er  man  nu  spændt  paa,  om  Weyse  den 
Aften  vil  være  oplagt  til  at  spille.  Sær  er  han  jo,  han 
holder  ikke  af  at  opfordres  direkte,  det  veed  Alle,  og 
man  følger  ham  derfor  med  Øinene  henne  i  den  Krog, 
hvor  han  staaer  samtalende  med  Baggesen  og  sin  unge 
Læge,  Conrad  Juel. 

„Naa  —  og  De  har  altsaa  været  en  hel  Uge  i  Rom, 
siden  vi  sidst  saaes,"  henvender  han  sig  til  den  Sidst- 
nævnte, „ —  og  nu  troer  De  sagtens,  at  De  kjender 

den  By  ud  og  ind  —  ikkesandt?"  og  han  søger  at 
fæste  sit  mest  sarkastiske  Blik  paa  ham,  medens  dog 
det  godmodige  Smil  lurer  i  Øiekrogene. 

„Det  vil  jeg  just  ikke  sige,  Hr.  Professor,"  svarer 
den  Unge,  —  „men  det  var  da  heller  ikke  min  Agt 
at  udforske  alle  den  hellige  Stads  tusindaarige  Hem- 
meHgheder,  at  jeg  —  kort  sagt,  —  jeg  søgte  kuns  at 
komme  paa  Spor  efter  een  af  dem,  —  jeg  vilde  vide 
noget  bestemt  om  en  enkelt  Mand  — " 

„Og  det  var?"  indskyder  Baggesen,  der  nu  først 
synes  at  interessere  sig  for  Samtalen. 

„Det  var  —  nu  vel.  De  kjender  ham  sagtens  dog 
ikke,  Hr.  Justitsraad,  —  det  var  en  vis  Grev  Ro- 
tari  — " 

„Rotari,"  udbryder  Baggesen  overrasket,  —  „jeg 
skulde  ikke  kjende  ham,  min  særdeles  gode  Ven,  da 
han  levede  her  i  Kjøbenhavn  — " 

„Og  nu  —  er  han  død,"  fortsætter  Conrad,  „ —  og 
Ingen " 

„Jeg  har  hørt  saa,"  afbryder  Baggesen  ham,  „jeg 
har  hørt  saa,  —  han  er  død  af  et  brudt  Hjerte,  — 
Sorg  over  Datterens  Udskeielser,  —  hun  løb  bort,  — 
saa  vidt  jeg  husker  med  en  Gjøgler,  —  en  eller  anden 

Taskenspiller, men   —  tys,  Weyse  er  ved  at 

aabne  Pianoet,  —  vi  maa  være  stille."  — 

Og  hvor  gjerne  Conrad  end  vilde  have  fortsat  Sam- 
talen, nødes  han  dog  til  at  trække  sig  tilbage  til  en 
Krog,  da  Baggesen  nu  har  begivet  sig  ind  i  Side- 
værelset til  Fru  Friederikke,  der  allerede  har  sat  sig 

tilrette  med  Haanden  for  Øret,  da  hun,  den  stakkels 
Døve,  virkelig  troer,  at  hun  saaledes  kan  opfatte  Mu- 
sikken. — 

OgWeyse  spiller,  han  spiller  som  ingen  Anden  den 
Gang  formaaede  det.  Alle  veed,  at  det,  de  nu  hører, 
aldrig  er  hørt  tidligere.  Han,  der  kan  være  saa  livs- 
træt, saa  bitter  over  alle  de  Skuffelser,  han  har  lidt, 
han,  der  som  oftest  kun  vender  den  skarpe,  ja,  ofte 
saarende  Side  af  sit  Væsen  ud  mod  sine  Medmenne- 
sker, aabner  i  dette  Øieblik  for  hele  det  Væld  af  Øm- 
hed, af  Fred,  der  dybest  inde  er  denne  Mands  egent- 
lige Livskilde. 

Og  han  sidder  længe  saaledes  og  fantaserer,  og  der 
er  dødsstille  i  Værelset;  Alle  frygte  kun  for  det  Øie- 
blik, da  det  atter  skal  gaa  op  for  Mesteren,  —  at  han 
har  et  Publicum,  thi  man  veed,  at  saa  er  Fortryllelsen 
hævet,  saa  vender  han  atter  tilbage  til  den  bitre  Vir- 
kelighed, og  det  kan  da  let  hænde,  at  han  slutter  med 
en  skjærende  Disharmoni. 

Husets  unge  Datter  har  sat  sig  paa  en  Skammel 
tæt  ved  hans  Fødder,  og  det  er,  som  om  det  lyse  Skjær 
fra  hendes  blaa  Øine,  der  er  rettede  op  imod  ham, 
sender  en  Strøm  af  Fred  ud  over  Mesteren.  Og  Inge- 
mann, der  staaer  ved  Klaveret  paa  den  anden  Side  af 
Weyse,  nikker  forstaaende  over  til  hende;  baade  han 
og  hun  veed  jo  saa  godt,  at  de  ikke  forstyrrer  Kunst- 
neren. Han  har  jo  en  Gang  sagt  til  dem  begge:  „I  to 
er  ikke  Virkelighed  for  mig,  I  er  som  milde,  vel- 
gjørende  Drømme." 

Endelig  føler  han  atter,  at  han  er  paa  Jorden,  og 
dog  ender  han  ikke  sit  Spil  i  Disharmoni,  men  idet 
han  møder  Ida  Bruns  Blik,  er  det,  som  om  en  Taare- 
strøm  udløses  fra  hans  Sjæl,  og  udgyder  sig  i  Toner; 
—  tænker  han  i  dette  Øieblik  paa  hende,  paa  Julie 
Tuiein,  hende,  han  har  elsket  saa  inderligt,  og  som 
for  evigt  er  tabt  for  ham? 

Den  sidste  Accord  er  hendøet,  og  Weyse  foreslaaer 
nu,  at  Frøken  Ida  skal  vise  sin  Kunst,  hvortil  han  saa 
vil  ledsage  hende  paa  Klaveret. 

„Men,  —  hvad  skal  jeg  dandse?"  spørger  hun,  idet 
hun  reiser  sig. 

„Jeg  vil  spille  Noget  af  Naumanns  Orpheus  og 
Eurydice,  saa  kan  Frøken  Ida  give  os  Orpheus,  der 
søger  sin  Hustru,"  svarer  Weyse,  og  sætter  sig  til- 
rette ved  Instrumentet. 

Selskabet  gjør  nu  Plads  paa  Gulvet,  og  et  Øieblik 
efter  træder  den  unge  Pige  frem  med  Lyren  trykket 
tæt  ind  til  Barmen,  og  hun  udtrykker  i  sine  yndefulde 
Stillinger  og  Bevægelser  Orpheus'  navnløse  Fortviv- 
lelse. 

Men  der  borte  i  den  mørkeste  Krog  af  Havestuen 
staaer  der  to  unge  Mænd  og  stirrer  betagne  som  hele 
Selskabet  over  mod  den  yndige  Dandserinde,  det  er 
Grev  Bombelles,  der  kaster  et  seiersstolt  Blik  til  hende, 
og  —  den  tungsindige  Johan  Ludvig  Heiberg,  der  selv 
føler  sig  som  en  Orpheus,  som  aldrig  vil  kunne  kalde 
sin  Eurydice  tilbage. 

Men  det  er,  som   om  Trangen  til  Weyses  Spil  er 

umættelig  paa  dennne  Aften;  et  almindeligt  Udbrud: 
„Mere,  Weyse,  mere,  vi  kan  ikke  blive  trætte  af 
Weyse,"  lyder  efter  at  Dandsen  er  ophørt. 

„Min  allerydmygste  Tak  til  et  høitæret  Publicum, 
—  men  jeg  veed,  at  der  er  En,  som  er  træt,  og  naar 
jeg  veed  det,  —  ja,  saa  kan  jeg  ikke;  —  jeg  skal 
nemlig  betro  Dem,"  slutter  Mesteren  med  et  muntert 
Smil,  „at  Weyse  er  træt  af  Weyse;  —  men  jeg  vil 
derimod  spille  noget  Andet  for  Dem  — " 

„Hvad  er  det,  ■ —  hvad  er  det?"  lyder  det  i  Chor 
rundt  om  ham. 

„Ja,  nu  kan  de  jo  gjætte,  hvem  der  har  lavet  det 
Lirumlarum,"  svarer  Weyse,  og  anslaaer  atter  Instru- 
mentet. 

Og  i  en  vidunderlig  skjøn  Adagio  griber  han  paany 
Tilhørerne,  der  sidde  aandeløse,  til  den  sidste  Tone  er 
hendøet.  Saa  bryder  Jublen  først  løs;  Alle  takke  Me- 
steren, kun  En  sidder  stum  ved  Siden  af  Klaveret,  og 
en  forunderlig  Bleghed  har  udbredt  sig  over  hans  An- 
sigt. Det  er  Conrad  Juel;  han  har  under  Spillet  nu  og 
da  nikket  til  sin  Ven,  den  unge  Læge  Klein,  der  staaer 
i  den  modsatte  Krog  af  Værelset;  han  siger  endnu 
intet,  men  stirrer  kun  betaget  paa  Weyse,  der  seer 
forskende  paa  ham,  idet  han  spørger: 

„Naa  —  hvem  er  saa  det?" 

„Det  er  min  Yndling,  jeg  har  selv  saa  ofte  spillet 
den  Adagio  —  men  — " 

„Naa  —  spillede  jeg  den  ikke  godt  nok  for  min 
kræsne  Herre?" 

„Mer  end  guddommeligt,  kjære  Hr.  Professor,  men 
—  den  har  kuns  betaget  mig  mere  end  sædvanligt, 
det  er  —  ja,  hvordan  skal  jeg  udtrykke  mig,  —  det 
er,  som  om.  den  i  Aften  havde  særligt  Bud  til  mig,  — 
det  er,  som  om  et  Væsen  fra  Aandernes  Verden  havde 
talt  netop  til  mig  gjennem  Tonerne  — " 

„Men  hvem  er  dog  Componisten?"  hører  man  fra 
alle  Sider. 

„En  vis  Sieur  Beethoven,  —  en  Musikant  drauszen 
fra,"  svarer  Weyse,  „og  hvis  De  tillader  mig,  saa  vil 
jeg  forklare  Dem,  hvad  jeg  lægger  i  denne  lille  Adagio 
af  hans  Opus  2  —  Nummer  2  for  at  være  meget 
exact  — .  Seer  De,  hvergang  jeg  spiller  den,  viser  det 
samme  Syn  sig  for  mig.  Om  det  nu  er  et  Fingerpeg, 
at  Componisten  har  seet  det  Samme,  det  er  jo  muligt; 
Ingen  kan  svare  paa  det  Spørgsmaal.  —  Jeg  seer  da 
en  katholsk  Kirkehal;  oppe  fra  Orglet  bruser  Proces- 
sionsmarschen  afbrudt  af  de  enkelte  Stemmer,  der 
løse  sig  ud  fra  det  store  Chor,  medens  det  mægtige 
Tog  af  Præster,  Munke  og  Chordrenge,  der  svinge 
Røgelsekarrene,  bevæger  sig  langsomt  op  imod  Høi- 
altret  midt  imellem  den  andægtigt  knælende  Menighed, 
som  endelig  —  lidt  efter  lidt  forlader  Kirken. 

Tilsidst  er  der  kun  en  enkelt  Klosterbroder  tilbage. 
Han  har  længe  tungsindigt  stirret  efter  en  halvt  til- 
sløret Kvindeskikkelse,  den  sidste  af  Menigheden; 
hvor  ofte  har  han  ikke  iagttaget  hende  dér,  —  og  nu 
vandrer  hun  fra  den  dæmrende  Belysning  i  det 
røgelsefyldte   Kirkerum  ud  til  Livet  —  til  Friheden, 

til  Lyset.  —  Han  kaster  endnu  et  sidste  Blik  efter 
hende,  —  og  han  begiver  sig  stille,  ganske  stille  til- 
bage til  sin  ensomme  Celle." 

„Ja,  seer  De,  høistærede  Forsamling,"  slutter  Weyse 
med  et  Smil,  idet  han  reiser  sig  fra  Klaveret,"  saa- 
ledes  kan  man  jo  see  det,  —  men  jeg  indrømmer,  at 
min  Skomager  rimeligvis  vilde  faae  noget  helt  Andet 
ud  deraf,  og  at  det  muligvis  er  ham,  der  har  Ret,  og 
mig,  der  har  Uret;  —  Musikken  er  jo  nemlig  den 
subjectiveste  af  alle  de  deilige  Kunster." 

Og  med  et  lille  Smeld  lukker  han  Laaget  over 
Klaveret,  og  unddrager  sig  saa  hurtigt  som  muligt 
Tilhørernes  Taksigelser  ved  at  forsvinde  ned  ad  Have- 
stuetrappen ud  i  den  stille  Sommeraften. 

Selskabet  følger  snart  hans  Exempel,  tilsidst  er  der 
kun  En  tilbage  —  det  er  Conrad  Juel,  der,  endnu 
stærkt  betagen  af  Musikken,  kaster  et  Blik  hen  til  det 
stumme  Instrument,  som  om  det  dækkede  over  den 
Gaade,  det  er  hans  Opgave  at  løse. 

Og  idet  han  nu  først  bemærker,  at  han  er  den 
sidste  af  Selskabet,  der  er  tilbage,  lyder  atter  for  hans 
indre  Øre  Weyses  Ord: 

„Og  han  begiver  sig  stille,  ganske  stille  tilbage  til 
sin  ensomme  Celle." 


XVI 
I  SUPERCARGOENS  HJEM 


ISTEDETFOR,  at  Conrad  Juel  under  sin  Udenlands- 
rejse skulde  have  ladet  Hjemmet  ligge  bag  sig,  og 
kun  modtaget  Indtryk  fra  alt  det  Nye,  han  saae,  har 
Tanken  om  dette  Hjem  og  den  Hemmelighed,  der  nu 
i  saa  mange  Aar  har  ruget  over  det,  ikke  alene  fulgt 
ham  som  hans  Skygge,  men  den  har  endog  bestan- 
dig været  foran  ham,  den  har  lokket  ham  fremad  til 
Undersøgelser,  som  endnu  ikke  har  ført  ham  videre 
mod  Maalet. 

Det  Navn,  der  saa  ofte  i  den  sidste  Tid  er  dukket 
op  for  ham  ligesom  en  Lygtemand,  Navnet  Rotari,  har 
atter  mødt  ham  i  Dresden,  hvor  han  i  Galleriet  plud- 
selig har  staaet  over  for  det  lille  Magdalenebillede  af 
Rotari,  som  han  hin  Dag  saae  hos  Lucie  Mandix.  Han 
har  staaet  henfalden  i  Tanker  foran  dette  Billede,  og 
hans  gode  Ven,  Dr.  Klein,  der  tilfældigvis  træffer  ham 
dér,  iagttager  ham  med  et  halv  spottende  Smil,  medens 
Conrad  har  en  Følelse  af  at  være  forfulgt  af  koglende 
Aander. 

W.  Schorn:  Hvad  Grandmama  oplevede  12 

Endelig  træffer  han  atter  paa  Navnet  i  Rom,  — 
„den  forbandede  Familie"  kalder  man  der  Rotarierne, 
—  og  han  erfarer  kun,  at  den  sidste  mandlige  Efter- 
kommer af  denne  Slægt  er  død,  medens  hans  Datter 
er  forsvundet;  —  hvor  hun  er,  det  veed  Ingen. 

—  Conrad  sidder  nu  faa  Dage  efter  sin  Hjemkomst 
inde  hos  sin  Grandmama,  der  bebreider  ham,  at  han 
ikke  har  mere  at  fortælle  hende  fra  de  Steder,  hun 
i  sine  unge  Dage  ogsaa  har  besøgt. 

„Jeg  frygter  for,  mon  ami,  at  du  fortaber  dig  altfor 
meget  i  dine  Drømmerier;  —  du  veed,  jeg  har  alt 
ofte  gjort  dig  opmærksom  paa  den  Svaghed;  er  vi  nu 
en  Gang  her  paa  Jorden,  saa  gjælder  det  virkeligen 
at  staa  saa  fast  paa  sine  Ben,  at  man  ikke  falder  om." 

„Med  mindre  jeg  ved  disse  Drømmerier,  som 
Grandmama  kalder  det,  stadigen  skulde  naa  et  lille 
Skridt  frem  ad  mod  Løsningen  af  den  Gaade  — " 

„Hvilken  Gaade,  mon  cher?" 

„Jeg  har  jo  hidtil  holdt  Grandmama  saa  meget  som 
muligt  uden  for  det  Spørgsmaal,  fordi  jeg  mener,  at 
det  vil  afficere  Dem  for  meget  — " 

„Naa  —  naa?"  afbryder  Bedstemoderen  ham  utaal- 
modigt,  —  „men  —  Gaaden  —  Gaaden  — " 

„Gaaden  —  kjære  Grandmama  —  det  er  vor  lille 
Catharines  Forsvinden,  —  det  Spørgsmaal  lader  mig 
ikke  i  Fred,  —  det  forfølger  mig  — " 

„Og  du  forfølger  det,  —  I  to  løber  forgjæves  efter 
hinanden,  thi  du  vil  dog  aldrig  naa  at  løse  det;  — 
nei,  mon  cher,  den  Sag  faaer  vi  lade  hvile  — " 

„Naar  jeg  kuns  formaaede  det,"  svarer  Conrad,  — 
naar  kun  ikke  dette  Navn  forfulgte  mig  baade  ude  og 
hjemme." 

„Hvilket  Navn,  min  gode  Dreng?  —  Du  er  saa 
fuld  af  Hemmeligheder,"  vrisser  den  gamle  Dame  og 
tilkaster  ham  et  ret  unaadigt  Blik. 

„Det  Navn,  jeg  aldrig  før  havde  hørt,  og  som  nu  i 
flere  Maaneder  er  dukket  op  for  mig,  snart  hist,  snart 
her,  senest  i  Rom,  hvor  jeg  hørte,  at  den  sidste  mand- 
lige Efterkommer  af  den  Slægt  er  død,  —  har  Grand- 
mama  nogensinde  hørt  det  Navn,  Rotari?" 

Den  Gamle  seer  med  et  forfærdet  Udtryk  paa  ham, 
idet  hun  griber  saa  fast  om  Lænestolens  Arme,  som 
om  det  var  et  levende  Væsen,  hun  skulde  kjæmpe 
imod. 

„ —  Om  —  jeg  har  hørt  det,  spørger  du,  —  jo  — 
desværre  —  desværre;  —  og  nu  er  den  Sidste  af  det 
Navn  død,  siger  du.  —  Jeg  havde  jo  lovet  ubrødelig 
Tavshed,  —  men  kan  det  hjælpe  dig  videre  ad  det 
Spor,  du  forfølger,  saa  vil  jeg  nu  betro  dig,  —  men 
husk,  kun  dig  alene,  —  hører  du  Conrad,  —  dig 
alene,"  og  hun  bøier  sig  over  imod  ham  og  hvisker 
halvt,  „ —  det  er  netop  Navnet  paa  vor  lille  Catha- 
rinas Fader  — " 

„Jeg  har  jo  havt  en  Anelse  om,  at  det  maatte  være 
saa,  Grandmama;  —  men,  hvad  hjælper  det  os  til- 
sidst,  —  Barnet  har  han  jo  vidst  at  bemægtige  sig, 
—  og  —  hun  er  forsvunden  — " 

„Det  var  altsaa  ham,  der  bortførte  hende  fra  Slots- 

kjælderen,"  mumler  den  Gamle  og  synker  tilbage  i 
Stolen,  idet  hun  holder  Haanden  for  Øinene,  som  for 
at  skjule  Taarer.  Det  hørte  til  hendes  Særheder:  In- 
gen maatte  see  Grandmama  græde. 

„Ham  —  eller  en  Anden  i  hans  Navn;  men  — 
han  er  død,  —  og  hun  er  forsvunden,  det  er  det 
eneste  Udbytte,  jeg  har  havt  af  min  Søgen.  —  Og 
dog  kan  jeg  ikke  helt  opgive  Haabet.  —  Jeg  har  en 
Anelse  om,  at  Troels  er  med  i  Spillet,  —  men  han 
røber  Intet;  —  derimod  — " 

„Naa  —  videre,  videre,  min  Dreng;  formener  du, 
at  der  kan  gjøres  Noget,"  afbryder  den  Gamle  ham 
mer  og  mer  utaalmodig. 

„ derimod  mener  jeg  at  være  paa  Spor  efter 

en  Mand,  som  var  med  paa  Skibet,  der  førte  de  Flyg- 
tende; —  og  det  er  netop  Supercargo  Thulstrup,  der 
har  budet  os  til  sig  i  Morgen,  som  jeg  vil  tale  med 
om  den  Sag  — " 

„Thulstrup  —  siger  du,  —  men  du  bør  hus'e,  at 
vi  først  har  lært  ham  at  kjende  for  kort  Tid  siden, 
saa  han  har  sagt'  aldrig  hørt  om,  hvordan  lille  Catha- 
rina blev  borte,"  mener  Grandmama  og  ryster  op- 
givende paa  Hovedet. 

„Men  derfor  var  det  jo  vel  muligt,  at  han  kunde 
vide  noget  om  den  Sag,  og  jeg  vil  saa  sandeligen  ad- 
spørge ham  i  Morgen,"  svarer  Conrad,  der  pludselig 
synes  at  ville  tage  al  sin  Energi  sammen  for  at  naa 
et  Maal. 

Den  følgende  Dag  holder  Vognen  for  Døren  ude 
paa  Petersdal. 

Grandmama  skal  ud  at  kjøre,  og  Frantz,  der  føler, 
at  han  atter  har  en  af  sine  store  Dage,  staaer  ventende 
ved  Vogndøren  og  dreier  nu  og  da  paa  sin  Hat,  ikke 
saameget  for  at  faae  den  til  at  sidde  bedre,  som  for  at 
føle  de  brede  Sølvtresser,  en  Fornemmelse,  der  min- 
der ham  om  de  gode,  gamle  Dage. 

Grandmama  skal  til  Middag  hos  sine  nye  Venner, 
Supercargoens,  i  hvilken  Anledning  hun  og  Dorthea 
har  holdt  lange  Raadslagninger  om  den  gamle  Dames 
Toilette,  der  sandeligen  skal  være  saa  fint  som  vel 
muligt. 

Og  da  hun  træder  ud  ad  Døren  for  ved  Conrads 
Hjælp  at  stige  til  Vogns,  føler  Frantz  sig  i  høieste 
Grad  stolt  over  sit  Herskab.  Han  holder  den  ene 
Haand  fladt  op  til  den  Sølvtressede,  medens  han  dybt 
bukkende  aabner  Vogndøren  paa  den  gamle  Karosse 
under  en  nedladende  Skelen  til  den  undrende  Kreds 
af  fattige  Folk,  der  har  samlet  sig  for  at  see  „Hof- 
damen" stige  til  Vogns. 

Kusken  vender  sig  om,  efter  at  Herskabet  er  kom- 
met til  Sæde,  idet  han  ligeledes  holder  Haanden  op 
til  Hatten,  „for  det  gjør  man  nu,  naar  man  kjører  for 
Standspersoner",  har  Frantz  lært  ham,  og  han  spørger 
ærbødigt  om,  hvorhen  han  skal  kjøre. 

„Norgesgade  190,"  svarer  Grandmama  med  den 
Grandezza,  hun  i  slige  Tilfælde  ynder,  „og  han  maa 
passe  paa,  at  han  kjører  forsigtigen." 

Udenfor  Huset  i  Norgesgade,  hvor  de  kjørende 
standser,  staaer  ved  Nedgangen  til  Kjælderen,  „Tøm- 
merbys Kjælder  og  Dansebod",  en  smuk,  ung  Pige, 
der  tankefuldt  stirrer  efter  en  rask  Sømand,  som  netop 
har  forladt  Huset  og  vandrer  ud  mod  Toldboden.  Hun 
nærmer  sig  nu  ærbødigt  for  at  aabne  Vogndøren  for  den 
gamle  Dame,  og  idet  Conrad  stiger  ud,  gjenkjender 
han  „den  smukke  Kirsten"  fra  Dreyers  Klub.  Han 
følger  uvilkaarligt  hendes  Blik,  og  seer  nu  Torben,  — 
Torben,  som  hun  endnu  følger  med  Øinene,  og  som 
snart  er  ude  af  Syne. 

Og  idet  han  fører  sin  Grandmama  op  ad  Trappen, 
tænker  han,  at  det  jo  slet  ikke  vedkommer  ham,  at 
den  smukke  Pige  seer  efter  Torben,  —  og  dog  er  det 
for  ham,  som  om  det  hører  sammen  med  alt  det  „Kog- 
leri", der  i  denne  Tid  omgiver  ham.  — 

Oppe  i  det  eiendommeligt  udstyrede  Hjem  hos 
Supercargoen  er  der  allerede  forsamlet  en  lille  Kreds, 
i  hvilken  Grandmama  Juel  nu  indføres  som  en  endnu 
større  Sjeldenhed  end  alle  de  mange,  der  allerede 
har  vakt  Gjæsternes  Beundring. 

I  de  Tider  havde  jo  nemlig  en  Mand  i  Supercargo 
Thulstrups  Stilling  rig  Leilighed  til  at  hjemføre  alle 
disse  exotiske  Ting,  som  vi  endnu  beundre,  og  som 
gav  et  saadant  Hjem,  hvor  de  i  Aarenes  Løb  efter- 
haanden  ophobedes,  et  Præg,  saa  at  man  tilsidst  ikke 
ret  vidste,  om  man  befandt  sig  i  China  eller  i  det  i 

saa  mange  Huse  endnu  florerende  Holbergske  Kjo- 
benhavn. 

Imellem  et  Par  højryggede  Rokokkostolé  kunde 
man  saaledes  see  disse  forunderlige  Porcellainstønder, 
decorerede  med  chinesiske  Landskaber  eller  med 
uhyggelige  Drageskikkelser,  der  fra  de  skjævtsiddende 
Øine  syntes  at  sende  truende,  hadske  Blik  rundt  til 
alle  de  gammeldags,  europæiske  Meubler.  Og  det  var, 
som  om  de  smaa,  udstoppede  Colibrier  bag  deres 
tykke  Glas  indenfor  de  brede,  forgyldte  Rammer,  fra 
deres  sirlige  Reder  længtes  ud  til  de  grønne  Drue- 
klaser af  det  tyndt  udsmeltede  Vox,  som  hang  i  lig- 
nende Rammer  ved  Siden  af  dem. 

Men  den  lille,  forgyldte  Buddha-Skikkelse  hist  henne 
i  Hjørnet  er  her  ikke  for  Intet.  Det  er,  som  om  den 
overskuer  det  Hele  med  sine  døde,  mandelformede 
Øine,  og  med  de  fede  Hænder  foldede  til  Bøn  ligesom 
vil  antyde,  at  den  kun  ønsker  Fred,  ønsker,  at  Alt  kun 
maa  blive  ved  det  Gamle. 

Og  Familieportraiterne  paa  Væggene  føle  sig  saa 
sikre  i  deres  nedarvede  Ret  til  netop  at  hænge  her; 
de  er  jo  dog  Husets  egentlige  Herskere,  det  er  jo  dog 
dem,  der  har  sendt  Husets  Herre  ud  paa  de  lange 
Reiser,  ud  til  al  denne  fremmede  Pragt,  og  det  er  jo 
ham,  deres  Ætling,  som  har  hjembragt  det  Altsammen, 
alt  dette  hedenske  Tøieri;  det  er  jo  netop  ham,  der 
har  gjort  alle  disse  fremmede  Afguder  til  sine  Slaver. 
Og  de  sende  en  fredelig,  stille  Hilsen  over  til  Buddha- 

Skikkelsen  hist  i  Hjørnet,  —  og  trods  al  Forskjellig- 
hed  er  der  Harmoni  i  det  Hele. 

Voxlysene  i  den  store  Krystallysekrone  med  de 
brede  Prismer  kaste  deres  hyggelige  Skjær  ud  over 
Spisebordet,  om  hvilket  det  lille  Selskab  nu  samler  sig. 

„Hvorfor  seer  vi  ikke  Deres  Frue  i  Dag?"  spørger 
Grandmama  Oehlenschlager,  idet  han  fører  hende  til 
Bords,  „er  Professorinden  ei  å  son  aise?" 

„Jo  —  Gud  ske  Tak,  naadige  Frue,  —  men  vor 
lille  Charlotte  er  desværre  lidt  Patient,  hun  er  jo  og 
Runs  lidet  over  to  Aar,  saa  vil  en  ret  Moder  ei  gjerne 
forlade  sit  Barn  — " 

„Ak,  nei,  min  bedste  Professor,  —  man  burde  i  det 
Hele  taget  aldrig  forlade  et  Barn,"  svarer  den  gamle 
Dame  med  et  dybt  Suk,  —  „selv  om  man  gjør  det  i 
den  bedste  Hensigt,  kan  det  have  sørgelige  Følger — " 

»Ja,  jeg  veed  jo,"  svarer  hendes  Cavaleer,  „at  De 
for  en  Del  Aar  siden  havde  den  store  Sorg  at  miste 
en  lille  Pleiedatter,  —  det  var  hin  sorrigfulde  Nat,  da 
vor  Frue  Taarn  brændte,  —  og  De  har  aldrig  sildigere 
hørt  Noget  om  hende?" 

„Aldrig!" 

„Jeg  spørger,  bedste  Frue,  fordi  Opklaringen  af  den 
Slags  Hemmeligheder  ret  egentlig  ligger  for  mig,  og 
jeg  har  nu  immer  havt  en  Anelse  om,  at  Skjæbnen 
en  Gang  —  tidligere  eller  sildigere  —  vil  sende  Dem 
en  Løsning  paa  Gaaden." 

„Da  burde  saa  sandeligen  den  allernaadigste  Skjæbne 
virkeligen  skynde  sig  lidet,  gode  Professor,  thi  jeg  har 

ma  foi  ikke  megen  Tid  at  vente;  —  men,  undskyld, 
at  jeg  gjør  Dem  opmærksom  paa,  at  den  gode  Thul- 
strup  nede  ved  Bordenden  ønsker  at  hilse  paa  Dem." 

Husets  Herre  har  ogsaa  virkelig  siddet  i  nogen  Tid 
og  kastet  Blik  hen  til  de  Samtalende,  han  hæver  nu 
sit  Glas  for  at  drikke  med  Oehlenschlager. 

„Husker  De  den  lille  Aladdin,  Hr.  Professor,  ham, 
vi  mødte  ude  i  Paradisets  Forgaard?"  spørger  han  nu, 
efter  at  de  Begge  har  tømt  deres  Glas. 

„Jo  vist,  —  en  vakker  ung  Fyr,  —  jeg  mindes,  at 
De  vilde  have  ham  bort  herfra  — " 

„Ganske  rigtigt,  idag  har  han  nu  været  hos  mig  og 
skal  Gud  være  lovet  ud  af  det  Kaperliv.  En  af  Dagene 
afreiser  han  med  ,;Haabet".  —  Det  lader  til,  at  han  har 
været  indviklet  i  en  Historie  med  et  Pigebarn,  som 
han  —  naa,  jeg  er  ikke  berettiget  til  at  tale  om,  hvad 
han  betroede  mig;  kun  saameget  kan  jeg  fortælle 
Dem,  da  De  har  viist  Interesse  for  ham:  han  har  i  den 
Sag  ikke  foretaget  sig  noget  Uhæderligt.  Han  ønsker 
nu  ikkuns  at  komme  bort  herfra  saa  snart  som  muligt, 
fordi  han  efter  flere  Aars  Forløb  atter  har  truffet 
dette  Pigebarn  her  i  Staden." 

Conrad  Juel  har  siddet  tavs  ved  sin  Borddames 
Side,  men  bøier  sig,  da  han  hører  dette,  frem  over 
Bordet  og  spørger: 

„Og  hvem  er  den  unge  Sømand?" 

„Det  er  en  af  mine  gode,  unge  Venner  fra  tidligere 
Togt,  —  Torben  Kraft  hedder  han  — " 

„Torben  Kraft!  —  Og  han  skal  nu  reise  bort,  — 

og  han  har  seet  det  Pigebarn  her  —  her  i  Byen?" 
udbryder  Conrad  betaget,  og  alle  Gjæsterne  vender 
sig  med  spørgende  Miner  imod  ham. 

„Ja  —  ja,  for  faa  Dage  siden,"  svarer  Supercargoen, 
og  seer  forbavset  over  paa  sin  unge  Gjæst,  hvem  han 
ikke  paa  nogen  Maade  kan  mistænke  for  at  staa  i 
Forbindelse  med  en  slig  Sag. 

De  øvrige  Gjæster  begynde  nu  med  Interesse  at 
deltage  i  Samtalen,  der  spørges  frem  og  tilbage,  mens 
Conrad  Juel  sidder  tavs. 

Han  vender  atter  i  Tankerne  tilbage  til  Barndoms- 
dagene, og  det  er  atter  for  ham,  som  hørte  han,  hvor- 
ledes Torben  hin  Dag  ude  paa  Isen  lovede  ham  sin 
Hjælp,  naar  han  skulde  trænge  dertil.  —  Stakkels 
Torben,  tænker  Conrad,  skulde  du  virkelig  være  istand 
til  at  hjælpe  mig.  —  Ja,  muligt  er  det  jo,  —  og  det 
var  da  ogsaa  den  eneste  Maade,  paa  hvilken  du  kunde 
gjengjælde  mig,  hvad  jeg  gjorde  for  dig. 

Endelig  nikker  han  over  til  Bedstemoderen: 

„Grandmama,  —  jeg  troer,  at  det  begynder  at 
dages;  —  det  bæres  mig  for,  at  vort  store  Spørgsmaal 
snart  skal  besvares." 

„Kanske,  naadige  Frue,"  siger  Oehlenschlåger,  idet 
han  vender  sig  til  sin  Borddame,  „kanske  Deres  aller- 
naadigste  Skjæbne  har  skyndt  sig  mere,  end  De  kunde 
vente." 

Men  gamle  Grandmama  Juel  er  sunket  sammen  i 
sin  Stol  og  maa  ledes  bort  fra  Bordet. 

Alle  reiser  sig  med  en  Følelse  af,  at  denne  Samtale, 

der  er  begyndt  saa  let,  vil  faa  tunge,  skjæbnesvangre 
Følger. 

Det  er,  som  om  Lysene  i  Glaskronen  brænder  sva- 
gere, som  om  den  gamle  Buddha-Skikkelse  i  den 
usikre  Belysning  er  ifærd  med  at  reise  sig  for  at  bøie 
sig  over  den  forgyldte  Drage,  der  ligger  ved  dens 
Side,  og  tilhviske  den  en  af  sine  tusindaarige  Hemme- 
ligheder. 

Grandmamas  Vogn  holder  atter  udenfor  Huset,  og 
gamle  Frantz  aabner  dens  Dør  for  hende,  der  nu  halvt 
maa  bæres  ned. 

Men  under  Kjørslen  hjem  holder  Conrad  sin  gamle 
Bedstemoder  tæt  ind  til  sig,  og  har  kun  een  Tanke: 
at  hun  nu  maa  være  istand  til  at  opleve  den  store 
Glæde,  han  allerede  tænker  sig  som  nærforestaaende. 


XVII 
LILLE  CATHARINE 


DER  er  atter  Stilhed  i  Grandmamas  Soveværelse; 
hendes  Sygdomsanfald  har  meldt  sig  paany. 

Atter  spores  over  hele  Huset  den  kjendte  Moskus- 
lugt. Hendes  Sønnesøn,  der  efter  Gaarsdagens  Op- 
levelser kun  længes  efter  at  opsøge  Torben,  for  af 
ham  at  erfare  noget  nærmere  om,  hvor  han  kan  have 
seet  det  Pigebarn,  der  blev  omtalt  af  Thulstrup,  er  nu 
bunden  til  Huset,  endskjøndt  han,  saavelsom  den  til- 
kaldte Huslæge,  saare  vel  veed,  at  der  aldeles  ikke  er 
noget  Farligt  ved  dette  nye  Anfald. 

Langsomt  snige  Timerne  sig  hen  for  ham,  idet 
hele  hans  Arbeide  bestaaer  i  med  visse  Mellemrum  at 
liste  sig  ind  til  den  Syge,  der  endelig  hen  paa  Efter- 
middagen har  fundet  Hvile  i  Søvnen. 

Dorthea  sidder  atter  som  hin  Vinteraften  inde  hos 
Patienten,  som  ved  Solnedgangstid  vaagner  og  nu  vil 
vide,  hvad  der  Dagen  igjennem  kan  være  foregaaet  i 
Huset. 

„I  Aften  er  det  jo,  Dorthea,  at  Conrads  to  Venner 

kommer  til  ham,  saa  maa  hun  sørge  for,  at  de  som 
vanligt  faae  deres  Punschebolle  ind  til  sig;  med  mig 
gaaer  det  jo  nu  bedre,  og  jeg  vil  ikke,  at  de  skal  for- 
styrres i  deres  Glæde  for  min  Skyld.  —  Der  er  ikkuns 
Noget,  jeg  har  spekuleret  over,"  og  den  gamle  Dame 
glatter  omhyggeligt  Lagenet  over  Dynen,  „ —  jeg  kan 
slet  ikke  mindes,  hvad  der  skete  igaar  ved  Middags- 
bordet hos  de  gode  Thulstrups,  —  jeg  erindrer  kuns, 
at  —  jeg  blev  ledet  ned  til  Vognen,  og  — " 

„ —  Og  saa  siger  det  Stop,  Frue,"  indskyder  Dor- 
thea, „ja,  det  kjender  jeg  saa  grant  fra  min  salig 
Tante  — " 

„Dorthea,  jeg  har  før  sagt  hende,  at  hun  ikke  skal 
bruge  de  fremmede  Udtryk,"  afbryder  den  Gamle 
hende  i  en  misbilligende  Tone,  —  „sig  kun  ganske 
ligefremt  Moster  og  Faermo'er,  det  passer  sig  for  hen- 
des Stand ;  —  det  vilde  dog  være  for  latterligt,  om 
hun  vilde  tale  om  —  sin  salig  Grandmama;  —  og 
derforuden  var  hendes  Moster  en  gammel  fordrukken 
Personage." 

„Aa  —  ja,  det  kan  der  jo  vel  nok  være  Noget  om, 
forsaavidt,  —  men  det  var  da  og  den  eneste  Adspre- 
delse, hun  saadan,  om  jeg  tør  sige,  hengav  sig  til ;  og, 
see  —  Noget  vil  Mennesket  jo  more  sig  med,  end- 
skjøndt  vi  saa  sandeligen  ikke  er  kommet  her  til  Ver- 
den for  Morskabs  Skyld;  —  og,  saa  var  jo  salig  — 
Moster  kuns  en  fattig  Kone,  —  hun  var  jo  ikke  for- 
nemme," tilføier  Dorthea  som  for  at  antyde,  at  hun 
kunde  nære  en  svag  Mistanke  om,  at  hendes  Herskab 

muligvis  Dagen  forud  kunde  have  nydt  for  meget  af 
denne  syndige  Verdens  gode  Sager. 

Samtalen  mellem  de  To  er  lidt  efter  lidt  gaaet  istaa. 
Man  hører  kun  Perpendiklen  i  det  gamle  Stueuhr 
gaa  sin  taktfaste  Gang,  trods  de  hundrede  Aar,  det 
har  paa  Bagen. 

Grandmama  er  atter  faldet  i  Blund,  og  Dortheas 
Øine  er  ved  at  lukkes  under  Indtrykket  af  dæmpede 
Toner  ovre  fra  Conrads  Klaveer  i  den  anden  Fløi  af 
det  gamle  Petersdal,  hvor  Conrad  har  sine  Værelser. 

Man  taler  saa  ofte  om,  at  læse  et  Menneskes  Indre 
ud  af  Linierne  i  hans  Haand;  læs  hans  Indre  af 
Linierne  i  hans  Stue.  Har  han  Noget  at  give,  vil  det 
snart  vise  sig  herigjennem. 

Der  er  fredelige  Linier,  og  der  er  ufredelige  Linier. 

Der  er  talende  Stuer,  og  der  er  tavse  Stuer.  Der 
er  Stuer,  som  siger:  her  lever  man,  —  der  er  andre, 
hvor  man  paa  en  Maade  føler:  her  slaaer  mig  en 
aandelig  Gravluft  imøde. 

I  det  forreste  af  de  Værelser,  Grandmama  havde 
indrømmet  Conrad,  var  det,  som  om  han  saa  at  sige 
kun  havde  villet  sætte  Gjæsten  i  Stemning  til  at  be- 
træde hans  Arbeidsværelse.  Herinde  var  man  først 
hos  Beboeren,  thi  Denne  gav  sig  tilkjende  næsten  i 
Alt,  hvad  der  omgav  ham. 

Det  var  ikke  alene  Meublerne  selv,  nei,  det  var  vel 

nærmest  den  Maade,  paa  hvilken  de  var  anbragt.  Man 
følte  herinde,  at  Alt  kun  kunde  staa  paa  denne  Maade, 
og  at  det  netop  var  stillet  saaledes  af  et  Menneske, 
der  vilde  give  sin  Personlighed  tilkjende  i  harmoniske 
Linier. 

Det  var,  som.  om  alle  de  døde  Ting  herinde  talte 
til  hverandre,  som  om  de  gamle  Familieportraiter  paa 
Væggene  saae  nøie  efter,  om  nu  ogsaa  det  gamle,  ned- 
arvede Bohave  stod,  som  det  havde  staaet  i  deres  Tid. 
Man  forstod  jo  saa  godt,  at  det  ikke  var  Tilfældet,  og 
kunde  deraf  udlede  det  halv  misfornøiede  Træk  i  den 
gamle  Tipoldefaders  Ansigt  paa  Billedet  over  Skrive- 
bordet, medens  Oldefaderens  lyse,  velvillige  Udtryk 
kunde  tydes  som  Glæde  over,  at  den  Unge  overhove- 
det holdt  alt  det  Gamle  i  Ære. 

I  denne  høiryggede  Rokokkostol  var  Oldemoderen 
hin  Vinteraften,  stille  som  hun  havde  levet,  sovet  hen 
fra  denne  Verdens  Sorger,  og  det  var,  som  om  hun 
oppe  fra  Væggen,  hvor  hendes  Billede  hang,  endnu 
søgte  denne  sin  sidste  Hvileplads  her  paa  Jorden,  som 
om  hun  endnu  søgte  sin  gamle  Ægtefælle,  saaledes 
som  han  sad  hin  Aften,  og  i  Forudfølelsen  af  hendes 
nære  Død,  med  sin  sirlige,  præntede  Skrift  i  den  gamle 
Bønnebog  optegnede  de  sidste  Dages  Begivenheder  i 
deres  Samliv. 

Ja  —  lige  til  det  gamle  Spinet,  der  paa  sine  spinkle 
Ben  var  stillet  skraat  ud  i  Værelset,  var  det,  som  om 
Figurerne  paa  de  malede  Hyrdescener  i  dets  opslaaede 

Laag  havde  Bud  til  de  Henfarne  af  Slægten,  til  dem, 
der  dog  havde  forstaaet  dem  allerbedst. 

Og  om  Rammerne  paa  alle  de  gamle  Portraiter  er 
der  hængt  Krandse  af  Bukkar,  der  bliver  fornyede,  naar 
en  Mærkedag  i  den  Afdødes  Liv  oprinder.  Men  paa 
et  af  dem  sporer  man,  at  det  særlig  har  Beboerens 
Hjerte;  det  er  Moderens  Billede  som  ung,  malet  af 
Husets  trofaste  Ven,  Lorentzen,  og  nu  stadigt  prydet 
af  en  fyldig  Krands  af  Ædelgran. 

Inde  i  dette  hans  Allerhelligste  er  det,  at  han  denne 
Aften,  mens  han  veed,  at  den  gamle  Bedstemoder 
nyder  Hvilen  under  sin  trofaste  Dortheas  Varetægt,  i 
Ensomhed  har  siddet  længe,  uforstyrret. 

Ved  det  gamle  Instrument  har  han  fortabt  sig  i 
Minderne  fra  fordums  Dage;  men  pludselig  dukker 
ogsaa  de  nyeste  Oplevelser  frem  for  ham,  og  han  be- 
gynder, som  han  saa  ofte  har  gjort,  at  spille  hin  Adagio 
af  Beethoven,  som  Weyse  for  kort  siden  har  givet  for- 
øget Værd  for  ham. 

Og  det  er,  som  om  Mesterens  Opfattelse  af  dette 
Værk  først  nu  griber  ham  ret  inderligt,  og  mod  Slut- 
ningen er  det,  som  om  hans  Fingre  neppe  berøre 
Tangenterne,  og  dog  lyde  Tonerne  for  ham  netop  saa- 
ledes,  som  han  føler,  at  Weyse  vilde  have  det. 

Skumringstiden  er  længst  forbi,  og  Maanelyset 
trænger  i  en  smal  Stribe  ind  gjennem  Værelsets  eneste 
Vindue,  det  lister  sig  hen  over  Gulvet,  op  ad  det 
gamle  Skrivebord,  det  glimter  i  Rokokkorammerne, 
der   omslutter   den    henfarne    Slægts    Portraiter,    det 

borer  sig  ind  i  Øiehulerne  paa  det  brunede  Cranium, 
der,  smykket  med  en  lille  Calot,  som  hans  Ven  „Dr." 
Vind  har  udsavet  af  et  andet,  større  Cranium,  har 
faaet  Plads  paa  Skrivebordet,  ved  hvilket  Conrad  nu 
sidder  og  er  falden  i  dybe  Tanker.  — 

Og  Skjæbnens  Hjul  ruller  videre  og  videre,  og  hvad 
der  hidtil  var  nede,  er  nu  oppe,  og,  hvad  der  fordum 
var  skjult,  ligger  maaske  snart  aabenbart.  —  — 

Conrads  Venner  er  ud  paa  Aftenen  komne  til  ham, 
og  de  sidde  nu  alle  Tre  i  en  af  de  vanlige  Samtaler, 
i  hvilken  den  lille  Vind  morer  sig  med  at  forbavse  de 
Andre  med  sine  sære  Indfald. 

Trods  sit  materialistiske  Syn  paa  Livet,  nærer  den 
underlige  Fyr  dog  en  Del  Sans  for  de  Skjønheder, 
det  byder,  og  ofte  hænder  det,  at  det- i  disse  Samtaler 
netop  er  ham,  der  giver  Impulsen  til,  at  man  tager  et 
eller  andet  Emne  fra  Kunstens  Verden  op  til  Behand- 
ling. 

Gjæsterne  har  indtaget  deres  magelige  Pladser. 
Klein  i  den  bredsædede  Louis  XVI  Stol  med  den  nu 
noget  afblegede  Forgyldning,  han  sidder  med  Fød- 
derne dybt  begravede  i  et  Bjørneskindstæppe;  Vind 
hviler  halv  liggende  i  den  store  Empiresopha  med 
Sideskabene,  hvorfra  Dianafiguren  i  indlagt  Citrontræ 
nysgjerrigt  betragter  hans  lille,  begyndende  Halv- 
maane. 

Samtalen  har  i  nogen  Tid  dreiet  sig  om  Raphaels 
Kunst. 

VC'.  Schorn ;  Hvad  Grandmama  oplevede  13 

Conrad  Juel  gaaer  nerveust  op  og  ned  ad  Gulvet,  og 
blander  sig  kun  ved  korte,  indstrøede  Ord  i  de  An- 
dres Bemærkninger. 

„Og  hvorfor  har  du  nu  egentlig  hjembragt  denne 
Sixtinske  Madonna,  Conrad?"  spørger  Klein,  idet  han 
tænder  en  Fidibus  ved  det  chemiske  Fyrtøi,  og  peger 
op  paa  Væggen. 

„ —  Hvorfor,  —  fordi  det  er  et  af  de  skjønneste 
Kunstværker,  jeg  kjender  — " 

„ —  Aa  —  ja,  der  er  jo  ganske  vist  en  Del  kjønne 
Linier  deri,"  indrømmer  Klein,  „men  —  Skjønhed  er 
ikke  nok;  —  det  Billede  har  altfor  store,  og  det  fore- 
kommer mig,  iøinefaldende  Svagheder  — " 

„Hør!"  lyder  det  henne  fra  Sophaen,  hvor  Vind  er 
ivrigt  beskjæftiget  med  at  skjænke  Punsch  i  Glassene. 

„Hvad  mener  du  egentlig?"  spørger  Conrad  og 
standser  udfor  Klein  med  et  halv  aandsfraværende  Ud- 
tryk i  Ansigtet. 

„Jeg  mener,  —  at  det  er  opstillede  Figurer,  —  at 
det,  kort  sagt,  er  et  Tableau,  som  Teppet  —  det 
grønne  Teppe  —  just  er  trukket  til  Side  for,"  svarer 
Klein  med  uforstyrrelig  Ro,  „jeg  mener  —  at  Raphael 
har  so^'et,  dengang  han  malede  det,  —  og,  ikkesandt, 
„indignor  quandoque  bonus  dormitat  Homerus",  man 
har  nu  en  Gang  ikke  Lov  til  at  sove,  naar  man  vil 
indbilde  Verden,  at  man  er  lysvaagen,  — " 

„Du  glemmer,"  tager  Conrad  nu  livligere  til  Orde, 
„at  man  fortæller,  at  han  netop  i  en  Drøm  havde 
denne  skjønne  Aabenbaring  — " 

.,Saa  har  han,  faae  jeg  evig  Skam,  ogsaa  spist  gule 
Ærter  til  Aftens,  den  kjære  Sjæl,"  bemærker  Vind  og 
sætter  Glasset  fra  sig,  efter  at  han  med  et  lille  Smask 
har  godkjendt  Punschen,  — "  og  det  gi'er  som  be- 
kjendt  onde  Drømme." 

„I  det  Hele  taget  maa  jeg  sige  dig,  Conrad,"  fort- 
sætter Klein  paa  sin  rolige  Maade  uden  tilsyneladende 
at  lægge  Mærke  til  Vinds  Indgriben  i  Samtalen,  „at 
du,  som  dog  ellers  har  et  godt  Blik  for  Kunst,  under- 
tiden kan  forbavse  mig  ved,  —  ja,  du  maa  undskylde 
mig,  —  ved  en  vis  Critikløshed.  Som  nu  den  Dag  i 
Sommer,  da  jeg  fandt  dig  i  Dresdner  Galleriet  fortabt 
i  Beskuelse  af  det  sentimentale  Stads:  den  hellige 
Magdalene  af  denne  —  Rotari." 

„Der  maa  du  nu  allenfals  have  mig  undskyldt,  gode 
Klein:  det  var  ikke  Beundring,  der  fængslede  mig 
foran  det  lille  Billede,  —  det  var  —  Kunstnerens 
Navn,  som  bragte  mig  til  at  falde  i  Tanker;  —  det 
Navn,  skal  jeg  sige  Eder,  det  forfølger  mig,  hvor  jeg 
staaer  og  gaaer,"  svarer  Conrad  med  et  Udtryk  af  at 
være  pinlig  berørt,  idet  han  atter  giver  sig  til  at  gaa 
uroligt  frem  og  tilbage;  —  „men  lad  os  komme  bort 
fra  det  Spørgsmaal,  og  hellere  tømme  vort  Glas  paa, 
at  der  maa  komme  lysere  Tider  —  lysere  Tider  for 
os  Allesammen,"  og  han  standser  ved  Bordet,  fylder 
Glassene,  og  strækker  Haanden  ud  for  at  klinke  med 
Vennerne. 

„Drick  ur  dit  glas,  se  doden  på  dig  vanter,'' 
nynner  Klein,   og   bøier  sig  frem  mod  Vind  med  et 

drillende  Smil  og  med  det  fyldte  Glas  i  Haanden ;  han 
veed  saa  godt,  at  Vind  ikke  lider  at  mindes  om  Døden. 

„Tak,  som  byder,"  svarer  Vind,  „ —  tja,  —  jeg 
drikker  som  bekjendt  gjerne,  —  rnen,"  tilføier  han 
med  en  alvorlig  Rysten  paa  Hovedet,  —  „det  med 
Døden,  —  det  bryder  jeg  mig  nu  mindre  om,  for  jeg 
skal  sige  jer,  go'e  Venner,  at  — " 

„At  han  dog  kommer  ganske  sikkert,"  afbryder 
Klein,  —  „han  vil  kanske  banke  mange  Gange  for- 
gjæves  paa  hos  dig,  —  men,  du  kjære,  lille  Sjæl,  — 
én  Gang,  en  Gang  saa  — " 

„Nei,  stop  nu,  go'  Ka'l,  hvem  siger  dig,  at  jeg  kun 
skal  dø  en  Gang,  —  nei,  min  Tro  er  nu,  at  jeg  skal 
dø  mange  Gange  —  mange  Gange,"  mumler  Vind 
stille  hen  for  sig,  —  „mange,  mange  Gange  — " 

„Hvad  mener  du  nu  med  det?" 

„Jo,  seer  I,  hvis  I  vil  ha'e  min  Troesbekjendelse,  saa 
er  det  nu  den,  at  jeg  i  det,  man  kalder  det  andet  Liv, 
vil  vaagne  op  som  en  —  Gulerod  — " 

„Som  en  — " 

„Gulerod,  ja  vist;  jeg  mener  nemlig,  at  man  i  dette 
—  andet  Liv  vil  blive  rammet  paa  sit  ømmeste  Sted, 
og  jeg  har  alle  Dage  næret  en  uovervindelig  Afsky, 
næsten  en  Idiosynkrasi,  mod  disse  smaa,  fordømte 
Tingester,  —  jeg  hader  dem,  og  jeg  hader  dem  dob- 
belt nu,  da  det  er  blevet  min  faste  Overbevisning, 
at  jeg  efter  Døden  skal  vaagne  til  nyt  Liv  omgivet  af 
et  helt  Bed  fuldt  af  det  infame  Tøieri.  —  Jeg  forsik- 
krer  Eder,  at  jeg  gyser  ved  den  Tanke,  at  en  skiden- 

færdig  Unge  en  Dag  vil  nærme  sig  det  Bed,  hvor  jeg 
tilbringer  min  umælende,  men  dog  følende  Tilværelse 
blandt  Hundreder  af  de  infame  Rødder;  —  jeg  seer 
i  Aanden,  hvorledes  Ungen  netop  trækker  mig  op  af 
Jorden  og  begynder  at  skrabe  mig,  —  det  lille,  for- 
dømte Afskum,  —  jeg  føler  allerede  nu  den  unævne- 
lige Smerte  i  alle  mine  fine,  smaae  Birødder;  —  kan 
I  forstaa  mig,  kan  I  indsee,  at  det  vil  være  Lidelser 
over  al  Beskrivelse?" 

„Naa  —  ja  —  indrømmet,"  svarer  den  uforstyrre- 
lige Klein  med  et  Smil,  „ —  men  saa  er  det  da  ogsaa 
forbi  — ." 

„Forbi!"  udbryder  Vind  i  den  yderste  Ophidselse, 
„forbi  — ,  hvad  er  overhovedet  forbi  i  denne  Verden, 
hvor  Alt  gjentager  sig;  —  det  er  jo  netop  en  af  Til- 
værelsens Hemmeligheder:  om  igjen,  og  stadig  om 
igjen!  —  See   paa   Sisyphos  —  see   paa  Danaiderne. 

—  Nei,  mine  Lidelser  vil  netop  ikke  være  forbi;  du 
maa  ikke  glemme,  at  jeg  har  kastet  Frø,  jeg  har  for- 
meret mig  og  min  Udsigt  til  Lidelse  i  det  Uendelige; 

—  og  der  vil  i  det  Uendelige  voxe  nye  Unger  op 
med  glubende  Appetit  paa  den  Slags  Kost.  —  Nei, 
nei,  kjære  Venner,  den  Tanke  er  ikke  til  at  udholde," 
og  den  stakkels  Vind  har  talt  sig  saaledes  ind  i  sin 
Forestilling,  at  han  næsten  famlende  nærmer  sig  Bor- 
det for  at  skjænke  sig  et  nyt  Glas. 

„Jeg  kan  nu  ikke  gaa  ind  paa  dine  Bekymringer," 
siger  Klein  med  den  største  Ro  uden  at  ændse  Vinds 
exalterede  Tilstand,  „jeg  mangler  dertil  din,  hvad  skal 

jeg  sige,  —  din  „rodfæstede"  Tro  paa  en  Tilstand  efter 
dette  Liv,  —  ja,  jeg  mangler  overhovedet  Tro  paa  nogen- 
somhelst  Form  for  en  Tilværelse  efter  Døden.  —  For 
mig  er  Alt  absolut  forbi  med  det  Liv,  vi  her  kjender. 

Jeg  gjør   mit   Arbeide   her  for   at   leve    dette 

Liv,  og  naar  det  ophører,  —  ja, saa  forsvinder 

jeg  — " 

„Ja  —  det  er  netop  Spørgsmaalet,"  afbryder  Con- 
rad ham  og  stirrer  frem  for  sig. 

„Hør,  sig  mig  en  Gang,  har  I  aldrig  seet  et  Lys 
slukkes?  Saae  I  Flammen  gaa  noget  Steds  hen,  efter 
at  den  havde  forladt  Lyset?"  fortsætter  Klein  og  seer 
spørgende  paa  de  Andre,  der  Begge  forholder  sig  tavse, 
„ —  naa  —  netop  saaledes  vil  min  Flamme  slukkes,  — 
—  blive  til  Intet." 

De  har  alle  Tre  siddet  stille  i  nogen  Tid;  endelig 
reiser  Conrad  sig  og  begynder  atter  at  vandre  febrilsk 
frem  og  tilbage. 

„Du  veed  nok,  Klein,"  begynder  han  pludselig  og 
standser  foran  Skrivebordet,  idet  han  lader  Blikket 
dvæle  ved  Moderens  Portrait,  „at  jeg  tidligere  har 
været  tilbøielig  til  at  see  det  Spørgsmaal  omtrent,  som 
du  seer  det,  —  men  der  er  hændet  mig  Noget;  — 
jeg  har  i  lange  Tider  været  forfulgt  af  en  hemmelig 

Magt, og  nu,  i  Aften  før  I  kom,  —  har  jeg  havt 

en  Oplevelse,  —  der  er  hændet  Noget,  som  har  rystet 
mig  stærkere,  end  I  aner. 

I  vil  smile  ad  denne  min  Oplevelse  og  sige,  at  jeg 

har  drømt,  —  det  veed  jeg  sikkert,  og  dog  maa  jeg 
betro  Eder,  hvad  der  tynger  mig. 

Jeg  fortalte  jo  før,  hvorledes  dette  Navn,  Rotari,  som 
en  Lygtemand  er  dukket  op  for  mig  i  de  sidste  Tider, 

—  snart  var  det  her,  snart  der,  —  og  nu  i  Aften  har 
det  lydt  for  mig,  ikke  som  hidtil  usikkert,  uden  at  jeg 
har  kunnet  gribe  det,  —  men  klart,  bestemt " 

Han  seer  hen  paa  Vennerne,  som  om  han  venter  at 
møde  deres  tvivlende  Smil,  men  tavse,  ubevægelige 
sidde  de  Begge,  og  kun  gjennem  Røgskyerne  fra  de 
dampende  Piber  kan  han  usikkert  fange  deres  Blik. 

Og  han  fortsætter,  idet  han  stirrer  frem  for  sig  og 
trækker  Veiret  tungt: 

„Jeg  havde  sat  mig  til  Klaveret  og  spillet  —  den 
lille  Adagio  af  Beethoven,  du  veed,  Klein,  den,  som 
Weyse  for  nylig  spillede  for  os  ude  paa  Sophienholm. 

—  Tusmørket  var  forbi,  Maanen  allerede  fremme,  og 
den  kastede  Lys  hen  over  det  gamle  Cranium  dér  paa 
Bordet.  Da  jeg  var  færdig  med  at  spille,  havde  jeg 
atter  taget  Plads  ved  Skrivebordet,  og  sad  nu  ganske 
stille,  men  vaagen  var  jeg,  —  jeg  saae  ganske  tyde- 
ligt alle  Gjenstande  omkring  mig,  jeg  tænkte  paa,  at 
Kransen  omkring  Moders  Portrait  burde  fornyes,  kort 
sagt,  jeg  var  istand  til  at  opfatte  Alt  klart.  —  Men  — 
pludselig  var  det  for  mig,  som  om  jeg  ikke  var  alene 
herinde  i  Værelset.  Ikke  saaledes,  at  jeg  tænkte  mig 
et  haandgribeligt  Væsen  ligeoverfor  mig,  —  nei  — 
hvorledes  skal  jeg  forklare  mig,  - —  det  var,  som  om 
Luften  herinde  var  blevet  levende;   ja,  som  om  Alt 

herinde  havde  faaet  et  vist  Liv,  som  om  de  døde 
Gjenstande  herinde  havde  Øine,  og  i  dyb  Tavshed  be- 
tragtede mig,  med  eet  Ord,  jeg  følte  mig  omgivet  af 

det  forunderligste  Kogleri. Og  med  eet  var  det, 

som  om  Lyden  af  et  stille  henaandet  Suk  naaede  mit 
Øre.  Jeg  sad  stille  og  lyttede  med  alle  Sanser  spændte; 

—  Lyden  gjentog  sig,  —  jeg  speidede  hen  til  de  mør- 
keste Kroge  i  Værelset.   Intet  var  der  at  opdage,  — 

og  atter  gjentog  sig  dette  angstfulde  Suk. I  det 

samme  strøifede  mit  Blik  det  gamle  Cranium  dér," 
og  han  peger  hen  paa  Bordet,  idet  han  ligesom  ikke 
ret  vover  at  see  derhen,  „og  i  dette  Øieblik  havde 
Maanen  concentreret  sine  Straaler  i  dets  tomme  Øien- 
huler,  og  det  var,  som  om  det  gamle  Hoved  fik  Liv, 
som  om  det  i  uendelig  dyb  Angst,  stirrede  mig  ind  i 
Sjælen.  —  Jeg  vilde  reise  mig  for  derved  at  gjøre 
Ende  paa  dette  Blændværk,  men  —  jeg  var  ikke 
istand  til  at  røre  et  Lem;  jeg  formaaede  kun  at  høre 

—  at  see,  ikke  saaledes  som  jeg  nu  seer  Jer,  men 
utydeligt  som  gjennem  Taage,  —  og  —  endelig  var 
det,  som  om  en  Skikkelse,  en  skyggeagtig,  halv  ufor- 
melig Skikkelse,  indhyllet  som  i  en  Munkekutte,  slæbte 
sig  hen  for  mine  Fødder,  og  tryglende  søgte  at  om- 
fatte mine  Knæ ." 

„Du  har  drømt  —  du  har  drømt  — "  mumler  Klein. 

„Aa!  gid  jeg  havde  drømt  det  Hele,  men  jeg  var 
vaagen.  —  Og  atter  var  det,  som  om  Suk  fulde  af 
Angst  naaede  mit  Øre,  og  jeg  følte  det,  følte  det,  uden 
at  dette  hemmelighedsfulde  Væsen  behøvede  at  ud- 


201 


tale  det  i  Ord,  at  denne  Ulykkelige  i  Hundreder  af 
Aar  efter  Døden  havde  lidt  de  forfærdeligste  Sjæle- 
kvaler. —  Jeg  vidste  jo,  at  Craniet  var  opgravet  paa 
det  gamle  Graabrødreklosters  Grund,  jeg  vidste  jo,  at 
den  Døde  havde  ligget  indesluttet  i  en  Kiste  med 
hans  Navn  —  Broder  Martin  havde  de  kaldt  ham.  — - 
—  Og  nu  —  i  dette  Øieblik  var  det,  som  om  hele 
hans  Liv  gled  forbi  mit  indre  Syn.  Det  var,  som  om 
et  Slør  blev  draget  fra  mine  Øine,  og  jeg  saae,  hvor- 
ledes den  unge  Graabrødremunk  inde  i  sin  Kloster- 
kirke forfulgte  en  Kvinde  med  sin  Elskov,  —  ja,  I 
smiler,  I  smiler  vantro,  men  dog  skal  I  høre  Alt,  hvad 
jeg  i  denne  Aften  har  seet,  —  om  end  ikke  med 
legemlige  Øine.  —  Alt  —  alle  de  mindste  Enkelt- 
heder i  hans  Liv  drog  forbi  mig.  Jeg  saae  ham  atter 
træffe  denne  Kvinde,  —  hvorledes  han  bragte  hende 
til  Fald,  og  sveg  sin  Ven,  hendes  Ægtefælle  —  Grev 
Rotari.  Og  hvem  har  sagt  mig  det?  Ingen  —  Ingen, 
og  dog  staaer  Alt  for  mig,  som  om  jeg  med  fuld  Be- 
vidsthed havde  oplevet  det  Hele.  —  Det  er  for  mig, 
som  om  jeg  turde  sværge  paa,  at  denne  Broder  Mar- 
tin gjennem  sin  Synd  er  bleven  Stamfader  til  hele 
denne  „forbandede  Slægt";  det  er,  som  turde  jeg 
sværge  paa,  at  Synd  paa  Synd  er  nedarvet  i  denne 
Slægt  med  det  Barn,  som  Broder  Martin  blev  Fader 
til.  —  Og  medens  dette  Billede  af  Synd  og  Jammer 
drog  forbi  mit  indre  Øie,  var  det,  som  om  jeg  saae 
denne  Broder  Martin  liggende  for  mig,  —  stirrende 
paa   mig,   i   usigelig   Sjælekval   stirrende  paa  mig  fra 

sine   tomme   Øienhuler. Og  tilsidst  —  tilsidst 

—  var  det,  som  om  de  hemmelighedsfulde  Lyd  for- 
mede sig  til  Ord,  —  det  var,  som  om  jeg  kunde  høre 
ham  hviske  til  mig:  bed,  bed  for  mig,  du  levende 
Menneske,  —  du  fatter  ikke  de  Kvaler,  jeg  gjennem- 
gaaer;  —  jeg  har  i  Aarhundreder  baaret  mine  Synder 
op  imod  Guds  Throne,  men  de  er  atter  styrtet  tilbage 
paa  min   forpinte  Sjæl,  —  Fred  kan  jeg   ikke   finde, 

saalænge  min  usalige  Slægt  lever  paa  Jorden, 

bed,  bed  for  mig,  —  jeg  gik  bort  uden  Syndsbekjen- 
delse, bed,  bed  for  min  Sjæl,  du  levende  Men- 
neske, —  bed  til  den  hellige  Martin.  — ■  —  • — 

Til  den  hellige  Martin  skal  jeg  bede,  —  den 

hellige  Martin,  som  gamle  Mester  Guiseppe  altid  min- 
der mig  om; hvad  er  det  dog  for  Kogleri,  jeg 

er  omgivet  af?" 

Conrad  Juel  er  blevet  staaende  med  Ryggen  til 
Skrivebordet  og  stirrer  frem  for  sig,  som  om  han  har 
glemt,  at  der  er  Andre  i  Værelset. 

Ingen  af  Vennerne  har  ret  Mod  til  at  bryde  Tavs- 
heden. Af  og  til  skotter  de  hen  til  ham,  og  fra  ham 
til  det  mystiske  Cranium. 

Endelig  udbryder  Vind: 

„Ja  —  see  det  Hele  er  jo  gaaet  særdeles  naturligt 
til,  gode  Conrad;  du  skal  sandeligen  ikke  lade  dig 
vokse  graa  Haar  for  den  Sags  Skyld.  —  Du  er  gjen- 
nem  Musikken  hensat  i  en  vis  drømmende,  høitidelig 
Stemning,  som  Maanelyset  hen  over  det  gamle  Hoved 
har  forstærket,  —  saa  er  du  tilsidst  —  kort  sagt  fal- 

det  i  Søvn, kanske  har  ogsaa  Bacchus  sin  Fin- 
ger med  i  Spillet ". 

„ —  Du  husker  jo  nok  Sagnet  om  Æschylos,"  af- 
bryder Klein  ham,  „hvorledes  han  i  sine  unge  Dage 
faldt  i  Søvn  i  en  Vingaard,  og  at  Dionysos  aaben- 
barede  sig  for  ham  i  en  Drøm,  og  befalede  ham  at 
skrive  en  Tragedie;  —  kan  hænde,  at  det  ogsaa  er 
Meningen  med  dig!" 

„Meget  rigtigt,"  tager  Vind  atter  Ordet,  „du  har 
altsaa  drømt  hele  denne  lille  Geschichte,  der  jo  for- 
øvrigt meget  godt  kan  være  passeret,  —  men  du  maa 
ikkuns  indrømme,  at  —  den  Gamle  der,  han  har  Intet 
sagt." 

„Selvfølgelig  taler  du  for  det,  man  seer  med  sine 
legemlige  Øine,  —  men  —  sæt,  at  der  var  Noget  — 
bag  ved,  Noget,  der  skal  være  skjult,  og  som  dog  til 
Tider  viser  sig  for  os  som  et  fjernt  —  usikkert  Lys- 
skjær,"  mumler  Conrad  neppe  hørligt;  —  „jeg  veed 
det  jo  - —  jeg  sov  ikke;  —  jeg  hører  endnu  saa  tyde- 
ligt den  hemmelighedsfulde,  uhyggelige  Hvisken  — " 

„Men  du  vil  dog  vel  ikke  være  taabelig  nok  til  at 
lade  dig  beherske  af  den  Stemning  — " 

„Ja  —  og  nei ;  jeg  vil  jo  helst  frigjøre  mig,  —  men 
saa  kommer  det  atter  over  mig  med  en  Magt,  jeg  ikke 
kan  modstaa.  Snart  ræddes  jeg  for  —  dette  hemme- 
lighedssvangre  Hoved,  og  snart  synes  jeg,  at  jeg  bør 
smile  ad  det  Hele.  —  Men  paa  samme  Tid  kan  jeg 
ikke  frigjøre  mig  for  en  inderlig  Medlidenhed  med 
dette  forpinte  Væsen,  —  eller  rettere,  den  Frygt  op- 

staaer  hos  mig:  du  vil  maaske  selv  en  Gang  komme 

til  at  lide  disse  Kvaler  i  hele  Evigheden. Men, 

det  maa  jo  høre  op,  —  jeg  maa  gjøre  mig  til  Herre 
over  dette  —  Gjøglespil  — "  og  idet  han  vender  sig 
om  mod  Skrivebordet  rækker  han  truende  Haanden 
ud  imod  Craniet,  der  ligger  saa  tavst  dér  med  sin  lille 
Calot  paa  Siden,  —  „hør  nu  mig,  du  Gamle,  og  mærk 
dig,  at  nu  er  det  mig,  der  befaler,  —  mig,  der  er  din 
Herre,  —  jeg  ^nl  have  Fred!" 

Han  har  talt  med  en  feberagtig  Iver,  der  bringer 
de  Andre  til  at  fare  sammen,  alt  Blodet  er  veget  fra 
hans  Ansigt,  og  han  lader  Haanden  falde  tungt  ned 
paa  Bordet. 

- —  Men  i  det  samme  glider  Calotten  af  Craniet  og 
triller  hen  foran  Vinds  Fødder. 

„Ave  imperator,  morituri  te  salutant,"  udbryder 
Vind  hoverende,  „det  var  ret,  Conrad,  nu  har  han  talt 
—  for  sidste  Gang!" 

Conrad  seer  sig  forvildet  om  i  Værelset,  og  vil  til 
at  svare,  —  da  der  pludselig  nede  fra  Veien  lyder  et 
gjennemtrængende,  angstfuldt  Skrig. 

Alle  Tre  farer  sammen,  og  Conrad  styrter  ud  af 
Værelset,  medens  Klein  og  Vind  hastigt  aabner  Vin- 
duet for  at  see,  hvad  der  er  hændet. 

Tunge  Trin  lyder  inde  fra  det  forreste  Værelse,  og 
lidt  efter  træder  Conrad  ind  halvt  ledende,  halvt  bæ- 
rende en  ung  Kvinde,  der  øiensynligt  er  bevidstløs, 
og  som  de  nu  Alle  lægge  til  Hvile  paa  Sophaen. 

„Skynd   jer  —  hun  er  overfaldet,  —  saaret, 

skaf  tilveie,  hvad  jeg  skal  bruge,"  befaler  Conrad  ha- 
stigt, og  giver  sig  til  at  løse  Klæderne  omkring  den 
spinkle  lille  Kvindeskikkelse,  der  nu  med  lukkede 
Øine  er  faldet  tilbage  i  Puderne  ude  af  Stand  til  selv 
at  yde  Hjælp. 

Klein  og  Vind  har  imidlertid  bragt,  hvad  Conrad 
behøver  til  Forbindingen,  og  staa  bøiede  over  ham, 
der  nu  har  blottet  Patienten,  saa  at  et  Saar  under 
venstre  Bryst,  fra  hvilket  kun  faa  Bloddraaber  lang- 
somt trænge  sig  frem,  bliver  synligt. 

„Hvordan  er  det  gaaet  til?"  hviske  de  Begge  i 
ængstelig  Spænding. 

„Hun  er  overfaldet  tæt  herudenfor  af  en  Person, 
der  undveg,  —  han,  der  fandt  hende  sunket  om  paa 
Trappen,  er  løbet  hen  for  at  melde  det  — " 

„Er  Saaret  farligt?"  spørger  de  atter,  medens  Con- 
rad fører  Sonden  ind. 

■ „Et  penetrerende  vulnus  i  cor  —  —  ind- 
vendig Hæmorrhagi,  —  sandsynligvis i  media- 

stinum  anticum, Prognosen  er,"  mumler  Con- 
rad rystende  paa  Hovedet  —  pessima."  — 

Den  Saarede  har  aabnet  Øinene,  og  idet  Lyset 
streifer  hendes  Ansigt,  udstøder  Vind  et  Udraab  af 
Overraskelse. 

„Det  er  jo  —  den  smukke  Kunstberiderske  fra 
Tourniaires  Selskab,  —  hende,  der  er  flygtet  hertil 
med  den  gamle  Violinbygger  Zerbinatos  Søn  — ." 

Idet  Lyden  af  dette  Navn  naaer  den  Saaredes  Øre, 

vender  hun  Blikket  mod  den  Talende,  og  giver  ved  en 
svag  Bøining  af  Hovedet  tilkjende,  at  hun  har  for- 
staaet  ham. 

„Jeg  — •  —  søgte  —  Grandmama,  - —  men  —  dræbt 

—  mig, jeg  er  lille Catharine  —  Catha- 

rine  —  Rotari, bed  —  bed  for  mig  —  til 

—  hellige  Martin, bed  —  for  —  lille  Catha- 
rine   " 

Ordene  er  komne  stødvis,  næsten  uhørligt  frem, 
men  de  har  kostet  den  Døende  de  sidste  Kræfter.  — 
Blikket  tilsløres,  og  en  voxagtig  Bleghed  glider  hen 
over  de  smukke  Ansigtstræk,  som  lidt  efter  lidt  stiv- 
ner i  Dødens  Ro.  — 

„Det  er  forbi,  —  hun  er  død,"  hvisker  Conrad, 
idet  han  reiser  sig  fra  sin  halv  knælende  Stilling,  — 
„saaledes  skulde  jeg  altsaa  finde  vor  lille  Catharine 

igjen; Broder  Martins  Synd  har  baaret  Frø," 

og  idet  han  kaster  et  indtrængende  Blik  paa  Vind,  til- 

føier  han:    „og  —  om  igjen og  om   igjen   har 

han  maattet  gjenopleve  den  i det  andet  Liv ;  — 

—  troer  I  endnu at  jeg  har  drømt?" 

„Hvem    veed,"    hvisker    Klein    undvigende,    men 

hans  ellers  kolde  Blik  er  ligesom  sløret  af  Taarer. 

Vind  har  imidlertid  sagte  listet  sig  hen  for  at  hente 
en  Armstage,  som  han  nu  stiller  op  bag  den  Dødes 
Leie,  og  han  tænder  dens  tre  Lys,  der  kaster  et  flak- 
kende Skjær  hen  over  den  lille  Kunstberiderskes 
smukke  Træk.  — 

»Jeg  vil  helst  vaage  alene  hos  hende  i  Nat; 

jeg  trænger  til  at  komme  til  Ro  med  mine  Tanker,  — 
hvis  det  da  kan  lykkes,"  siger  Conrad  og  strækker 
Haanden  ud  mod  de  Andre. 

Med  et  tavst  Haandtryk  forlade  Vennerne  ham,  og 
han  sætter  sig  hen  hos  den  saa  længe  Savnede;  — 
han  sætter  sig  hen  til  „lille  Cathrine",  der  saa  ofte  i 
de  svundne  Aar  var  i  hans  Tanker,  til  hende,  som 
han  hin  Nat  ikke  har  vaaget  over,  —  til  hende,  der 
har  søgt   tilbage   til  sit  Barndomshjem,   til   sin   egen 

gamle  Grandmama, der  nu  —  —  nei!  —  nei, 

ikke  i  Aften,  —  ikke  i  Aften,  —  men  imorgen  skal 
have  Alt  at  vide,  —  alt  det  Forfærdelige,  al  den  Kval, 
der  i  de  lange,  lange  Tider  har  hjemsøgt  den  Slægt, 
som  nu  er  udslukt. 

„Stakkels  lille  Catharine  —  du  har  maattet  bøde; 
du  min  Barndoms  Legesøster,  —  ja  —  du  var  mere 
for  mig; som  Dreng  følte  jeg  allerede  for  dig, 

—  hvad  jeg  aldrig  sildigere  har  følt; du  lille 

—  Døde,  du  kunde  kalde  alle  milde  Følelser  tillive  i 

mit  Hjerte, du  og Torben ; er  det 

da  virkelig  ham,  der  har  forraadt  os,  —  var  det  ham, 
der  førte  dig  bort  hin  Nat?  —  Torben,  var  det  den 
Gjengjæld,  du  lovede?  —  — " 

Længe  sidder  Conrad  med  Hovedet  støttet  mod 
sine  Hænder,  og  stirrer  paa  den  Døde,  og  han  tæn- 
ker paa,  hvor  hemmelighedsfuldt  Skjæbnen  har  slyn- 
get Catharinas  og  Torbens  Livstraad  sammen  med 
hans  egen. 

Morgenen  gryer  alt,  Lysene  er  ved  at  brænde  ned, 
og  deres  Skjær,  der  nu  er  nærmere  den  Dødes  An 

sigt,  giver  dette  næsten  Liv; men   Døden,  den 

ubønhørlige  Død  svarer  sit:  Nei!  nu  er  hun  min. 

De  første  Straaler  af  den  opgaaende  Sol  viser  sig, 
og  en  enkelt  af  dem  falder  henover  det  gamle  Cra- 
nium,  og  Conrad  reiser  sig,  griber  det,  og  —  det  er 
ham  næsten,  som  om  en  Anden  taler  gjennem  hans 
Mund,  da  han  sagte  hvisker: 

„Hvil  nu  der,  til  Opstandelsens  Morgenrøde  kalder 
dig  frem." 

Og  varsomt  lægger  han  Broder  Martins  Hoved  ned 
i  Armene  paa  lille  Catharine.  — 

Og  i  det  Fjerne  hører  han  Vægteren  udraabe  Time- 
slaget,  og   han   mindes  hin  Vinternat,  da  han  sidste 

Gang  lyttede  til  Vægterens   Sang; han  stirrer 

i  dybe  Tanker  paa  den  lille  døde  Catharine,  som  ven- 
tede han,  at  hun  skulde  løse  alle  hans  Tvivl. 

Men  nede  paa  Veien  lyder  det  nu  klart  ind  ad  det 
aabne  Vindue: 

„Nu  skrider  Natten  sorte. 
Og  Dagen  stunder  til ; 
Gud  lad  dem  bli\e  borte, 
Som  os  bedrøve  vil ! 
Vor  Klokke  er  slagen  Tre, 
O,  Fader  from. 
Til  Hjælp  os  kom! 
Din  Naade  os  betee! 


XVIII 
I  TØMMERBYS  TELT 


DER  er  forløbet  et  Aar  siden  den  Nat,  da  den  lille 
Kunstberiderske  søgte  tilbage  til  sit  Barndoms- 
hjem for  at  finde  Hvile  efter  sit  omstreifende  Liv,  og 
istedetfor  havde  fundet  Døden. 

Livet  ude  hos  Grandmama  Juel  er  gledet  stille  hen. 
Hun,  der  i  sin  lange  Levetid  har  vænnet  sig  til  ikke 
at  lade  sig  kue  af  rystende  Begivenheder  i  Omver- 
denen, har  ogsaa,  efter  at  det  allerførste  Indtryk  nogen- 
lunde er  udvisket,  gjenoptaget  sine  Vaner. 

Hun  nyder  atter  den  behagelige  Følelse  af  for  sin 
egen  Person  at  kunne  glædes  ved  Tilværelsen,  denne 
Tilværelse,  der  jo  dog  til  Syvende  og  Sidst  er  det 
Eneste,  man  veed  noget  Sikkert  om.  Thi  nødigt  vil 
hun  jo  paa  sine  gamle  Dage  gaa  ind  paa  Conrads  nye 
Ideer  om  Muligheden  for  en  Tilværelse  her  —  og  en 
hisset. 

Han  er  i  hendes  Tanker  blevet  noget  af  en  My- 
stiker, han  er  ligesom  ved  at  glide  ud  af  Hænderne 
paa  hende  i  dette  væsentlige  Punkt.  Vel  har  hun  ind- 

W.  Schorn:   Hvad  Grandmama  oplevede  14 

rømmet  ham,  at  der  i  det,  han  har  berettet  hende  om 
sine  forunderhge,  hemmelighedsfulde  Oplevelser  hin 
frygtelige  Aften,  for  en  ubefæstet  Aand  jo  vist  nok 
kunde  findes  Grunde  til  Tvivl,  - —  men  Grandmama 
hører  nu  en  Gang  ikke  til  de  ubefæstede  Aander. 

Og  sæt,  at  der  i  det,  han  havde  fortalt  hende,  var 
noget  Virkeligt,  —  ja,  saa  vilde  jo  hun.  Grandmama 

Juel,  have  levet  et  helt  Liv  paa ja,  —  paa  — 

hvad? 

Hun  har  ikke  ret  vovet  i  de  hyppige  Samtaler,  hun 
har  ført  med  Sønnesønnen  om  denne  Sag,  at  give  et 
Udtryk  for  dette:  hvad. 

Og  Conrad  har  altid  kun  det  ene  Svar:  hvem  veed? 

Men  netop  dette:  „hvem  veed?"  dukker  ofte  i  en- 
somme Timer  op  for  den  gamle  Dame,  og  hun  falder 
i  Tanker,  Tanker,  hun  ikke  har  kjendt  siden  den  Tid, 
da  hun  som  lille  Barn  sad  ved  sin  Grandmamas  Side 
og  læste  for  hende  i  en  af  de  gamle  Bøger,  der,  som 
ingen  af  de  andre  i  det  store  Bogskab,  var  lukket  med 
store  Sølvspænder. 

Og  hun  mindes,  hvorledes  hun  i  høiere  Grad  fæ- 
stede sin  Opmærksomhed  ved  disse  Spænder  end  ved 
Bogens  Indhold,  og  hvorledes  hun  spurgte  den  Gamle, 
hvorfor  den  Bog  var  ligesom  aflaaset. 

Og  atter  kunde  hun  nu  paa  sine  gamle  Dage  saa 
tydeligt  høre,  hvorledes  hendes  Grandmama  med  den 
svage,  lille  Røst  havde  svaret:  „fordi  man  laaser  for 
alt  det,  der  er  En  helligst,  mit  Barn". 

Og  saa  havde  den  gode,  gamle  Kone  lagt  sin  Haand 
paa  hendes  Hoved,  og  nikket  saa  mildt  til  hende. 

Hvor  kunde  det  mon  være,  at  hendes  Grandmama 
alletider  havde  været  saa  forunderlig  mild,  —  hun 
havde  dog  havt  saa  store  Sorger? 

Og  hendes  Tanker  gaa  videre  og  videre,  det  er  for 
hende,  som  om  hun  i  en  sagte  gyngende  Baad  gled 
ned  ad  sit  tilbagelagte  Livs  Strøm,  som  om  hun  paa 
Bredderne,  hun  kom  forbi,  atter  saae  alle  de  kjendte 
Skikkelser,  hun  havde  været  knyttet  til,  mens  de  le- 
vede, det  var,  som  om  de  vinkede  ad  hende,  som  om 
de  vilde  tale  til  hende;  men  videre  og  videre  glider 
hun,  indtil  hun  i  Tankerne  standser  ved  En,  hendes 
lille  Catharina,  saaledes,  som  hun  havde  gjenseet 
hende  Morgenen  efter,  at  hun  havde  maattet  lade  sit 
Liv.  Og  atter  seer  hun  for  sig,  hvorledes  den  lille 
Døde  ligger  der  saa  stille  med  det  gamle,  brunede 
Cranium  hvilende  ved  sit  Hjerte. 

Det  er  rigtigt,  gamle  Grandmama  husker  jo  saa 
godt,  at  det  gamle  Hoved  blev  opgravet  den  samme 

Dag,  lille  Cathrine  blev  født,  og  nu, Conrad  er 

og  bliver  dog  en  uforbederlig  Drømmer  —  nu  har 
han  lagt  det  til  Hvile  der. 

Hvad  mener  han  med  alt  det?  Han  taler  saa  meget 
om  en  ny  Tid,  der  er  ved  at  bryde  frem;  —  han  paa- 
virkes altfor  meget  af  sine  Venner,  af  Ingemann,  af 
Mynster,  og  nu  i  den  allersidste  Tid  af  denne  — 
Grundtvig. 

Men  videre  og  videre  glide  Tankerne,  de  hige  mod 

lysere  Minder,  og  de  træffe  dem  ogsaa,  og  Smilet 
vender  tilbage,  Smilet  og  Livslysten  og  Glæden  over 
endnu  at  faae  Lov  at  nyde  Synet  af  alt  det  Velkjendte, 
der  omgiver  hende. 

Grandmama  føler,  at  hun  er  en  trofast  Natur,  tro- 
fast mod  det,  hun  kjender;  alt  det,  som  Conrad  drøm- 
mer om,  —  det  kjender  hun  jo  ikke; hvorledes 

skulde  hun  saa  kunne  elske  det? 

Ja  —  hun  har  jo  vel  næppe  kjendt  lille  Catharina, 
der  kun  var  et  Barn,  da  hun  blev  revet  bort  fra 
hende;  hun  har  vel  nærmest  sørget  over,  at  hun  ikke 
tilstrækkeligt  har  vaaget  over  hende. 

At  hun  efter  hendes  Død  ikke  har  kunnet  bidrage 
til  at  opspore  Forbryderen,  det  er  jo  kun  saa  saare 
rimeligt,  —  der  føler  hun  intet  Nag. 

Og  hendes  Dage  glide  roligt  videre. 


Men  der  er  en  Anden,  der  siden  hin  Nat  for  et  Aar 
siden,  da  man  fandt  den  lille  Kunstberiderske  døende 
udenfor  hendes  Barndomshjem,  bestandig  har  ligget 
paa  Lur  i  det  Haab,  at  Opdagelsen  af  Forbryderen 
tilsidst  skal  lykkes  ham,  og  det  er  Birkedommeren  i 
Nordre  Birk,  hvor  Mordet  blev  begaaet. 

Efter  hans  Mening  er  der  En,  der  har  havt  den 
største  Interesse  af  at  udføre  denne  Forbrydelse,  og 
det  er  den  Person,  som  den  tredie  September  1807 
bortførte  hende  fra  Slotskjælderen,  og  som  nu  maatte 

frygte  for  at  opdages  i  samme  Øieblik,  hun  atter  gjen- 
saae  sin  gamle  Pleiemoder. 

Og  saa  meget  har  Dommeren  bragt  i  Erfaring,  at 
denne  Person  er  en  ung  Sømand,  der  den  foregaaende 
Sommer  ofte  er  seet  ude  paa  Dyrehavsbakken,  men 
som  nu  i  et  helt  Aar  har  været  forsvundet. 

Men  —  han  vil  vende  tilbage,  han  vil  atter  kredse 
om  det  Sted,  hvor  han  begik  sin  Forbrydelse,  han  vil 
atter  kredse  om  det  Sted,  hvor  han  først  gjensaae  sit 
Offer  ude  mellem  Teltene. 

Og  nu  er  det  atter  Sommer. 

Ude  paa  Dyrehavsbakken  hviler  Alt  efter  Søndagens 
Anstrengelser  i  den  dybeste  Fred. 

Formiddagssolens  Straaler  sænker  sig  glødende  over 
den  hele  Teltleir.  En  Hind  passerer  frygtløst  en  lille 
Sti  mellem  Teltene,  bukker  sig  nu  og  da  for  at  af- 
gnave en  Tot  af  det  næsten  afsvedne  Græs,  men  den 
skotter  alligevel  over  mod  et  Sted,  hvor  den  har  veiret 
Mennesker,  dog  —  det  er  jo  kun  Bakkens  faste  Be- 
boere; den  føler  sig  paa  en  Maade  i  Slægt  med  disse 
Nomader,  og  den  søger  nu  over  i  Skyggen,  hvor  den 
lægger  sig  til  Hvile  og  gumler  videre. 

Og  uden  for  et  Telt,  der  er  opført  under  en  stor, 
løvrig  Bøg,  sidder  ved  et  af  Bordene  Værten,  Caspar 
Tømmerby,  endnu  med  Søvnen  i  Øinene  efter  en  halv 
gjennemvaaget  Nat,  røgende  sin  Morgenpibe,  medens 
Opvartningspigen,   Kirsten,   har  taget   Plads   ved   den 

modsatte  Bordende,  hvor  hun  er  beskjæftiget  med  et 
Haandarbeide. 

Der  hviler  en  ejendommelig,  velgjørende  Fred  over 
dette  Billede. 

Og  gamle  Tømmerby  fortjener  ogsaa  at  nyde  en 
slig,  stille  Formiddag,  thi  Aftenen  forud  har  været  ret 
bevæget,  idet  han  har  havt  et  skarpt  Ordskifte  med 
sin  Ægtehalvdel,  der  under  dette  atter  har  bebreidet 
ham,  hvad  hun  saa  ofte  tidligere  har  givet  ham  Skyld 
for,  nemlig  at  nære  altfor  venlige  Følelser  for  deres 
smukke  Opvartningsjomfru.  Gamle  Tømmerby,  der  paa 
dette  Omraade  veed  sig  fuldkommen  uskyldig,  har 
endelig  en  Gang  ved  at  slaa  haardt  i  Bordet  vundet 
Seier,  og  tænker  nu  i  denne  stille  Morgentime  paa, 
om  det  ikke  turde  være  det  rigtigste  herefter  at  træde 
bestemtere  op  i  sit  eget  Hus. 

Saa  dybt  er  han  hensunken  i  sine  Betragtninger, 
at  han  ikke  har  lagt  Mærke  til,  at  en  Fremmed  lang- 
somt har  nærmet  sig  ham,  ved  den  ene  Haand  førende 
en  lille  treaarsPige,  medens  han  med  den  anden  skub- 
ber Hatten  bag  ad  Nakken  for  at  svale  sin  Pande. 

Det  er  Adam  Oehlenschlåger,  der  paa  sin  Morgen- 
vandring fra  Christiansholm  tilligemed  sin  lille  Char- 
lotte er  naaet  helt  op  paa  Bakken,  og  nu  først  seer 
gjenkjendende  paa  Værten,  idet  han  udbryder: 

„Ei,see,  der  har  vi  jo  min  brave  Husfælle,  Tømmer- 
by; —  hvor  gaaer  det  med  Forretningen?  Mig  synes, 
man  seer  saa  speculativ  ud." 

Tømmerby  har  hurtigt  reist  sig  op  og  staaer  nu  dybt 
bukkende  foran  ham. 

„Jo  —  jeg  takker  Hr.  Professoren  ydmygst  for 
Tilspørgslen;  —  ja,  vi  maa  jo  ikke  klage,  vi  Folk  paa 
Bakken;  —  jeg  formener  øvrigens,  at  siden  Profes- 
soren var  saa  venlig  at  skrive  den  lille,  pæne  Historie 
om  os  herude,  saa  har  det  hjulpet  svært  paa  Besøget, 
—  ja,  saa  sandelig  troer  jeg  det,"  tilføier  Tømmerby 
og  vover  nu  atter  at  sætte  Huen  paa,  idet  han  nikker 
gjenkjendende  til  den  lille  Pige. 

„Troer  De  det,  gode  Mand,  —  troer  De  det,  — 
ja  — "  indvender  Oehlenschlager  med  et  fint  Smil, 
„jeg  maa  dog  tilstaa,  at  det  —  egentlig  ikke  var  mit 
Formaal  at  virke  til  Forretningernes  Opkomst  her- 
ude   " 

„Naa ikke  det,"   afbryder  Værten   ham   og 

seer  ret  skuffet  ud. 

„Nei  —  jeg  havde,  naar  jeg  skal  sige  den  fulde 
Sandhed,  en  anden  Hensigt,  —  en  hel  anden  — " 

„Ja  —  det  er  nu  alligevel  saa,  Hr.  Professor,  at 
baade  De  og  saa  vi  andre  —  Kunstnere  og  Bevær- 
tere herude,  vi  bør  nu  herefter  holde  trofast  sammen 
for  at  — " 

„De  mener  for  at  holde  Liv  i  Dyrehavsbakken  til 
de  sildigste  Tider,"  indskyder  Oehlenschlager,  —  „ja, 
kan  hænde,  at  ogsaa  jeg  kan  bidrage  min  ringe  Del 
til  dette  store  Formaal.  —  Og  nu  god  Morgen,  min 
gode  Vært,  —  en  god  Morgen,"  tilføier  han  med  et 
venligt  Nik  til  Kirsten,  der  beskedent  har  trukket  sig 

tilbage  til  Teltets  Indgang,  og  nu  staaer  neiende,  medens 
Professoren  fjerner  sig  med  sin  lille  Datter. 

Og  videre  vandre  disse  To  nedover  den  menneske- 
tomme Bakke,  indtil  Faderens  Blik  pludselig  fængsles 
ved  en  Skikkelse,  der  kommer  langsomt  slentrende 
hen  ad  Veien  mellem  Teltene,  og  nu  staaer  ligeoverfor 
ham. 

Han  har  i  den  sidste  Tid  jævnligt  seet  ham  herude, 
—  men  hvor  kjender  han  det  Ansigt  fra? 

Denne  unge  Sømand  med  det  rige,  krøllede  Haar, 
med  de  sammenvoxede  Bryn  og  det  prægtige,  aabne 
Blik, rigtigt,  det  er  den  unge  Gut,  han  forgan- 
gen Aar  traf  inde  i  Brokkens  Bod,  hans  unge  Aladdin, 
og  uvilkaarligt  mumler  Digteren  for  sig  selv: 

„See  hist  paa  Gaden  kommer  atter  hid 
Det  smukke,  unge  Menneske,  som  var  her 
I  Gaar  og  Overgaars " 

Og  han  standser  ham,  der  ærbødigt  har  taget  sin 
blanke  Hat  af,  slaaer  ham  paa  Skulderen  og  spørger 
venligt: 

„Husker  I  mig,  min  unge  Ven? jeg  ønsked' 

Jer  en  Gang  Held  og  Lykke  — " 

„Tak,  Herre,  —  ja,  det  var  forrige  Aar;  jo,  jeg  hu- 
sker det  godt,  —  og  det  er,  ligesom  Herrens  gode 
Ønsker  har  hjulpet  mig  — " 

„Nu,  saa  lad  mig  da  fornye  dem  med  et:  Lykke  paa 
hele  Livets  lange  Reise,  min  unge  Ven." 

Og  Oehlenschlager  og  den   lille  Charlotte  vandre 

videre,  mens  Torben  Kraft  seer  efter  dem  og  føler 
det  som  et  godt  Varsel,  at  han  har  mødt  netop  denne 
Mand,  der,  synes  det  ham,  staaer  som  en  skjærmende 
Guddom  for  Stedet  herude. 

Han  har  seet  ham  i  Samtale  med  Værten  i  det  Telt, 
han  i  den  sidste  Tid  har  kredset  om,  uden  at  han 
endnu  har  taget  Mod  til  sig  for  at  træde  nærmere. 
Men  nu  veed  han  jo,  uagtet  han  kun  en  kort  Stund 
har  holdt  hende  i  sine  Arme,  at  det  var  den  smukke 
Kirsten,  han  hin  Nat  reddede  ud  af  det  brændende 
Hus. 

Caspar  Tømmerby  har  atter  sat  sig  roligt  ned  med 
sin  Pibe,  og  spekulerer  over,  hvorfor  han,  denne  her- 
sens Professor,  ikke  ogsaa  har  omtalt  ham,  Caspar 
Tømmerby,  i  sit  lille  Stykke,  ligesaa  vel  som  Mester 

Jakel, han,  Tømmerby,  er  jo  dog  Professorens 

Husfælle,  og  Forretningen  kan  saa  sandeligen  trænge 
til  al  den  Støtte,  den  kan  faae. 

Og  saa  dybt  er  han  falden  hen  i  sine  Betragtnin- 
ger, at  han  først  mærker,  at  Torben  har  sat  sig  paa 
Bænken  ved  hans  Side,  da  denne  slaaer  Knoerne  haardt 
i  Bordet. 

„Tja!  —  det  sku'  vel  være  Noget  til  at  friske  Ka- 
daveret op  med,  jeg  er  svært  nødlidende,  —  har  gaaet 
en  lang  Vel,  —  gi'  mig  bare,  hvad  De  har,"  siger  Tor- 
ben og  sætter  sig  nu  mageligt  tilrette. 

„Jøsses,  min  go'e  Mand,  her  faaer  De  kuns  første 
Klasses  Varer  —  ikke  Andet  end  første  Klasse;  — 
har  De  hørt  Tale   om  Caspar  Tømmerby?"   spørger 

Værten  og  peger  bagved  sig  op  paa  Navnepladen  over 
Teltets  Indgang. 

„Nei,  det  er  nu  inte  naaet  ud  til  mig,  hvor  jeg  kom- 
mer fra  — " 

„Ikke  det  —  det  er  da  ellers  velbekjendt  nok;  — 
maa  jeg  forresten  spørge  om  Deres  ærede  Navn  og 

—  hvor  De  da  kommer  fra?" 

„Mit  Navn  —  ja,  det  er  ellers  Torben  Kraft,  og  jeg 
kommer  fra  Munsetpoore,  min  Faer,  —  fra  Munset- 
poore,"  gjentager  Torben,  da  Værten  har  seet  ufor- 
staaende  paa  ham. 

„Det  er  sagte'  langt  herfra  Bakken,"  kommer  det 
meget  forsigtigt  fra  gamle  Caspar. 

„Langt  herfra;  —  aa,  ja,  det  ligger  ellers  i  Ostin- 
dien; —  har  De  aldrig  været  der?" 

„Aldrig!  —  aldrig,  —  nei  —  om  Vinteren  kommer 
jeg  ikke  stort  længer  end  til  Adelgade,  —  og  om 
Sommeren  er  jeg  jo  herude,"  svarer  Tømmerby  meget 
spagfærdigt. 

„Naa,  ja,  —  herude  kan  der  jo  ogsaa  være  meget 
rart,  —  især  da,  hvis  man  —  naa  der  er  just  den  lille 
Jomfru  med  Spisevarerne,"  afbryder  Sømanden  sig 
selv,  idet  han  seer  Kirsten  komme  inde  fra  Teltet  med 
et  dampende  Fad. 

„Hvad  si'er  De  saa  til  den.  Styrmand,  den  er  go' 

—  hva'?"  mener  Tømmerby  og  smasker  med  Tungen. 
„Go'  —  go'  — ,"  mumler  Gjæsten,  idet  han  halvt 

skuffet  betragter  Maden  —  „jeg  seer,  at  De  ogsaa 
herude  lever  af  denne  hersens  Kjerregaardsmad  — ." 

„Hvad  —  be — ,  hva'  mener  De  ellers  med  Kjerre- 
gaardsmad,"  snærrer  Tømmerby,  og  er  ved  at  slaa  med 
den  knyttede  Haand  i  Bordet,  da  Torben  dæmper  hans 
Harme  ved  et  ganske  sindigt: 

„Inte  hidsig,  Madam  Soelberg  —  inte  hidsig;  — 
jo,  seer  De,  min  go'e  Mand,  jeg  er  nu  inte  ude  i 
Munsetpoore  van'  ved  at  spise  saadan  Noget,  der  er 
lavet  sammen  af  døde  Dyr  — " 

„Men  —  hvad  Pokker  faaer  De  da,  som  er  bedre 
end  saadan  en  deilig,  stegt  Kylling?" 

„Hvad  jeg  faaer?  —  Hver  evigste  Morgen,  naar  I 
her  i  Europa  drikker  Jeres  Thevandssjap,  saa  faaer  vi 
derude  et  lille  Fad  med  —  Tigerunger  — " 

„Med  —  Tigerunger!" 

„Javel,  med  friske,  nyfødte,  spillevendes  Tigerunger, 
—  de  nysseligste  Smaatingester;  —  Gu'  Fader  be- 
vares, sikke  Sjov,  naar  man  stikker  Gaffelen  i  saadan 
et  lille  Kre'tur,  —  hvor  de  kan  hvine!  naada!  —  Og 

det  er  varm  Mad  li'e  fra  Fadet  a',  det  er  det; 

dette  hersens  er  jo  ikke  andet  end  som  et  opvarmet 
Lig  —  slet  ikke  andet,"  og  den  Fremmede  skubber 
foragteligt  Fadet  fra  sig. 

„Ja  —  men,  kjære  Mand,  spiser  De  da  de  levende 
Dyr?"  spørger  Værten  og  Kirsten  næsten  samtidigt. 

„Spise  levende  Dyr  —  nei,  saa  min  Tro  gjør  vi  da 
vel  ei,  —  vi  slagter  dem  barestens  paa  Fadet,  —  nei, 
paa  det  Lav,  fy  for  en  Ulykke,  spise  levende  Dyr;  — 
maa  jeg  spør'e  Dem,  spiser  de  levende  Østers?  Nei, 
det  gjør  De  da  vel  ikke,  —  de  slagter  dem  vel  først 

ved  at  brække  Skallen  op!  —  Naa,  —  paa  samme 
Maade  gjør  vi  ude  i  Munsetpoore  med  Tigerungerne, 
og  De  skal  jo  huse,  at  det  er  møiet  farlige  Dyr;  hvis 
jeg  ikke  æder  dem,  mens  de  er  smaa,  ja,  saa  æder  de 
sku  mig,  naar  de  bliver  store.  Nei!  fy  for  den  Lede, 
æde  levende  Dyr,  —  ja,  det  vil  da  sige  —  for  de  har 
jo  ikke  saadan  rigtigt  Brød  derude,  og  saa  bli'er  der 
gjerne  sat  et  Fad  paa  Bordet  med  disse  hersens  lyse- 
grønne Frøer,  som  De  jo  nok  kjender  — " 

„Nei  —  det  gjør  jeg  vist  ikke,"  tilstaaer  Caspar  og 
skotter  ængsteligt  over  til  Kirsten. 

„Naa  —  ikke  det;  jo,  seer  De,  Brød  skal  man  jo 
gjerne  ha"  til  Maden,  det  skal  være  grumme  skadeligt 
at  spise  bare  Kjød,  og  saa  har  man  disse  Frøer  til 
det  Samme,  —  man  river  bare  et  Laar  af  dem,  og 
ta'er  det  istedetfor  Brød,  —  det  er  nu  Landsens  Skik 
der." 

„River  De  Laarene  af  de  levendes  Frøer?" 

„Ja  —  begribeligvis;  hva'  sku"  det  skade,  de  voxer 
jo  hurtigt  ud  igjen,  saa  varmt  der  er  der  i  Landet, — 
naa,  saa  Morgenen  efter  kommer  det  samme  Fad  med 
de  samme  Frøer  paa  Bordet  igjen,  og  der  er  skam 
voxet  de  sødeste  smaa  Laar  frem,  —  det  har  jeg  seet 
de  hundrede  Gange." 

„Og  —  hvad  nyder  De  saa  dertil  af  drikkendes 
Varer,  om  jeg  maa  være  saa  fri  at  spø're,"  indskyder 
Værten,  der  tilligemed  Kirsten  halv  ængsteligt  har 
trukket  sig  tilbage  fra  Vildmanden. 

„Drikker^  —  hva"  jeg  drikker;  aa  —  helst  den  go'e 

gamle  ostindiske  Arrak  og  —  Sprit,  half  and  half  — 
for  ellers  bi'er  'en  dog  /or  kraftig;  der  er  ikke  i  hele 
Verden  Noget,  der  slukker  Tørsten  som  Arrak  og 
Sprit." 

„Jøsses,  sikken  en  Kraftkarl  De  maa  blive  af  den 
Levemaade;  —  hør,  veed  De  hvad.  Dem  ku'  jeg  skam 
vistnok  bruge  herude  paa  Bakken,"  udbryder  Tøm- 
merby,  og  rykker  atter  lidt  nærmere  til  sin  Gjæst. 

„Ja,  —  hvis  Tigeren  derovre  i  Menageriet  tilfæl- 
digvis skulde  kaste  Unger,  —  saa  kunde  jeg  jo  gjerne 
gi'  Dem  en  lille  Prøve,"  mener  Torben,  og  kaster  et 
polisk  Blik  over  til  Kirsten,  der  nu  bestyrkes  i  sin 
Anelse  om,  at  han  sagtens  ikke  er  en  saa  ondsindet 
Varulv,  som  hans  sammenvoxede  Bryn  synes  at  an- 
tyde. 

„Nei  —  det  var  ikke  paa  den  Maade,  jeg  mente," 
svarer  Værten,  „nei  —  jeg  havde  tænkt  mig  at  an- 
vende Dem  —  som " 

„Naada  for  Pokker,  la'et  blive  til  Noget,  som  hvad," 
brummer  Torben,  der  n,u  trods  al  tilsyneladende  Mod- 
stand med  god  Appetit  har  givet  sig  i  Lag  med  Kyl- 
lingen. 

„Som  — •  Udsmider,  —  Udsmider  i  min  Dandsebod," 
forklarer  Tømmerby,  „jeg  skal  sige  Dem,  at  herude 
falder  jo  af  og  til  lidt  af  —  saadan  smaa  Batailler  — " 

„Batailler!  det  er  Noget  for  mig;  gaa  bare  paa," 
svarer  Gjæsten  smilende  over  hele  Ansigtet,  idet  han 
nu  med  øiensynlig  Lyst  gnaver  paa  et  Kyllingeben. 

„Jo,  vi  havde  netop  forgangen  Uge  en  nysselig  lille 

en  af  den  Slags,"  fortsætter  Værten  og  rykker  nu  for- 
troligt nærmere  til  sin  Gjæst,  „og  det  var  saamæn 
imellem  de  to  af  Sangerinderne  inde  fra  Guldagers 
Telt,  der  var  med  ved  Dandsen  om  Aftenen,  den  Ene 
det  var  —  ja,  hvad  Pokker  var'et  nu  hun  hed,  jo,  det 
var  saa  sandeligen  hende  den  berømte  Madam  Cata- 
lani,  og  den  Anden  var  en  møiet  bekjendt  svensk  San- 
gerinde, —  og  see  saa  kom  de  ud  ad  Natten  i  Totterne 
paa  hinanden,  naturligvis  over  et  Mandfolk  — " 

„Over  et  Mandfolk,  begribeligvis,  det  er  immervæk 
os,  saadan  Noget  kommer  af,"  afbryder  Torben  og 
smiler  over  til  Kirsten. 

„Men  som  dog  de  To  ku'  mule  hinanden,  —  aa  — 
det  var  en  hel  Komedie  at  see  paa,"  vedbliver  Tøm- 
merby  og  gnider  sig  fornøiet  i  Hænderne. 

„Naa,  —  og  saa  mener  De,  at  jeg  saadan  skulde 
—  rydde  Bulen  — "  siger  Torben  og  slaaer  Værten  paa 
Skuldren. 

„Ja  —  vist  —  det  var  justement  min  Mening  — ." 

„Det  kunde  man  jo  tænke  over,"  mener  Torben, 
og  hans  Hjerte  banker  hurtigere  ved  Tanken  om  paa 
den  Maade  daglig  at  faae  Leilighed  til  at  være  sammen 
med  den  smukke  Kirsten. 

„Naa  —  ska'  det  saa  være?"  fortsætter  Caspar,  der 
allerede  i  sin  Iver  over  at  see  sit  Forslag  antaget,  har 
skjænket  to  topfyldte  Snapse,  —  „naa  —  kom  saa,  og 
lad  os  drikke  paa  det." 

„Godt  ■ —  lad  gaa,  jeg  har  saa  dog  ingen  Hyre  i 
den  første  Tid,"   svarer  Torben,  og  de  tømme  Begge 

deres  Glas,  efter  hvilken  højtidelige  Akt  Forretningen 
anses  for  at  have  saa  fuld  Gyldighed,  som  om  den  var 
indgaaet  for  selve  Magistraten  og  alle  de  to  og  tredive 
Mænd.  — 

Og  der  sidder  de  nu  og  nyder  Formiddagens  Ro, 
medens  de  drøfter,  hvorledes  Torbens  Stilling  i  Tel- 
tet fremtidigt  vil  være  at  ordne. 

Det  er  under  alt  det  blevet  saa  høit  op  ad  Dagen, 
at  enkelte  Spaserende  allerede  begynde  at  bevæge 
sig  omkring  paa  Bakken. 

Pludselig  farer  Caspar  Tømmerby  op  fra  sin  Plads 
paa  Bænken,  og  staaer  nu  med  Huen  i  Haanden  yd- 
mygt bukkende  for  en  Forbipasserende,  en  ældre  Mand, 
der  bærer  Kaskjet  med  Guldtresse. 

„Det  er  Birkedommeren,  - —  hels  paa  Birkedomme- 
ren, Kirsten,  —  det  er  vores  Øvrighed,  Birkedomme- 
ren i  Nordre  Birk,"  hvisker  han  til  Torben,  idet  han 
puffer  ham  i  Siden  for  ogsaa  at  formaa  ham  til  at 
vise  Stedets  høie  Øvrighedsperson  den  skyldige  Re- 
spect. 

Og  de  har  alle  Tre  reist  sig  fra  Bænken,  da  Birke- 
dommeren, ligesom  ved  en  pludselig  Indskydelse  styrer 
sine  Skridt  over  mod  Teltet,  og  ved  et  lille  Vink  med 
Pegefingeren  kalder  Værten  ud  i  det  fulde  Sollys,  hvor 
han  nu  staaer  med  Huen  i  Haanden  overfor  den  mæg- 
tige Mand. 

„Hør,  —  sig  mig  en  Gang,  Tømmerby,  De  husker 
jo  nok  Historien  forrige  Efteraar  med  hende  —  Kunst- 
beridersken, der  kom  af  Dage " 

„Jøsses,  Hr.  Birkedommer,  —  ja,  saa  grangivelig." 

„Naa,  ja  —  jeg  tænkte  det  nok;  —  hør,  sig  mig," 
og  Birkedommeren  skotter  over  Tømmerbys  Skulder 
hen  mod  Teltet,  hvor  Kirsten  og  Torben  atter  har 
taget  Plads,  —  „husker  De  ogsaa,  at  man  troede,  at 
Forbryderen  var  sluppet  bort  paa  et  Skib?" 

„Nei,  —  see  det  huser  jeg  nu  ikke,"  mener  Værten 
og  skubber  Huen  i  Veiret,  for  med  en  dybsindig  Mine 
at  klø  sig  i  Hovedet. 

„Ik — ke  det,  ja,  saa  vil  jeg  dog  bede  Dem  om  at 
have  et  vaagent  Øie  med  —  Søfolk,  der  muligvis 
kunde  søge  Tilhold  herude." 

„Skal  ske,  naadige  Hr.  Birkedommer,  skal  ske; 
• —  og  nu,  da  jeg  har  den  Ære  at  tale  med  Hr. 
Birkedommeren,  tør  jeg  saa  ikke  med  det  Samme  an- 
mode om  Tilladelse  til  at  holde  et  lille  —  Bal  herude 
paa  Søndagaften." 

„Ja,  —  min  gode  Mand,  De  veed,  at  jeg  ikke  er 
nogen  Ynder  af  disse  sildige   Historier,  der   kommer 

saa  let  Spektakler  ud  af  dem, men  lad  gaa  da 

for  denne  Gang,"  tilføier  den  strenge  Øvrighedsper- 
son, idet  han  trækker  sin  store  Brevtaske  op  af  Lom- 
men, og  paa  et  afrevet  Blad  af  denne  skriver  den  for- 
ønskede Tilladelse,  hvorpaa  han  med  et  naadigt  Nik 
og  endnu  et  speidende  Blik  over  mod  Teltet  gravi- 
tetisk er  ved  at  fortsætte  sin  Vandring,  da  han  plud- 
selig atter  vender  sig  mod  Tømmerby,  vinker  ham 
hen  til  sig  og  fører  ham  med  sig  paa  Veien  op  over 
Bakken.  — - 


Imidlertid  har  Torben  Kraft  atter  sat  sig  tilrette  paa 
Bænken  overfor  den  smukke  Opvartningspige.  Han 
har  længe  i  Tavshed  kigget  op  mod  Trætoppene,  og 
fordybet  sig  i  Betragtningen  af  de  hvide,  jagende 
Bomuldsskyer,  der  seile  hen  over  den  dybt  blaa  Him- 
mel, og  iagttager  nu  med  synligt  Velbehag  den  lille 
Kirsten,  mens  hun,  bøiet  over  sit  Sytøi,  slet  ikke  synes 
at  ændse  ham. 

Og  det  forekommer  ham,  som  om  hendes  Øine  er 
endnu  langt  dybere  blaa  end  Sommerhimlen  over 
deres  Hoveder;  —  og  han  tænker  paa  den  Nat,  da  de 
i  Angst  saae  ind  i  hans,  medens  han  bar  hende  ud  af 
Flammerne. 

Hvad  om   han  nu  sagde  hende,  hvem  han  var,  at 

det   var  ham, nei,  nei   Torben,   for   din   egen 

Skyld  skal  hun  holde  af  dig.  —  Sligt  minder  man  hel- 
ler ikke  om,  —  det  er  en  Mand  uværdigt. 

Og  hans  Tanker  glide  mange  Aar  tilbage,  tilbage 
til  Drengeaarene,  og  han  seer  sig  selv  i  Conrads  Arme 
den  Dag  ude  paa  Dammen,  —  har  Conrad  nogen- 
sinde mindet  ham  om  det  Øieblik,  —  nei.  Sligt  min- 
der man  ikke  om,  det  er  en  Mand  uværdigt. 

Kan  han  ikke  i  Andet  ligne  Conrad,  som  han  hele 
sit  Liv  har  seet  op  til,  —  saa  kan  han  dog  prøve  at 
ligne  ham  i  Høisind. 

Kanske,  naar  han  er  blevet  gammel,  vil  han  en 
Dag  kunne  sige  til  sin  Redningsmand.-  jeg  kunde 
kun  gjengælde  dig  ved  at  blive  et  hæderligt  Men- 
neske. 

W.  Schorn :  Hvad  Grandmama  oplevede  •        15 


226 


Og  Kirsten  og  Torben  sidde  tavse  i  lang  Tid,  hver 
for  sig  fortabte  i  Tanker. 

Men  Hinden  derovre  under  den  store  Bøg,  den 
reiser  sig  pludselig  og  sætter  afsted  i  lette  Spring, 
som  om  den  vilde  kalde  dem  frem  fra  Tankernes 
Drømmerige  til  det  friske,  pulserende  Liv. 

Torben,  der  længe  har  siddet  foroverbøiet,  og  nær- 
mest synes  optaget  af  at  betragte  den  spraglede,  skri- 
gende Papegøie,  der  udenfor  Teltet  paa  den  anden 
Side  Stien  er  fastbundet  til  en  Stang,  retter  sig  og 
seer  atter  om  paa  Kirsten. 

„Hør  —  De,  lille  Jomfru,  jeg  er  en  Gang  blevet 
spaaet  nede  i  Messina  af  en  rigtig  Spaakone,  —  og 
veed  De,  hvad  hun  sagde?" 

Kirsten  seer  med  et  Smil  over  paa  ham;  der  er 
noget  drillende  i  dette  Smil,  det  er  ikke  saaledes,  de 
deilige,  blaa  Øine  skal  see  ind  i  hans,  —  og  mis- 
modigt lader  han  Hovedet  synke;  men  det  er,  som  om 
hun  i  dette  Øieblik  faaer  Medlidenhed  med  ham,  og 
hun  svarer: 

„Hvor  skulde  jeg  nu  vide  det,  —  jeg  er  jo  da  ikke 
nogen  alvidende  Spaakone  — " 

„Hun  spaaede  mig,  at  der  var  een  Time  i  mit  Liv, 
der  —  der  skulde  afgjøre  hele  mit  Livs  Lykke  — " 

„Kanske  den  Spaadom  gjælder  for  mange  Menne- 
sker," mener  Kirsten  og  vedbliver  roligt  med  sit  Ar- 
beide. 

„Jamen,  —  lille  Jomfru  Kirsten,"  fortsætter  Torben, 
der  begynder  at   fatte  Mod  til  at  gaa  videre,  —  „nu 

ret  i  Dag  mærker  jeg,  —  at  hun  har  sagt  Sandhed, 
for  —  nu  har  jeg  været  her  hos  Dem  een  Time,  — 
og  i  den  Time  er  min  Skjæbne  bleven  afgjort." 

Kirsten  seer  spørgende  over  paa  ham  og  ryster 
uforstaaende  paa  Hovedet. 

„Jeg  skal  sige  Dem,  Jomfru  Kirsten,  - —  mange  Dage 
har  jeg  staaet  histovre,  —  der  omme  bag  den  store 
Bøg,"  og  han  peger  over  mod  den  Plads,  hvor  Hin- 
den saa  ofte  søger  Hvile,  „og  jeg  har  fulgt  Dem  med 
Øinene,  ja   —  tilsidst  troede   jeg  saa   Skam,   at  jeg 

skulde  stirre  dem  ud  af  Hovedet  paa  mig,  for 

jeg  —  jeg  syntes,  at  De  var  saadan  en  sød  lille  Pige, 

—  og  nu,  i  Dag,  tog  jeg  Mod  til  mig  og  gik  herover, 

—  og  i  den  Time,  der  nu  er  gaaet,  husk  paa,  det  var 
det,  som  hun,  Spaakonen  sa'e,  —  i  den  Time  er  det 
rigtig  blevet  tydeligt  for  mig,  —  at  jeg  holder  saa  for- 
færdelig meget  af  Dem,  —  og  nu  spør'  jeg  Dem,  lille 
Kirsten,  —  nu  —  spør'  jeg  Dem,"  gjentager  han  helt 
lavmælt,  idet  han  seer,  at  Kirsten  har  reist  sig,  at  hun 
har  samlet  sit  Arbeide  sammen  i  sit  Forklæde,  og  med 
et  næsten  uvilligt  Udtryk  i  det  smukke  Ansigt  er  ifærd 
med  at  gaa  ind  i  Teltet,  —  „ja  —  nu  spør'  jeg  Dem," 
slutter  han  næsten  hviskende,  idet  han  lader  Hovedet 
synke,  —  „vil  De  være  —  —  min  Kone?" 

„Og  —  jeg  svarer  Dem,  Torben  Kraft,  at  — 

det  ikke  er  gaaet  mig  som  Dem,  —  jeg  har  ikke  i 
den  Time  lært  at  holde  af  Dem,  — •  saadan  som  jeg 
skulde  holde  af  den  Mand,  jeg  gav  mit  Jaord,"  og  hun 
nærmer  sig  ham  atter,  da  hun  seer,  at  han   ganske 

stille  skjuler  sit  Ansigt,  og  hun  lægger  varsomt  en 
Haand  paa  hans  Skulder,  —  „er  det  nu  ikke  meget 
mere  honnet  af  mig,  Torben  Kraft,  at  sige  Dem  det 
strax,  —  ikkesandt,  Torben,  det  er  meget  bedre,  — 
—  naar  det  nu  ikke  kan  være  andet,  —  for  —  det 
kan  nu  en  Gang  ikke  blive  —  anderledes,"  og  hun 
ryster  paa  Hovedet,  idet  hun  med  et  mildt  Blik  seer 
ned  paa  ham. 

Men  han  seer  ikke  dette  Blik,  han  læner  sig  til 
Bordet,  og  støtter  Hovedet  i  begge  Hænder,  saa  at  han 
helt  skjuler  sit  Ansigt;  kun  nu  og  da  kan  man  see,  at 
han  med  Haanden  vil  hindre  en  Taare  fra  at  vise, 
hvor  dybt  bevæget  han  er.  — 

Og  Tankerne  jage  hverandre  bag  hans  bankende 
Tindinger. 

Troen  paa  denne  Spaadoms  Sandhed  har  i  lange 
Tider  fulgt  ham,  den  har  voxet  sig  saa  fast  hos  ham, 
at  han  nu  mener,  at  fra  dette  Øieblik  skal  altsaa 
hans  Liv  henglide  i  Sorg  og  Savn,  i  svidende  Savn 
efter  hende,  som  han  netop  elsker  høiere  nu,  da  hun 
har  været  saa  ærlig  imod  ham. 

Mørkere  og  mørkere  jage  Tankerne  hverandre,  og 
lægge  sig  som  et  tordensvangert  Skytæppe  for  den 
Sol,  han  alt  troede  var  hans.  — 

Endelig  hører  han  Nogen  nærme  sig;  det  er  Caspar 
Tømmerby,  der  langsomt  vender  tilbage  fra  sin  Van- 
dring med  Birkedommeren,  og  nu  med  et  eiendomme- 
lig  diplomatisk  Udtryk  i  Ansigtet  sætter  sig  ned  paa 
Bænken  ved  Siden  af  Torben,  som  han  i  nogen  Tid 

iagttager  i  Tavshed  før  han,  som  han  mener  med  stor 
Snedighed,  aabner  Samtalen  ved  at  spørge  til  hans 
Befindende. 

„Hvad  er  der  egentlig  i  Veien  med  Dem,  lille  Tor- 
ben, De  er  nok  inte  rigtig  ved  Hægterne; det 

er  da  inte  Noget  —  med  Samvittigheden,  —  hva?" 

„Med  Samvittigheden?  —  Aa  —  den  feiler  vist 
inte  No'et,  —  men  det  kan  jo  nok  være,  at  Kuløren 
er  gaaet  noget  af  mig,  efter  at  jeg  er  kommet  herud 
—  her  i  det  stærke  Solskin,"  siger  han  saa  høit,  at 
han  haaber,  at  Kirsten  maa  kunne  høre  det  inde  i 
Teltet,  —  „men  la'  os  nu  ikke  snakke  om  det,  —  man 
kan  jo " 

„Ja,  det  forstaaer  sig,"  afbryder  Værten  ham,  „man 
kan  jo  begynde  at  spille  i  en  anden  Kulør,  lille  Tor- 
ben, i  en  hel  anden  Kulør,"  og  han  leer  over  sit  gode 
Indfald,  thi  han  troer  nu  at  være  paa  det  Rene  med, 
at  der  har  været  „Noget"  mellem  Kirsten  og  Torben. 

„Men  —  for  at  tale  om  noget  Andet,  her  skal  De 
see,  vi  har  da  faaet  Tilladelsen  af  Birkedommeren  til 
at  holde  Bal  — " 

„Bal,"  afbryder  Torben  ham,  „det  var  Spænd,  det 
er  Noget  for  mig;  —  her  er  vel  rigtig  mange,  kjønne 
Piger  herude?" 

Hvor  inderligt  ønsker  han,  at  Kirsten  maatte  kunne 
høre  ham,  han  skal  dog  vise  hende,  —  det  koldsindige 
Pigebarn,  at  han  er  en  rask  Fyr  trods  Alt. 

Og  dette  Ønske  faaer  han  virkelig  opfyldt,  thi  under 
hans  sidste  Ord  viser  hun  sig  i  Teltets  Aabning,  rolig 

staaer  hun  der,  stadigt  beskjæftiget  med  sit  Arbeide, 
uden  at  det  lader  til,  at  hun  ved  hans  Ord  lider  de 
Kvaler,  han  har  haabet. 

Imidlertid  har  Værten  trukket  op  af  Lommen  det 
lille  Papir,  hvorpaa  Birkedommeren  har  skrevet  Til- 
ladelsen, men  han  sætter  ved  Gjennemlæsningen 
deraf  et  temmelig  gnavent  Ansigt  op,  hvorfor  Torben 
bøier  sig  over  ham  for  at  kaste  et  Blik  i  Documentet. 

„Er  der  Noget  i  Veien?" 

„Ja  —  der  er  det  i  Veien,  at  Ballet  skal  holde  op 
Kl.  1,  —  saa  morer  Folk  sig  jo  allerbedst,  —  detgaaer, 
saa  bandte  jeg,  ikke,  —  det  var  rart,  om  man  kunde 
faae  det  forandret,"  mener  Tømmerby  og  trækker  Øien- 
brynene  i  Veiret. 

„Forandret!"  udbryder  Torben,  „ja,  det  er  da  let 
nok  — " 

„Hvordan  —  mener  De?" 

„Vi  danser  begribeligvis  bare  fort  —  immer  fort  — " 

„Nei!  —  nei,  lille  Ven,  det  er  ikke  det,  jeg  mener, 
—  nei  —  jeg  mener,  at  det  var  rart,  om  man  ku'  faae 
det  forandret  paa  Sedlen,  —  her  —  paa  Sedlen,"  og 
gamle  Caspar  slaaer  med  Pegefingeren  ned  paa  det 
Sted  i  Papiret,  hvor  Tallet  staaer,  —  „om  man  kunde 
faa  et  andet  Tal  til  at  staa  der,  —  et  andet  Tal,  end 
det  forbandede  Ettal." 

„Det  er  da  vel  heller  inte  et  Stykke,  der  skal  fire 
Heste  til  at  trække,"  mener  Torben  og  kaster  atter  et 
Blik  ned  i  Papiret,  —  „man  kan  jo  barestens  sætte 
en  lille  Krølle  for  oven  og  en  for  neden,  saa  staaer  der 

da  det  pæneste  lille  Total  —  og  —  Sedlen  dér,  det 
er  jo  da  Deres  egen  — " 

„Ja  —  turde  De  gjøre  det?"  og  Caspar  Tømmerby 
seer  med  et  listigt  Blik  op  paa  Torben. 

„Om  jeg  turde  —  ja  saa  min  Sa " 

„Gjør  det  ikke,  Torben  Kraft,"  lyder  det  pludselig 
fra  Kirsten,  der  har  været  et  tavst  Vidne  til  Samtalen, 
og  nu  kaster  et  misbilligende  Blik  til  Torben,  som  har 
vendt  sig  om  mod  hende. 

„Gjør  det  ikke,  Torben  Kraft,"  siger  hun  endnu  en 
Gang,  før  hun  atter  fjerner  sig  for  at  lade  de  To  alene. 

Det  var  vel  i  den  Sindsstemning,  i  hvilken  Torben 
befandt  sig,  det  skjæbnesvangreste  Ord,  hun  kunde 
have  sagt.  Hans  Lyst  til  at  være  hende  imod,  til  at 
vise  hende,  at  han  var  den  Mand,  der  brød  sig  Pokker 
om  Fruentimmer,  æggedes  kun  derved. 

Kun  et  Øieblik  betænker  han  sig,  han  vender  sig 
om  mod  Værten,  og  med  en  rask  Beslutning  trækker 
han  en  Stump  Blyant  op  af  Lommen,  og  giver  sig 
meget  omhyggeligt  til  at  forandre  Tallet. 

„See  saa,  —  nu  er  den  klaret!"  udbryder  han  med 
et  triumferende  Blik  til  Tømmerby,  der  har  seet  til 
med  store  Øine. 

Men  da  Torben  vender  sig  om  for  ogsaa  at  vise 
Kirsten,  hvor  rask  en  Karl  han  er,  finder  han  hendes 
Plads  tom. 

Ligemeget!  Hun  har  nok  hørt  og  seet  Alt  alligevel. 

Og  en  Følelse  af  Tilfredsstillelse  udgyder  sig  over 
Torben.  Han  har  saaret  hende  —  som  hun  har  saaret 

ham.  Godt!  Der  er  vel  da  fler  Pigebørn  til  i  Verden, 
tænker  han,  og  stirrer  trodsigt  over  imod  den  store 
Bøg. 

Og  det  er,  som  om  en  Stemme  derovrefra  hvisker 
gjennem  Løvet,  der  sittrer  for  en  sagte  Vind: 

„Men  der  er  kun  een  Kirsten!" 

Og  atter  sænker  han  det  trodsige  Blik,  og  skjuler 
Ansigtet  i  sine  Hænder.  — 

Imidlertid  har  Værten  iagttaget  ham  skarpt  og  me- 
ner nu,  at  Øieblikket  er  kommet  til  at  udføre  de  In- 
struxer,  Birkedommeren  har  givet  ham,  og  med  en 
Pludselighed,  der  imidlertid  slet  ikke  synes  at  over- 
raske Torben,  spørger  han: 

„Hør,  sig  mig  en  Gang,  Torben  Kraft,  hvad  Lands- 
mand er  De  egentlig,  —  De  har  noget  fremmed  i 
Deres  Udseende  og  i  Deres  Tale,  jeg  ikke  rigtig  kan 
komme  efter?  —  Hvor  er  De  født?" 

„Hvor  jeg  er  født,  —  jeg  er  da  ellers  født  i  Korinth, 
eller  da  lige  i  Nærheden;  men  det  kan  jo  nok  være, 
at  der  er  noget  fremmed  i  min  Udtale,  for  jeg  har  jo 
allerede  faret  en  hel  Del  Aar." 

„Hm!  —  i  Korinth,  sagde  De,  —  ja  det  er  sagte' 
ogsaa  langt  borte,"  mener  Tømmerby  og  søger  gan- 
ske hemmeligt  at  liste  Blyanten,  som  Torben  har  lagt 
fra  sig,  over  til  sig  for  med  den  lige  saa  hemmeligt 
at  kradse  det  Navn,  han  har  hørt,  ned  paa  den  hvid- 
malede Bordplade. 

„■ —  De  siger,  at  De  har  faret  en   Del  Aar,   men 

De  har  da  ogsaa  været  meget  her  i  Danmark;  — 
hvor  var  De  nu  forrige  Eftersommer?"  fortsætter 
Tømmerby  efter  en  kort  Taushed  og  seer  Torben  stift 
i  Øinene, 

„Det  husker  jeg  skam  ikke  saa  nøie,"  svarer  Denne, 
der  er  altfor  optaget  af  Tanken  om  Kirsten,  til  at  han 
ønsker  Samtalen  fortsat,  —  „jo  —  forresten,  nu  hu- 
sker jeg  det  da,  for  jeg  var  den  Gang  ifærd  med  Rei- 
sen til  Ostindien." 

„Ostindien,"  mumler  Tømmerby,  —  „Ostindien,  — 
altid  Noget,  der  ligger  langt  — -  langt  borte  herfra  — " 

„Jøsses  —  meget  længere  end  hele  Adelgade  er 
lang,"  vrisser  Torben,  idet  han  reiser  sig,  for  paa  den 
Maade  at  faae  Ende  paa  Værtens  kjedelige  Spørgs- 
maal.  Og  med  et  let  Nik  slentrer  han  ind  i  Skoven. 

„Ja  —  gjør  du  dig  bare  lystig  med  din  Adelgade, 
—  du  er  vist  snart  færdig  med  at  drive  Abespil  med 
gamle  Folk,  —  føi  for  Pokker!" 

Og  Tømmerby  skynder  sig  ind  i  Teltet,  hvorfra  han 
hurtigt  vender  tilbage  med  et  Ark  Papir  og  en  lille 
Flaske  halvfuld  af  skimlet  Blæk,  for  nu,  saa  godt  han 
formaaer,  at  gjengive  Samtalen  med  Torben.  Og  efter 
at  have  sammenfoldet  Papiret  og  skrevet  Birkedom- 
merens Adresse  paa  Brevet,  begiver  den  snedige  Vært 
sig  ned  over  Bakken,  for  selv  at  besørge  det,  da  hver- 
ken hans  Kone  eller  Kirsten  maa  vide,  hvad  han  og 
hans  høie  Øvrighed  har  for. 


XIX 
VIOLINBYGGERENS  SØSTER 


UDE  i  Adelgade  hos  den  gamle  Violinbygger  er 
den  lille  Familie  forsamlet  om  Middagsbordet. 

Stemningen  er  trykket.  Der  har  altid  hvilet  tunge 
Skyer  over  Huset,  men  efter  den  lille  Catharinas  Død, 
og  efterat  Sønnen,  Tonio,  som  Følge  deraf  atter  har 
taget  Ophold  hos  Forældrene,  er  Forholdet  mellem 
gamle  Mester  Guiseppe  og  hans  Kone  blevet  end  mere 
spændt. 

Denne  Dag  har  der  nu  været  særlig  Ufred  mellem 
Fader  og  Søn. 

Tonios  tunge  Sindsstemning  efter  den  sørgelige  Be- 
givenhed er  snarere  bleven  værre  end  bedre  i  det 
Aar,  der  er  forløbet.  Ganske  vist  gjør  han,  som  han 
mener,  sit  bedste  for  at  hjælpe  den  Gamle  ved  Arbei- 
det,  men  der  er  dog  stadigt  Anledning  for  Faderen  til 
at  beklage  sig. 

Den  Gamle  er  færdig  med  den  første  Ret,  og  har, 
som  han  pleier,  taget  op  af  Vestelommen  en  lille  Elfen- 
bensplade,  som  han  nu  sindigt  giver  sig  til  at  snitte 

paa,  mens  han  nu  og  da  over  Brillerne  kaster  et  Blik 
hen  paa  Sønnen. 

„Hjo  —  schnitte   Hovede  ud  po  Halse  af  Violine, 

—  —  Dummeheder,   det  kan   han,    men    lægge    en 

Bjælke   ordentlig   ind, flytte   en    Par   F-Huller 

paa  en  gammel  Inslrumente,  —  —  det  er  skidte 
gjorte;  —  hva'  jeg  pryde  mig  om  saadan  en  Fruen- 
timmerphisionomi  paa  en  Violine,  —  og  Buplikum, 
troer  du,  at  Buplikumme  saa  tosset,  at  de  pilde  sig 
ind,  at  de  er  skaare  af  Benvenuto,  —  og  Fruephisio- 
nomi  er  der  nokke  af  —  hikkesandte?" 

Han  taler  sig  mere  og  mere  hidsig,  og  stakkels 
Tonio,  der  har  fundet  en  fattig  Trøst  i,  saa  godt  han 
formaaede,  at  skjære  lille  Catharinas  Hoved  ud  i 
Træet,  slaaer  skamfuld  Øinene  ned. 

Hemmeligt  trykker  Moderen  hans  Haand  under 
Bordet,  idet  hun  betragter  Manden  med  Bitterhed. 

„Du  glemmer,  at  Du  og  har  været  ung,  Joseph;  — 

—  du  glemmer,  at  stakkels  Tonio  har  havt  den  store 
Sorg  — " 

„Aa  — klemme,  —  klemme,  hjai  skal  'uske  Alt, 

—  hjai  skaffe  Penge  til  Alt,  —  men  hjai  skal  min 
Dommekirke  have  færdig  —  — ■" 

„Det  er  netop  Ulykken,  Joseph,  du  holder  mere  af 
din  snavs  Domkirke,  end  af  din  egen  kjødelige  Søn," 
afbryder  Konen  ham  ærgerlig. 

—  „Oh!  ho  —  stoppe  lidte,  stoppe  lidte,  hjai  'olde 
meget  af  Tonio,  han  min  mege  gode  Drenge,  —  men 
'an  glemme  at  tjene  Penge,  'an  glemme  godt  Arbeide, 

for  at  schnitte  dumme  Phisionomi  ud  i  Violine,  —  og 
det  er  Penge,  vi  skal  pruge  —  Penge  —  Penge,  for- 
staa  du  —  Penge!"  og  den  gamle  Mester  slaaer  et  saa 
djærvt  Slag  i  Bordet,  at  Laaget  falder  af  Suppeter- 
rinen. 

Ved  Støien  vaagner  tilsyneladende  hans  gamle  Sø- 
ster, der  har  flyttet  sig  fra  Spisebordet  og  taget  Plads 
i  et  Hjørne  af  Stuen. 

Hun  slaaer  Øinene  halvt  op  og  seer  over  paa  Bro- 
deren, der  møder  hendes  Blik  med  det  Spørgsmaal: 

„Gianetta  —  kan  hikke  du  sige,  hvad  vi  skal  gjøre? 
Penge  —  Penge  vi  mangle.  —  Du  i  dine  unge  Dage 
kunde  see  ind  i  Fremmetide,  —  langt,  langt  ind  i 
Fremmetide  — " 

„Det  jeg  kan  endnu,  min  gode  Guiseppe,  det  jeg 
kan  endnu,  —  jeg  see  mere  end  mange  Andre,  — 
men  ikke  for  mig  selve  eller  mine  Familie,  —  nei! 
—  kuns  for  Fremmede  — "  og  hun  stirrer  frem  for 
sig,  som  om  hendes  Øine  søger  Noget,  der  ligger 
udenfor  Værelsets  Grændser. 

Det  er  troligt  nok,  at  hun  har  Ret  i  at  kunne  see 
mer  end  Andre,  efter  det  Ydre  at  dømme.  Der  er  i 
dette  Øieblik  over  det  gamle  Ansigt  udbredt  et  Skjær 
af  Hemmelighedsfuldhed,  af  Evne  til  med  dette  for- 
underlige Ørneblik  at  kunne  skue  dybt  ind  i  andre 
Mennesker  og  deres  Skjæbne. 

Længe  sidder  hun  saaledes  og  stirrer  aandsfra- 
værende  frem  for  sig,  og  de  blege  Solstriber,  der  gjen- 
nem  de  snavsede  Ruder  falder  hen  over  hendes  An- 

sigt,  forstærke  kun  det  sære,  uhyggelige,  der  er  ud- 
bredt over  hendes  Skikkelse. 

Endelig  aabner  hun  Læberne  og  hvisker  halvt  ud 
for  sig  selv: 

„I  Roma,  —  da  jeg  være  Amme  hos  Conte  Rotari, 
—  den  Gange,  da  lille  Catharina  komme  til  ham,  — 
hjo!  hjo!  —  jeg  kunde  see  mange,  mange  pesynder- 
lige  Tinge,"  og  hun  bøier  sig  helt  fremad,  støtter  Ho- 
vedet med  det  forpjuskede  Haar  i  Hænderne,  og  stir- 
rer fremad,  som  om  hun  ikke  aner,  at  der  er  Andre 
tilstede,  „ — lille  Catharina  have  gode  Ven  her  i  Byen, 
det  hun  mig  fortælle,  —  hjo!  det  hun  mig  fortælle, 
da  hun  være  ganske  lille  Pige,  —  jeg  ham  aldrig  seet, 
den  Gang  jeg  komme  hertil,  —  men  her,  —  her  jeg 
strax  ham  kjendte,  —  da  han  føle  min  Pulse,  —  jeg 
vide  strax,  at  han  være  lille  Catharina  sine  Ven  — " 

„Hvad  for  en  'am?"  spørger  Mester  Guiseppe  gna- 
vent, —  „man  dog  hikke  forstaa,  Gianetta,  hvad  for  en 
'am?" 

„Unge  Dottore,  —  unge  Conrad  Juele,"  fortsætter 
hun  uden  at  see  op,  —  „han  —  og  Catharina  —  og 
En  endnu,  —  En  endnu,  de  'øre  sammen,  —  de 
Tre  — ",  og  hun  giver  sig  til  med  sin  Stok,  der  aldrig 
forlader  hende,  at  tegne  en  Trekant  i  Sandet  paa  Gul- 
vet, —  „mange  Folk  hikke  tænke  paa,  at  de  'øre  til 
saadan  en  Trekante,  —  nei  —  det  de  hikke  vide  Noge 
af,  —  men  det  kan  gamle  Gianetta  see,  —  det  kan 
hun.  —  Og  den  Tredie,  —  hamme  jeg  see  i  Messina, 
det  være  en  unge  Sømand,  —  det  være  hamme,  som 

bringe  lille  Catharina  til  sin   Papa,  til  Greve   Rotari, 

—  det  være  hamme  —  hjo!  —  ham  jeg  hikke  længe 
tænke  po,  —  men  —  nu,"  og  den  Gamle  aabner  Øi- 
nene  helt  og  stirrer  frem  for  sig,  som  om  et  indre 
Syn  viser  sig  for  hende,  „der  —  der,"  hun  peger 
fremad,  og  de  Andres  Blik  følge  uvilkaarligt  Retnin- 
gen af  hendes  Finger,  —  „der  —  er  han,  —  nu  jeg 
see  ham,  — -  han  være  i  store  Fare,  —  oh!  Madonna! 

—  oh!  hellige  Martine,  —  tage  sig  af  ham;  —  han 
er  u — skyl — dig!"  skriger  hun  pludselig  og  læner  sig 
udmattet  tilbage  i  Stolen. 

I  ængstelig  Spænding  har  de  Alle  hørt  paa  hende, 
og  ved  dette  Skrig  styrte  de  hen  for  at  yde  hende 
Hjælp,  men  ganske  stille  har  hun  lukket  Øinene,  et 
Smil  spiller  om  de  rynkede  Læber,  og  hun  er  falden 
i  en  dyb  Søvn. 

Man  kjender  saa  godt  der  i  Huset  de  pludselige 
Anfald  af  en  dødlignende  Dvale,  der  kan  overfalde 
hende,  saa  der  agtes  ikke  videre  paa  hendes  Tilstand. 
Man  er  vant  til  at  lade  hende  sidde  stille  hen,  og  hun 
veed  da  ikke  ved  sin  Opvaagnen,  hvad  der  er  fore- 
gaaet  med  hende. 

Men  denne  Dag  har  Mester  Guiseppe  dog  lagt  sær- 
ligt Mærke  til,  hvad  hun  i  sin  sygelige  Tilstand  har 
sagt.  Han  har  tidligere  gjennem  Conrad  Juel  hørt  Tale 
om,  at  et  Barn  der  i  Huset  er  forsvundet,  og  han  faaer 
i  dette  Øieblik  en  Anelse  om,  at  Rotaris  Datter,  Tonios 
Elskerinde,  ikke  er  nogen  Anden  end  dette  Barn.  Han 
mener  nu  ogsaa,  at  det  jo  kanske  forholder  sig  som 

Søsteren  i  sin  sonnambule  Tilstand  har  seet,  at  denne 
unge  Sømand  kan  have  bortført  Barnet,  og  i  dybe 
Tanker  gaaer  han  over  i  sit  Værksted. 

Og  herinde  overveier  han  nu,  hvorledes  han  vil 
opsøge  sin  unge  Ven  Conrad  Juel  og  Dennes  Grand- 
mama, og  hvorledes  han  vil  løse  de  store  Gaader  for 
dem. 

Men  det  gaaer  ham  den  Dag  som  altid,  naar  heftige 
Scener  i  Familien  har  bragt  hans  Sind  i  Oprør.  Han 
kaster  sit  Blik  op  til  sin  Trøster,  sin  Stradivarius,  og 
et  Øieblik  efter  hører  man,  hvorledes  han  paa  Toner- 
nes Vinger  har  svunget  sig  op  over  Alt,  hvad  der  er 
sørgeligt  i  denne  Verden. 


XX 

DANDSEN  I  SKOVEN 


SØNDAGEN,  den  store  Dag,  paa  hvilken  Dandsen  i 
Tømmerbys  Telt  skal  afholdes,  er  oprunden. 

Torben  har  fra  den  tidlige  Morgenstund  været  ivrigt 
beskjæftiget  med  inde  fra  Skoven  at  hente  friske  Bøge- 
grene, med  hvilke  han  pynter  baade  det  Ydre  og  det 
Indre  af  Dandsepladsen.  Og  Arbeidet  gaaer  med  et  Liv, 
som  om  det  gjaldt  en  Fest  for  ham  alene,  —  for  ham 
og  Kirsten,  hvis  hun  vilde. 

Under  skiftende  Stemninger  har  han  tilbragt  de 
sidste  Dage.  Han  har  saa  meget  som  muligt  undgaaet 
at  være  ene  med  Kirsten,  men  al  den  Bitterhed,  han 
i  det  første  Øieblik  følte  mod  hende  for  det  Afslag, 
hun  havde  givet  ham,  er  veget. 

Han  tænker  nu  kun  paa  Midler  til  at  tvinge  hendes 
Modstand  mod  hans  voxende  Kjærlighed,  og  han 
haaber,  at  hendes  Længsel  efter  ham  sikkert  vil  vaagne, 
naar  hun  om  Aftenen  seer  ham  dandse  med  alle  de 
smukkeste  Piger,  —  thi  hende  selv  kan  han  kun  tænke 
sig  at  tage  i  sine  Arme  som  sin  Fæstemø.  — 

Og  Aftenen  kommer,  og  Torben  hvirvler  sig  rundt 
i  Dandsen,  —  men  Ingen  aner,  hvor  tungt  hans  Hjerte 
banker. 

Men  Kirsten,  —  hun  viser  sig  ikke  under  Festen. 

Stadigt  haaber  Torben  at  see  hende  staaende  i  en 
Krog  med  forgræmmede,  taarefyldte  Øine.  Og  da  er 
Øiebhkket  kommet  for  ham  til  at  slutte  hende  i  sine 
Arme. 

Men  den  stakkels  Torben  skal  skuffes  heri  som  i 
saa  mangt  et  Haab,  han  har  næret. 

—  Og  nu  er  endelig  hans  Modstandskraft  brudt; 
han  fjerner  sig  fra  de  Dandsende,  og  sætter  sig  under 
et  Træ  ude  i  Skoven  og  grubler  over,  hvorledes  han 
skal  overvinde  dette  underlige  Pigebarns  Sind. 

Hvor  længes  han  efter,  at  hun  i  dette  Øieblik  skal 
komme  herud  til  ham,  sætte  sig  under  Træet  hos  ham, 
høre,  hvor  ømt  han  vil  tale  til  hende,  forsikkre  hende 
om,  at  han  kun  har  havt  hende  i  Tankerne,  medens 
han  dandsede  med  alle  de  Andre,  hvorledes  han  kun 
vil  have  hende  i  Tankerne,  naar  han  i  Fremtiden  er 
borte  fra  hende,  langt  borte  i  fremmede  Lande. 

Og  sagte  hvisker  han  hen  for  sig: 

Kirsten,  det  er  jo  kun  dig,  jeg  holder  af! 

Men  Ingen  hører  ham,  intet  Svar  fra  Kirsten  lyder 
til  ham  i  den  stille  Nat.  Han  hører  kun  nu,  da  det 
lakker  mod  Solopgang,  en  sagte  Susen  i  Trætop- 
pene, eller  de  skjærende  Toner  fra  Violinerne  ovre  i 
Teltet. 

^X'.  Schorn  :  Hvad  Grandmama  oplevede  16 

Og  han  lukker  Øinene,  og  sover  snart  med  Hovedet 
lænet  mod  Træstammen. 

Og  han  drømmer  —  underlige  Drømme. 

Det  er,  som  om  alle  Træernes  hemmelighedsfulde, 
overnaturlige  Beboere  træde  frem  fra  deres  Blad- 
skjul, mens  Elverfolket  ovre  fra  Mosen  i  lette  Sving 
stryger  ind  under  Stammerne,  det  er,  som  saae  han 
Kildenymphen,  Kirsten  Piil,  rynket  og  gammel,  bøiet 
over  ham,  støttende  sig  til  sin  Stok,  gjøre  sære  Tegn 
over  hans  Pande,  som  om  alle  disse  skyggeagtige 
Væsner  standser  deres  natlige  Færd,  samler  sig  om 
ham  og  i  et  eneste  Aandepust  hvisker  hen  over  ham: 

Kirsten ! 

Og  Torben  vaagner,  stryger  sig  over  Panden  og 
seer  sig  forvildet  om.  — 

Hvad  er  det!  Aa  —  han  er  jo  ene,  Alt  er  stille  om- 
kring ham,  kun  den  sagte  Susen  i  Trætoppene.  — 

Men  Stilheden  skal  ikke  være  af  lang  Varighed. 
Pludselig  hører  han  høirøstede  Stemmer,  blandt  hvilke 
han  tydeligt  skjelner  Tømmerbys,  der  kalder  høit  paa 
Torben,  som  nu  skynder  sig  over  mod  Teltet,  dog  ikke 
hurtigt  nok  til  at  afværge  det  Slagsmaal,  som  ved  hans 
Ankomst  allerede  er  i  fuld  Gang,  og  ikke  dæmpes  ved 
hans  Mægling. 

Ligesom  Stenen,  der  kastes  i  Vandet,  drager  større 
og  større  Kredse  uden  om  sig  efter  Faldet,  breder 
Ufreden  sig  her  fra  det  Par,  der  har  yppet  Striden,  til 
større  og  større  Kredse,  indtil  det  hele  Selskab  under 
Mændenes  drøie  Eder  og  Slag,  og  Kvindernes  Skrig, 

befinder  sig  i  et  uløseligt  Virvar,  der  tilsidst  hidkalder 
Bakkens  øvrige  Beboere,  som  allerede  var  gaaet  til 
Ro,  og  nu  under  høie  Raab  om  Hjælp  tilkalder  Politiet. 

Og  endelig  møder  den  eneste  Betjent,  som  findes 
derude,  og  optager  en  Rapport,  og  Tømmerby  og  Tor- 
ben bliver  noterede  som  Vidner  til  det  Forefaldne. 
Efter  denne  foreløbige  Retshandling  begynde  Sindene 
atter  at  falde  til  Ro  saaledes,  at  Enhver  nu  i  det  dæm- 
rende Morgenskjær  kan  begive  sig  til  Sit. 

Men  hvem,  der  ikke  saa  let  finder  Ro,  det  er  gamle 
Tømmerby,  som  kaster  sig  hvileløs  frem  og  tilbage  paa 
sit  Leie,  plaget  af  tunge  Anelser  om,  hvad  Følgerne 
vel  kan  blive  af  disse  natlige  Optøier;  Tømmerby 
kjender  jo  sin  Birkedommer  og  veed,  at  han  er  ubøn- 
hørlig. 

Og  det  bliver  en  tung  Nat  for  stakkels  Torben.  Under 
al  denne  Ufred  synes  han,  at  Kirsten  er  gledet  endnu 
længere  fra  ham.  — 

Men  trods  alt  det,  der  er  hændet,  trods  braadne 
Pander,  Tømmerbys  Sorger,  og  Torbens  Sjælekvaler, 
stiger  Solen  fredeligt  op  over  Skoven.  Dens  første 
Straaler  forgylde  de  store  Stammer  ved  Roden,  og  liste 
sig  hist  og  her  ind  under  Kronerne,  som  om  der  al- 
drig havde  været  Ufred  i  Verden;  og  dampende  efter 
det  friske  Bad  i  Mosen  stryger  den  store  Kronhjort 
fulgt  af  den  smidige  Hind  hen  over  Bakken. 

Og  under  ydre  Ro  forløber  saa  den  følgende  Dag, 
indtil  der  om  Aftenen  indløber  en  Skrivelse  fra  Birke- 

kontoret  til  Casper  Tømmerby,  der  tilligemed  Torben 
Kraft  tilsiges  at  møde  paa  Contoret  næste  Morgen. 

Det  er  en  tung  Vandring,  de  To  har  at  tilbagelægge, 
tung  er  Veien,  tungt  er  Sindet.  Hver  tænker  paa  Sit 
under  Gangen;  tavse  skrider  de  frem,  indtil  de  ende- 
lig har  naaet  deres  Bestemmelsessted. 

Her  bliver  de  efter  en  Stunds  Venten  indladt  til 
den  alvorsfulde  Øvrighedsperson,  der  ikke  lader  sig 
mærke  med,  at  han  kun  for  faa  Dage  siden  saa  for- 
troligt har  nærmet  sig  Værten.  Denne  staaer  nu  ved 
Siden  af  Betjenten,  der  Søndagen  derude  paa  Bakken 
under  det  dæmrende  Morgenskjær  forekom  gamle 
Caspar  som  en  frelsende  Engel,  og  som  i  dette  frygte- 
lige Øieblik  skal  optræde  som  hans  Anklager. 

Og  Birkedommeren  kaster  et  koldt  Blik  ud  over 
Brillerne  og  begynder: 

„Betjent  Vedby  indmelder,  at  der  Søndag  den  9. 
dennes  om  Natten  Kl.  1 "  i  er  forefaldet  alvorlige 
Uroligheder  paa  Dyrehavsbakken  hos  Teltholder  Cas- 
par Tømmerby.  —  Har  det  sin  Rigtighed?"  og  Dom- 
meren reiser  sig,  knapper  sin  Uniformsfrakke  tæt  til 
og  giver  sit  Ansigt  et  endnu  ubehageligere  Udtryk 
end  før. 

„Jo,  Hr.  Birkedommer." 

„Har  De,  Tømmerby,  Tilladelse  til  Afholdelse  af 
Dandsen  hos  Dem?" 

„Jo "  kommer  det  tøvende  fra  Værten,  me- 
dens store  Sveddraaber  viser  sig  paa  hans  Pande,  idet 

han  trækker  Tegnebogen  op  af  Lommen  for  at  finde 
det  skjæbnesvangre  Papir. 

Og  Torben  begynder  at  spidse  Øren. 

Han  har  hidtil  nærmest  betragtet  denne  Sag  med 
Øvrigheden  som  en  lille  Ubehagelighed,  der  egentlig 
ikke  vedrørte  ham,  —  men  —  nu;  og  i  et  Sekund 
farer  den  Tanke  ham  gjennem  Hovedet: 

Kirsten!  —  hvad  vil  Kirsten  sige! 

Og  han  skotter  ængsteligt  over  til  Værten,  —  men 
hans  sidste  Haab,  at  Denne  kan  have  glemt  Papiret 
eller  vel  endog  tilintetgjort  det,  glipper,  da  han  seer 
Tømmerby  overgive  Birkedomm.eren  den  lille  Seddel, 
som  han  kun  altfor  vel  kjender. 

Og  han  hører  atter  Kirstens  manende  Ord: 

„Gjør  det  ikke,  Torben  Kraft,  —  gjør  det  ikke!" 

Først  nii,  men  for  sildigt,  indseer  Torben,  at  han 
har  gjort  noget  galt,  og  han  længes  saa  inderligt  ud 
til  Kirsten,  ud  til  sin  Skytsengel  derude  i  Guds  frie 
Natur. 

„Lad  mig  for  en  Ordens  Skyld  see  det  efter,"  mum- 
ler Dommeren,  idet  han  tager  mod  Documentet,  — 
„hvad  er  det,  —  jeg  mindes  jo  tydeligt,  at  jeg  skrev 
Kl.  1,  —  og  det  Tal  er  øiensynligt  forandret,  • —  det 
var  da  heldigt,  at  dette  Slagsmaal  først  fandt  Sted 
Kl.  1^4,  ellers  var  denne  lille  Sag  aldrig  blevet  op- 
klaret," tilføier  han  med  et  tilfreds  Smil,  „hvorledes 
hænger  det  sammen,  min  gode  Tømmerby?" 

„Naadige  Hr.  Birkedommer,  —  det  —  kan  jeg 
ikke   sige   Dem;  —  da  jeg  kom   tilbage,  efterat  jeg 

havde  havt  den  Ære  at  gaa  med  Hr.  Birkedommeren 
forleden  —  De  husker  nok,"  tilføier  Casper  stammende, 
men  med  et  Tilløb   til  en   fortrolig  Blinken,  „ —  hm! 

—  De  mindes  vistnok,  —  saa  —  viste  jeg  dette  lille 
Blad  til  ham  der,  til  Torben  Kraft,  —  der  jo  ogsaa  er 
tilsagt."  skynder  han  sig  at  tilføie  for  at  bringe  sin 
egen  Person  saa  hurtigt  som  muligt  udenfor  Domme- 
rens Spørgevidde. 

„Til  —  Torben  Kraft,  siger  De;  hm!  —  og  De, 
Torben  Kraft,  har  altsaa  tilladt  Dem  at  foretage  en 
lille  Rettelse  i,  hvad  jeg  havde  skrevet,  —  det  er 
ellers  ikke  ganske  i  sin  Orden,  min  gode  Mand;  saa- 
dan  Noget  maa  man  jo  ikke  gjøre  —  vel?"  og  Dom- 
meren tilkaster  den  stakkels  Torben  et  Blik,  der  ikke 
er  helt  blottet  for  Velvillie,  og  dette  Blik  holder  han 
stadigt  rettet  paa  ham,  idet  han  vedbliver: 

„Naa  —  De  har  altsaa,  ikkesandt,  forandret  et  Et- 
tal til  et  Total,  naa  — ?" 

Men  Torben  bider  Tænderne  sammen  i  undertrykt 
Harme  over,  at  han  og  kun  han  skal  staa  til  Ansvar 
for  det,  som  dog  Tømmerby  er  den  egentlige  Anstifter 
af,  og  han  tier  og  slaaer  Øinene  ned  for  Dommerens 
Blik. 

„Hør  nu,  lille  Torben  Kraft,  lad  os  nu  see  rigtigt 
paa  den  Historie  og  faae  den  afgjort  lidt  hurtigt,"  ved- 
bliver Birkedommeren,  idet  han  forstaaer  at  give  sit 
Ansigt  et  mildere  og  mildere  Udtryk,  „vi  maa  skynde 
os,  —  vi  har  mange  Sager,  der  skal  afgjøres  i   Dag. 

—  Seer  De,  De  er  jo  en   ung  Mand,  og  i   de  unge 

Dage  —  ikkesandt  —  i  de  unge  Dage  tænker  man 
ikke  saa  nøie  over  Sligt;  —  Herregud,  jeg  mindes  jo 
saa  godt,  da  man  selv  var  ung  —  hvad?  —  Nei,  det 
er  af  den  Slags,  man  ikke  regner  saa  nøie;  —  naa, 
lille  Ven,"  Udtrykket  i  Dommerens  Ansigt  er  i  dette 
Øieblik  hel  venskabeligt,  „naa  —  altsaa,  ikkesandt.  De 
har  gjort  det?" 

„Ja!  Hr.  Birkedommer,  —  jeg  troede  ikke,  at  der 
var  noget  Ondt  deri,"  svarer  Torben  hel  freidigt,  idet 
han  nu  mener  at  være  over  alle  Vanskeligheder. 

„Naa  —  aa  — ,  saa  han  er  af  den  Slags,  der 
forfalsker  Documenter  —  og  ikke  troer,  at  der  er 
noget  Ondt  i  det,  see  —  see,"  og  Dommerens  Ansigt 
er  i  et  eneste  Øieblik  helt  forandret,  det  har  nu  atter 
antaget  sit  iskolde  Udtryk,  da  han  befaler  at  føre 
Torben  ind  i  Arresten. 

„Men,  Hr.  Birkedommer  —  De  sagde  jo  selv  — 
at  —  De  ^ — "  stønner  Torben,  idet  han  støtter  sig 
til  Skranken,  og  i  sin  Angst  stirrer  paa  Dommeren, 
som  om  han  mener  med  et  Blik  at  kunne  fremkalde 
det  før  saa  velvillige  Udtryk  i  dennes  Ansigt. 

„Stille!"  tordner  den  strenge  Øvrighedsperson, 
„ingen  Modsigelser  her  i  Retten!  —  Betjent,  Vedby, 
før  Arrestanten  ud!" 

Saa  vender  han  sig  til  Værten  med  et  næsten  ven- 
skabeligt Udtryk: 

„De,  Tømmerby,  betaler  en  Bøde  af  ti  Rigsdaler, 
—  er  De  fornøiet  med  det?" 

Og,  imens   Værten   synlig    lettet    trækker    sine   to 

Femdalersedler  frem  af  den  fidtede  Lærredspose,  søger 
Torben  forgjæves  at  fange  hans  Blik,  men  Tømmerby 
har  vendt  sig  saa  snedigt,  at  han  kan  beregne,  at  Tor- 
ben af  Betjenten  vil  blive  ført  bag  ved  ham  ud  af 
Retslokalet,  før  han  atter  faaer  Pungen  snøret  til.  Og 
med  et  ydmygt  Buk  for  den  høie  Øvrighed  forlader 
Værten  den  uhyggelige  Retssal,  efter  at  Torben  er 
ført  bort,  og  skynder  sig  for  atter  at  komme  hjem  til 
sin  fredelige  Bakke. 

I  Tømmerbys  Telt  er  Alt  imidlertid  gaaet  sin  ufor- 
styrrede Gang. 

Medens  Værten  og  Torben  om  Formiddagen  er 
inde  paa  Birkekontoret,  sidder  Kirsten  og  hendes 
Madmoder  udenfor  i  det  Frie,  hver  beskjæftiget  med 
Sit. 

Men  under  Arbeidet  er  det  undertiden  for  Kirsten, 
som  om  der  er  Noget,  hun  savner,  —  hun  synes,  at 
der  er  saa  tomt  omkring  hende.  Torben,  den  viltre 
Knøs,  der  paa  de  sidste  Dage  var  blevet  saa  stille, 
ham  kan  hun  da  ikke  savne;  —  han  er  jo  vel  borte, 
men,  —  hvad  vedkommer  han  i  det  Hele  taget 
hende? 

Og  dog  tænker  hun  paa  den  første  Dag,  da  han 
saa  brat  tilstod,  at  han  holdt  af  hende,  —  og  hun 
smiler  stille,  idet  hun  lader  Arbeidet  synke  i  Skjødet 
og  stirrer  frem  for  sig. 

Værtinden  seer  over  paa  hende  og  ryster  paa  Ho- 
vedet: 

„Gu'  maa  vide,  hvordan  det  gaaer  dem  derinde, 
Kirsten." 

„Hvorinde?"  spørger  Kirsten  aandsfraværende. 

„Naturligvis  inde  paa  Birket,  inde  hos  Domme- 
ren. For  —  en  kjedelig  Historie  er  det  nu  H'egodt 
med  denne  hersens  —  Tilladelse,  som  —  jeg  me- 
ner — " 

„Ja,  det  kan  jo  muligvis  blive  en  kjedelig  Sag  for 
Tømmerby,"  mener  Kirsten,  „men  det  er  vel  afgjort 
med  en  Smule  Bøde  — " 

„For  Tømmerby,  Kirsten,  aa  hvad,  de  Par  Dalere 
kommer  han  vel  nok  over,  —  nei,  jeg  mener  skam 
kjedelig  for  ham,  denne  hersens  Torben  — " 

„For  —  Torben  Kraft,"  udbryder  Kirsten  og  stirrer 
over  paa  Værtinden,  „ —  for  —  Torben,"  gjentager 
hun,  idet  hendes  Blik  forvildet  streifer  om  for  endelig 
at  standse  ovre  ved  den  store  Bøg  paa  den  anden  Side 
Veien,  Bøgen,  bag  hvilken  han  saa  ofte  har  staaet  og 
iagttaget  hende.  Og  det  er  for  Kirsten,  som  om  han 
staaer  der  i  dette  Øieblik  og  seer  bedende  over  paa 
hende. 

Men  hun  smiler  atter  over  sig  selv,  over,  at  hun 
kun  for  et  Øieblik  har  skjænket  ham,  den  Fremmede, 
en  Tanke. 

Torben  Kraft  er  jo  en  Fremmed  for  hende,  han 
vedkommer  jo  ikke  hende. 

Og  hun  sætter  sig  atter  til  sit  Arbeide.  Nei,  han 
—  Torben  kommer  hende  ikke  ved;  det  er  ikke  hen- 
des Skyld,  at  han  —  synes  om  hende. 


250 


Hun  arbeider  videre,  hun  vil  arbeide  sig  ud  af 
disse  underlige  Tanker,  der  lægge  sig  som  en  Taage 
over  hende. 

Og  atter  er  det  den  snakkesalige  Værtinde,  der  river 
hende  ud  af  hendes  Tanker. 

„Javel  er  det  Torben,  det  er  galt  for,  det  var  jo 
ham,  der  forvanskede  det  Tal  — " 

„Men  det  var  Tømmerby,  der  fik  ham  til  det,  det 
var  for  hans  Skyld,  han  gjorde  det." 

„Og  hvad  mener  Kirsten  vel,  naar  jeg  nu  siger, 
—  at  det  var  for  Kirstens  Skyld  — " 

„For  min  Skyld!" 

Kirsten  har  reist  sig  op,  og  stirrer  bestyrtet  over 
paa  Værtinden. 

„Ja  —  netop;  min  Mand,  han  mærkede  godt  hin 
Dag,  at  der  havde  været  Noget,  Dem  og  Torben  imel- 
lem, —  og  det  var  da  mest,  fordi  han  vilde  være  Dem 
imod,  at  han  gjorde  —  den  dumme  Streg,  der  nok 
kan  skaffe  ham  i  Uleilighed." 

„For  min  Skyld!" 

Er  det  ovre  under  Bøgen,  at  Torben  viser  sig  for 
hende,  —  eller  er  det  inde  i  hendes  Hjerte,  at  hans 
Billede  staaer  indgravet,  —  hun  veed  det  ikke,  men 
hun  seer  ham  saa  tydeligt  for  sig,  —  forladt  og  kum- 
merfuld. 

„For  min  Skyld!" 

Og  Kirsten  hvisker  stille  hen  for  sig:  fordi  han  var 
bleven  saa  tung  om  Hjertet  ved  det,  at  —  jeg  sagde 
ham  —  nei.  Men  uskyldig,  det  er  han  nu  ligegodt! 

Atter  sætter  hun  sig  tilsyneladende  rolig  ved  sit 
Arbeide,  men  hun  er  blevet  saa  forskræmt;  Tankerne 
jage  hverandre.  Hun  vil  saa  gjerne  hjælpe,  men  hvor- 
ledes? — 

Under  Samtalen  mellem  disse  To  er  Caspar  Tøm- 
merby  imidlertid  naaet  til  sit  rolige  Sommerhjem,  og 
hans  Kone  har  allerede  vinket  ad  ham  til  Velkomst, 
før  Kirsten  har  seet  ham. 

Forpustet  efter  den  lange  Vandring  sætter  han  sig 
ned,  men  heller  ikke  herude  skal  han  finde  Hvile,  thi 
Kirsten  bestormer  ham  øieblikkelig  med  Spørgsmaal 
om,  hvorfor  Torben  ikke  er  kommen  med  ham. 

„Nei,  lille  Kirsten,  —  det  —  er  han  nu  lovlig 
undskyldt  for,  —  desformedelst,  —  at  de  har  beholdt 
ham  derinde  — " 

„Beholdt  —  Torben!" 

„Tja,  derinde  —  i  Arresten  — " 

I  Arresten !  —  Torben,  den  uskyldige  Torben  arre- 
steret! 

Det  maa  jo  være  Spøg.  Beholdt  Torben,  —  hvem 
andre  end  hun  har  Ret  til  at  beholde  Torben;  —  hun, 
Kirsten  vil  beholde  ham  —  for  hele  Livet.  Og  i  et 
Øieblik  staaer  det  klart  for  hende,  at  hun  holder  af 
Torben,  holder  af  ham  netop  saaledes,  som  hun  skal 
holde  af  den  Mand,  hun  giver  sit  Ja! 

Og  i  sin  Vaande  slynger  hun  den  Beskyldning  mod 
Tørnmerby: 

„Det  var  —  Deres  Skyld  —  Deres  Skyld,  at  han 
gjorde  det,  og  De  gaaer  fri  — " 

„Naa  —  naa,  bitte  Kirsten,"  mumler  Værten,  mens 
han  sindigt  stopper  sin  Pibe,  „naar  man  hører  Dem, 
saa  sku'  man  jo  næsten  tro  — " 

„Aa  —  tro  —  tro;  for  mig  maa  De  tro,  hvad  De 
vil,  jeg  vil  kun   forsvare  et  Menneske,  der  er  i  Nød ; 

—  jeg  har  selv  været  i  stor  Fare,  og  bedt  Vorherre 
om  Hjælp  — " 

„Ja  —  den  her'  Fyr  har  nu  vist  ikke  møiet  med 
Vorherre  at  gjøre,  for  det  er  da  nu  nok  ham,  der  stak 
hende  Kunstberidersken  ihjel  forgangen  Sommer,  og 
det  er  jo  vel  nærmest  derfor,  at  Dommeren  beholdt 
ham  tilbage;  det  er  da  og  mig  selv,  der  har  fortalt 
dem  Et  og  Andet  derinde  i  Retten.  Og  see.  De  skal 
nu  slets  inte  bli'  hidsig,  bitte  Kirsten,  for  —  vi  maa 
være  glade  til,  at  vi  slap  for  den  Karl  herude  paa 
Bakken." 

Og  Tømmerby  er  saa  inderlig  tilfreds  med  sig  selv, 
at  han  nu  ret  nyder  sin  Pibe  og  kun  med  Ligegyldig- 
hed seer  paa,  at  Kirsten  skjuler  Ansigtet  i  sine  Hæn- 
der og  stille  giver  Taarerne  frit  Løb. 

Men  Tømmerbys  Ægtehalvdel  seer  over  paa  hende, 
ryster  paa  Hovedet,  idet  hun  samler  sit  Sytøi  for  at 
gaae  ind  i  Teltet,  og  hvisker  til  Manden,  idet  hun  gaaer 
forbi  Kirsten: 

„Man  skal  nu   li'egodt  inte  snyde,  lille  Tømmerby, 

—  eller  forlokke  Andre  til'et." 

„Aa  —  Vrøvl,  Fruentimmersludder,  —  det  er  jo 
slettes  inte  det,  han  bli'er  straffet  for." 

Og  den  brave  Vært  føler  sig  mer  og  mer  tilfreds 


253 


med,  at  han  saa  snedigt  har  udført  sin  Mission  for  sin 
høie  Øvrighed. 

Men  Kirsten  sidder  stadigt  med  Haanden  for  Øi- 
nene,  og  Taarerne  glide  stille  ned  over  hendes  Kin- 
der, men  under  den  tilbagetrængte  Sorg  modnes  der 
en  stor  Plan  i  hendes  Tanker. 

Medens  alle  disse  Forhandlinger  foregaaer  ude  paa 
Bakken,  sidder  Torben  inde  i  sin  mørke  Arrest. 

Hans  nuværende  Tilstand  piner  ham  mindre,  end 
Tanken  om,  hvad  Kirsten  vil  sige,  hvorledes  hun  nu 
selvfølgelig  helt  vil  opgive  enhver  Tanke  paa  ham. 

Det  er  jo  hende,  der  som  hans  gode  Engel  har 
raadet  ham  fra  det  Feiltrin,  han  i  Tankeløshed  —  eller 
vel  rettere  i  Følelsen  af  bitter  Tilfredsstillelse  ved  at 
krænke  hende,  har  begaaet. 

Han  kan  takke  sig  selv  for  det  Hele. 

Han  tænker  ikke  engang  paa  at  bebreide  Tøm- 
merby  hans  feige  Tilbagetog,  —  nei,  -han,  Torben,  er 
den  eneste  Skyldige. 

Og  atter  vende  Tankerne  om  hans  Kjærlighed  til- 
bage som  et  lysende   Haab  i  alt  dette   Mørke.   Atter 

tænker  han  sig  Muligheden  af,  at  Kirsten nei! 

nei  og  atter  nei! 

Han  regner  jo  ud,  at  han  vil  blive  straffet,  —  og 
—  ja,  saa  vilde  han  være  for  stolt  til  at  nærme 
sig  hende.  Han  vilde  da  skyndsomst  søge  at  komme 
bort  herfra,  og  —  saa  var  jo  Spaadommen  gaaet  i 
Opfyldelse,  saa  var  den  Time,  han  havde  tilbragt  i  det 

Sollys,  der  ligesom  udstraalede  fra  Kirsten,  jo  blevet 
det  afgjørende  Vendepunkt  for  hele  hans  Liv;  —  saa- 
ledes  var  altsaa  hans  Skjæbne  afgjort.  Og  han  tænker 
paa,  hvor  hjerteligt  han,  den  fremmede  Mand,  har 
lagt  Haanden  paa  hans  Skulder  og  ønsket  ham  alt 
Godt.  En  krank  Lykke  var  det!  — 

Og  den  ene  Time  sniger  sig  efter  den  anden;  Alt 
er  mørkt  uden  om  ham  og  indeni  ham. 

Endelig  er  han  falden  hen  i  en  søvnlignende  Døs, 
da  Døren  til  hans  Fængsel  aabnes,  og  han  bliver  kaldt 
op  til  Forhør  hos  Birkedommeren. 

Med  noget  af  den  eiendommelig  indsmigrende  Tone, 
han  har  brugt  under  den  første  Afhøring,  begynder 
Dommeren,  der  i  det  Mørke,  som  hersker  i  Retslokalet, 
har  ondt  ved  at  see  Fangen  lige  i  Øinene. 

„Naa,  lille  Torben  Kraft,  lad  os  saa  tale  lidt  nær- 
mere sammen;  lad  os  nu  høre  Noget  om,  hvad  De 
tidligere  har  bedrevet,  for  —  dette  hersens  var  vel 
ikke  det  første,  —  vel?" 

„Jeg  forstaaer  ikke,  Hr.  Birkedommer,  —  mener  De, 
at  jeg  skulde  have  begaaet  noget  andet  Ulovligt,  — 
saa  tager  De  feil.  Det,  jeg  har  gjort,  indseer  jeg 
nu  —  var  —  urigtigt,  men  det  var  dog  Noget,  der 
ikke  kunde  bringe  mig  nogen  Fordel.  Jeg  har  foran- 
dret et  Tal  i  et  Papir,  som  jeg  troede  Tømmerby  ene 
var  Herre  over,  —  og  jeg  har  slet  ikke  tænkt  over 
Følgerne,  see  det  er  min  Feil;  Andet  har  jeg  ikke  be- 
gaaet." 

„Naa  —  og  det  Andet,  —  det  fra  — " 

„Hvilket?" 

Men  pludselig  betænker  Dommeren  sig,  han  vil, 
uden  at  Torben  aner  det,  ved  et  eneste  Ord  bringe 
ham  til  en  hurtig  Tilstaaelse: 

„De  er  slet  ikke  Den,  De  giver  Dem  ud  for,  —  vi 
veed  Alt,  det  nytter  aldeles  ikke,  at  De  nægter;  Deres 
fremmede  Udseende  og  Udtale  viser  det  jo  ogsaa;  De 
er  slet  ikke  nogen  Dansker,  —  De  er  kort  sagt  den 
Græker,  der  — " 

„En  Græker,  —  jeg  en  Græker,"  udbryder  Torben 
og  spiler  Øinene  op  i  den  største  Forbavselse. 

„Ja,  —  og  hvad  mere  er,  vi  veed  endogsaa,  at  De 
er  født  i  Korinth!"  udtordner  Dommeren,  der  aaben- 
bart  venter,  at  Torben  nu  vil  være  tilintetgjort. 

„Ja  vel  er  jeg  født  i  Korinth,  Hr.  Birkedommer,  — 
men  derfor  er  jeg  da  ingen  Græker;  De  tager  mig 
vist  for  en  hel  Anden.  Hr.  Birkedommeren  glemmer, 
kan  hænde,  at  der  ovre  paa  Fyen  ligger  en  lille  By, 
der  hedder  saadan,"  og  Torben  kan  trods  det  alvor- 
lige i  hans  egen  Stilling  ikke  tilbageholde  et  Smil. 

„ Paa  Fyen  ! " 

Birkedommeren  seer  noget  skuffet  ud  ved  denne 
Oplysning,  men  vedbliver  dog  i  samme  barske  Tone: 

„Men  —  har  De  Beviser  for  det,  De  der  siger?" 

„Det  har  jeg,  Hr.  Birkedommer,  det  har  jeg,  her 
kan  De  selv  see,  jeg  har  alle  mine  Papirer  i  den  aller- 
bedste Orden,"  og  Torben  søger  under  Vesten  en 
Tegnebog  frem,  og  giver  sig  til  at  trække  et  Papir 
frem,  mens  hans  synlig   fprlegen  gjemmer  et  andet. 

„See  her  er  min  Døbeseddel.  Jeg  er  født  tæt  udenfor 
Korinth,  og  døbt  inde  i  Byen  i  Aaret  1792  den  4de 
Marts,  —  det  staaer  der,  Hr.  Birkedommer,  ja.  De  kan 
sagtens  vanskelig  see  det  her  i  Mørket  • — " 

„Jo  —  jo,  jeg  seer  det  tydeligt  nok,  —  men  sig 
mig,  hvad  var  det  for  et  Papir,  det,  som  De  øiensyn- 
ligt  vilde  skjule  for  mig,  —  hid  med  det,  naa  —  lidt 
hurtigt,"  befaler  Dommeren. 

„Det  Papir,"  svarer  Torben  og  seer  ham  roligt  ind 
i  Øinene,  —  „det  angaaer  ikke  mig,  og  det  hører  ikke 
min  Sag  til.  Det  angaaer  en  Mand,  som  nu  for- 
resten er  død  og  borte.  Havde  han  levet,  —  ja,  saa 
havde  Birkedommeren  ikke  saa  let  faaet  det  at  see, 
men  nu  kan  det  jo  ikke  skade  ham  mere.  —  Det  var 
en  Mand,  der  forrige  Efteraar,  da  vi  skulde  reise  ud 
til  Ostindien,  havde  skjult  sig  i  Lasten  ombord  hos  os, 
og  først  kom  op,  da  vi  allerede  var  i  rum  Sø.  —  Han 
var  en  ulykkelig  Mand,  —  ja,  det  var  han,  —  og  han 
var  jo  ogsaa  mere  end  det,  for  han  var  en  Forbryder, 
han  havde  taget  Livet  af  et  Menneske  — " 

Birkedommeren  begynder  at  spidse  Øren. 

„Naa  —  og  hvad  saa  videre?" 

„Det  var  et  Fruentimmer,  der  var  stukket  af  med 
Clownen  hos  de  her'  Kunstberidere,  —  ja,  jeg  troer 
endda,  at  hun  havde  hele  to  Kjærester,  og  saa  en 
Aftenstund  havde  denne  Clown  luret  hende  op  og  — 
jaget  en  Kniv  i  Hjertet  paa  hende.  —  Og  derefter  var 
det  saa,  at  han  skjulte  sig  ombord  i  vort  Skib,  der 
skulde  reise  Dagen  efter." 

„Og,  hvor  er  han  nu?" 

„Hvor  han  nu  er,  Hr.  Birkedommer,  —  ja,  det  er 
inte  godt  for  mig  at  vide,  hvor  Vorherre  gjemmer  den 
Slags  Folk.  —  Men  see,  da  han  var  ombord  hos  os, 
da  blev  vi  jo  godt  kjendte  med  hinanden;  han  kunde 
lidt  fremmed«  Sprog  —  han  var  forresten  netop  en 
Græker  af  Fødsel  —  og  jeg  kunde  jo  ogsaa  lidt.  Men 
han  var  alletider  meget  tungsindig  af  sig,  og  saa  var 
det  en  Aftenstund,  at  han  kom  til  mig  paa  Vagten  og 
gav  mig  dette  hersens  Papir,  og  saa  sa'e  han,  at  det 
skulde  jeg  have  til  Amindelse  om  ham,  naar  han  var 
død,  —  men  jeg  maatte  ikke  læse  det,  før  han  ikke 
var  mere.  Og  saa  var  det  den  selvsamme  Nat,  at  jeg 
paa  een  Gang  hørte  et  Plump  i  Vandet,  —  jeg  stod 
til  Rors,  og  kunde  begribeligvis  ikke  forlade  min 
Post,  og  jeg  gjorde  saa  Anskrig,  —  men  det  var  for 
sent.  —  Og  see,  det  var  nu  ham  Grækeren,  der  var 
sprungen  overbord,  og  væk  var  han  med  det  Samme, 
det  var  jo  en  bælgmørk  Nat.  —  Og  —  her  i  Papiret 
staaer  nu  den  hele  Beretning  og  iligemaade,  at  han  har 
havt  Trang  til  at  skrifte  sin  Synd  idetmindste  for  eet 
Menneske,  selv  om  det  kom  efter  hanses  Død. 

Ja  —  see,  Hr.  Birkedommeren  kan  nu  selv,  hvis 
De  kan  finde  Morskab  deri,  læse  Dem  til  det  Hele; 
—  nu  kan  det  jo  ikke  skade  noget  Menneske,"  til- 
føier  Torben,  og  seer  hel  modfalden  ud  ved  Tanken 
om  den  Nat,  da  hans  ulykkelige  Kammerat  var  for- 
svunden i  Bølgerne. 

„Nei,  De  har  Ret,  Torben  Kraft,  nu  kan  det  jo  ikke 

skade  noget  Menneske,  men  kanske  det  kunde  gavne 
et  Menneske,  gavne  Dem  for  Exempel  — " 

„Mig,  Hr.  Birkedommer,  hvad  Gavn  skulde  jeg — ?" 

„Jeg  vil  jo  tilstaa  Dem,  Torben,"  og  Birkedomme- 
rens Ansigt  har  et  helt  forandret  Udtryk,  idet  han  nu 
tager  Torben  om  Skuldrene  og  seer  ham  ind  i  Øinene, 
—  „jeg  har  havt  Dem  selv  stærkt  mistænkt  for  denne 
Sag  med  Kunstberidersken " 

„Og  —  det  kunde  De  troet  om  mig!"  udbryder 
Torben  og  seer  forfærdet  paa  Dommeren. 

„Ja  —  hvorfor  ikke,"  svarer  Denne  med  et  Smil,  og 
nikker  velvilligt  til  Torben,  —  „og  derfor  var  jeg  ret 
tilfreds  ved  at  nappe  Dem  i  denne  lille  Historie  ude 
paa  Bakken.  —  Nu  seer  jeg  den  tildels  med  andre 
Øine,  og  er  mest  tilbøielig  til  at  lade  Dem  slippe  saa 
let  som  muligt;  naa  —  Menneske,  er  De  ikke  glad 
for  det?" 

„Jovel  —  Hr.  Birkedommer,  —  men  — " 

„Naa,  er  der  alligevel  et  —  men!" 

„Det  er  det,  at  det  jo  altid  er  en  kjedelig  Sag  at 
have  været  anholdt,  —  det  vil  jo  gjøre,  at  ethvert 
hæderligt  Menneske  vil  sky  mig,  —  ja  det  vil  det," 
tilføier  Torben  og  seer  ned  mod  Jorden,  som  om  han 
allerede  vil  øve  sig  i  at  holde  sine  Øine  nedslagne  for 
alle  Mennesker. 

„Naa  —  trøst  Dem,  min  unge  Ven,  der  er  Folk, 
som  har  ganske  andre  Ting  paa  Samvittigheden,  der 
dog  seer  Alverden  lige  i  Øinene." 

„Men  —  det  troer  jeg  nu  ikke,  at  Jeg  formaaer,"  af- 

bryder  Torben  ham,  og  holder  stadigt  Blikket  fæstet 
mod  Jorden. 

„Ja,  ja  —  nu,  foreløbig  altsaa,  bliver  De  her,  hvor 
Ingen  vil  Dem  noget  Ondt,  hvor  De  i  Ro  og  Stilhed 
kan  komme  Dem  efter  denne  lille  Historie,  —  og  saa 
tales  vi  nærmere  ved.  —  Og  nu,  frisk  Mod,  Torben," 
tilføier  Birkedommeren  og  klapper  ham  venligt  paa 
Skulderen,  før  han  atter  bliver  ført  tilbage  til  Cellen 
for  at  overlades  til  sine  mørke  Tanker. 

Alle  disse  mørke,  fortvivlede  Tanker,  han  vilde  kunne 
have  sparet  sig,  hvis  det  havde  været  ham  forundt  at 
kaste  et  Blik  ud  i  Tømmerbys  Telt. 

XXI 
KIRSTEN  GAAER  TIL  KONGEN 


DET  var  en  lille  Begivenhed  i  det  kjøbenhavnske 
Borgerskabs  Liv,  da  „Jostys  Pavillon"  den  19. 
Juni  1813  aabnedes  i  Frederiksberghave. 

Men  endnu  den  følgende  Sommer  havde  Stedet 
næsten  hele  Nyhedens  Interesse  for  Publicum,  der  jo 
dengang  kun  langsomt  gik  med  til  alt  det  Nye. 

Aarsdagen  derefter,  det  var  jo  „blaa  Mandag",  saae 
man  da  ogsaa  allerede  om  Formiddagen  samlet  en 
Del  Besøgende  i  det  lille,  indhegnede  Stykke  foran 
Pavillonen,  der  var  opført  i  en  Stil,  som  nogenlunde 
kunde  svare  til  „Apistemplet",  om  end  den  var  opført 
af  det  svagere  Træmateriale. 

I  de  faa  Lysthuse  var  der  alt  saa  fuldt,  at  den  vimse, 
bredskuldrede  Bondepige  med  de  røde,  flagrende 
Atlaskesbaand  over  den  Gyldenstykshue,  og  den  sin- 
digere Opvarter  i  den  lille,  kortskjødede  Trøie  og  det 
endnu  fra  Gaarsdagen  nogenlunde  friske,  grønne  For- 
klæde, kun  med  stor  Møie  formaaede  at  efterkomme 
alle  de  Bestillinger  paa  The,  Gaffe  og  Chokolade,  der 

indløb  fra  alle  de  ventende  Kjøbenhavnere,  af  hvilke 
kanske  mangen  En  havde  foretrukket  stærkere  Drikke- 
varer, som  det  dog  herude  var  forbudt  at  udskjænke. 

Ved  et  af  de  smaa  Borde,  der  støder  op  til  selve 
Pavillonen,  sidder  en  lille  Jødefamilie,  der  saa  beske- 
dent som  muligt  presser  sig  sammen. 

Det  er  den  gamle  Abraham  Mendel  og  hans  Kone, 
Rachel,  samt  deres  lille  Søn,  David. 

Gamle  Mendel  har  denne  Dag  pyntet  sig,  han  ligner 
slet  ikke  den  Mendel,  vi  har  seet  i  Slagsmaal  med 
Drengene  under  Lotteriets  Trækning.  Han  har  aaben- 
bart  paa  en  af  de  mange  Auctioner  gjort  et  godt  Kup 
i  gamle  Klæder,  han  personlig  har  Brug  for,  naar  han 
skal  i  Stadsen,  og  den  ganske  vist  falmede  blaa  Kjole 
med  de  blanke  Knapper  mener  han  sikkerligt  vil  skjule 
det  særlige  „Nationalpræg",  som  i  de  Dage  saa  hyp- 
pigt paadrog  Abrahams  Folk  smaa  Ubehageligheder, 
Forløbere  for  hine  store  Forfølgelser  under  den  nogle 
Aar  efter  begyndende  Jødefeide. 

Hans  Rachel  er  beskednere  i  sin  Pynt;  kanske  har 
hun  ogsaa  en  rigtig  Følelse  af,  at  hendes  ualmindelig 
stærkt  udviklede  semitiske  Ansigtstræk  har  bedre  af 
at  skjules  saa  meget  som  muligt  under  den  mægtige, 
gamle  Straahat,  under  hvilken  man  ligesom  dybt  inde 
i  en  Hule  opdager  den  mægtige  Næse,  der  synes  at 
længes  frem  mod  Luft  og  Lys. 

I  dette  Øieblik  er  hun  ifærd  med  sammen  med  Op- 
varteren at  overveie,  hvilke  Forfriskninger  der  ville 
være  mindst  kostbare,  medens  Mendel  har  bredt  ud 

for  sig  et  Nummer  af  „Dagen",  som  han  ivrigt  stu- 
derer. 

„Du  —  Rachelche,  hier  solist'  mal  sehen,  her  staaer 
i  den  Reiseliste:  Jøderne  Heilbuth,  Wulff  og  Lazarus 
afreiste  til  Rostock,  na dann  wissen  wir's." 

„Det  er  osse  moiet  fornuftigere  af  dem  at  reise  bort, 
Avromche,  møiet  fornuftigere  i  disse  Tider,  end  som 
at  stadse  sig  ud  som  en  Papegøje  mit  blanke  Knapper, 
und  lede  Folkses  Aufmerksamkeit  hen  paa  sig.  — 
Tænk  nur  paa,  hvad  der  kan  hændes;  —  kan  den 
christne  Pøbel  forfølge  und  utskjælde  en  Christen  her- 
ude i  Frederiksberghave,  und  kein  Mensch  tager  ham  i 
Forsvar,  blot  fordi  han  ligner  En  af  voreses  Folk,  — 
was  denn,  frage  ich,  was  denn?" 

„Na  —  nu,  Rachelche,"  hvisker  han  over  til  hende, 
idet  han  først  seer  sig  forsigtigt  om,  —  „den  Gang, 
nicht  wahr,  —  det  var  doch  ganz  moersomt,  at  det  — 
—  at  det  ikke  gik  ud  over  os,  nicht  wahr?" 

Imidlertid  er  der  sat  to  Kopper  Chokolade  frem  til 
Forældrene,  medens  David  med  ret  sure  Miner  op- 
dager, at  en  Kop  med  varm  Mælk  er  bestemt  for  ham. 

„ —  Aber  —  skal  jeg  da  ikke  — " 

„Stille,  du  —  stille,"  beroliger  Moderen  ham,  „Pa- 
pache  und  ich  gi'er  dig  hver  lidt  af  voreses  Kop,  — 
nich'  wahr  Avromche?" 

„Gewisz  —  gewisz!" 

Og  de  hælde  begge  et  Par  Skeefulde  af  deres 
Kopper  over  i  Drengens  Mælk,  der  derved  kun  op- 
naar  at  faae  en  skidengraa  Farve. 

Det  hjælper  da  heller  ikke  paa  David,  han  surmuler 
endnu  til  Faderens  store  Ærgrelse. 

„Nanu!  hold  nu  din  Mund,  og  schnyd  din  Næse  — " 

„Und  drik  din  Sukkerlade,"  tilføier  Moderen. 

Men  den  fredelige  Stemning,  under  hvilken  den  lille 
Familie  har  sat  sig,  er  brudt  og  vil  aabenbart  ikke 
vende  tilbage,  navnlig  ikke  nu,  da  snart  En,  snart  en 
Anden,  idet  de  gaaer  forbi  deres  Bord,  gjør  spottende 
Bemærkninger  om  dem  og  mener,  at  der  burde  være 
særlige  Kaffehuse,  hvor  Abrahams  Folk  kunde  søge. 

Luften  bliver  dem  tilsidst  for  trykkende,  og  gamle 
Mendel  foreslaaer,  at  de  skal  vandre  op  mod  Slottet, 
hvor  de  muligvis  kan  faae  et  Glimt  at  see  af  Kongen. 

Saa  ubemærket  som  muligt  søge  de  at  snige  sig 
gjennem  Mængden  ad  den  smalle  Sti,  der  fører  bort 
fra  Pavillonen. 

Lille  David  gaaer  bagest,  stadig  meget  misfornøiet 
med  sit  Udbytte  af  den  Formiddagstur. 

Gamle  Mendel  har  faaet  sin  Rachel  under  Armen, 
og  søger  forgjæves  at  komme  i  Tridt  med  hende,  da 
hun  pludselig  standser  og  vender  sig  om  imod  Sønnen. 

„David  —  na,  komm  her  mein  Junge  — "  og  efter, 
at  den  Lille  meget  modstræbende  har  nærmet  sig 
Forældrene  indtil  en  vis  forsigtigt  afmaalt  Afstand, 
hvisker  Moderen  efter  at  have  seet  sig  speidende  om, 

—  „du  har  doch  drukket  din  Sukkerlade,  —  he?  Man 
skal  ikke  forære  de  Folk  No'et,  vi  har  jo  betalt  det, 

—  nu,  Junge,  —  hører  du  ikke,  —  fik  du  drukket  din 
Sukkerlade  helt  op?" 

„Lo  jadati,"  svarer  Drengen  saa  høit,  at  de  Forbi- 
passerende ogsaa  kan  høre  ham,  og  søger  atter  at 
komme  i  passende  Afstand  fra  de  Gamle. 

„Was  in  aller  Welt!  din  lille  Schlingel,  —  wenn 
Mamache  spør'  dig  paa  Dansk,  hvorfor  svarer  din 
Dummkopf  saa  paa  Hebraisk,  —  kan  din  lille  Æsel  ikke 
sige  paa  Dansk:  jeg  veed  det  ikke;  —  skal  du  sætte 
dine  Forældre  ud  for,  at  Folk  hører,  at  vi  er  Jøder; 
—  synes  du  kanske,  det  kunde  være  morsomt,  om 
Fa'er  og  Mo'er  blev  slaaet  ihjel  herude  af  den 
christne  Pøbel,  —  he?"  buldrer  gamle  Mendel  løs  og 
slaaer  efter  ham  med  Parapluien,  men  uden  at  ramme 
Drengen. 

Lille  David  gjør  imidlertid  Miner  til,  at  han  ikke 
ugjerne  saae  det,  og  atter  vandrer  Familien  videre  i 
Haab  om  dog  idetmindste  at  opnaa  det  Udbytte  af 
Dagen:  at  komme  til  at  bukke  og  neie  for  den  elskede 
Landsfader. 

Men  ogsaa  heri  skal  de  skuffes. 

Udenfor  Slottet  vandrer  Gardisterne  sindigt  op  og 
ned  fra  det  ene  Skilderhus  til  det  andet,  og  den  nys- 
gjerrige  Mængde,  der  har  samlet  sig  og  længselsfuldt 
kigger  op  til  Vinduerne,  faaer  kun  nu  og  da  Øie  paa 
en  rød  Lakai,  der  indenfor  stiller  sig  op  og  for  en  kort 
Stund  drømmer  om  muligvis  at  blive  antaget  for  en 
høifornem  Person. 

Men  Kongen  viser  sig  ikke. 

Frederik  den  Sjette  giver  nemlig  Audients  den  Dag. 

Det  er  en  af  de  „smaa"  Dage,  hvor  kun  faa  Per- 

soner  søge  deres  Konge,  og  derfor  ogsaa  Alle  kunne 
gjøre  Regning  paa  at  „komme  ind". 

Den  jourhavende  Adjudant,  Major  Liitzen,  gaaer  for- 
nemt frem  og  tilbage  i  Forgemakket  med  sin  lille 
Liste  i  Haanden,  paa  hvilken  de  Audientssøgende  er 
optegnede. 

Han  iagttager  ret  skarpt  en  Mand  i  Fodgardens  Uni- 
form, „Halvmaaneblæseren"  Johan  Krebs,  der  under- 
tiden forsøger  at  gaa  forbi  Døren  til  Audientsgemak- 
ket,  naar  denne  aabnes  halvt  for  en  Udtrædende.  Det 
er  den  tredie  Gang,  han  forsøger  sin  Lykke  her  for  at 
takke  Majestæten  for  det  Sølvkors,  han  nu  kaster  et 
ømt  Blik  ned  paa,  samtidigt  med,  at  han  seer  sig  om 
i  Forsamlingen,  og  kun  opdager  faa  Personer,  der  paa 
Grund  af  deres  Rang  kunne  gjøre  Fordring  paa  at 
stedes  først  for  Majestæten,  uagtet  den  stakkels  Halv- 
maaneblæser  denne  Gang  som  tidligere  har  været  den 
Første  i  Forgemakket. 

Blandt  disse  faaer  han  Øie  paa  Feltprovsten,  Ølle- 
gaard,  der  hist  henne  i  en  Vinduesfordybning  staaer  i 
ivrig  Samtale  med  Grosserer  Arboe. 

De  holde  Begge  hinanden  fast  ved  en  Knap,  bøie 
sig  tæt  ind  mod  hinanden,  og  see  meget  bekymrede 
ud,  idet  de  synes  gjensidigt  at  tilhviske  hinanden  en 
bedrøvelig  Hemmelighed. 

„Dere  vil  kunne  schjønne  at  der  staaer  os  Alle  — 
os  Alle  tunge  Tider  fore,"  siger  Arboe,  der  aldrig  har 
kunnet  frigjøre  sig  for  sit  norske  Maal,  idet  han  slip- 
per sit  Tag  i  Provstens  Knaphul. 

„Men  Grossereren  har  dog  Noget  i  Ryggen,  naar 
denne  Finantsmisére  kommer  over  os,  De  har  da 
baade    Deres    store    Forretning,   —    Deres    prægtige 

Gaard  ved  Gammelholm, og  saa  Eiendommen 

ude  ved  Bagsværdsø,  det  herhge  Aldershvile,  dette  er 
sandehgen  gode  Rygstød,  —  men  hvad  har  en  stak- 
kels Embedsmand,  —  Intet  —  absolut  Intet!  —  Ja,  i 
Sandhed  mørke  —  mørke  Tider,"  og  Provsten  folder 
Hænderne  over  Maven,  og  seer  forventningsfuldt  hen 
mod  Døren  til  Audientsgemakket,  som  om  han  sikkert 
venter,  at  derfra  skal  Solskinnet  brede  sig  ud  over  det 
betrængte  Folk. 

Og  de  Samtalende  give  sig  til  stilfærdigt  at  vandre 
op  og  ned  ad  Gulvet.  — 

Halv  bortgjemt  i  den  yderste,  halvmørke  Krog  af 
Forgemakket  sidder  en  ældre  Kvinde  med  et  forskræmt 
Udtryk.  Hun  holder  Hænderne  om  det  sirligt  sammen- 
foldede Lommetørklæde,  og  sender  som  Alle  herinde 
halv  længselsfulde,  halv  ængstelige  Blik  hen  til  Au- 
dientsgemakkets  Dør.  Hun  er  kun  tarvelig  klædt,  men 
den  store,  hvide  Kappes  Strimler  er  dog  behandlede 
med  udsøgt  Omhu,  og  naa  saa  langt  frem  over  det 
gamle,  rynkede  Ansigt,  at  dette  næsten  forsvinder  i 
alt  det  Hvide. 

Ved  Siden  af  hende  sidder  en  ung  Pige,  hvis  friske 
Skjønhed  fremhæves  end  stærkere  af  den  Andens 
henvisnende  Skikkelse. 

Men  ogsaa  den  Unge  er  benauet.  Man  seer  det  paa 
enhver  af  hendes  Bevægelser,  at  hun  allerhelst,  om 

det  kunde  gaa  an,  vilde  flygte  fra  det  Forfærdelige, 
der  forestaaer  hende,  men  dog  er  der  i  Blikket  en  Fast- 
hed, som  lover  for,  at  Angsten  ikke  vil  overvinde 
hende. 

Det  er  Kirsten,  den  smukke  Kirsten  ude  fra  Tøm- 
merbys Telt,  der  har  fattet  den  store  Beslutning  at 
tale  med  selve  Kongen  om  Torbens  Sag. 

Hun  har  i  de  sidste  Dage  og  vaagne  Nætter  over- 
veiet  saa  ofte,  hvad  hun  vil  sige  til  Majestæten,  og 
der  har  været  Øieblikke,  da  hun  har  følt,  at  alle  Van- 
skeligheder let  vil  overvindes.  Men  nu,  i  denne  for- 
færdelige Stund,  nu,  da  hun  maaske  om  faa  Minutter 
staaer  over  for  den  mægtige  Mand,  nu  svinder  hendes 
Mod,  og  hun  har  Møie  med  at  tvinge  sine  Taarer  til- 
bage. 

Sæt,  at  Kongen  spørger  hende  —  om  Torben  da  er 
hendes  Fæstemand,  —  hvad  skal  hun  saa  svare.  Han 
er  det  jo  ikke,  —  hun  er  jo  slet  ikke  selv  klar  over 
sine  Følelser,  hun  seer  det  kun  som  en  Pligt  at  hjælpe 
ham,  som  hun  mener  er  uskyldig  anklaget. 

Hun  er  jo  den  Eneste,  der  har  været  Vidne  til, 
hvorledes  Fristelsen  er  kommet  over  ham  til  at  for- 
andre det  —  dumme  Tal.  Vilde  vel  en  retfærdig  Konge 
forlange,  at  et  Menneske  skulde  straffes  for  en  saa 
ussel  Sags  Skyld.  —  Nei,  nei,  og  atter  nei,  det  vil  den 
gode  Kong  Fredrik  visselig  ikke. 

Og  atter  stiger  hendes  Mod,  og  hun  jubler  i  sit 
Indre  ved  Tanken  om  den  Seier,  hun  sikkert  vil  bringe 
hjem. 

Og  hun  seer  sig  freidigen  om;  hun  iagttager  den 
gamle  Kone  ved  sin  Side,  hvorledes  hun  ærbødigt  har 
reist  sig  for  Arboe  og  Feltprovsten,  og  nu  staaer  neiende 
for  den  høie  Geistlige,  der  efter  et  naadigt  Blik  van- 
drer videre  i  Samtale  med  sin  Sidemand. 

„I  skulde  spare  paa  jeres  ydmyge  Lader,  lille  Ma- 
dam, til  I  staaer  overfor  Majestæten,"  hvisker  Kirsten 
med  et  freidigt  Blik  til  den  Gamle,  „herude  er  vi  dog 
Alle  kuns  stakkels  Kryb  imod  ham.  —  Hvem  var 
ellers  den  Præstemand?" 

„Det  er  en  af  mine  Kunder,  Feltprovst  Ølle- 
gaard  — " 

„Kunder,  —  hvad  har  I  da  at  forhandle?" 

„Jeg  laver  Pibekraver  til  Præsterne,  og  —  det  er 
even  for  den  Sags  Skyld,  at  jeg  vil  søge  Kongen," 
svarer  Konen  med  skjælvende  Stemme,  og  tager  sig  en 
lille  forfriskende  Pris  af  sin  Birkebarks  Snusdaase,  idet 
hun  sukker  dybt  ved  Forventningen  om  det  store  Øie- 
blik,  der  forestaaer  hende. 

„Ja,  men  go'e  lille  Madam,  det  kan  I  vistnok  spare 
jer,  —  for  Kongen  gaaer,  saa  Skam  faae  jeg,  ikke  med 
Pibekrave  — " 

„Ei!  vist  ikke,  men  jeg  vil  be'  Kongen  om  lidt  til 
Hjælp  for  at  kjøbe  en  Maskine,  som  jeg  kan  kruse 
paa,  ja  —  det  vil  jeg,  det  er  en  Sandhed,  —  hvissom 
jeg  da  kan  faae  Ordene  frem,  for  jeg  er  saa  angest, 
saa  angest,  at  mine  Knæ  de  ryster  under  mig." 

„Naa  —  naa,  lille  Madam,  tag  Dem  det  nu  heller 
inte  alt  for  nær,  —  Kongen  er  jo  en  god  Mand.  — 

Alle  siger  jo,  at  han  skal  være  saa  god,  saa  god,"  og 
Kirsten  gjennemstrømmes  mer  og  mer  af  den  sikkre 
Følelse,  at  denne  gode  Mand  ogsaa  vil  hjælpe  hende. 

„Aa,  ja,  I  kan  forsaavidt  kanske  ha'  Ret,  —  men 
den  gruelige  Angst,  den  —  gruelige  Angst,"  mumler 
Konen  og  trykker  sig  ind  i  sin  Krog,  fra  hvilken  hun 
skjælvende  stirrer  over  imod  den  skjæbnesvangre  Dør, 
bag  hvilken  den  frygtede  Guddom  skjuler  sig. 

Og  den  gamle  Kones  Angst  er  nær  ved  at  smitte 
Kirsten,  der  stille  folder  Hænderne  i  Skjødet,  men 
hun  tør  ikke  give  efter,  det  er  jo  for  en  Anden,  hun 
kjæmper,  hun  maa  trodse  Faren  med  opreist  Pande.  — 

Endelig  er  Turen  kommet  til  den  angstfuldt  ven- 
tende Gamle,  der  i  det  Øieblik,  da  hun  skal  overtræde 
Tærskelen,  føler  sig  en  Afmagt  nær. 

Man  hører,  idet  Døren  lukkes,  hvorledes  Kongens 
Sabel  rasler  hen  over  Gulvet,  man  hører  ham  paa  sin 
buldrende  Maade  storme  imod  hende  med  det  staa- 
ende: 

„Hvad  vil  hun?" 

Men  knap  er  Døren  helt  lukket,  før  den  atter  hur- 
tigt rives  op,  og  selve  Kongen  kommer  styrtende  ud 
i  Forgemakket: 

„Hurtigt  —  hurtigt!  —  Lutzen,  skaf  øieblikkelig 
en  Krusemaskine,  —  ja  —  ja  —  en  Krusemaskine; 

—  Konen  er  besvimet  derinde,  —  hun  kan  ikke  sige 
Andet,  —  det  maa  vel  være  et  Middel,  hun  bruger, 

—  kjender  det  ikke,  men  vi  maa  hurtigt  have  saadan 
en  Tingest,  —  og  lad  saa  et  Par  af  Lakaierne  bære 

hende  ud  i  den  friske  Luft,  —  eller  ind  til  Prinsessen, 
—  men  allerførst  denne  hersens  —  Krusemaskine!" 

Og  Kongen  trækker  sig  tilbage. 

Et  Par  Lakaier  kommer  ind  og  fører  den  besvimede 
Kone  ud. 

Det  har  været  et  frygteligt  Øieblik  for  den  stakkels 
Kirsten. 

Nu  anseer  hun  sin  Sag  for  tabt;  men  det  er  ende- 
lig hendes  Tur,  og  saa  freidigt  hun  formaaer  træder 
hun  ind  til  Kong  Frederik. 

Heller  ikke  hun  slipper  for  de  forfærdelige  Ord: 

„Hvad  vil  hun?" 

„Jeg  —  søger  Kongen  —  for  at  finde  Retfærdig- 
hed," stammer  hun  i  sin  Vaande. 

„Det  er,  som  det  skal  være,  mit  smukke  Barn,"  og 
Kongen  seer  hende  mildt  ind  i  Øinene,  —  „men  — 
hvem  øver  da  Uretfærdighed?" 

„De  har  sat  Torben  —  Torben  Kraft  i  Fængsel, 
Deres  kongelige  —  Høi  —  hed,  —  og  han  er  ganske 
uskyldig,  —  jeg  veed,  at  han  ikke  har  begaaet  noget 
Ondt  — " 

„Er  hun  hans  Fæstemø?" 

„Nei  —  gode  Hr.  Konge,"  svarer  Kirsten  skjæl- 
vende  og  rødmende  og  slaaer  for  første  Gang  Øinene 
til  Jorden. 

Men  Kongen  smiler  listigt,  idet  han  spørger: 

„Naa  ■ —  saa  lad  mig  da  høre,  hvad  denne  Torben 
er  anklaget  for." 

Og  Kirsten,  der  hurtigt  har  gjenvundet  sin  Fatning, 

meddeler  nu  Kongen  paa  sin  jævne  Maade  hele  Sa- 
gens Forløb,  og  Majestæten  har  en  Følelse  af,  at  dette 
unge  Barn  ikke  taler  usandt,  han  synes  ikke,  at  disse 
Øine  kan  skjule  over  noget  Ondt,  men  pludselig  farer 
han  dog  løs: 

„Hun  siger,  at  han  forandrede  —  dette  Tal  —  men 
det  maa  man  skam  ikke  gjøre,  det  er  ikke  tilladt,  — 
forstaaer  hun  det?"  og  han  rusker  hende  let  i  Armen, 
„ —  og  han  gjorde  det  for  at  kunne  dandse  med  hende 
hele  Natten,  —  jo  —  det  er  mig  en  net  Karl." 

„Nei  —  nei,  Kongelig  Majestæt,  —  det  gjorde  han 
ikke  —  det  gjorde  han  ikke,"  hvisker  den  stakkels 
Kirsten,  —  „han  dandsede  med  alle  de  Andre,  —  men 
ikke  een  Dans  med  mig  — " 

„Og  saa  er  hun  dog  saa  tosset  at  tage  ham  i  For- 
svar ! " 

Og  Kongen  seer  paa  hende,  som  om  han  i  Torbens 
Sted  vilde  have  foretrukket  hende  for  alle  Andre. 

„Jeg  tager  ham  ikkuns  i  Forsvar,  fordi  jeg  er  den 
Eneste,  der  kan  og  vil  bevidne,  at  han  er  uskyldig. 
—  Kongen  maa  ikke  være  vred  paa  mig  for  det  — 
vel?"  og  Kirsten  seer  Kongen  troskyldigt  ind  i  Øinene, 
men  føler  dog,  at  Taarerne  er  ved  at  vælde  frem. 

Og  Kongen  seer  atter  paa  hende,  og  hans  Blik  lyser  af 
Mildhed,  da  han  lægger  Haanden  paa  hendes  Skulder. 

„Naa  - —  saa  der  er  altsaa  Noget,  Kongen  ikke  maa, 
mit  Barn,  jeg  skal  huske  det;  —  men  gaa  hun  nu 
hjem,  —  og  jeg  skal  tage  mig  af  Mosjø  —  hvad  var 
det  nu  han  hed  — " 

„Torben  —  Torben  Kraft,  Deres  Kongelige  Høj- 
hed —  " 

„Naa  —  Torben  Kraft  altsaa,  og  ham  maa  jeg  vel 
nok  tage  mig  af?"  slutter  Kongen  med  et  venligt  Nik, 
idet  han  slaaer  ud  med  Haanden. 

Og  Kirsten,  den  lykkelige  Kirsten,  neier  saa  godt 
hun  formaaer  for  den  gode  Kong  Frederik. 

Hendes  Audients  er  forbi. 


XXII 

SCT.  HANS  AFTEN 


DET  er  Set.  Hans  Aftens  Dag. 
Den  samme  Vandringsmand,  der  i  den  sidste 
Tid  ofte  har  lagt  sin  Morgentur  fra  Christiansholm 
hen  over  Dyrehavsbakken,  denne  Plet,  han  særlig  har 
viet  sin  Kjærlighed,  Adam  Oehlenschlager,  kommer 
gaaende  i  dybe  Tanker. 

Og  atter  standser  han  ved  Tømmerbys  Telt,  udenfor 
hvilket  Værten  har  indtaget  sin  vante  Plads,  smøgende 
sin  Morgenpibe. 

Hans  Kone  er  ved  hans  Side  ivrigt  optaget  af  at 
læse  det  Brev,  han  har  lagt  hen  foran  hende. 

Ved  „Professorens"  Ankomst  forstyrres  de  Begge  i 
deres  Arbeide,  de  reiser  sig  hurtigt  og  hilser,  men 
idet  Værten  atter  vil  sætte  sig  tilrette,  farer  den  Tanke 
gjennem  hans  Hoved: 

Hvad  om  han  søgte  at  interessere  Oehlenschlager 
for  Torbens  Skjæbne;  han  veed,  at  han  har  truffet 
Digteren,  og  at  Denne  har  vist  ham  en  vis  Velvillie. 

W.  Schorn :   Hvad  Grandmama  oplevede  18 

Og  Værten  reiser  sig,  lægger  Piben  fra  sig,  og  føl- 
ger efter  Professoren,  der  allerede  har  fjernet  sig,  men 
nu  vender  om  og  med  stigende  Interesse  hører  Be- 
retningen om  Torbens  sørgelige  Stilling,  hører,  hvor- 
ledes han  i  det  Brev,  de  netop  har  modtaget,  melder, 
at  han  endnu  samme  Dag  vil  ankomme  paa  Bakken 
for  at  hente  sin  Vadsæk,  men,  at  han  stiller  det  For- 
langende til  Værten  og  hans  Kone,  at  de  forhindrer 
Kirsten  fra  at  være  tilstede,  da  han  paa  ingen  Maade 
atter  vil  see  hende. 

„Og  Kirsten,  det  smukke  Barn,  hun  synes  mig  just 
ligesom  hendes  Navnesøster,  Kildenymfen,  at  være 
skabt  til  at  husvale,"  mener  Digteren,  „hun  bør  netop 
være  tilstede  — " 

„Nei  —  nei,  paa  det  Lav,  Hr.  Professor,  nei  —  da 
kjender  De  inte  Torben,  han  er  stædig,  og  hvad  han 
vil,  det  vil  han;  —  nei,  vi  maa  skjule  hende  for  ham, 
hun  maa  gjemme  sig  inde  i  Teltet  — " 

„Og  naar  han  saa  ikke  faaer  hende  at  see,  og  — 
reiser  bort,  hvad  saa?"  svarer  Professoren,  og  seer 
spørgende  paa  Værten,  „saa  har  vi  jo  da  ikke  hjul- 
pet — " 

„Naar  —  han  —  reiser  bort,  —  tja,  saa  faaer  vi  jo 
si'e  Ponktom  finale,"  slutter  Værten,  der  nu  synes 
helt  at  have  opgivet  Sagen. 

„Ja  —  min  brave  Vært,"  svarer  Professoren,  — 
„saafremt  der  da  ikke  hænder  noget  Overnaturligt,  — 
det  er  jo  Set.  Hans  Aften,  og  man  siger  for  et  gam- 
melt Ord,  at  det  da  spøger  herude;  man  kan  jo  aldrig 

vide,  om  der  er  noget  Sandt  i  slige  gamle  Ord;  — 
men  iøvrigt  vil  jeg  raade  den  lille  Kirsten  til,  at  hun 
viser  sig  for  ham;  jeg  formener,  at  den  Medicin  nok 
skal  curere  den  Sygdom,  han  lider  af,"  slutter  Oeh- 
lenschlåger  og  hilser  venligt,  idet  han  gaar  dybere  ind 
i  Skoven.  — 

Værten  og  hans  Kone  har  atter  indtaget  deres 
Pladser,  og  de  fortsætter  Læsningen  af  Torbens 
Brev. 

Og  Kirsten  har  sat  sig  lige  over  for  dem,  og  iagt- 
tager med  spændte  Miner  det  skuffede  Udtryk,  som 
hverken  Manden  eller  Hustruen,  der  nu  staaer  bøiet 
over  ham  og  kigger  i  Brevet,  formaaer  at  skjule. 

„Der  er  —  da  ikke  noget  galt?"  udbryder  Kirsten 
i  Angst  og  rækker  Haanden  over  Bordet  for  selv  at 
læse  det  Brev,  der  dog  nærmest  angaaer  hende. 

„Nei,  bitte  Kirsten,  der  er  ikke  andet  galt,  —  end, 
at  det  tossede  Mandfolk,  naar  han  kommer  herud  for 
at  hente  sin  Vadsæk,  —  ikke  vil  træffe  Kirsten,  — 
ikke  paa  nogen  mulig  Maade;  —  han  skriver  ligefrem, 
at  vi  maa  love  ham,  at  De  ikke  skal  være  hjemme, 
—  ellers  kommer  han  slet  ikke.  —  Tja!  hvad  skal  vi 
dog  gjøre  ved  den  Ting;  —  kan  du  dog  ikke  hitte 
paa  Noget,  Mutter?" 

Kirsten  seer  bønfaldende  paa  dem  Begge. 

„Der  er  saa  Skam  ikke  andet  at  gjøre,  end  at  vi 
lukker  Pigebarnet  inde  —  for  det  første  da,  saa  hitter 
vi  kanske  paa  Raad;  men  gaa  nu  kuns  ind,  min  Pige, 

for  vi  kan  vente  ham  snarest,"  afgjør  Madamen  Stri- 
den, og  puffer  den  grædende  Kirsten  ind  i  Teltet. 

Med  tungt  Sind  har  Torben  begivet  sig  paa  sin 
Vandring  ud  til  Bakken. 

Han  føler,  at  han  ikke  er  værdig  at  fremstille  sig 
for  en  hæderlig  Pige  som  Kirsten. 

Har  hun  ikke  havt  Noget  tilovers  for  ham,  da  han 
var  en  fri,  en  hæderlig  Mand,  saa  vilde  det  jo  være 
taabeligt  at  tænke  sig,  at  hun  nu  vilde  tage  ham  til 
Naade.  —  Naade!  nei,  Medlidenhed  var  han  for  stolt 
til,  saa  langt  heller  gaa  sin  ensomme  Vei  i  Verden; 
—  og  det  var  vel  ogsaa  det,  hun,  Spaakonen,  havde 
ment. 

Men  —  hvortil  alle  disse  Drømmerier. 

Han  vidste  jo  nu,  at  han  ikke  oftere  vilde  faae  hende 
at  see.  Han  havde  jo  paalagt  Værten  og  hans  Kone, 
— -  at  Kirsten  ikke  maatte  være  hjemme.  Han  gik  jo 
ogsaa  kun  ud  for  at  hente  den  Smule  Vadsæk.  —  og 
om  faa  Dage  var  han  atter  ude  paa  Havet. 

Og  han  nærmer  sig  sit  Maal. 

Tømmerby  og  hans  Kone  derudenfor  Teltet  seer 
speidende  nedover  Bakken,  da  Torben  endelig  tungt- 
aandende  staaer  for  dem,  og  med  et  sky  Blik  under  de 
mørke  Bryn  søger  at  forvisse  sig  om,  at  de  har  ud- 
ført, hvad  han  har  paalagt  dem. 

Beroliget  ved  at  see  de  to  Ægtefolk  alene,  sætter 
han  sig  paa  Bænken  ligeoverfor  dem,  og  efter  den 
første  Velkomsthilsen  fortæller  han   dem  nu,  at  han 

allerede  tidligt  om  Morgenen  har  været  ved  Havnen 
og  faaet  Hyre  med  et  Skib,  der  afseiler  om  otte  Dage. 
Og  han  fortæller  dem  om,  hvor  god  Birkedommeren 
har  vist  sig  imod  ham,  hvorledes  han  har  lovet  ham 
sin  Bistand,  hvis  han  skulde  komme  i  Trang  for 
Hjælp. 

„Ja,  De  kan  tro,  det  er  ikke  hver  Dag,  man  finder 
den  Slags  Folk,  —  for  vi  skal  jo  huske,  at  jeg  —  ja, 
det  nytter  jo  ikke  at  nægte  det,  jeg  er  jo  nu  kuns  et 
Menneske,  —  der  har  været  i  Politiets  Klør,  og  intet 
hæderligt  Menneske  vil  række  mig  Haanden." 

Tungsindigt  stirrer  han  frem  for  sig,  mens  han  taler, 
og  han  synes  pludselig,  at  han  er  en  helt  Anden,  end 
da  han  paa  Veien  herud  mente,  at  nu  havde  han 
kjæmpet  sin  værste  Strid  til   Ende,  at  nu  havde  han 

Villiestyrke  nok  til  —  om  det  skulde  være at 

see  Kirsten,  og  sige  hende  et  koldt  Farvel. 

Og  nu,  i  dette  Øieblik  er  det,  som  om  en  Taare- 
strøm  stænger  for  alle  hans  Tanker,  for  al  hans  kraf- 
tige Villie.  Og  han  stirrer  og  stirrer  over  mod  den 
store  Bøg,  bag  hvilken  han  i  de  lykkelige,  forhaab- 
ningsfulde  Dage  saa  ofte  belurede  Kirsten,  og  det  er, 
som  om  han  saae  sig  selv  derovre,  halvskjult  bag  de 
brede  Stammer. 

Og  —  virkelig  skrider  en  Mand  ganske  stilfærdigt 
frem  fra  dette  Skjul,  han  synes  at  ville  opsøge  sig  en 
Plads  i  det  bløde  Mos,  og  lægger  sig  tilsidst  paa  Hin- 
dens gamle  Hvileplads. 

Torben  har  gjenkjendt  ham. 

Det  er  jo  den  samme  Mand,  der  nu  for  tredie  Gang 
viser  sig  for  ham,  det  er  jo  liam,  der  for  kort  Tid 
siden,  netop  herude,  ønskede  al  Lykke  over  ham,  — 
og  nu! 

Er  det  for  at  gjække  ham,  at  han  netop  i  dette 
Øieblik  lægger  sig  til  Hvile  derovre,  som  om  han 
Intet  formaaede. 

Og  paany  udbryder  Torben  i  sit  fortvivlede: 

„Nei  —  intet  hæderligt  Menneske  vil  række  mig 
sin  Haand!" 

Da  lyder  pludseligt  en  kjendt  Røst  bag  ved  ham, 
—  inde  fra  Teltet: 

„Jo,  Torben,  jo!  det  vil  jeg!"  og  Kirsten  med  et 
straalende  Udtryk  i  Øinene  staaer  for  ham,  men  hun 
tilføier  hurtigt,  da  hun  seer,  hvor  sky  Torben  endnu 
holder  sig  tilbage,  „Torben,  det  vil  jeg,  men  ikke  af 
Medlidenhed,  slet  ikke  af  Medlidenhed,  men  fordi  jeg 
nu  har  lært  at  holde  saa  meget  af  Torben  som  der 
skal  til,  for  at  jeg  skal  give  en  Mand  mit  Ja!" 

Og  Torben  er  ilet  hen  til  hende,  og  holder  hende  i 
sine  Arme,  og  han  seer  med  store,  forskræmte  Øine 
paa  hende,  som  om  det  er  ham  umuligt  at  tro  paa  sin 
store  Lykke. 

Og  han  slynger  Armen  om  Kirsten  og  fører  hende 
med  sig  nedover  Bakken.  Og  hun  fortæller  ham  om, 
hvorledes  hendes  Kjærlighed  til  ham  er  opstaaet,  og 
hvor  stærk  den  har  voxet  sig. 

„Hør,  — veed  du  hvad,  Torben,  hun  har  kanske  dog 
seet  rigtigt,  hun  Spaakonen  nede  i  Messina,  for  det  var 

netop  en  bestemt  Time,  der  afgjorde  din  Skjæbne,  og 
det  var  den  Time  —  du  forandrede  paa  Sedlen.  Havde 
den  ikke  været,  saa  var  du  ikke  kommen  ind  paa 
Birket,  og  jeg  havde  kanske  aldrig  lært  at  holde  af 
dig  saadan,  som  jeg  nu  gjør  —  for  hele  Livet." 

Og  hun  seer  ham  dybt  ind  i  Øinene,  og  slynger 
Armen  om  hans  Hals. 

„Og  jeg,  som  netop  troede  den  første  Dag  herude, 
at  det  var  den  Time,  jeg  sad  her  med  dig  i  Solskinnet, 
der  ligesom  skulde  kaste  Sol  over  alle  mine  Dage," 
udbryder  Torben,  idet  han  trykker  et  Kys  paa  hendes 
Mund. 

„Nei  —  nei,  da  brød  jeg  mig  slet  ikke  om  dig;  — 
det  var  først  efter,  at  de  havde  sat  dig  i  det  mørke 
Fængsel,  at  der  ligesom  blev  lyst  omkring  dig  i  mine 
Tanker,  for  at  jeg  rigtig  skulde  see,  hvad  du  er  værd." 

Og  hun  har  helt  gjemt  sig  bort  i  hans  Favn,  og  for- 
tæller ham  nu  halvt  hviskende,  hvorledes  hun  har  op- 
søgt den  gode,  gamle  Konge,  og  derved  bevirket,  at 
han  blev  helt  frikjendt. 

Stille  sidde  de  To  hos  hinanden  i  lang  Tid;  de  seer 
hinanden  dybt  i  Øinene,  de  taler  ikke  sammen,  —  de 
har  for  meget  at  sige. 

Men  hist  henne  ved  Veiens  Omdreining,  ret  ud  for 
Bænken,  hvor  de  To  har  sat  sig  til  Hvile,  svinger  et 
Kjøretøi  frem. 

Paa  Bukken  sidder  Frantz  med  Armene  over  Kors, 
og  prydet  med  sin  gamle  Hat  fra  salig   Professorens 

Tid.  De  stærkt  afblegede  Silkebaand  under  Kokarden 
flagrer  bagud,  som  vilde  de  minde  Grandmama  Juel, 
der  sidder  mageligt  tilbagelænet  paa  Bagsædet  ved 
Siden  af  Conrad,  om  Aarene,  der  svandt,  de  lange 
Aar,  minde  hende  om,  at  ogsaa  hendes  Tid  er  nær. 

Men  udfor  Bænken  standser  Kusken. 

Baade  Conrad  og  Bedstemoderen  har  gjenkjendt 
Torben,  der  holder  Kirsten  i  Haanden  og  nu  reiser 
sig  for  at  hilse. 

Og  Grandmama,  som  ikke  har  seet  ham  siden  hans 
Hjemkomst,  og  som  nu  forlængst  er  bleven  kjendt 
med  hans  Deltagelse  i  den  lille  Catharinas  Bortførelse, 
kalder  ham  nærmere. 

„Naa,  lille  Torben,  jeg  veed  nu,  hvordan  det  én 
Gang  er  gaaet  ham,  —  og  har  forøvrigt  tilgivet  ham 
hans  Skyld,  —  vil  han  nu  atter  bortføre  en  lille  Jom- 
fru ? " 

Det  Spørgsmaal  har  jo  pint  ham  i  saa  mange  Aar, 
men  i  dette  Øieblik  er  Torben  for  lykkelig  til  at 
skjænke  det  en  Tanke,  og  han  svarer  freidigt: 

„Dennegang,  Frue,  skal  jeg  idetmindste  ikke  over- 
give hende  til  en  Anden,  —  det  er  min  Fæstemø, 
Frue." 

„See,  see,  —  naa  saa  ønsker  jeg  Jer  da  til  Lykke," 
og  den  gamle  Dame  strækker  venligt  Haanden  ud  til 
de  To. 

„Og,  hende  dér,"  udbryder  Conrad,  for  hvem  det 
først  i  dette  Øieblik  staaer  klart,  at  den  smukke  Kirsten 
ikke  er  nogen  Anden  end  det  Pigebarn,  Torben  hin 

Vinternat  reddede,  „hende  har  du  da  ærligt  kjæmpet 
for,  Torben;  det  var  din  Skjæbne,  der  førte  dig  den 
Nat,  da  du  reddede  hende  ud  fra  det  brændende  Hus." 

„Torben!  —  Torben!  —  var  det  dig?  —  Og  det 
har  du  aldrig  sagt  mig,"  jubler  Kirsten  og  slynger 
sine  Arme  om  hans  Hals. 

„Nei  —  Kirsten,  saadan  Noget,  det  taler  man  ikke 
om,  —  man  tænker  ikke  engang  derpaa;  —  det 
gjemmer  man  hos  sig  selv,  Kirsten,  inderst  inde  i 
Hjertet,  og  —  det  trøster  En,  naar  de  mørke  Dage 
komme,  og  man  er  nær  ved  at  fortvivle,"  —  og 
Torben  stirrer  med  et  dybt  taknemligt  Blik  op  paa 
Conrad. 

Men  Torben  maa  nu  fortælle  Grandmama  og  Con- 
rad hele  sin  lange  Lidelseshistorie.  Han  maa  fortælle 
dem,  hvad  han  har  gjennemgaaet  i  alle  de  Aar,  siden 
Morbroderen  forledede  ham  til  at  bortføre  lille  Catha- 
rina. 

„Ja  —  jeg  veed  jo,  Torben,  at  han  ikke  selv  vidste, 
hvad  han  gjorde  imod  os,  Troels  har  været  hos  mig 
og  bekjendt  Alt,  og  jeg  har  ogsaa  tilgivet  Troels,"  af- 
bryder Grandmama  ham,  og  seer  saa  mildt  ned  paa 
Torben  og  hans  lille  Kirsten,  „men  lad  os  nu  høre 
videre." 

Og  Torben  beretter  videre  om,  hvorledes  hans 
Kjærlighed  til  Kirsten  er  opstaaet,  og  hvad  han  i  de 
allersidste  Dage  har  været  mistænkt  for,  men  endelig 
seer  han  med  et  straalende  Blik  paa  sin  Fæstemø,  og 
fortæller  dem,  hvor  heltemodigt  det  lille  Pigebarn  har 

taget  sig  af  hans  Sag,  og,  at  han  uden  hende  havde 
været  fortabt.  — 

Medens  Grandmama  læner  sig  tilbage  i  Vognen,  og 
i  Tankerne  gjenoplever  den  forfærdelige  tredie  Sep- 
tembernat og  den  Uret,  der  da  blev  begaaet  mod 
hende,  føler  hun  en  velgjørende  Ro  i  Bevidstheden 
om  at  have  tilgivet  denne  Uret. 

Men  det  er  helt  andre  Tanker,  der  besjæler  Con- 
rad, som  sidder  tavs  og  stirrer  frem  for  sig.  Atter  seer 
han  for  sig,  hvorledes  han  kommer  Torben  til  Hjælp 
den  Dag  ude  paa  den  bristende  Isflade,  atter  mindes 
han,  hvor  ofte  han  har  følt,  at  Torben  var  hans  Skyld- 
ner, og  det  er  for  ham,  som  om  han  oppe  fra  Suset  i 
de  svalende  Trætoppe  hører  en  Røst,  der  spørger: 

„Hvem  af  Eder  ydede  mest?" 

Og  Conrad  skjuler  sit  Ansigt  for  det  dybt  taknem.- 
lige  Blik,  Torben  paany  sender  ham,  idet  han  freidig 
og  lykkelig  trykker  sin  Kirsten  ind  til  sig,  mens  Vog- 
nen langsomt  sætter  sig  i  Bevægelse. 

Grandmama  og  Conrad  vil  stille  forsvinde,  og  de 
vinke  det  sidste  Farvel,  idet  Vognen  nu  dreier  om  ad 
en  Sidevei. 

Men  Kirsten  staaer  længe  med  Torben  tæt  indeslut- 
tet i  sin  Favn. 

Endelig  seer  hun  ham  ind  i  Øinene: 

„Torben,  hvorfor  skal  de  fine  Folk  altid  kalde  det 
for  Skjæbne,  - —  hvorfor  kan  de  ikke  sige  det,  som  det 
er;  —  jeg  veed  nu  sikkert,  at  det  var  Vorherre  selv, 
der  førte  dig  ved  Haanden  den  Nat,  og  —  den  Nat, 

Torben,  den  kan  vi  To  aldrig  glemme.  — Jeg  havde  i 
min  store  Angst  bedet  saa  inderligt  til  Vorherre  om 
Hjælp, og  saa  kom  du,  —  du,  min  egen  Tor- 
ben." — 

Og  de  to  lykkelige  Mennesker  vandre  dybere  ind 
i  Skoven,  hvor  den  store  Kronhjort  pludselig  sprin- 
ger op  og  stryger  ind  mellem  Træerne,  saa  Løvet 
rasler,  mens  Hinden,  der  har  været  Vidne  til  deres 
vaagnende  Kjærlighed,  følger  den  i  lette  Hop  hen 
over  Sletten. 

Conrad  og  hans  Grandmama  kjøre  langsomt  ind  til 
Staden. 

De  taler  om  Torben  og  Kirsten,  og  de  undre  sig 
over  Skjæbnens  besynderlige  Indgriben  i  Menneske- 
livet. Og  de  tænker  atter  paa  deres  lille  Catharina, 
der  maatte  dø. 

Var  det  nu  som  Sonoffer  for  Fædrenes  Brøde? 

Og  den  Gamle  vil,  at  de  paa  Hjemveien  skal  standse 
ved  Kirkegaarden,  hun  vil  ind  til  sin  lille  Pleiedatters 
Grav. 

Træernes  tætte  Løvværk  derinde  dæmper  det  stærke 
Sollys,  men  det  fører  Kjølighed  med  sig,  saa  at  Con- 
rad mener,  at  det  er  bedst,  at  han  trækker  Shawlet 
tættere  sammen  om  Grandmama. 

Han  har  taget  hende  under  Armen,  og  han  fører 
hende  langsomt  gjennem  Kirkegaardens  smalle  Gange, 
saa  meget  langsommere,  som  hun  hvert  Øieblik  vil 

standse  ved  et  eller  andet  Gravsted  for  med  et  lille 
Suk  at  mumle:  ham  kjendte  jeg  og,  —  har  næsten 
kjendt  dem  Allesammen;  —  ak!  Conrad,  Dødens  Vogn 
er  rullet  ofte  forbi  din  gamle  Grandmama,  og  —  hun 
kom  ikke  med  den  Gang,  —  hvorfor  jeg  takker  min 
gode  Skjæbne,  thi  jeg  er  nu  en  Gang  født  til  at  elske 

Livet ;  —  det  kjender  jeg,  —  og  —  det  Andet 

naa ! " 

„Men  hvem  er  det,"  afbryder  hun  sig  selv,  idet 
hun  seer  en  ældre,  krumbøiet  Mand,  der  synes  at  lede 
og  trøste  en  yngre,  som  gaaer  ved  hans  Side  og  holder 
Haanden  for  Øinene,  „de  kom  just  ud  fra  vort  Grav- 
sted, Conrad,  hvem  kan  det  være?" 

„Det  er  jo  gamle  Mester  Guiseppe,  Violinbyggeren; 

—  Grandmama  mindes  jo  nok  — " 

„Ak  ja  —  visselig;  det  var  hans  Søn,  Tonio,  som, 

—  ja,  det  Dolkestød  rammede  og  ham  i  Hjertet." 

De  er  nu  ankommet  til  Graven. 

Bedstemoderen  har  sat  sig  paa  den  lille  Bænk  in- 
denfor Buxbomhækken,  og  er  falden  i  Tanker.  — 

„Det  er  mig  immer  som  en  Lettelse,  min  kjære 
Dreng,  naar  jeg  har  været  her,"  siger  hun  nu,  idet 
hun  reiser  sig  for  at  tage  hans  Arm  og  vandre  videre. 
„Det  er  for  mig,  som  om  jeg  atter  for  en  kort  Stund 
havde  fundet  hende,  jeg  saa  længe  søgte." 

„Ja  —  Grandmama,  —  hvis  vi  da  skal  søge  hende 
der,"  og  Conrad  peger  ned  mod  Graven,  —  „men, 
hvem  veed  det!" 

Den  Gamle  seer  forskende  op  paa  ham. 

„Tiderne  skifte,  Conrad,  —  jeg  mærker  saa  saare 
vel,  hvorledes  du  paa  den  Punkt  er  ved  at  glide  fra 
mig.  —  Et  kan  jeg  kuns  sige  med  Vished,  og  det  er: 
jeg  saae  helst  Alt  i  Sandhedens  klare  Lys." 

„Og  jeg,  Grandmama,  har  alt  i  Dag  ved  et  Blik  fra 
Torbens  Øine  lært  meget  af  denne  brave  Barndoms- 
ven. Han,  der  ikke  vilde  vinde  sin  Fæstemø  ved  at 
aabenbare  for  hende,  at  han  med  Fare  for  sit  eget 
Liv  reddede  hende,  han  kaldte  ved  det  Blik,  han  til- 
kastede mig,  alle  min  Barndoms  mildeste  Følelser 
frem  hos  mig.  Ogsaa  hun,  som  Grandmama  mener 
ligger  —  dernede  i  Graven,  ogsaa  hun  forstod  at 
kalde  alt  det  bedste  i  mit  Væsen  tillive.  Tro  mig, 
kjære,  gamle  Grandmama,  jeg  har  i  Dag  maattet  be- 
kjende  for  mig  selv,  hvor  ofte  i  mit  Liv  Jeg  har  tænkt 
paa,  hvad  jeg  den  Dag  som  Dreng  gjorde  for  ham,  og 
hvorledes  jeg  altid  har  smilet,  —  smilet  i  daarligt 
Hovmod  ved  Tanken  om  det  Løfte,  han,  den  fattige 
Dreng,  den  Dag  gjorde  mig.  —  Og  nu  staaer  det  for 
mig,  som  om  et  Frø,  der  længe  har  hvilet  kraftløst  i 
min  Sjæl,  ved  dette  dybe  Blik  fra  Torben  vil  bringes 
til  at  spire.  —  Nu  —  ved  denne  Grav,  staaer  det  for 
mig,  som  om  jeg  vil  naa  at  see  Alt  i  Sandhedens 
klare  Lys,  —  ogsaa  om  vor  lille  Catharina  er  dernede 
—  eller? 

Og  saa,  kjære  Grandmama,  saa  har  Torben  ærligt 
holdt  sit  Løvte." 

Han  trykker  Bedstemoderens  Arm  tæt  ind  imod 
sig,  —  og  det  er,  som  om  hun  støtter  sig  fastere  til 
ham,  idet  de  nu  tavse  vandre  fra  KjøUgheden  og  Skyg- 
gen inde  i  de  Dødes  Rige  ud  til  det  fulde,  varmende 
Sollys. 

